
SPOZNAJA BOGA 

Naše doba priznaje opstojnost samo onih predmeta i poja- 
va koje se mogu okom vidjeti, uhom ćuti, jezikom okusiti, nju- 
hom osjetiti i rukom opipati. Sve što nadilazi osjetni svijet, ljudi 
današnjice niječu, ii bar u to sumnjaju. Tako je i s opstojnošću 
Božjom. Bog je duhovno i nadzemaljsko biće. Ne da se osjetilima 
zamijetiti. Zato poriču ili pak sumnjaju u njegovu opstojnost. 

Tvarni je životni nazor sasvim bez temelja. Gluhak ne 
čuje glasova. Iz toga što ih ne čuje, ne slijedi da glasova uop- 
će nema. Slijepac ne osjeća svjetla. Zar ima zato pravo reći da 
svjetlo uopće ne postoji? Nipošto! Zašto ne oi mogla postojati 
bića koja nadilaze svih pet ćutila pa se nijednim ne mogu osje- 
titi? Duhovna su bića drugačije naravi nego što su naša osjeti- 
la, pa je razumljivo da se osjetilima ne mogu ni spoznati. Treba, 
dakle, udariti drugim putem da se mogne spoznati duhovni svi- 
jet, a u prvom redu najduhovnije biće, sam Bog. 

Bog nam se očituje po vidljivom svijetu. Mi osjetilima 
promatramo svijet pa kod toga zaključujemo: svaka pojava ima 
svoj uzrok. Bez dovoljna uzroka nigdje ne nastaje nikakav uči- 
nak. I čitav svemir je jedan učinak koji mora imati svoj uzrok. 
Taj je uzrok izvan svijeta, duhovne je naravi, a zovemo ga Bog. 

Boga spoznajemo po glasu svoje savjesti. Savjest je du- 
ševna moć, koja općenite zakone primjenjuje na pojedine slučaje- 
ve. Opći je zakon: nevina se čovjeka ne smije ubiti. Savjest kaže: 
malo dijete je nevin čovjek. Dakle ga ne smijemo ubiti. Općeniti 
je zakon: ne smije se krasti. Savjest kaže: ovo je tuđi novac, tuđe 
odijelo, tuđi sat. Dakle ga ne smijem ukrasti. 

Svaki čovjek ima savjest. Kod svakog čovjeka savjest raz- 
likuje između dobra i zla. Svakomu čovjeku njegova savjest neo- 
doljivom snagom zapovijeda: dobro si dužan činiti, a zla se moraš 
kloniti. Kad smo nešto dobra učinili, savjest nas hvali, daje nam 
priznanje, ona je mirna i spokojna. Kad smo pak nešto zla učini- 
li, ona nas kara, predbacuje nam. Upozoruje nas: pazi, Bog postoji, 
njemu ćeš odgovarati za zlo što si učinio. Ako i izmakneš ljudskoj 
kazni. Božjoj nećeš izmaknuti. 

Savjest se može ušutkati na neko vrijeme pa izgleda kao da 
ovaj ili onaj čovjek nema savjesti. Ali to ne traje dugo. Savjest se 
ponovno probudi, radi i uznemiruje. Radi velikih i teških zločina 
može grižnja savjesti biti i tako velika da čovjek poludi, ili si sam 
oduzme život. 

Treći je način kako spoznajemo Boga: vrhunaravna Objava 
koju nam je Bog dao nekada po patrijarsima i prorocima, a naj- 
poslije po svojem Sinu Isusu Kristu. Prvim i drugim načinom, 
tj. po vidljivom svijetu i po glasu savjesti, mogu Boga spoznati 
svi ljudi; to su dva puta po kojima svi ljudi mogu doći do spoz- 
naje Boga. Treći način spoznaje Boga, koji biva po vrhunaravnoj 
Objavi, moguć je u svoj svojoj punini samo kršćanima, jer samo 
kršćanstvo posjeduje svu Objavu. 

Boga ne možemo tjelesnim očima vidjeti jer je duh. Ali ga, 
eto, spoznaje po djelovanju u prirodi, u vlastitoj savjesti i po 
veličanstvenim djelima u kršćanstvu. Tko, dakle, ima zdravu pa- 
met i malo dobre volje lako će naći Boga, a s Bogom i sve dru- 
go znanje potrebno za čestit ljudski život. 


LJUDI I PRIRODA NAS UCE DA POSTOJI BOG 

Svi mi znamo jasno i sigurno da postoji Gospodin Bog. 
Odakle to znamo? 

Da postoji Gospodin Bog učili su nas najprije naši rodite- 
lji. Plemenite majke uzimaju na krilo još malenu i nejaku djecu, 
prstom pokazuju na nebo i govore: Gledaj, drago dijete, tamo go- 
re je Bog. On je naš dobri Otac. Sve nas ima rado, a napose ima 
rado dobru djecu. Majke se križaju s djecom. Majke mole s 
djecom. Majke su prvi učitelji vjere i ćudoređa. 

Kad dijete prohoda, roditelji ga vode u crkvu. Tu dijete 
čuje vjerske pouke od svećenika, službenoga predstavnika Crkve. 
Svećenička je dužnost tumačiti svijetu Božji nauk i upućivati lju- 
de na kreposno življenje. »Idite dakle i naučavajte sve narode« 
(Mt. 28, 19), rekao je Isus apostolima. 

Vjeroučitelji naši imaju neprocjenjive zasluge za vjersko 
znanje mladeži i čitave naše javnosti. Koliko se muče i pate da 
djeci dadu temeljito vjersko znanje! O Bogu često lijepo pišu 
dnevne novine, časopisi i knjige. — Konačno, tko da izbroji sve 
putove i načine kako dolazimo do spoznaje Boga! Svima i svako- 
me, tko nam što istinita kaže o Bogu i na dobro nas upućuje, tre- 
ba da smo iskreno i duboko zahvalni, jer su vjersko-ćudoređni 
učitelji i odgojitelji — iza Boga — naši najveći dobročinitelji. 


I onaj čovjek koji bi od djetinjstva živio sam za sebe u šu- 
mi, bez veze s ljudima, bez pouke, bez škole i bez knjige, i taj bi 
sam po sebi došao do spoznaje da postoji Bog. A kako? I takav 
čovjek vidi da mlada životinja ima svoj uzrok u starijoj. Da bilj- 
ka ima svoj uzrok u sjemenu, dijete u roditeljima i tako redom. I 
samotan čovjek, bez ikakve škole i pouke, spoznaje da svaka po- 
java na svijetu ima svoj uzrok. Prema tome ima svoj uzrok i čitav 
svijet i sav svemir, a taj je najviši uzrok Gospodin Bog. Tako se 
čistim, prirodnim, zdravim umom dolazi od učinaka do uzroka, od 
stvorova do stvoritelja, od vidjivog svijeta k nevidljivom Bogu, 
Na taj je način spoznao Boga Aristotel, najveći mudrac pogansko- 
ga svijeta. Jednako i sv. Toma Akvinac, najumniji predstavnik kr- 
šćanske nauke. Istim putem, tj. promatrajući stvorove, može sva- 
ki čovjek, koji ima zdrav razum, doći do spoznaje Boga. Sv. Pavao 
kara pogane i veli da nemaju isprike ako krše zakon Božji. Jer, 
iako nemaju Objave o Bogu, mogu Boga spoznati prirodnim pu- 
tem, vlastitim razumom. »Jer što je na njemu (Bogu) nevid- 
ljivo od stvorenja svijeta, razabire se i opaža po stvorenjima« 
(Rimlj. 1, 20). 


NERAZUMNA JE BORBA PROTIV VJERE U BOGA 

Nakon istočnoga je grijeha ljudski razum potamnio pa se 
događa da čovjek lako padne u zabludu. I volja je nakon istočno- 
ga grijeha više sklona na zlo nego na dobro, pa nije rijetko da 
čovjek voli i ljubi zlo mjesto dobra. Iz te prirodne slabosti dolazi 
i dm toga da ljudi imaju krive spoznaje i o Bogu. Isto tako se 
oduševljavaju za zlo kao da je dobro. 

U povijesti je već bilo mnogo vjerskih i ćudorednih zabluda, 
te su zablude branili ljudi i oružjem u ruci. Nastajali su i vodili 
se žestoki vjerski ratovi. Bilo ih je prije Isusa Krista. A bilo ih je 
i nakon Isusa Krista. Prva se tri kršćanska vijeka neprestano ra- 
tuje protiv kršćanstva. Tu su progonstva Neronova, Decijeva, pa 
Dioklecijanova, i tko da ih izbroji bilo u žrtvama, bilo u progoni- 
teljima. 

Dok su se u povijesti vjerske zablude kretale oko jedne 
vjerske istine, ili jedne crkvene ustanove, danas se mnogi bore 
prtotiv svih vjerskih istina, protiv svake vjere i protiv samoga 
Toga. Današnji neprijatelj vjere hoće istrijebiti iz ljudskoga dru- 
stva sve što nosi bilo kakav vjerski biljeg, pa i samoga Boga. Ni- 
Kaca u povijesti rat protiv Boga i vjere nije bio tako opsežan i ta- 
ko žestok kao što je danas. 

, Hoće li neprijatelji uspjeti iskorijeniti Boga i vjeru iz ljud- 
skoga društva? Neće. Neprijatelji mogu razoriti sve crkve i kape- 

le. Oni mogu ukloniti sve križeve, slike i kipove vjerske. Mogu 
s groblja odstraniti sve vjerske znakove i natpise. Mogu zabraniti 
svaku pouku o Bogu i vjeri i po školama i po privatnim domo- 
vima. Mogu zabraniti i to da se nigdje ništa ne piše o Bogu i vje- 
ri. Mogu poubijati sve svećenike, redovnike i redovnice. Sve to 
mogu postići, a vjera će i dalje među ljudima postojati. Dokle god 
bude ljudi na zemlji, oni će jasno spoznati da na svijetu nigdje 
ništa samo od sebe ne nastaje. Razumnim će ljudima uvijek biti 
jasno da kuća ne nastaje sama od sebe, nego ima svoj uzrok u 
graditelju. Slika upućuje na slikara, a kip na klesara. Dijete pred- 
stavlja roditelje, vinograd vinogradara itd. Tako ni ovaj divni 
svemir nije nastao sam od sebe, nego ima svoj uzrok, a taj je 
svemogući Bog. Vjere bi sa svijeta nestalo jedino onda kad bi 
nestalo i zadnjega čovjeka. A dok bude na svijetu i jedan čovjek 
bit će i vjere, jer će vjera izvirati iz njega samoga, iz njegova vla- 
stitoga razuma. 

Promislite koliko je već krvi proliveno u borbi protiv 
vjere i Boga! Koliki su već ljudi pali kao žrtve vjerskih progona, 
koliki su unesrećeni za cijeli život! Ako je ikada ikoja borba 
na svijetu bila luda i bez svrhe, to je luda borba protiv Boga i 
vjere. Niti su ljudi Boga postavili, niti ga mogu skinuti. A vjera u 
Boga postoji na zemlji otkada postoji i čovjek na zemlji koji Boga 
svojim umom spoznaje i srcem ljubi. 

Zahvalni smo toplo Bogu i velikoj duhovnoj svijesti hrvat- 
skoga naroda — naših dobrih vjernika, da su prozreli i odbacili 
zablude našega vremena. Molimo Boga žarko, s punom nadom da 
nas sačuva od toga zla i ubuduće. 


OPĆENITO JE UVJERENJE LJUDSKOGA RODA 
DA IMA BOG 

Istina — ima Bog — tako je očita da su već pogani držali 
ili bezumnikom ili zločincem onoga koji bi tu istinu poricao. 
Ima Bog — to je osnovna istina svake vjere. Čovjek je spoznaje 
kad dođe k razumu. Nama — kršćanima katolicima — jamči za 
sigurnost ove istine još i cijela kršćanska vjera. 

Učenjaci su kroz sva vremena iznosili dokaze da ima Bog. 
Ovi dokazi našu vjeru u Boga znanstveno utvrđuju. Povrh toga ti 
dokazi dokazuju i to da je nevjerstvo, naprosto, protiv razuma. 

Ako gledamo povijest, prvi umovi ispovijedaju: ima Bog. 
Mudraci prvoga reda dokazuju bivstvovanje Božje. Sjetimo se naj- 
poznatijih imena: Sokrat, Platon, Aristotel, Ciceron, Seneka, Des- 
cartes, Leibniz, Mercier. 


Prirodoznanci svih struka i obretnici najzamašnijih izuma 
priznaju se otvoreno kršćanima. Tu su Kopernik, Galilei, Newton, 
naš Bošković, Pasteur i bezbroj drugih. 

Veliki pjesnici i umjetnici, državnici i ljudi svih vjekova, 
crpli su iz vjere u Boga najviše svoje misli i na vjerskoj su osnovi 
sazdali svoja neumrla djela. Hoćete pjesnike: Homera, Horacija, 
Dantea, Shakespeare-a, našeg velikana Gundulića. Uzmite slikare i 
kipare: Michelangela, Tiziana, Murilla, našega neumrloga Meštro- 
vića! Što je bivao stariji i iskusniji, to je više izrađivao kipove baš 
vjerskog sadržaja. Nama je Hrvatima na ponos. I svjetski umjet- 
nički krugovi našega Meštrovića stavljaju uz bok Michelangela. Ili 
državnike: Konstantina Velikoga, Karla Velikoga, naše Zrinjske i 
Tomu Bakača. 

Ne samo prvaci ljudskoga duha ili geniji, već i svi narodi re- 
dom vjeruju da ima Bog. To potvrđuju povijesni spomenici svih 
naroda. Umno je rekao rimski mudrac i glasoviti govornik Cice- 
ron: »Nema plemena tako surovog i tako divljeg koje ne bi znalo 
da valja ispovijedati Boga«. Etnologija ili nauka o narodima ne 
pozna naroda bez vjere. 

Općenito je, dakle, uvjerenje ljudskoga roda da ima Bog. 
Ta se činjenica može protumačiti jedino onda ako priznamo da 
je uvjerenje o postojanju Boga glas ljudske naravi. Taj je glas 
mogao proisteći ili iz niže — sjetilne — naravi čovječje, iz ću- 
tila i požuda, ili iz više naravi ljudske, iz uma i volje. Niža ili osjet- 
na ljudska narav, a jednako ni opaka ljudska volja nije mogla 
iznaći Boga. Bog je duh, osjetilima nedohvatan. Bog je svet i pra- 
vedan, protivan strastima i pokvarenoj volji. Prema tome je stal- 
no i općenito uvjerenje ljudskog roda — ima Bog — moglo po- 
teći samo iz razumne ljudske naravi. Ono pak što razumna ljud- 
ska narav jednodušno uoči osnovano je uvijek na istini. 

Sada, u ovom zemaljskom životu, mi ne možemo Boga vi- 
djeti, niti ikojim drugim osjetilima zamijetiti, jer je Bog duh i ne- 
ma tijela. U prekogrobnom životu tijelo će naše biti proslavljeno, 
a duša će biti osvijetljena nadnaravnim svjetlom, koje se zove 
svjetlo slave. Po svjetlu slave bit će naša duša sposobna gledati 
Boga kakav je On u sebi. Sv. Ivan apostol veli: »Ljubezni! Sad smo 
djeca Božja i još se nije pokazalo što ćemo biti. Znamo da kad se 
pokaže (Bog u prekogrobnom životu), bit ćemo mu slični, jer 
ćemo ga vidjeti kao što jest« (1 Iv 3, 2). 


VJERA JE U BOGA ZAHTJEV LJUDSKE NARAVI 

Nema istine o kojoj bi bio tako jednodušno uvjeren cio 
ljudski rod kao što je istina: ima Bog. Uvjerenje — ima Bog 

jest najstarija, najopćenitija i najznamenitija pojava. Nijedan spo- 
menik prošlosti ne govori o postanku vjere. U svima je vjera 
u Boga već gotova činjenica. 

Ta se činjenica ne može drukčije protumačiti već da vjera 
ima svoj korijen u ljudskoj naravi. 

I zaista, jedini se čovjek od zemljskih stvorova ponosi 
vjerom u Boga i time se razlikuje od nerazumnih životinja. Već 
je Laktancije, apologeta prvih kršćanskih vremena, nazvao 
čovjeka »vjersko biće«. A fiziolog Quatrefages dokazuje da je 
bitna značajka čovjekova »sposobnost za vjeru«. Misao o Bogu 
nastaje u čovjeku čim čovjek dođe k razumu. I malena djeca, bez 
većeg i dubljeg dokazivanja, shvaćaju istinu: ima Bog. Ovu uzvi- 
šenu istinu ne može iz svoje duše iskorijeniti nijedan čovjek. Jed- 
va će je silom zatomiti, i to samo za neko vrijeme. 

Sve to znači: sposobnost i težnja za vjerom u Boga izvire 
iz ljudske duše upravo tako kao što izvire i težnja za mišljenjem i 
ljubavlju. Kao što se ne da zamisliti zdrav čovjek, a da ne bi 
mislio, sudio i zaključivao; kao što se ne da zamisliti zdrav čov- 
jek, a da ne bi ljubio svoj rod, dom ili bar nešto na svijetu — jed- 
nako se tako ne može zamisliti čovjeka, a da ne bi mislio o Bo- 
gu i da ne bi težio za Bogom. To znači: vjera u Boga je zahtjev 
ljudske duše ili zakon ljudske naravi. 

Ako promatramo ljudski um, on po svojoj naravi nu- 
žno i neodoljivo teži za spoznajom istine. Istinu spoznaje kad 
spozna stvar onako kakva je u sebi. On teži za istinom ne samo 
ovom ili onom, već za istinom uopće, za svom istinom, gdje god 
je i koliko god ima. Već dijete pita: Što je ovo, zašto je tako, 
odakle je to? Ni dijete ne miruje, a kamoli odrastao čovjek, dok 
stvar ne spozna, dok ne dođe do istine. Čovjek prelazi od jedne 
pojave na drugu, od jednoga uzroka na drugi i nema mira dok 
nije umom došao do najvišega uzroka koji zovemo Bog. Bog je 
prva i vječna istina. U njoj se čovjek potpuno smiruje, u njoj 
nalazi izvor svim drugim istinama. 

Tako su, eto, svi stvorovi na zemlji propovjednici ove uz 
višene istine: ima Bog. I nebo sa svojim zvijezdama i zrak sa 
svojim pticama. I vode sa ribama. I zemlja sa zvijerima i biljka- 
ma. Sve to viče i priznaje: Nismo se mi sami stvorili, niti je red 
i sklad, što vlada među nama, slučajno nastao. Nas je Bog stvo- 
rio i Bog nas je u divni red i sklad svrstao. Već je pobožni pjesnik 
David, promatrajući nebo i divni sklad među nebeskim tjelesima, 
rekao: »Nebesa će pričati slavu Božju i djela ruku Njegovih na- 
govještaj će svod nebeski« (Ps 18, 2, 3). A strpljivi Job daje savjet: 
»Pitaj goveda i poučit će te, i ptice nebeske i pokazat će ti. Reci 
zemlji i odgovorit će ti, i pripovijedat će ti ribe morske« (Job 
12, 7 — 8) ... Mudrost nas je Božja stvorila, ona nas čuva, s nama 
ravna i upravlja. 

MISAONI ZAKONI NUŽNO DOVODE ČOVJEKA DO 
SPOZNAJE BOGA 


Ljudski um sudi po stalnim zakonima. Ti su zakoni: Sva- 
ko je cijelo veće od svoje česti. Nešto ne može u isto vrijeme biti 
i ne biti. Dva tijela ne mogu biti u isto vrijeme na istom mjestu. 
Svaka pojava ima svoj dovoljan razlog... i toliko drugih načela. 

0 tim je zakonima ili načelima ljudski um tako zavisan da onaj 
čas pada u zabludu čim se od njih udalji. Jedino s pomoću ovih 
zakona naš um misli i spoznaje istinu. 

Ovi su zakoni sasvim nezavisni od ljudskoga uma. Čovjek ih 
nije izumio. Niti ih može mijenjati. Oni stoje, ako se čovjek po 
njima i ne ravna. Ti bi zakoni postojali kad čovjeka i ne bi bilo. 
Oni ostaju istiniti kad bi i sav svemir propao. 

Ti misaoni zakoni, kojih se drži i mora držati naš um kod 
svoga umovanja, nisu ovisni ni o svemiru, niti o kojoj stvari u 
svemiru. Zašto ne? Jer svemir se mijenja i sve se u svemiru mi- 
jenja, a ova načela ili istine ostaju vječne i nepromjenljive. 

Mora, dakle postojati vrhovno umno biće: Eog, u kom je 
izvor svih načela, zakona i istina. 

Bog je žara, ljudski um je iskra Njegova. Bog je istina prva 

1 najviša, vječna i nepromjenljiva. Bog je mjera svake istine. Što 
ljudski um spoznaje, jest istina, ako se s Bogom — suncem istine 

— podudara. 

Naš um na svakom koraku u životu otkriva i nalazi Boga. 
Što je čovjek umniji i dublje proučava prirodu, to jasnije spozna- 
je.da postoji Bog. Zato su najveći učenjaci bili i najveći štovatelji 
Božji. 

Međutim, kako god mi jasno spoznajemo da postoji Bog, 
u samu narav ili bit Božjega života ne možemo prodrijeti. Zašto 
ne? Jer je Bog neizmjerno biće, a naš je um ograničen. Mnogo 
toga ima u nama samima i izvan nas u svakidašnjem životu što 
ne možemo sasvim shvatiti. Pogotovo onda ne možemo sasvim 
shvatiti Boga koji svojim neizmjernim bićem nadilazi svaki um, 
i ljudski i anđeoski, upravo tako kao što nebo nadilazi zemlju ili 
more kap vode. 

Zato veli sv. Pavao u poslanici Rimljanima (11, 33 36): 

»O dubino bogatstva mudrosti i poznanja Božjega! Kako su ne- 
dokučivi Njegovi sudovi i neistražljivi Njegovi putovi! Jer tko 
pozna misao Gospodnju? Ili tko Mu je bio savjetnik? Ili tko Mu 
naprijed dade što, da mu se vrati, kad je od Njega i kroz Nieva i 
u Njemu sve. Njemu slava u vijeke! 

ĆUDOREDNI ZAKON U ČOVJEKU UPUĆUJE NA BOGA 


I volja, druga moć naše duše, ima svoj određeni zakon: Do- 
bro valja činiti, a zla se kloniti. Ovaj zakon zovemo moralni ili 
ćudoredni zakon. Što je u pojedinom slučaju dobro ili pak zlo, 
to nam kaže savjest. Čovjek ćuti savjest čim je došao k svijesti 
ili razumu. Nema čovjeka, makar on kako opak bio, a da ne bi 
ćutio savjesti, a da ne bi osjećao da dobro treba činiti, a zla se 
čuvati. 

Savjest ima svaki čovjek. Ne samo mi, koji prolazimo 
kroz kršćanske škole i primamo kršćanski odgoj, nego i ljudi 
bez škole i bez odgoja. Svi imadu pojam o dobru, ali i pojam o 
zlu. Svi znadu da je dobro nešto plemenito i uzvišeno, a zlo nešto 
ružno i odvratno. Svi znadu da nas dobro čini dragima u ljudskom 
društvu, a zlo odurnima. 

Savjest zapovijeda dobro, a zabranjuje zlo neodoljivom si- 
lom. Savjest kaže: Ne smiješ ukrasti tuđe dobro makar te nitko 
ne vidi i makar ćeš moći izbjeći ljudskoj kazni. Ako čovjek ukra- 
de, pa tako pogazi savjest, ona ne miruje, ona kara čovjeka; u 
čovjeku nastaje grižnja savjesti. Savjest predbacuje čovjeku: Iako 
si izmakao ljudskom sudu i ljudskoj pravdi, ima netko viši, koji 
te vidi i kojega sudu nećeš izmaći. Kad pak čovjek posluša savjest 
i nešto dobra učini, raduje se u sebi i ćuti posebnu slast. Savjest 
je tada mirna i zadovoljna. Čovjek mirne savjesti ima toliko uži- 
vanje da se to ne da izreći. Ako ima sreće i blaženstva na zem- 
lji, i koliko je ima, to je imaju ljudi koji dobro čine, kod kojih 
je savjest mirna. 

Svi narodi znadu razlikovati dobro od zla. Svi znadu da 
dobro treba činiti, a zlo izbjegavati. Svi su narodi svjesni da 
taj zakon veže uvijek i svakoga. Taj je zakon neizbrišljiv i nepro- 
mjenljiv. Ne ovisi ni o umu ni o ljudskoj volji. Taj je zakon nad 
čovjekom i čovjek mu se mora pokoravati i protiv volje. Ne da 
se ni ušutkati ni ugušiti. To je dokaz da taj zakon ne potječe od 
čovjeka. On ima svoj izvor u višem biću, nadzemaljskom biću, 
neograničenom biću — Bogu. Samo Bog je mogao postaviti uzvi- 
šeni ćudoredni zakon po kom je čovjek dužan i život prije žrtvo- 
vati nego taj zakon prekršiti. Tako nas, eto, i ćudoredni zakon 
vodi do spoznaje i priznanja Boga. 

Što čovjek više dobra čini, to ima mirniju savjest, to će 
prije doći do spoznaje Boga. Prilika, pak, da dobro činimo imamo 
uvijek. Pogotovo ih imamo sada, nakon drugog svjetskog rata, 
gdje su potrebe i ćudoredne i gospodarske na sve strane upravo 
goleme. Koliko je bijednih koji očekuju pomoć od nas, koji nas 
mole da im činimo dobro! Bog nam nalaže da činimo dobro. Sva 
javnost vapije da priskočimo u pomoć jedan drugome. Čineći do 
bro vršimo ćudoredni zakon. Vršeći moralni zakon dolazimo do 
spoznaje Boga — dobroga Boga — koji ni čašu hladne vode 

što se pruži žednome ne pušta bez plaće. Čineći dobro postajemo 
slični Spasitelju za koga kaže Sv. pismo: »Kud god je prolazio, 
činio je dobro« (DAP 10, 38). 


SAMO U BOGU NALAZI ČOVJEK RJEŠENJE 
ŽIVOTNIH PITANJA 


Duša ljudska neodoljivo vapije za Bogom. Život je ljud- 
ski postojana borba sa životnim neprilikama. To je opazio već 
strpljivi Job pa je bolno uzdahnuo: »Borba je ljudski život na 
zemlji« (Job 7, 1). 

Jedne životne neprilike izviru iz samoga čovjeka. Tu je 
bolest tijela. Jake požude koje se dižu protiv duše. Nemir i tjes- 
koba što nas muče na svakom koraku. Raznovrsne nesreće i neda- 
će što nas prate diljem cijeloga života. 

Druge neprilike dolaze od okolice u kojoj živimo. Ljudi se 
zaboravljaju, pa jedan drugoga ogovara, kleveće. Nepravdu uči- 
ni. Izrabljuje. Prevari. Poštenje mu oduzme. 

Treće neprilike dolaze od nečistoga duha ili đavla. Sv. Petar 
očinski opominje prve kršćane: »Budite trijezni i bdijte, jer pro- 
tivnik vaš đavao kao ričući lav obilazi tražeći koga da proguta« 
(1 Petr 5, 8). Nečisti je duh zakleti neprijatelj čovječji. Nepresta- 
no uznemiruje čovjeka i traži zgodu da ga na zlo navede. Kad je 
pak učinio zlo, rađa se u duši grižnja savjesti koja može biti i tako 
jaka da čovjeka dovede i do ludila i do samoubojstva. 

Još više! Koliko puta u životu biva to da nesposobni, loši i 
opaki ljudi dolaze na visoka mjesta. Na razne položaje. Do časti 
i priznanja. Postignu veliki imetak. Obiluju blagom svake vrste. 
A dobri, kreposni, sposobni i radni ljudi bivaju zapostavljeni, pa 
i prezreni. Zar je rijetko, pogotovo danas, kad materijalizam pra- 
vi tolike zbrke u ljudskom društvu, da najbolji i najplemenitiji 
članovi ljudskoga društva budu ismijani, pa i u životnoj opasnosti, 
a propalice se slave kao neki junaci. 


-- ; — j ^ u inu lesicim život- 

nim okolnostima traži čovjek utjehu i pomoć, i ne nalazi je na 
zemlji. Tada čovjek diže oci prema nebu, a duša mu govori: Tamo 
daleko iza zvijezda i nad zvijezdama živi pravedni Bog. K njemu 
se čovjek molitvom utječe kad mu je teško vršiti ćudoredni 
zakon i pošteno živjeti. U Njega stavlja sve pouzdanje, kad ga 
snrvJ;u P ^ aVeCnOS - t Svl,eta ' ? og J ’ e ut .i e hom čovjeku kad se na nj 
biti nn n u Sre o Z1 T 0ta - Dusa naša os J e ća, ona nam govori: Mora 
ako ne nvr"l ° S ° J1 SVak ° dobro ograđuje, a svako zlo kazni. 

Inače ie w J v?t ^ ° V ° m SV : ,C i U ' a ° no sigurno na drugom svijetu! 
Inače je život pun protuslovlja. Nema smisla ni svrhe. Nema ko- 

risti, da se čovjek muči oko kreposnoga i poštenoga života, ako 
pravednik i lupež jednako uživaju. 

Tako, eto, duša ljudska, tražeći izlaz iz životnih neprilika 
ne nalazi drugoga rješenja ni odgovora, nego samo jedan: ima 
Bog. Istina — ima Bog — unosi u našu dušu mir, sklad, krepost i 
dobrotu. Ova istina daje utjehu u žalosti, a jakost u borbi da čo- 
vjek ne klone. Obratno: poricati Boga znači ostavljati čovjeka bez 
utjehe i nade, dovoditi ga do očaja. Da je tako pokazuje nam 
dnevni život. Nikad na zemlji nije bila tako ogorčena borba protiv 
Boga kao danas. Ali nije bilo ni toliko očajnika i samoubojica kao 
danas. »Nema mira bezbožnicima!« — veli Sv. pismo (Iz. 48, 22). 


PROMJENE U SVIJETU DOKAZUJU DA POSTOJI BOG 

Čovjek traži svakoj stvari i svakoj pojavi dovoljan uzrok. 
Ne pitamo samo što je to, već želimo znati i odakle je i zašto je baš 
tako. Ljudski duh traži svakoj stvari posljednji uzrok. Tako nas i 
proučavanje svijeta vodi k istini: ima Bog. 

Čitav svijet i sve pojave u njemu treba da imadu zadnji 
svoj dovoljan uzrok. Taj zadnji uzrok ne može biti u svijetu sa- 
mom, jer je svijet prolazan, promjenljiv proizveden — dakle zavi- 
san.Zato mora da ima drugo biće, izvan svijeta, koje je nužno, ne- 
promjenljivo, samo o sebi — ukratko: biće apsolutno ili neovisno 
To je biće zadnji uzrok svijetu. Kad toga bića ne bi bilo, ne bi 
moglo biti ni svijeta. Činjenicu: Svijet je tu — ne možemo poreći. 
Valja onda priznati i istinu: ima Bog. 

Svijet je sastavljen od bića koja nastaju i prolaze. Jedni se 
ljudi rađaju, drugi umiru. Na zemlji nitko trajno ne ostaje. Kod 
životinja je tako. I kod bilja je tako. I u neživoj su prirodi ne- 
prestane promjene. Sva su bića na svijetu po svojoj naravi pro- 
lazna. Kao što su danas ona bića, što će u budućnosti nastati, 
samo moguća, a uistinu ih nema, tako su nekoć sva bića, čitav 
svijet, bila samo moguća, a uistinu ih nije bilo. Danas ne nastaje 
ništa bez dovoljna razloga (ni kuća u gradu, ni spomenik na 
trgu, ni pšenica na polju). Nikad nije moglo ništa nastati bez do- 
voljna razloga. Razlog ovomu postanju nemaju prolazna bića u 
sebi, jer ih još nema. Razlog njihova postanja treba tražiti samo 
u drugomu. Potom mora da ima povrh svih prolaznih bića, povrh 
svijeta, neko drugo, više biće u kom je uzrok prolaznih bića i čita- 
vog svijeta. To, od svijeta različito, biće mora da nužno postoji 
— to biće Bog. Bog ima razlog svom bivstvovanju u samoj svojoj 
naravi. On ne može ne biti On je biće neprolazno, vječno, koje 
nema nikoga drugoga nad sobom. Već je glasoviti grčki mudrac 
Aristotel rekao da prvo biće, od koga potječu sva druga bića u 


svemiru i sva gibanja i sve promjene u svijetu, samo o sebi po- 
stoji, nužno postoji i ne mijenja se. 

Kad mi dođemo u tvornicu, pa gledamo ogroman stroj sa 
bezbroj kotača i kotačića, mi se divimo kako jedan hvata dru- 
gi i kako se okreću jedan ovisno o drugomu. Nakon promatranja 
što zaključujemo? Mora da je uman tko je taj stroj izumio i u 
sibanje stavio. Makar mi toga čovjeka nismo vidjeli, znamo ipak 
da nostoji, jer bez njega ne bi bilo ni stroja. Tako i sav svemir, 
koji je uređen poput divnoga stroja, pretpostavlja više, umno i 
slobodno biće — Boga. 

Sve ovo, što nas o Bogu uči razum, lijepo i jasno potvrđuje 
Sv. pismo. U njemu čitamo: »U početku stvori Bog nebo i zemlju« (1 
Mojs. 1, 1). »Za šest ie dana stvorio Gospod nebo i zemlju, more 
i što god u njima« (2 Mojs. 20, 11). »Tvoje je, Gospode, veličanstvo 
i sila i slava i pobjeda, i Tebi hvala, jer sve što je na nebu i na 
zemlji, Tvoje je. Tvoje je. Gospodine, kraljevstvo, i Ti si vrhu 
svih knezova« (Dnev. 29. 11). »Tvoje je nebo i Tvoja je zemlja. Ti 
si sazdao svijet i sve što je njemu; sjever i more Ti si stvorio« 
(Ps 88, 12). 

Neka ova sveta istina: ima Bog, stvor sam Njegov, Njemu 
podložan i odgovoran — pronikne um i srce naše, sav rad i 
život naš. Ta istina neka bude misao voditeljica svemu žiću 
našemu. 


RED I SKLAD U SVEMIRU JAMČE DA POSTOJI BOG 


Gdje god vidimo pravilnost, red i sklad, tvrdimo da ga je 
izvelo neko umno i slobodno biće. Ne možemo zamisliti pravilnost 
kod gradnje kuće, ako prije same gradnje nije graditelj načinio 
nacrt po kome će graditi kuću. Ne možemo pojmiti red i sklad 
na željezničkim prugama, ako nije prije zasnovan pametan vozni 
red. 

Ogledajmo se sad vasionim svijetom. Iskustvo i znanosti 
nas uče da je svuda u svijetu veličanstveni red, točna pravilnost 
i divan sklad. Svako je biće tako mudro uređeno, da je u sebi 
jedno, a sva opet bića čine skladnu cjelinu. Jedno je drugomu 
pomagalo da postigne svoju svrhu. Oko toga radi bezbroj prirod- 
nih zakona. 


, .. Zvjezdoznanstvo nam otkriva milijune zvijezda stajaćica, 
većina ih je veća od našeg sunca. Svaka ima svoj sustav u kom 
se kreću nebrojene zvijezde. Sva se ta golema tjelesa kreću ne- 
vjerojatnom brzinom. A ipak nikad nema pometnje, nikad zastoja. 
*amo neizmjerni um, koji stoji nad svim, mogao je zamisliti taj vo- 
zni red! 

U neživom carstvu naše zemlje vlada jednaki sklad. Kolika 
su bezbrojna i raznovrsna tjelesa na zemlji! A sva drži u ci- 
jelosti i jedinstvu međusobna privlačnost. 

U biljnom carstvu nalazimo upravo čudesa. Svaka je biljka 
za sebe savršena kemijska tvornica koja izgrađuje hranu za ži- 
votinje i čovjeka. 

U živoj su prirodi još veličanstveniji prizori. Tko da se na- 
divi skrbi životinja za svoje mlade. Tko nije ostao tronut kad je 
promatrao kako pčele umjetnički izgrađuju svoje saće! Tko nije 
bio potresen kad je promatrao marljivost kod mrava! Već je 
mudri Salomon rekao: »Idi, lijenčino, k mravu, i promatraj pu 
tove njegove, i nauči se mudrosti: on nema ni vođe, ni zapovjed- 
nika ni kneza, a ipak ljeti sebi sprema hranu i u vrijeme žetve 
skuplja što će kasnije jesti« (Posl. 6, 6 — 7). 

Svuda je u prirodi pravilnost koja nadilazi svako ljudsko 
umovanje. 

Nekoji bi ljudi htjeli da je red i sklad u svemiru nastao 
slučajno, tj. bez umnog i slobodnog uzroka: A što je to »slučajno«? 
Kad ne znamo uzroka, onda kažemo da je nešto slučajno nastalo. 
Međutim i ono za što kažemo da je slučajno nastalo, ima svoj 
uzrok, iako ga čovjek ne zna. »Slučaj« je izgovor za neznanje. 
Što ljudi manje znaju to se više pozivaju na slučaj. A što su ljudi 
obrazovaniji i bolje poznaju uzroke to se manje služe slučajem. 
Nije dijete slučajno došlo na svijet. Nije ni naš Zagreb slučajno 
nastao. Niti je odijelo slučajno u ormar prispjelo. Niti se jelo 
slučajno na stol postavilo. Neuko bi još dijete moglo reći za 
hranu da je slučajno na stolu, a majka sigurno ne. Pogotovo ne 
danas kada je u mnogim zemljama nestašica hrane, pa roditelji 
muku muče kako će prehraniti obitelj. 

Bez višega i umnoga bića, koje je različito od svijeta, ne 
možemo nikako shvatiti red i sklad u svijetu. Ovo je umno biće 
moralo iznajprije zasnovati, izabrati, a onda izvesti baš ovaj red 
u svijetu. To umno i slobodno najviše biće zovemo: Bog. 

»Gospod je mudrošću osnovao zemlju« (Posl. 3, 19). Mu- 
drošću si svojom. Gospode, stvorio čovjeka na zemlji i postavio 
ga gospodarom svemu stvorenomu. U mudrosti i dobroti Tvojoj je 
izvor nama ljudima i svemiru. 


PRIRODNI ĆUDOREDNI ZAKON 

Svojim razumom, bez Objave, upoznaje čovjek ne samo 
istinu: ima Bog, nego i prirodni ćudoredni zakon. Naš razum ima 
prirođenu sposobnost da lako, bez poteškoća i jasno upoznaje 


neka osnovna načela koja mu kazuju što je dobro a što zlo. Što 
čovjek mora, a što ne smije činiti. Ta načela koja čovjek sa m 
svojim razumom upoznaje, jer izlaze neposredno iz njegov 
zumne prirode, zovemo prirodni ćudoredni zakon. 

Čovjeku govori svijest da postoji zakon kojemu se bezu- 
vjetno mora pokoravati. Taj zakon može čovjek kršiti, ali ga ne 
može iskorijeniti niti promijeniti, jer ga nije sam postavio. Čovjek 
osjeća da prirodni zakon ima ugled kakav može imati samo zakon 
Božji. Stoga opravdano kaže sv. Toma Akvinac: »Prirodni zakon 

val <rr»na r?i7iimnom StVOl’U«. 

Što nas uči prirodni ćudoredni zakon? Dobro valja činiti, a 
zlo se mora izbjegavati. Dobro je ono što je u skladu s našim 
razumom, što razum odobrava, na što razum pristaje, što razum 
hvali. Zlo je ono, što je protiv razuma, što razum odbacuje, sto 
razum kudi. Propis je prirodnoga ćudorednoga zakona: Bogu se 
moramo klanjati, jer nas je Bog stvorio. Od Njega nam je sve 
što imamo. To treba u duši priznati i cijeniti. To treba i vanjskim 
načinom pokazati. Klanjanje Bogu je vanjski čin kojim prikazu- 
jemo vrhovnu čast i vlast Bogu nad nama, a našu potpunu ovis- 
nost i podložnost Bogu. 


Prirodni ćudoredni zakon kaže: što nećeš da tebi drugi čim, 
nemoj ni ti njemu činiti. Što veseli nas, veseli i drugoga. Što je na- 
ma drago, drago je i drugome — to mu učinimo. Nama je drago 
kad nas tko u žalosti utješi, ili nam u bijedi pomogne, ili o nama 
lijepu riječ reče, ili nam prizna naše zasluge — sve to veseli i 
drugoga. Učinimo i mi drugome tako pa smo izvršili prirodni ću- 
doredni zakon. Nas boli ako nas tko ogovara, kleveće, nepravdu 
nam učini, uvrijedi nas ili ponizi. Sve to boli i drugoga, zato mu 
to nemojmo činiti. Ovo je načelo tako važno da ga nikada ne 
možemo dosta naglasiti, niti u životu dosta na nj paziti. Neka nas 
u životu uvijek prati odluka: Ja ću prema drugomu nastupati 
onako kako želim da drugi nastupa prema meni. 

Prirodni nas ćudoredni zakon uči i to: Duša je vrednija od 
tijela; zato treba sjetilne nagone, koji se dižu protiv duše, obuz- 
davati. Razum nam kaže da treba paziti na mjeru kod jela i pila. 
Razum nam kaže da su ljubavne težnje i osjećaji, i njihovo za- 
dovoljenje, dopušteni samo u zakonitom braku. Razum kaže: 
Obuzdaj srdžbu, inače ćeš u srdžbi učiniti i takvih zlodjela za 
koja ćeš se kasnije čitav život kajati. Da pitate one koji su u 
Lepoglavi, ili po drugim zatvorima, izuzevši političke zatvorenike, 
zašto su tamo? — rekli bi vam: u srdžbi sam čovjeka ubio, kuću 
zapalio i slično. 


v Prirodni ćudoredni zakon nalaže djeci da su dužna lju- 
biti, štovati i slušati roditelje i starije. Bez poštivanja roditeljske 
vlasti nema opstanka obitelji. Bez zdravog obiteljskog života ne- 
ma opstanka ni državi ni ljudskom društvu uopće. Zato ludo ra- 

Je oni koji dopuštaju da djeca ustaju protiv roditelja i kad ure- 
duju na dječje tužbe protiv roditelja. Takav postupak ruši samu 
opstojnost ljudskoga društva, škodi svakom društvenom poretku 
i svakoj državi na svijetu! 

Prirodni ćudoredni zakon poznaju svi ljudi bez razlike 
kojoj god vjeri pripadaju. Radi toga smo svi ljudi, i kad ne bi 
Objave bilo, dužni časno i pošteno živjeti. 


ODAKLE BEZBOŠCI 

Mogao bi tko pitati: Kad mi možemo svojim prirodnim 
umom spoznati istinu: ima Bog, i ne samo ovu istinu nego i sav 
prirodni ćudoredni zakon, zašto onda ima ateista ili bezbožaca? 

Ateistima ili bezbošcima zovemo ljude koji životom ili ri- 
ječima poriču bivstvovanje Božje. Jedni žive tako kao da nema 
Boga. Te zovemo: praktični ateisti. Drugi tvide da su uvjereni 
kako Boga nema. Zovemo ih teoretski ateisti. Može li biti doista 
uvjerenih ateista ili bezbožaca? 

Dokazi su za bivstvovanje Božje tako jaki i tako sigurni 
da nitko ne može biti trajno sasvim uvjeren da nema Boga. Što- 
više, ima vrlo malo ljudi koji sebi trajno uobražavaju da su 
uvjereni bezbošci. Ateisti nemaju nikakvih ozbiljnih razloga ko- 
jima bi mogli sebe trajno uvjeriti da nema Boga. A tobožnje pri- 
govore protiv Boga može svatko s malo dobre voljne lako oboriti. 

Život, smrt i pisana djela takozvanih ateista svjedoče da ni 
sami vođe ateizma: Voltaire, Rousseau, Robespierre, Nietzsche, 
Schopenhauer, nisu bili sasvim uvjereni o svojim bezvjerskim 
tvrdnjama. Kad bi bezbošci bili tako sigurni da nema Boga, ne 
bi toliko i tako razdraženo govorili o Njemu, ne bi ga sad prori- 
cali, sad k Njemu vapili, ne bi Mu se čas izrugivali, čas pred 
Njim strepili. Tko se živ i pametan bori protiv nekoga koga 
nema?! 

A zašto onda ipak ima bezbožaca? Ima ljudi nastranih 
u svemu pa i u vjeri. Dok zdravi, normalni vjeruju u Boga, ab- 
normalni ili nastrani Boga poriču. 

Ima ljudi koji su plaćeni za to da Boga poriču. Pogotovu 
ima mnogo takvih ljudi danas. Za novac se, radi slabosti ljud- 
ske naravi, sve dobije, pa i ljudi koji će gaziti i po najvećim vred- 
notama kao što je istina: ima Bog. Mnogi su zavedeni, ili su pri- 
nukani govoriti da nema Boga. 

Pretežni postotak među ateistima su oni kojih život nije 
u redu. Savjest ih kara radi opakih djela. Takvi se boje Boga. 
Oni žele da Boga ne bi bilo. Radi toga silom uvjeravaju i sebe i 

druge da nema Boga. Tatovi i provalnici se boje oružnika i stra- 
žara i sudaca, zato žele da uopće ne bi bilo ni oružnika, ni stra- 
žara, ni sudaca. Čovjeka, koji živi u nedopuštenim ljubavnim od- 
nošajima, kara savjest i upozoruje na Božji sud. Takav, od straha 
pred Bogom, silom hoće da Boga ne bi bilo, samo da si kako tako 
smiri savjest. Tko je čovjeka ubio ili koje drugo nedjelo učinio, 
osjeća strahovitu grižnju savjesti. Takav bi najradije da nema 
ni Boga ni prekogrobnoga života, jer onda ne bi morao nikome 
odgovarati. Razlog je, dakle, nevjerstvu u slaboj ljudskoj naravi, 
u strastima ljudskim, u nećudorednom življenju čovječjem. Neću- 
doredni ili raspojasani život je najčešći i najveći razlog da ljudi 
otpadaju od vjere i postaju bezbošci. 

Kao što opak život odvodi čovjeka od Boga i dovodi ga k 
nevjeri, tako čestit, pošten i krepostan život dovodi k Bogu. Kad 
ste ikada u životu vidjeli čestita i poštena čovjeka da je govorio 
ili radio protiv Boga? Da naše oko može vidjeti i predmete dobro 
raspoznavati, treba da bude zdravo i čisto. Što je naše oko zdra- 
vije i čistije, to ono bolje vidi. Da može čovjek Boga naći i gledati, 
treba provoditi čestit i pošten život, treba imati čisto srce. Zato 
veli Sveto pismo: »Blaženi koji su čista srca, jer će oni Boga 
vidjeti« (Mt 5, 8). 


BOG JE DUH 

Na prvo su mjesto u Vjerovanju stavili apostoli: »Vjeru- 
jem u Boga«. Već nas naš zdravi, prirodni razum uči da postoji 
Bog. Zato za Boga znadu svi narodi i svi pojedinci koji ima ju 
zdrav razum, makar bili i pogani. Svakom čovjeku kaže njegov 
prirodni razum da mora postojati Bog, najviše biće od koga je 
početak svemu što u svemiru postoji. 

Vjera popunjava našu prirodnu spoznaju o Bogu, pa kaže: 
samo je jedan Bog, a nema ih više kako su učili nekoji pogani, a 
među njima i stari Grci i Rimljani. Bog nije isto što i svemir, kao 
da bi sva bića u svemiru zajedno bila Bog kako to hoće panteisti. 
Bog je samostalno biće, različito od svijeta. Bog je biće koje po- 
stoji samo o sebi i oduvijeka, a svemir je stvoren od Boga i nastao 
je u vremenu. Bog je neizmjerno savršen, a u svemiru je toliko 
savršenstva koliko mu ga Bog dao. 

Kakva je Božja narav? Na to odgovara vjera: Bog je bes- 
krajno savršen duh, gospodar neba i zemlje od koga nam je sve 
dobro. Bog je čisti duh, jednostavno, nesloženo biće, a ne kao mi 
judi koji smo sastavljeni od duše i tijela. Kad bi Bog bio sastav- 
ljeno biće, to bi značilo da je ograničen, da ima nekoga nad so- 
om, prema tome ne bi bio Bog. Bogu su po naravi najsličniji 

1 Razum i objava o Bogu 

anđeli. I oni su čisti duhovi, a ne sastavljena bića. No velika je 
razlika između Boga i anđela. Bog je neograničeno savršen, a an- 
đeli su ograničeni duhovi. Bog je nestvoren i postoji od vijeka, a 
anđeli su stvoreni od Boga. 

Bog je duh. To znači: ima razum i slobodnu volju, a nema 
tijela. Bog odvijeka spoznaje svoju narav. U naravi svojoj spoz- 
naje i sva bića koja su uopće moguća. A slobodnom se voljom 
odvijeka odlučuje koja će bića, kada, i na koji način stvoriti. Kad 
nas vjera uči da je Bog beskrajno savršen duh, to znači da su u 
Bogu sva savršenstva bez kraja i konca. Dok mi stvorovi nosimo 
na sebi samo dio savršenstva, ograničeno smo pametni, dobri, 
plemeniti; u Bogu sve kreposti i sve savršenosti idu u nezmjer- 
nost. 

Da je Bog duh svjedoči nam jasno Sv. pismo: »U početku 
je Bog stvorio nebo i zemlju. Zemlja je bila pusta i prazna i 
tama je prekrivala površinu bezdana, a Duh Božji je lebdio nad 
vodama« (1 Mojs. 1, 1 — 2). Kad je Isus u Novom zavjetu pou- 
čavao u vjeri ženu Samaritanku na zdencu Jakobovom, bio je 
govor i o Božjoj naravi, pa je Isus rekao: »Bog je duh, i koji mu 
se klanjaju, u duhu i istini treba da mu se klanjaju« (Iv 4, 24). 

Kad sve ovo imamo pred očima, onda je smiješno kad ne- 
koji pitaju: Tko je Boga vidio da nam može kazati da Bog postoji? 
Nitko od nas ljudi, dok nosimo ovo smrtno tijelo, nije vidio Bo- 
ga, niti ga može vidjeti jer Bog nema tijela, a mi svojim tjelesnim 
očima možemo vidjeti samo ono što je tjelesno ili tvarno. Ni dušu 
ne vidimo, ni svoju ni tuđu. Ni pamet ne vidimo, ni svoju ni tuđu. 
Naša je duša duhovno biće pa se uopće ne može vidjeti. Pamet 
je moć duševna pa se ne može vidjeti upravo tako kao ni duša. 
Ali, kao što iz pametna razgovora razabiremo i sudimo da je neki 
čovjek pametan, kao što iz gibanja i radnja opravdano zaključu- 
jemo da živ čovjek ima dušu, jer mrtav čovjek tih radnja ne po- 
kazuje, tako iz stvaranja i upravljanja svijetom zaključujemo da 
postoji Bog, da je duh s razumom i slobodnom voljom, a nema ti- 
jela, jer se tvarno tijelo protivi neizmjernoj savršenosti Božjoj. 

Jer je Bog čisti duh, treba da je i bogoštovlje duhovno. Žr- 
tva treba da je čista, sveta i neokaljana, a i onaj koji žrtvuje, 
treba da sebe prikaže Bogu krepkom vjerom i žarkom ljubavlju. 
Sve bogoštovne čine treba da oživljuje unutrašnja pobožnost, tj. 
skrušeni duh i pokorničko srce te plemenita nakana. 


BOG JE VJEČAN 

Kad je Faraon zlo postupao s Izraelcima u Egiptu, reče Bog 
Mojsiji, vođi izraelskog naroda: »Ja ću tebe poslati k Faraonu da 
izvedeš narod moj iz Egipta.« Mojsije, u tjeskobi i strahu, reče 

Gospodinu: »Tko sam ja? Sinovi Izraelovi će me pitati: Tko te 
je poslao?« Bog mu reče: »Ja sam koji jesam. Tako ćeš im reći. 
Onaj koji jest, Gospod, Bog otaca vaših, On me je poslao«. 

Neobičan govor. Bog veli za sebe: Ja sam koji jesam. Time 
hoće reći: Ja sam onaj koji sam uvijek — vječni Bog. U ime vječ- 
noga Boga je Mojsije imao ići k sinovima Izraelovim i oni su mu 
vjerovali i slijedili ga. 

Nijedan čovjek ne može za sebe reći: Ja sam koji je- 
sam. Nijedan čovjek nije odvijeka, niti će na ovoj zemlji živ- 
jeti dovijeka. Svaki je od ljudi počeo živjeti. Svaki ima vrijeme 
kad se je pojavio na zemlji, a prije toga vremena ga nije bilo. 
Samo Bog može reći: Ja sam koji jesam. To znači: neprestano 
sam. Niti sam ikada počeo, niti ću ikada svršiti. Vječan sam. 
Bog je vječan reći će: Bog nije počeo živjeti, niti će prestati; On 
živi odvijeka dovijeka. Bog je bio prije svih vremena i ostaje pos- 
lije svih vremena. Bog je čista vječnost. Vječnost je Božju sv. Pe- 
tar apostol označio ovako: »Jedan dan je pred Gospodinom kao ti- 
suću godina, a tisuću godina kao jedan dan« (2 Petr. 3,8). 

Što je vječnost u sebi? Nitko to od nas neće moći nikada 
potpuno shvatiti. Postavimo se na jednu obalu oceana. Možemo li 
vidjeti drugu obalu? Nikada, pa makar gledali godine i godine, jer 
je to nemoguće. Možemo mi razmišljati i čitav život o Božjoj vječ- 
nosti, shvatiti je nećemo nikada. Ali jer je Bog dobar, darovat će 
i nama od svoje vječnosti. I mi ćemo jednom s njime vječno ži- 
vjeti. No razlika je između vječnosti naše i Božje. Božji život nema 
ni početka ni svršetka, a naš ima početak, samo neće imati svr- 
šetka preko groba. Jednako i anđeoski život ima početak, samo 
neće imati svršetka. 

Da će naš život preko groba biti vječan, tj. bez svršetka, 
dakle bez kraja i konca ili beskonačan, uči nas vjera, i to Vje- 
rovanje apostolsko, u kojem ispovijedamo: »Vjerujem u život 
vječni«. Ali i sam razum, bez Objave, nas uči da je duša naša bes- 
mrtna ili neumrla. Cisti razum spoznaje da naša duša nije tvarna, 
nema dijelova, ne može se raspasti ili propasti. Ona je jednostav- 
no, nesloženo biće duhovno biće, kojega narav traži život bez 
Prestanka. A da će i tijelo naše s dušom živjeti vječno, i to nas 
uči i vjera i razum. Vjera nas uči: Vjerujem u uskrsnuće tijela. 
A razum nas uči: Budući da su na zemlji zajedno radili duša i 
tijelo, i duša bila u mnogim činima ovisna o tijelu, to oni, duša i 
tijelo, treba da budu zajedno i preko groba, da živu zajedno i u 
vječnosti. 

Velika je utjeha za nas u ovom zemaljskom životu po- 
misao na vječnost. Pogotovo kad je ovaj život težak i čeme- 
ran. Naš je život na zemlji sličan snu. Kod onoga čovjeka, komu 
je na zemlji dobro, život je sličan lijepom snu. Kod onoga pak, 
komu je zlo, život je sličan ružnom snu. Mi se iz sna budimo u 

vječnosti. Probudit ćemo se u sretnoj ili nesretnoj vječnosti, već 
prema tome da li smo ovdje na zemlji poštivali Božji zakon i 
umrli pomireni s Bogom, ili smo kršili Božji i pošli s ovoga svijeta 
nepomireni s Bogom. 

Sv. Alojzije je uvijek mislio na vječnost pa se zato kod 
svakoga čina pitao: »Šta mi ovo koristi za vječnost?« Drugim 
riječima: ako je jedan čin dobar i koristan za vječnost, onda ću 
ga učiniti, a ako je zao, pa bi mi škodio za vječnost, onda ga neću 
učiniti. A sv. Terezija bi znala uzdahnuti: »0 vječnosti, kako si 
neizrecivo sretna za dobre, a neizrecivo nesretna za zle!« Samo 
jedno čeka i nas: ili sretna ili nesretna vječnost. Sve ovisi o na- 
ma. Birajmo! Što ćemo izabrati? Živimo po zakonu prirodnom i 
Božjem pa smo izabrali sretnu vječnost. 


BOG JE NEPROMJENLJIV 

Čovjek i sve oko čovjeka neprestano se mijenja. Od djeteta 
se čovjek razvije u zrela muškarca. Od muškarca u naponu snage 
s vremenom postaje oronuli starac. S vremenom se neuko dijete 
razvije u glasovita učenjaka. Od pustopašna mladića postaje ple- 
menit značaj. Od siromaha veliki bogataš. Ali i od bogataša siro- 
mah. Od velikog učenjaka pod stare dane djetinjasti starac koji 
već jedva i suvislo govori. Od dobroga i nedužnoga djeteta haj- 
duk i razbojnik. Mijenjaju se i tjelesne i duševne moći. Čas gu- 
bimo svojstva koja smo već imali, čas opet dobivamo druga kojih 
nismo imali. 

Tako je i kod životinja. I kod bilja se neprestano zbivaju 
promjene. Pupoljak se razvio u cvijet. Cvijet u plod. Konačno i 
plod i stabljika padnu na zemlju i postanu zemljom. I neživom 
prirodom vlada zakon promjenljivosti. I tvrdo kamenje i gorde 
pećine razara zub vremena, ruši ih i obara. Svuda se u svemiru 
zbivaju promjene, svuda postepeno i nezaustavno nestaje ono što 
je postojalo, a nastaje čega još nije bilo. 

Samo je Bog nepromjenljiv. On jedini ostaje uvijek isti, niti 
se mijenja sđm, niti mijenja svojih odluka. Objava nas uči: »U 
koga (Boga) nema promjene, ni sjene mijene« (Jak. 1, 17). »Bog 
nije kao čovjek da se mijenja« (4 Mojs 23, 19). »Ja sam Gospod i 
ne mijenjam se« (Mal. 3, 1). Sv. Pavao opisuje Božju nepromjen- 
ljivost vrlo slikovito: »Ti si, Gospodine, u početku osnovao zemlju, 
i nebesa su djela ruku Tvojih. Ona će proći, a Ti ostaješ, i sve će 
ostarjeti kao haljina, i savit ćeš ih kao kabanicu, kao haljinu i 
izmijenit će se. A ti si Onaj isti i Tvojih godina neće nestati« (Hebr 
1, 10 — 12). Nebesa će se na svršetku svijeta promijeniti, a prom- 


20 


ienu će svemoć Božja izvesti s tolikom lakoćom kao što čovjek 
u letu s lakoćom skida zimsko odijelo i uzima lako, ljetno. Sve će 
u svemiru ostarjeti. Ljudi ostare kao i lišće u jeseni, jer nemaju 
više životne snage u sebi. Oštar jet će i mrtva priroda, jer neće 
više imati svrhe kao što je zastarjela zimska kabanica kad je na- 
stupilo žarko ljeto. Na svršetku će svijeta prestati i ovaj i ovakav 
ljudski život i promijenit će se u drugi, bilji, prekogrobni život. 
Jer je čitav velebitni svemir stvoren za čovjeka, da bude čovjeku 
učiteljem o Bogu, to će s promjenom ljudskoga života na bolje 
nastupiti i promjena u čitavom svemiru. Promijenjeni i novi ljud- 
ski život bit će razlogom da nastane promjena i novost u čitavom 
svemiru. Sve se, dakle, u svemiru mijenja i promijenit će se, 
samo Bog ostaje uvijek isti. 

Što kaže naš prirodni razum o Božjoj nepromjenljivosti? 
Bog je beskrajno savršen. U Njemu su sva savršenstva bez kraja 
i konca. Prema tome on ne može nešto primiti čega već ne bi 
imao. Kod Njega, dakle, ne može nastupiti nikakva promjena. 
Kad bi se Bog mogao promijeniti, tj. neku savršenost izgubiti ili 
pak novu dobiti, to bi značilo da je nesavršen kao i sva druga stvo- 
rena bića. Sam, dakle, pojam Boga, pojam naj savršenijeg bića 
uključuje u sebi posjedovanje dovijeka svih savršenosti koje na 
narav spadaju. Radi toga je kod Boga isključena svaka promjena. 

Bog je odvijeka u svojoj naravi spoznao i točno predvidio 
sve stvorove što će se ikada u svemiru pojaviti. Odvijeka je odlu- 
čio što će i na koji će način što u vremenu izvesti. Prema tome se 
sve promjene što se u vremenu zbivaju, događaju po savršeno 
spoznanoj i određenoj Božjoj osnovi. Sunce ostaje isto bez obzira 
da li smo na nj postavili više ili manje predmeta da ih grije; bez 
obzira da li smo mi sami na suncu, ili smo se povukli u hlad. 
Tako i Bog ostaje isti unatoč svih promjena što se događaju u sve- 
miru. 

Isus je rekao: »Nebo i zemlja će proći, ali riječi moje neće 
proći« (Mt 24, 35). Riječi su Božje nepromjenljive kao što je ne- 
promjenljiv i sam Bog. Spasitelj nas upozoruje neka ne uživamo 
preko mjere u prolaznom svijetu, već treba da ljubavlju čeznemo 
za vječnim i nepromjenljivim Bogom koji je naša najviša i zadnja 
svrha. Za više smo stvoreni. Gore srca! 


BOG JE SVUDAŠNJI 

Bog je svagdje. Na nebu je, na zemlji i na svakom mjestu. 
Bog nije ograničen nikakvim prostorom, jer je prostor nastao tek 
tada kad je Bog svijet stvorio. Nazočnost se Božja nije promijenila. 

odnosno proširila, stvaranjem svijeta kao što se ni sunce ne mije- 
nja time što obasjava ovaj ili onaj predmet više. Jer Bog nije ve- 
zan na prostor, zovemo ga i neizmjernim. 

Sveto pismo govori o Božjoj nazočnosti ovako: »Bog nije 
daleko ni od jednoga nas, jer u Njemu živimo, mičemo se i jesmo 
(Dap 17, 27). Pobožni pjesnik David sav ushićen pjeva u psalmu o 
Bogu: »Kamo da idem ispred Duha Tvoga, i kamo da bježim 
pred licem Tvojim? Da uzađem na nebo. Ti si ondje, da siđem u 
pakao, ondje si. Da uzmem krila od zore i da se nastanim nakraj 
mora: Tvoja me ruka onamo odvela, a Tvoja me desnica držala« 
(Ps 128, 7—10). 

U shvaćanju Božje posvuđašnjosti malo nam pomaže ma- 
šta. Za ovo poimanje je sposoban samo razum. Razum nam kaže: 
posvudašnjost je Božja slična nužnim i vječnim istinama. Svako 
je cijelo veće od svoje česti. Ova je istina vječna i svuda se nalazi. 
Nije ovisna ni o ljudima, ni o prostoru, ni o vremenu. Kad ne bi 
nigdje nikoga bilo, ova bi istina ipak postojala. Može se svemir 
povećati i ljudi umnožiti makar koliko, svuda i uvijek će biti ci- 
jelo veće od svoje česti, svuda će vladati ova istina. Neko biće 
ne može u isto vrijeme biti i ne biti. I ova je istina vječna i 
posvuđašnja. Ima i drugih takvih istina. Tako je i Bog odvijeka i 
svuda. 

Bog je nazočan u svemiru kao što smo mi nazočni svemu što 
gledamo. Na to nas upućuje Sveto pismo, kad kaže; »Sve je golo 
i otkriveno pred očima Njegovim« (Hebr 4, 13). Bog je nazočan 
svuda svojom moći kao što je kralj nazočan u svom kraljevstvu. 
Kako god bilo veliko kraljevstvo, svuda se proteže moć vladare- 
va. Bog je nazočan cijelom svojom biti u čitavom svemiru i u 
svakom dijelu svemira, kao što je čitava duša nazočna u čita- 
vom tijelu i u svakoj česti tijela. Bog je nazočan i svuda izvan 
prostora poput mora, koje se nalazi svuda naokolo spužve, koju 
je sasvim proželo i ispunilo. 

Posebnim načinom boravi Bog s ljudima za koje se naročito 
brine. Tako je Bog bio nazočan s patrijarsima koje je posebno po- 
učavao i objavljivao im svoju volju. Posebno boravi Bog u svim 
ljudima koji su pravedni. S njima je Bog u prijateljskoj vezi po mi- 
losti. I u Crkvi je Kristovoj Bog posebnim načinom nazočan, jer je 
izvanrednim načinom prosvjetljuje, upravlja i posvećuje. Svetima 
je u nebu bliže nego drugim stvorovima, jer sveci u nebu licem u 
lice Boga gledaju, ljube i u Njemu uživaju. Bog boravi posebno 
s ljudskom Kristovom naravi, jer ju je nerazdruživo sjedinio s 
Božjom naravi u drugoj božanskoj osobi. Konačno, Bog boravi po- 
sebnim načinom i u svetim mjestima kao što su naše crkve i ka- 
pele. To su sveta mjesta, jer su izuzeta od obične uporabe i odre- 
đena samo za štovanje Boga. 

Istina: Bog je svudašnji — ima za naš svagdanji život veliko 
značenje. Nigdje i nikada nismo sami. Nema u svemiru mjesta 
kamo bi se mogli Bogu sakriti. Svuda se nalazimo u Božjoj na- 
zočnosti. Svuda smo u društvu s Bogom. Kako brižno pazimo da 
u nazočnosti ljudi ne učinimo ništa što je zlo, ružno, nečasno ili 
prijekora vrijedno! Ako smo pak po slabosti ljudskoj takova što 
učinili, stid nas je, ispričavamo se i molimo za oproštenje. Još više 
treba da se čuvamo zla kad pomislimo da smo neprestano u Bož- 
joj nazočnosti, jer »sve je golo i otkriveno pred očima Njego- 
vim« (Hebr. 4, 13). 


BOG JE SVEZNAJUĆI 

Govor je o Božjem znanju. Bog zna odvijeka i savršeno sve: 
što je bilo, što je sada, što će biti, što bi moglo biti, a i to što mi 
mislimo. 

Bog poznaje samoga sebe. On dokučuje svoju bit što nije 
dano nijednom stvorenju. Zato je Bog i beskonačno blažen, jer 
je svjestan da uživa najsavršenije dobro. U svojoj naravi kao u 
ogledalu spoznaje i sve stvorove kakvi su u sebi. 

Bog zna što je bilo. Na Jakobovu zdencu razgovara Isus sa 
ženom Samari tankom i nabraja joj sve njezine grijehe. »Pet si 
muževa imala; i koga sad imadeš, nije ti muž«. A žena ode u 
grad i reče ljudima: »Dođite da vidite čovjeka koji mi kaza sve 
što sam učinila. Da nije to Krist?« (Iv 4, 18 i 29). 

Bog znade buduće događaje. Isus proreče Petrovu zataju. 
Kad se Patar junačio da je i u smrt pripravan poći za Isusa, reče 
mu Isus: »Zaista ti kažem: noćas prije negoli pijetao zapjeva, tri 
puta ćeš me zatajiti« (Mt 26, 34). Kasnije se proročanstvo Isusovo 
točno ispunilo. Judi je prorekao da će ga izdati: »Zaista vam ka- 
žem — reče Isus apostolima — jedan će me između vas izdati«. A 
kad su ga apostoli redom pitali: »Da nisam ja, Gospodine?« — 
pitao ga je i Juda izdajnik: »Da nisam ja, rabi?« A Judi odgovara: 
»Ti kaza« — to znači, ti si taj (Mt 26, 21 — 22 i 25). Isus je prorekao 
i propast Jerusalema. Kad je izlazio iz jerusalemskoga hrama, 
reče mu jedan od njegovih učenika: »Učitelju, gle, kakvo kamenje 
i kako sjajne građevine!« A Isus mu odgovori: »Vidiš li ove silne 
građevine? Ni kamen na kamenu neće ostati, koji se neće razvaliti« 
(Mt 13, 1-2). 

Bog znade i najtajnije naše misli i najskrovitija čuvstva. Kad 
su književnici u nazočnosti Isusovoj zlo mislili o Isusu, ukori ili 
Isus javno i otvoreno: »Zašto zlo mislite u srcima svojim?« (Mt 9, 

4). I nitko se nije usudio reći da to nije istina. Zato i s pravom 
veli Sveto pismo: »Oči Gospodnje mnogo su bistrije od sunca, 
one razgledaju sve staze ljudske i dubinu bezdana, i u srca ljud- 
ska gledaju u skrovne strane. Gospodinu, naime, Bogu sve je poz- 
nato prije nego bi stvoreno« (Crkv. 23, 28 — 29). 

Bog znade i ono što stoji do slobodne ljudske volje. Za 
njega nema budućnosti, jer gleda odvijeka sve kao da se zbiva 
sada. Bog zna savršeno točno i sigurno kakav će tko život provodi- 
ti u budućnosti i prema tomu određuje tko će se spasiti, a tko 
propasti. 

Bog znade i ono što bi moglo biti, makar se neće nikada os- 
tvariti. Znade i ono što bi moglo biti kad bi se ispunili kakvi uv- 
jeti. Isus je rekao jednom zgodom: »Jao tebi, Korozaine, jao tebi 
Betsaido, jer da su se dogodila u Tiru i Sidonu čudesa, što su se 
dogodila u vama, davno bi već u vreći i pepelu činili pokoru« (Mt 
11 , 21 ). 

Način Božje spoznaje nije u domišljanju i umovanju, već 
On gleda odvijeka, spoznaje i jasno samu bit stvari i događaja. 
Što je nama prošlo i buduće, Bogu je odvijeka nazočno. Bog spoz- 
naje sve najedanput jednim jedinim činom uma, i to gleda sve u 
sebi spoznajući svoju narav. U naravi ili biti svojoj vidi i spoz- 
naje sve. Njegovo je znanje nezavisno o stvorenjima. 

Kad znamo da je Bog svuda i da sve zna, na što treba pa- 
ziti? Treba se čuvati i potajnoga zla, jer će i ono izaći na vidjelo, 
a mi ćemo morati odgovarati za nj. Treba činiti dobro i onda kad 
nas ne vide ljudi, jer Bog zna i u knjigu Života bilježiti i najskro- 
vitije dobre čine. Ne činimo dobro samo radi ljudi nego radi Boga. 
Božja volja treba da je najplemenitiji razlog zbog kojega činimo 
dobro. A kad smo u nevolji neka nas tješi Božje sveznanje. Bog do- 
pušta nevolje ali ih i na dobro obraća i sretno svršavaju kad ih 
podnosimo i trpimo Bogu za ljubav. Ne, dakle, nikada očajavati, 
nego puni mira i pouzdanja čekati sretan svršetak svake nevolje. 


BOŽJA MUDROST 

Promatrajmo naše, ljudske čine. Jednom su zli, jer je zla 
svrha radi koje ih činimo. Tko ima pred očima zlu svrhu: ubiti 
čovjeka, zapaliti drugomu kuću, oduzeti bližnjemu poštenje, kri- 
vo ga potvoriti kod vlasti, sve su to zle svrhe. I svi čini kojima 
se ove zle svrhe postizavaju također su zli. Drugi put je svrha 
dobra, ali su sredstva, kojima se svrha postizava, zla. Pomoći 
bližnjemu je dobra svrha. Ali sredstvo — ukrasti tuđu stvar da 
pomogneš siromaku, ili na sudu krivo priseći da nekomu pomog- 


neš, to su zla sredstva, pa su i opet takvi čini zli, jer su sredstva 
bila zla. Sveto pismo naime veli: »Ne činimo zla da dođe dobro!« 
(Rimlj. 3, 8). Prema tome je sasvim krivo načelo da dobra svrha 
posvećuje ili opravdava zla sredstva. Može biti i svrha dobra i 
sredstva mogu biti dobra, ali je nakana zla pa je i taj put ljudski 
čin zao. Pomoći siromaku je dobra svrha. Pomoći mu svojim 
novcem dobro je sredstvo. Ali pomoći siromašnoj ženskoj s tom 
nakanom da se predobije i na nečisti grijeh navede, to je niska, 
odurna, zla nakana, zato je i takav čin — oduran i zao čin. Da bu- 
de, dakle, ljudski čin dobar treba da je sve dobro: i svrha i sred- 
stva i nakana. Nedostaje li samo jedno, već čin nije dobar, nego je 
zao. 

Kod Boga je svrha nadasve sveta: proširiti svoju slavu i 
ljudima činiti dobro. Sve što god Bog čini, čini zato da postigne 
ovu svrhu. Sa svim upravlja i ravna tako da se ostvaruje konačno 
Božja slava i dobro ljudima. Promatrajte prirodu bilo živu bilo 
mrtvu, promatrajte ljude ili anđele, promatrajte nebo ili zemlju, 
svuda ćete naći red i plemenitu svrhu. Nigdje u svemiru nećete 
naći jedno jedino biće koje ne bi imalo časnu svrhu i koje ne bi 
tu svrhu ujedno i postizavalo. Kad je Bog svijet stvorio, tada je 
— veli Sveto pismo: »Vidio Bog sve što je stvorio, i bilo je vrlo 
dobro« (1 Mojs 1, 31). Bog zna sve najbolje urediti da postigne 
što hoće postići. Zato kažemo Bogu da je premudar. 

Ljudi često prigovaraju Božjim odredbama, jer gledaju sa- 
mo površinu događaja, a ne vide samu bit ili cjelinu. Kad se pak 
prouči sav događaj sa svim okolnostima, onda vidimo da je Bog 
mudro radio i da je tako najbolje. Upravo divan primjer Božje 
mudrosti imamo u Svetom pismu. Josipa je egipatskoga otac 
više volio nego njegovu braću. Radi toga su ga braća zamrzila i 
htjela ubiti. Na prijedlog brata Rubena nisu ga ubili, nego prodali 
stranim ljudima kao robu. Ti su ga strani ljudi prodali Putifaru, 
dvoraninu Faraonovu. Putifarka ga htjela na grijeh navesti, ali 
Josip nije pristao nego je pobjegao. Da mu se osveti, oklevetala 
ga pred mužem da joj je htio silu nanijeti. Muž povjeruje ženi i 
baci Josipa u tamnicu. 

Mi bismo, ljudski sudeći, rekli: Nesretni Josipe što si Bogu 
tako teško skrivio da te Bog bije tako strašnim udarcima u živo- 
tu? A konačni svršetak? Kad je Faraon sanjao san o 7 debelih 
krava i 7 bujnih klasova, pa zatim o 7 šugavih krava i o 7 praznih 
klasova, Josip mu je jedini znao protumačiti san. 7 debelih krava 
i 7 bujnih klasova znači 7 rodnih godina, a 7 šugavih krava i 7 
praznih klasova znači 7 gladnih godina koje će doći iza 7 rodnih 
godina. Za nagradu je Faraon uzdigao Josipa na kraljevsko dosto- 
janstvo i povjerio mu spremanje žita u rodnim godinama da može 
narod egipatski prehraniti u gladnim godinama. Tako je Josip 
postao spasitelj egipatskoga naroda u gladnim godinama. 

Zar ne, kolika se Božja mudrost očitovala u Josipovu živo- 
tu! Tako Bog upravlja s pojedinim ljudima i s cijelim narodima 
koji iskazuju povjerenje Bogu i dadu se voditi od Boga. Nemojmo, 
dakle, odmah mrmljati čim nam nešto nije po volji. Strpimo se, 
čekajmo svršetak, jer »mudrost Božja siže od jedne granice svije- 
ta do druge i sve ljupko ravna« (Mudr 8, 1). 


BOŽJA SVEMOGUĆNOST 

Bog je svemoguć, znači: Bog sve može, samo treba da nešto 
hoće, pa već ono i bude. 

Sveto pismo govori o drugoj božanskoj osobi ili Riječi 
Božjoj: »Sve je po njoj postalo, i bez nje nije ništa postalo što 
je postalo« (Iv 1,3). Boga se naziva »Onaj koji je silan« (Lk 1, 49). 
štoviše, Bog je »jedini silni, kralj nad kraljevima i gospodar nad 
gospodarima« (1 Tim 6, 15). 

Božju svemoć promatramo u Bogu savezno s voljom i zna- 
njem Božjim. Znanjem svojim Bog prosuđuje, spoznaje samoga 
sebe i u sebi sva bića, koja postoje ili su moguća. Voljom se 
odlučuje da li će nešto učiniti, ili neće učiniti. Snagom svojom ili 
svemogućnošću izvodi odluke u djelo. 

Božju svemogućnost spoznajemo već samim naravnim ra- 
zumom. Božja moć daje bivstvovanje svemu što postoji. Koliko 
god je naš um kadar zamisliti novih bića, toliko ih je kadra izvesti 
Božja moć. Kao što nikad i nigdje nemaju kraja bića, koja bi još 
mogla postojati, tako nema nigdje kraja ni međe Božjoj moći, 
koja može ta bića proizvesti (Lk 1, 37). »Velik je Gospod i svake 
hvale dostojan, i veličini Njegovoj nema kraja. Pokoljenja i po- 
koljenja će hvaliti djela Tvoja, i naviještat će moć Tvoju« (Ps 144, 
3 — 4). 

Što god Bog u svemiru čini, čini na najlakši način; jednim 
činom svoje volje Bog nešto hoće i odmah volja postaje činom 
Niti se muči, niti troši vremena; čim nešto hoće, ono se i ostvari. 
Kad je Bog stvarao svijet, samo je rekao: »Neka bude svjetlo. I 
postalo je svjetlo«. Tako je redom kod stvaranja postajalo sve 
što je Bog zapovjedio; postalo je činom ono što je Bog rekao, 
odnosno htio. 

Čuje se prigovor: Bog ne može spasiti okorjele grešnike, 
ne može đavla obratiti; Bog ne može griješiti, niti umrijeti. Pre- 
ma tome Bog ne bi bio svemoguć. 

Bog radi, izvodi, u djelo stavlja ono što hoće, na što se 
svojom voljom odlučio. Hoće pak ili odlučuje se na ono što je ra- 
zumom prosudio da je dobro i plemenito. Što razumom nije pro- 

našao kao dobro, to ni voljom ne prihvaća pa ni moću u djelo 
ne stavlja. Bog je dao čovjeku slobodnu volju. Um Božji kaže: tre- 
ba slobodu od Boga danu poštivati. Kad se je čovjek sam svojom 
vlastitom voljom za zlo odlučio i u njemu tvrdokorno ostaje, Bož- 
ja mudrost nema opravdanja, zašto bi Bog čovjeku silu nanosio 
i silom ga odvraćao od onoga na što se svojevoljno odlučio? Isto 
vrijedi i za đavla. Đavao je svojevoljno tvrdokoran u zlu. Nema 
razloga da ga Bog silom obraća na dobro kad on dobra neće. Bog 
ne može griješiti, jer neće griješiti. A neće griješiti, jer je griješiti 
zlo. Božja mudrost ne nalazi opravdanja, zašto bi Bog griješio, 
što je zlo, kad može ne griješiti, što je dobro. I naš vlastiti razum 
kaže da je bolje blaženo živjeti nego umrijeti. Zašto bi onda Bog 
odabirao smrt ili zlo kad može odabrati dobro i uvijek blaženo 
živjeti? 

Bog sve može što god hoće. Nema tjelesne boli za koju sve- 
moć Božja ne bi imala lijeka. Ni brige duševne kojoj ne bi mogla 
naći utjehe. Nema potrebe u naravnom redu kojoj Božja svemo- 
gućnost ne bi mogla doskočiti. Niti dobra nadnaravnoga koje sve- 
mogući Bog ne bi mogao priuštiti čovjeku kad čovjek za tim do- 
brom iskreno teži. Prema tome je na mjestu narodna poslovica: 
»Kad je bijeda najveća, tada je pomoć Božja najbliža«. Zato je s 
punim pravom rekao i sv. Pavao: »Sve mogu u onom koji me 
jača« (Flp 4, 13). 


BOŽJA SVETOST 

Bog odvijeka spoznaje svoju narav. U Božjoj je naravi sve 
savršeno u neizmjernost, sve u skladu s Božjim umom, potom je 
Božja narav sama dobrota. U Božjoj naravi nema nedostataka, 
prema tome ni grijeha. 

Po uzoru svoje naravi postavio je Bog zakone u svemiru, 
šta je u skladu sa zakonima to je dobro, a što je protiv zakona 
to je zlo. Bog ljubi sebe, svoju neizmjernu dobrotu. On ljubi i 
svako dobro izvan sebe, jer je odraz Njegove dobrote, a mrzi sva- 
ko zlo, jer se kosi s Božjom dobrotom. Kao što Božji um nepogre- 
šivo luči dobro od zla, tako i Božja volja nepogrešivo teži za do- 
brom i ljubi dobro, a mrzi i prezire zlo. U tome se baš sastoji 
Božja svetost. Kad, dakle, kažemo o Bogu da je svet, time ispo- 
vijedamo: Bog hoće i ljubi samo dobro, a mrzi na zlo. Jer je 
Božja ljubav, kojom ljubi svoju neizmjerno dobru narav, neiz- 
mjerna, to je i Božja svetost neizmjerna, ili jasnije rečeno: Bog 
je sama svetost. 

Bog zove na svet život sve ljude. Za sve ljude vrijedi Božja 
opomena: »Budite sveti, jer sam ja svet« (3. Mojs. 11, 44). Kad je 

čovjek toliko plemenit da u životu i radu ne čini bar veliko zlo, 
velikih prekršaja, već je svet. Tada je u Božjoj milosti, prijatelj 
je Božji, i, ako umre u takvom stanju, sigurno će doći k Bogu. 
Što se čovjek na jednoj strani više čuva zla, a na drugoj strani čini 
više dobra, to je i njegova svetost veća. Kao što je u životu na 
svakom koraku prilika da čovjek bježi od zla i čini dobro, tako 
je čovjek kroz cijeli život u mogućnosti da napreduje u svetosti. 
Dok se u čovjeku nalazi zdrava pamet, koja je kadra razlikovati 
dobro od zla, dotle je i volja sposobna činiti dobro, a čuvati se 
zla, te tako ići naprijed u svetosti. 

Spasitelj nas bodri: »Budite, dakle, savršeni kao što je 
savršen Otac vaš nebeski« (Mt 5, 48). Svaki korak u savršenosti 
naprijed ujedno je i korak naprijed u svetosti. Kod Boga je, jer 
je neograničen, i svetost i savršenost neograničena. Kod nas ljudi, 
jer smo po naravi ograničeni, i savršenost i svetost je ograničena. 
Bog je sam izvor svim svojim savršenostima i svojoj svetosti, a 
naše vrline i kreposti, po kojima postajemo sveti, dobivamo od 
Boga. 

Bezbroj je već ljudi došlo u nebo živući sveto, tj. čuvajući se 
zla, a čineći dobro. Mnogi su se u svetosti razvili tako visoko da 
ih je Crkva i službeno proglasila svetima te tako postavila za uzor 
svima živima. Želja je svete Crkve da proučavamo život svetih i 
gledamo što više nasljedovati njihova djela. 

Svetost je u ljudskom poimanju najuzvišeniji pojam. Po 
svetosti dolazimo k Bogu i postajemo slični Bogu. Tko je živ 
među nama, tko neće sebi dobro? Što je u izgledu veće dobro, 
to se u nama rađa i veća težnja za tim dobrom. Jer je Bog naj- 
veće dobro, to i naše težnje za Bogom i sa svim onim što je u vezi 
s Bogom treba da su jače i ustrajnije nego za ikojim drugim do- 
brom. Kad pođemo s ovoga svijeta, ostavit ćemo sva dobra ovoga 
svijeta ovdje na zemlji. Sa sobom ćemo ponijeti samo dobra dje- 
la što smo ih za Boga učinili. Na drugi će nas svijet pratiti i na 
pomoć nam biti samo naša svetost. 

Razum nam kaže: Čini dobro, a čuvaj se zla. Taj časni 
posao zove vjera svetost. Svetost je, dakle, zahtjev ljudske naravi 
pa ju je lako i ostvariti baš tako kao što se lako ostvaruju sve 
plemenite težnje na koje nas nukaju razum i vjera. 


BOŽJA PRAVEDNOST 

U Svetom pismu čitamo: »Čovjek je neki bio bogat, i obla- 
čio se u grimiz i u bez, i gostio se sjajno svaki dan. A bio je jedan 

prosjak po imenu Lazar, koji je ležao pred njegovim vratima pun 
čirova i želio da se nasiti mrvicama koje su padale sa stola boga- 
taša, ali mu ih nitko nije davao: nego psi su dolazili i lizali čiro- 
ve njegove. Umre prosjak i odnesoše ga anđeli u krilo Abraha- 
movo. Ali umre i bogataš i zakopaše ga. I u paklu, kad je bio u 
mukama, podiže oči svoje i ugleda izdaleka Abrahama i Lazara u 
krilu njegovu. I povikavši reče: »Oče Abrahame, smiluj se meni, i 
pošalji Lazara, neka umoči u vodu vrh od svoga prsta, da mi 
rashladi jezik, jer se silno mučim u ovom plamenu.« Abraham 
mu odgovori: »Sinko, sjeti se da si ti primio dobra svoja u svom 
životu, a Lazar jednako zlo; sad se on tješi, a ti se silno mučiš. 
I povrh svega toga i velika je te vječna provalija među nama i 
vama da oni koji bi htjeli odavle preći k vama, ne mogu, niti oni 
odanle k nama prelaziti« (Lk 16, 19 — 26).« 

Sveti oci tumače da je ovo povijesni događaj. Bogataš je 
nakon smrti prispio u pakao, mjesto vječnih muka. Lazarovu su 
dušu anđeli odnijeli nakon smrti u pretpakao gdje su boravile 
pravedničke duše i čekale da dođe Spasitelj i prigodom svoga 
uzašašća na nebo otvori nebo i ljudima. Pretpakao se zove krilo 
Abrahamovo, ne zato što bi se Abraham odlikovao jakom vjerom 
pa je po vjeri postao otac mnogih vjernih naroda. Nakon Isusova 
uzašašća na nebo pod krilom se Abrahamovim razumijeva život 
blaženih u nebu. 

Bogataš je u paklu po Objavi Božjoj saznao za sretno sta- 
nje Lazarovo nakon smrti pa je molio Abrahama, da mu preko 
Lazara pomogne u strašnoj nevolji koju je trpio. Međutim mu 
Abraham odgovara: Sjeti se, bogatašu, da si za života na zemlji 
uživao mnoga dobra, a Lazar je naprotiv mnogo patio. Sada, u 
prekogrobnom životu biva obratno. Ti ćeš, jer nisi imao srca za 
siromaha, trpjeti, i to čitavu vječnost, a Lazar će, jer je siromaš- 
tvo i bijedu strpljivo Bogu za ljubav podnosio, kroz sve vijeke biti 
sretan. Tako traži Božja pravda, koja naplaćuje dobro, a kazni 
zlo, kako je tko zaslužio. 

Jedna je slika prikazivala sudnji dan. Na jednoj su strani 
slike bili prikazani dobri, a na drugoj strani zli ljudi. Među do- 
brima se nalazilo mnogo siromašnih muževa, žena i djece. Među 
zlim je bilo mnogo visoko položajnih ljudi, kraljeva i careva i 
nešto djece. Slika je htjela reći i zorno poučiti gledaoce: Pazite 
ljudi, Bog je pravedan. Ovako konačno izgleda Božja pravda. 

Sigurno je već mnogoga od vas u životu mučila misao: Ako 
je Bog pravedan, zašto onda tolikim opakim ljudima ide tako do- 
bro na svijetu, a mnogi pravednici, naprotiv, na svijetu toliko 
trpe? Konačni obračun biva preko groba, a ne ovdje na zemlji. 
Preko groba dobiva svako dobro svoje puno priznanje i svoju pot- 
punu nagradu, a zlo opet svoju osudu i svu težinu kazne. Bog 
trpi grešnika, daje mu i dobra ovoga svijeta, ne bi li ga odvratio 

od zla. Ako grešnik unatoč toga ustraje u zlu, u prekogrobnom 
će ga životu sigurno stići teška kazna za učinjeno zlo. Pravednika 
pak Bog znade pohoditi i teškim kušnjama za koje će ga onkraj 
groba bogato nagraditi. Povrh toga, i opaki ljudi čine ovdje na 
zemlji bar nešto dobra. Za to ih dobro nagrađuje Bog ovdje na 
zemlji dobrima ovoga svijeta, jer u prekogrobnom životu za njih 
nema nagrade nego samo kazna. 

Naš vlastit razum u svom prosuđivanju zaključuje: Mora 
postojati pravda koja nagrađuje dobro, a kazni zlo. U tu svrhu 
postavljamo sudove i suce. Njihova je sveta dužnost da strogo 
paze na pravdu. Jer su zemaljski suci krhki ljudi — podložni ne- 
znanju, podmitljivosti, strahu i kojekakvim drugim slabostima, 
to je i pravda ljudska manjkava. No, naš duh ne miruje i traži 
pravdu dalje. Naš duh kaže: Bog, koji je u narav ljudsku stavio te- 
žnju za pravdom, mora pravdu konačno i savršeno ostvariti, jer 
inače nema smisla ni činiti dobro ni kreposno živjeti, ako će do- 
bar i opak čovjek konačno jednako svršiti. 


BOŽJA DOBROTA 

Bog je dobrostiv, znači: Bog je pun ljubavi, pa zato nama 
ljudima i svim stvorovima daje nebrojena dobra. 

Dobrota se Božja očituje u stvaranju i uzdržavanju svijeta. 
Bog se brine za nas očinskom brigom. Od Njega nam život, zdrav- 
lje, hrana i pilo, stan i odijelo, riječju — sve što nam treba za 
dušu i tijelo. »Svi čekaju na Te da im dadeš hranu u svoje vri- 
jeme. Daješ im i oni skupljaju, otvaraš ruku svoju i sve nasićuješ 
dobrima« (Ps 103, 27 — 28). Bog se brine ne samo za ljude nego i 
za sva druga bića. »Promotrite, veli Spasitelj, ljiljane poljske, ka- 
ko rastu, ne rade, ne predu, a ipak vam kažem, da Salomon u svo- 
joj slavi nije bio obučen kao jedan od njih« (Mt 6, 28 — 29). 

Najviše nam je Bog dokazao svoju ljubav time što je jedino- 
ga svoga Sina dao na smrt da nas grešnike otkupi i s Bogom iz- 
miri. »Tako je Bog ljubio svijet da je Sina svoga jedinorođenoga 
dao, da nijedan, koji vjeruje u Nj, ne propadne nego da ima život 
vječni« (Iv 3, 16). Isus je svoju dobrotu prema nama usporedio s 
dobrotom dobroga pastira. »Ja sam pastir dobri. Dobri pastir daje 
život svoj za ovce svoje« (Iv 10, 11). I doista je bio dobri pastir, 
jer je na križu u najtežim mukama položio svoj život za nas ljude 
— svoje ovce. Ljubav pak, kojom se dragovoljno ide u smrt za 
dobro bližnjega, tako je velika da se od nje veća ni zamisliti ne 
može. »Od ove ljubavi nitko veće nema da tko položi život svoj za 
svoje prijatelje« (Iv 15, 13). 

Spasitelj nam je otkrio svu puninu dobrote i nježnosti Bo- 
žje prema nama kad nas je poučio da nam je Bog predobri Otac. 
Kad je Isus govorio o molitvi, rekao je apostolima: »Vi se, dakle, 
ovako molite: Oče naš koji jesi na nebesima« (Mt 6, 9). Bog nam 
je, dakle, Otac i to predobri Otac, zato treba da se Bogu molimo 
s punim pouzdanjem, s vjerom i pouzdanjem kako djeca nastu- 
paju prema svom najboljem ocu. štoviše. Bog nam je daleko bo- 
lji, nego i najbolji zemaljski roditelji. Roditelji, naime, pa bili i 
najbolji, još uvijek imadu u nastupu prema djeci slabosti, radi 
čega postaju koji put i teški djeci. A Bog je neizmjerno savršen, 
sama svetost, pa što god čini sve je najbolje i najsavršenije. Radi 
toga i zove sv. Pavao Boga: »Otac milosrđa i Bog svake utjehe 
koji nas tješi u svakoj nevolji našoj (2 Kor 1, 3 — 4). 

Bog nam poručuje preko Izaije proroka: »Može li žena za- 
boraviti dijete svoje, da se ne smiluje na sina tijela svoga? Iako 
ga zaboravi, to ja tebe ipak neću zaboraviti« (Iz 49, 15). Prirođeno 
je majci da ljubi svoje dijete, jer je ono plod njezine ljubavi, dio 
njezine naravi, kost od kosti njezine i krv od krvi njezine, nasta- 
vak i produženje života njezina. No, događa se da ova ili ona 
majka — nemajka, odbaci dijete od sebe, odriče ga se i ne mari 
za nj. Takav je postupak zločin protiv same prirode, ali se ipak, 
nažalost, događa. Kod Boga se to ne može dogoditi, jer veli Sveto 
pismo: »Ostaviše me otac moj i mati moja, ali me je Gospod 
uzeo« (Ps 26, 10). »Ti (Gospode) ljubiš sve što je tu, i ne mržiš 
ništa od onoga što si učinio« (Mudr 2, 25). 

Nema i ne može biti roditelja, makar kako dobri bili svojoj 
djeci, a da u odgoju ne bi predvidjeli i od vremena na vrijeme 
upotrebili sad ovu, sad onu kaznu. Kazne su čas manje, čas veće. 
Sad lakše, drugi put teže. To ovisi o prekršajima djece, da li su 
oni manji ili veći, lakši ili teži, češći ili rjeđi. Ima časova i kod naj- 
boljega djeteta kad blagost i dobrota roditeljska ne djeluju, već 
moraju mjesto ustupiti kazni. Ali i onda, kad roditelji razborito 
kažnjavaju, dokazuju djetetu samo dobrotu i ljubav. 

I Gospod Bog u odgoju ljudi i naroda, unatoč svoje neiz- 
mjerne dobrote, primjenjuje kazne. Biva to kad ljudi zlorabe Bož- 
ju dobrotu. Rijetko je kad na zemlji bilo toliko zločina kao ne- 
posredno prije II svjetskog rata, za rata a i poslije rata. Ali je i 
rijetko kada bila tako teška kazna za zločine učinjene za vrijeme 
svjetskog rata. Nije, dakle, Bog prestao biti dobar, nego su ljudi 
postali preko mjere zli. Bog nas kažnjava jer smo zli. A kažnjava 
nas samo zato da se popravimo i postanemo bolji. Netom posta- 
nemo Bogu poslušna djeca, bit će i On nama opet dobri i predo- 
bri Otac. 

BOŽJE MILOSRĐE 

Sva su Božja djela veličanstvena, u svojoj veličini i savr- 
šenosti nedokučiva, kao što je nedokučiv i sam Bog, uzrok njihov, 
od koga potječu. Sveto pismo napose ističe Božje milosrđe pa ka- 
že: »Milosrđe je Njegovo nad sva djela Njegova« (Ps 144,9). Božje 
milosrđe dolazi do izražaja u ljudskom životu više nego druge 
Božje savršenosti. Ono se je kod mnogih grešnika očitovalo u to- 
likoj mjeri i tako ganutljivo da Sveto pismo s pravom izdiže Bo- 
žje milosrđe nad sva druga Božja djela. 

Spasitelj nas je htio zorno poučiti o Božjem milosrđu pa 
je u tu svrhu svom slušateljstvu pripovijedao događaj o rasipnom 
sinu. Otac imao dva sina. Mlađi je sin bio nezadovoljan kod oca 
pa je tražio svoj dio i otišao u svijet. U svijetu je živio raspušte- 
no i brzo protepao imovinu. Međutim nastupi glad, a on poče os- 
kudijevati. Nije bilo druge, pošao je u službu i to — pasti svinje. 
Glad je bila tolika da je htio jesti i roščiće što su svinje jele, ali ni 
toga nije bilo. Sad je tek mladić došao k sebi i rekao: »Koliko na- 
jamnika oca mojega irnadu kruha i previše, a ja ovdje umirem od 
gladi! Ustat ću i poći k ocu svomu i reći mu: Oče, sagriješio sam 
protiv neba i protiv tebe. Više nisam vrijedan nazvati se sin tvoj, 
nego me primi kao jednoga od najamnika svojih. I ustavši otide 
k ocu svomu« (Lk 15, 17 — 20). 

Otac se tužan neprestano ogledavao na sve strane, neće 
li se odakle pojaviti izgubljeni sin. Kad ga je otac opazio, sažali 
mu se, jer je bio gladan, bos i poderan kao bijedni prosjak. Otac 
ga zagrli i poljubi. Tada reče otac slugama: »Brzo iznesite najljep- 
šu haljinu i obucite ga, i podajte mu prsten na ruku i obuću na 
noge, i dovedite ugojeno tele te zakoljite da jedemo i da se vese- 
limo, jer ovaj sin moj bio je mrtav i oživio je, bio je izgubljen i 
našao se« (Lk 15, 22 — 24). 

Rasipni sin je slika slabe ljudske naravi. Želja za neobuzda- 
nom slobodom i zabranjenim voćem vuče čovjeka iz doma Božje- 
ga, gdje se uči Boga, dobroga Oca, poštivati i kreposno živjeti. Čo- 
vjek se u svojoj lakoumnosti zaboravlja pa ostavlja Boga i vjeru. 
A što je našao u zamjenu? Mjesto raja i sreće nalazi u svijetu, koji 
je hladan kao led, a tvrd i bešćutan kao kamen, samo bijedu i ne- 
sreću. Mnogi se od ovakvih ljudi, koji su u mladosti stanputicom 
prošli, ako ne prije, a ono bar pod stare dane, kaje i vraća natrag 
k Bogu i vjeri. A Bog je milosrdan otac koji sve oprašta i raskaja- 
na grešnika opet prima u stanje milosti. 

Makar čovjek učinio i najveće zločine, što se uopće zamisli- 
ti dadu, još je uvijek opravdano pouzdanje u Božje milosrđe. Bilo 
da broj nečijih zločina nadvisuje broj kose na njegovoj glavi: bilo 
da je netko već i osijedio u grijesima svojim, ipak ne smije gubiti 
nadu, a još manje zdvajati radi svoga spasenja, jer su svi ljudski 

orijesi, u koliko su ljudski čini, ipak samo ograničeno zlo, a mi- 
losrđe je Božje neograničeno. »Gdje se umnožio grijeh, još je već- 
ma obilovala milost« (Rimlj 5, 20). 

Sv. Ivan Hrizostom pita: »Jesi li bio nepravedan, gledaj na 
carinika. Jesi li bio nečist, gledaj na Mariju Magdalenu. Jesi li 
ubojica, gledaj na razbojnika na križu. Jesi li bio progonitelj isti- 
ne i njezinih propovjednika, gledaj na Pavla koji je kasnije postao 
glasnik istine. Što je grijeh u poredbi s milosrđem Božjim? Pauči- 
na koju povjetarac podere da joj nema ni traga. Čemu, dakle, 
zdvajaš?« »Bili grijesi vaši kao skrlet, bit će bijeli kao snijeg, ili 
su crveni kao purpur, bit će bijeli kao vuna« (Iz 1, 18). 

Niti veličina grijeha, veli sv. Ciprijan, niti kratkoća još 
preostalog života, niti skrajnja nevolja zadnje ure ne isključuje 
od prijateljstva Božjeg. Sve koji se k Njemu vraćaju prima Nje- 
gova neizmjerna ljubav i milosrđe. A Spasitelj zove milo ne pra- 
vednike nego grešnike: »Dođite k meni svi koji ste umorni i opte- 
rećeni i ja ću vas okrijepiti« (Mt 11, 28). 


BOŽJA DUGOTRPNOST 

Ljudi teško praštaju jedan drugomu. Osude su ljudske stro- 
ge, a kazne za uvrede nemilosrdne. Ljudi prigovaraju i Božjim 
sudovima. Srde se na Boga zašto ne kažnjava grešnike odmah kad 
teško sagriješe. Čemu čeka? Zašto trpi da zemlja drži i nosi toli- 
ke nezahvalnike koji Boga sramote, a ljudima zlo čine? Odmah 
bi trebalo osudu izreći i kaznu bez ikakva obzira primijeniti na 
zločinca. Tako mi ljudi. 

Bog radi drukčije. On je dugotrpan. On često dugo čeka 
prije nego grešnike kazni. A zašto? Da im dade vremena za poko- 
ru i spasenje. U Noino je vrijeme bilo mnogo zla na svijetu. Ljudi 
su se toliko izopačili, da su njihove opačine vikale k nebu za kaz- 
nom (1 Mojs 6, 5 — 7). Bog je odlučio radi teških i odvratnih grije- 
ha svijet potopiti općim potopom. Ipak je čekao s potopom još 
120 godina, ne bi li se ljudi skrušili i pokajali. Ali kad je prošlo 
120 godina, a ljudi, mjesto da čine pokoru, ismjehivali Božje pri- 
jetnje, Bog je izvršio svoju prijetnju i potopio ljude općim poto- 
pom (1. Mojs 7, 11 i dalje). Spasio se samo vjerni Noa i njegova 
obitelj. 

Razbojnika je na križu Bog čekao kroz čitav njegov život. 
Konačno se je razbojnik ipak obratio i spasio. Spasitelj mu je 
velikodušno oprostio grijehe i zajamčio: »Još ćeš danas biti sa 
mnom u raju!« (Lk 23, 42 — 43). 

3 Razum i objava o Bogu 

Zašto je Bog s nama toliko strpljiv? Jer hoće da ni jedan 
grešnik ne propadne nego da se svi spase. »Ne kasni Gospodin 
obećanjem, kako neki misle da je spor, nego vas velikodušno trpi, 
jer neće da neki poginu, nego svi da se obrate pokajanjem« (2 Petr 
3, 9). »Neću smrti bezbožnika — veli Gospodin — nego da se obrati 
od svoga puta i živi« (Ez 33, 2). 

Kad bi Bog odmah kažnjavao smrću ili paklom netom čov- 
jek teško sagriješi, kako bi malo ljudi bilo na životu, a kako bi 
tek rijetki bili koji bi došli u nebo? Stavimo ruku na srce pa pri- 
znajmo iskreno sebi i Bogu: Koliko smo puta u životu zlo pomi- 
slili, koliko ružnih riječi rekli i opakih djela učinili? Da nas je 
Bog odmah kaznio, gdje bi mi danas bili, što bi od nas bilo? A 
ovako? Bog nas strpljivo čeka. Daje nam vremena. Mnogo smo 
toga već okajali i još ćemo okajati, konačno se i spasiti, a za taj 
veliki dar hvala samo Božjoj strpljivosti. 

Bog je dugotrpan, ali ne uvijek. Ima slučajeva gdje je Bog 
odmah nakon grijeha kaznio grešnike. Kad su se mnogi anđeli po- 
bunili protiv Boga, Bog ih je smjesta kaznio tako da ih je stro- 
valio u pakao. Ananija i Safira, muž i žena, načinili su samo jedan 
grijeh: slagali su da su njivu prodali za manje nego su je uistinu 
prodali, i Bog ih je kaznio da su mrtvi pali pred noge sv. Petra. 
Treba, dakle, da imamo veliko pouzdanje u očinsku Božju strplji- 
vost, ali i oprez da je ne izrabljujemo. Bog je dugotrpan, ali nije 
slab. Bog je milosrdan, ali i pravedan. 


BOG JE ISTINIT 

Sve naše učenje i sav naš umni rad ide za spoznajom isti- 
ne. Istina je najviši uzor našega uma. Svi plemeniti ljudi ljube 
istinu, svima je draga, svi se njome ponose. 

Istinu spoznajemo kad spoznajemo predmete kakvi su u 
sebi. Čovjeka smo istinito upoznali kad smo upoznali sva njegova 
lijepa i ružna svojstva. Ne smijemo što dodavati, a niti što odu- 
zimati. Istinu smo dužni priznati bez obzira da li nam je ugodna 
ili neugodna, da li nam koristi ili škodi. Prema tome ne smijemo 
suditi ni po babu ni po stričevima, nego onako kako u duši osje- 
ćamo da je istina. 

Mi se ljudi često udaljujemo od istine. Dogodi se da smo 
nešto krivo vidjeli, krivo od drugoga čuli, krivo drugoga razumje- 
li, u knjizi krivo pročitali, ili nešto nehotice pregledali. Bezbroj 
je uzroka u životu zbog kojih krivo ili neistinito spoznajemo 
ljude i druge raznovrsne predmete oko sebe. 


Kod Boga se to ne može dogoditi jer On sve zna. Njemu 
je bio poznat svemir i sve u svemiru još prije nego je postalo. 
»Sve je golo i otkriveno očima Onoga kome treba da dademo 
račun« (Hebr 4, 13). Sveto pismo zove Boga istinitim (Rimlj 3, 4 ) , 
a to znači: Bog samo istinu objavljuje, jer ne može niti pogriješiti 
niti lagati. 

Ljudi često u životu spoznaju istinu, ali je ne priznaju. 
Govore protiv svoga osvjedočenja. Drukčije su im riječi, a druk- 
čije osjećanje u duši. Kad god govore drukčije nego misle, tada 
novore neistinu ili laž. Lagati, dakle, znači: govoriti protiv uvje- 
renja sa svrhom da se drugoga prevari. U društvu se govori ne- 
istina da se društvo nasmije, našali, odmori, rastrese. Takve su 
neistine ili laži još najnevinije, jer redovito nikome ne škode. Lju- 
di govore neistinu ponajviše i redovito jer od toga imaju koristi. 
Trgovac neistinito prikazuje stranci robu da je lakše i skuplje pro- 
da. Učenik se posluži neistinom da se izbavi od drugoga reda ili 
druge koje kazne. Dijete se u kući posluži neistinom da što od 
roditelja dobije, ili da izmakne kazni. Mnogi lažu iz zlobe s na- 
kanom da drugomu napakoste. Tko bi, konačno, izbrojio sve mo- 
guće načine kako se ljudi služe neistinom, i sve svrhe zbog kojih 
tako rade. 

Bog istinu nepogrešivo spoznaje pa je nepogrešivo i nama 
objavljuje. Kod Boga nema i ne može biti razloga zašto bi nama 
laž ili neistinu objavljivao. On ne može lagati u šali, jer se to pro- 
tivi časti i dostojanstvu Njegovu. On ne može lagati da se izbavi 
iz kakve nevolje, jer u nepriliku kakvu uopće ne može doći budu- 
ći da je svemoguć. Ne može lagati ni iz koristoljublja, jer je sam 
sebi u svemu dostatan i sam u sebi blažen pa ničega ne treba. 
Ne može lagati ni iz zlobe, jer je pun ljubavi i hoće uvijek samo 
najbolje svomu stvoru. 

Objava kaže o Bogu: »Istina Gospodinova ostaje od kolje- 
na do koljena« (Ps 99, 5). »Na istini počivaju sve Njegove riječi« 
(Ps 118, 160). Istina neka lebdi i nama uvijek pred očima pa makar 
trebalo za nju trpjeti i umrijeti. 


BOG JE VJERAN 

Ljudi su vrlo nestalni u svojim obećanjima. I zlatna će 
brda obećati, a u stvari neće učiniti ništa. Čovjek nešto obeća, 
a da uopće nije ni mislio na ono što je obećao. Drugi put ozbiljno 
obeća, ali je radi nestalnosti ljudske kasnije promijenio svoje 
obećanje. Mogu nadoći i nepredviđene okolnosti radi kojih je ne- 
moguće izvršiti obećanje. Najzad se obećanje i zaboravi pa opet 
od njega nikakve koristi. 

Bog je, naprotiv, uvijek vjeran. On sigurno izvrši ono što 
obeća i ispuni čime se zagrozi. Kad su naši praroditelji u raju 
sagriješili, Bog im je obećao Spasitelja. Spasitelj je došao točno 
u određeno vrijeme kako Ga je Bog obećao. Tako su se vjerno 
ispunila i sva druga Božja obećanja. »Riječ je Gospodinova is- 
krena i sve riječi Njegove su vjernost« (Ps 32, 4). »Bog, dakle, nije 
kao čovjek da laže, ili sin čovječji da se mijenja. On je rekao, 
zar da toga ne učini? Obećao, a da ne drži?« (Mojs 23, 19). Spasi- 
telj je svečano naglasio: »Nebo i zemlja će proći, ali moje riječi 
neće proći« (Mt 24, 35). 

Jednako je i s prijetnjama Božjima. U dane se Noine Bog 
zaprijetio ljudima da će ih radi opačina i raspuštena života uni- 
štiti potopom. Ljudi se nisu obazirali na Božje prijetnje, nego 
»su jeli i pili, ženili se i udavali do onoga dana kad Noa uđe u 
kovčeg, i dođe potop i sve uništi« (Lk 17, 27). Stanovnicima se 
Sodome i Gomore zaprijetio Gospod da će im radi nečistoga uniš- 
titi gradove. A oni? »Činilo im se kao da (Bog) govori od šale« 
(1 Mojs 19, 14). Međutim, što se dogodilo? »U dan kad iziđe Lot iz 
Sodome, daždio je oganj i sumpor s neba i sve uništi« (Lk 17, 29). 
A prorečena se propast Jeruzalema zbila tako potresno da ju je 
povijest zabilježila kao jedinstven događaj. 

Vjernost je Božja utješna istina u svim životnim nevoljama. 
Kad nas pohode kušnje i teški životni udarci, nama se čini kao 
da nas je Bog napustio. No baš tada nam Bog poručuje kao i pro- 
roku Izaiji: »Ne boj se, ja sam s tobom, ja sam tvoj Bog, ja te 
jačam i pomažem ti« (Iz 41, 10). Iako nas Bog kuša i kažnjava, 
budimo duboko uvjereni da kušnje i napasti nikada neće biti to- 
like, a da ih mi s Božjom milosti ne bi mogli podnijeti i svladati. 
»Bog je vjeran, neće dopustiti da budemo napastovani preko na- 
ših sila, nego će kod napasti dati izlaz da možemo ustrajati« (1 
Kor 10, 13). 

Kad znamo da je Bog istinit i vjeran, treba da tvrdo vjeruje- 
mo u riječ Božju. Treba da se stalno pouzdavamo u Njegova obe- 
ćanja. Ali treba da se ozbiljno bojimo i Njegovih prijetnja. 

Možda koga od nas muči misao: Hoću li ja dobiti oprošte- 
nje svojih grijeha? Hoće li se za me naći mjesto u nebu? Tada 
probudimo u duši čin vjere i pouzdanja u riječi Božje, upravljene 
Ezekijelu proroku: »Reci im: Neću smrti bezbožnika, nego radije 
da se bezbožnik obrati sa svoga puta i živi« (Ezek 33, 11). 

Vjernost nas Božja nuka da i mi budemo vjerni prema Bo- 
gu i bližnjemu. Svako obećanje, a napose zavjet, kojim smo Bogu 
obećali da ćemo učiniti koje dobro djelo, treba savjesno izvršiti. 
Već čovjeka prevariti je ružno djelo, a zloća se prevare kudikamo 
povećaje kad bi čovjek htio varati samoga Boga. Držimo do svojih 
riječi i obećanja što smo ih zadali ljudima. Vjerno izvršavanje 

obećanja je znak plemenita značaja i visoke ćudoredne svijesti, a 
time se ujedno stiče i velika cijena i nagrada i pred Bogom i pred 
ljudima. 


ZAŠTO NAM JE POTREBNA OBJAVA 

Mnogo toga ima o Bogu i o vjeri što je kadar čovjek sam 
svojim prirodnim spoznajnim moćima saznati. Ali je unatoč toga 
ipak potrebna nadnaravna Objava. Potrebno je bilo da nam je 
Bog nekada govorio po patrijarsima i prorocima, a kasnije po 
svome Sinu Isusu i po apostolima. A zašto? 

Ima ljudi po prirodi slabo nadarenih koji uopće teško što 
spoznaju. A među vjerskim istinama ima i takvih koje teže shva- 
ćaju i bistri ljudi. Da ovakvi ljudi, duševno slabije nadareni, ne 
budu bez utjehe svete vjere, Objava im daje da vjerske istine 
govore. 

Ima ljudi po naravi nehajnih koji vole lagodan i bezbrižan 
život. Ne trude se ni oko čega, ne mare ni za što. Takvi ne vole 
učiti — pa ni vjerske istine. I za njih se pobrinuo Gospod Bog 
pa im je putem Objave dao sve što im je potrebno za spasenje. 

Ogromna je većina ljudi u takvim životnim prilikama da 
svu svoju snagu troše na rad za svakidašnji goli život. Borba je 
za život na zemlji bila uvijek velika i teška. Nakon istočnoga gri- 
jeha određen je čovjek da u znoju lica svoga jede svagdanji kruh. 
Kad je Bog prve ljude istjerao iz raja zemaljskoga, rekao je Ada- 
mu: »Trnjem i korovom će ti roditi zemlja. U znoju lica svoga 
jesti ćeš kruh dok se ne vratiš u zemlju od koje si uzet, jer si prah 
i u prah ćeš se obratiti« (1 Mojs 3, 18 — 19). Koliko misli, briga, 
truda i napora moraju ljudi ulagati da si pribave najnužnije za 
život! Jelo, stan, odijelo i druge potrebe dnevnoga života, toliko 
zaokupljaju čovjeka da jedva dospije na što drugo. U takvim je 
prilikama teško učiti i razmišljati i o vjerskim istinama. Dobrota 
se Božja pobrinula i za ovakve pa im je dala po Objavi sve istine 
koje su potrebne za čestit ljudski život. 

Konačno je i onima koji su po naravi vrlo nadareni, koji 
imaju vremena i rado se bave čitav svoj život vjerskim pitanjima, 
od neprocjenjive koristi Objava. I učeni ljudi kako u drugim, ta- 
ko i u vjerskim pitanjima, lako padnu u zabludu. Da budu bez 
straha od zablude Bog im daje u Objavi sve istine potpuno sigur- 
ne i zajamčene. 

Imajući u vidu sve životne okolnosti kakve jesu, uči Vati- 
anski crkveni sabor od god. 1869 — 70. ovako: »I u onim vjerskim 

istinama, koje bi čovjek mogao sam spoznati, potrebna je Objava 
da ih mogu svi ljudi spoznati lako, sigurno i bez straha od za- 
bluda«. 

Kad mi danas čitamo djela poganskih mudraca, a među 
njima glasovitih grčkih i rimskih mudraca, snebivamo se od za- 
čuđenja kako su mogli ovako umni ljudi naučavati toliko za- 
bluda, pa i djetinjarija, o Bogu i o vjeri, a kod nas su u kršćan- 
stvu već malena djeca u pučkoj školi tako točno upućena u glavna 
životna pitanja. Kod nas već i djeca znaju da je samo jedan Bog. 
Da su u Bogu tri osobe. Da postoji prekogrobni život i u njemu 
vječna nagrada i vječna kazna. Da je duša neumrla i tolike druge 
prevažne istine s kojima su se i te koliko mučili poganski mudra- 
ci. Naše veliko vjersko znanje, naša potpuna sigurnost u vjerskim 
istinama, naš jasan i neprevarljiv pogled u prekogrobni život, sve 
je to plod nadnaravne Božje Objave koju nam je Bog dao u svojoj 
dobroti. 


TRI VRSTE VJERSKIH ISTINA 

U našoj svetoj vjeri ima istina koje možemo sami umo- 
vanjem iznaći, shvatiti i sigurno dokazati. Takve su istine: ima 
Bog, duša je ljudska neumrla, svijetom vlada Božji promisao, i 
tolike druge. 

Ima istina kojih sami ne bi nikada iznašli da nam ih Bog 
nije objavio. Ali ih možemo shvatiti i dokazati nakon toga što 
nam ih je Bog objavio. Da u Crkvi postoji nepogrešivo učiteljstvo 
u pitanjima vjere i ćudoređa, do toga čovjek sam ne bi došao. 
Ali kad nam je Bog objavio da ono postoji, onda lako shvaćamo 
da tako mora biti, jer čovjek sam po sebi lako zabludi i u vjeri 
kao i u drugim pitanjima. Kad nam Bog nalaže obdržavanje vjer- 
skih i ćudorednih propisa pod prijetnjom vječne propasti, onda 
je našem razumu jasno da se je Bog morao pobrinuti i za uči- 
teljstvo, koje će nepogrešivo tumačiti propise i zapovijedi Božje. 
Po Objavi znamo da je sv. Petar bio prvak apostolski i prva vr- 
hovna vidljiva glava Kristove Crkve iza samoga Krista. Sami do 
toga ne bi došli da nam nije objavljeno. Kad nam je pak to ob- 
javljeno, lako dokučimo da je to u skladu s razumom. Gdje god 
je naime neko društvo ili duhovno tijelo, ono treba imati vrhov- 
nog poglavara ili svoju glavu. Da postoje anđeli, umna bića, sa- 
vršenija od čovjeka, a daleko nesavršenija od Boga i to znamo sa- 
mo iz Objave. Nakon Objave nam je posve shvatljivo da je u skla- 
du s čitavim nizom bića u svemiru, da između Boga i ljudi postoje 
razumna bića koja nemaju tijela nego su čisti duhovi. I baš zato, 

jer su duhovi, sličniji su Bogu i po savršenstvu su bliže Bogu 
nego ljudi, a zaostaju za Bogom jer je Bog neograničeni duh, a 
anđeli su ograničeni. 

U svetoj vjeri ima i takvih istina kojih čovjek ne samo 
ne može iznaći, nego ni onda kad su već objavljene ne može ih 
čovjek potpuno shvatiti. Te se istine zovu misteriji ili tajne. 
Takve su istine: Presveto Trojstvo, Utjelovljenje Sina Božjega, 
nazočnost Kristova u presv. Euharistiji, Bezgrešno začeće Majke 
Božje i mnoge druge. Objava nam Božja u misterijima otkriva 
unutrašnje tajne biti, života i djelovanja Božjega. Misteriji su ne- 
ograničene savršenosti, a naš je um ograničen, zato ih ne možemo 
nikada potpuno shvatiti. Kod misterija znamo ipak toliko da 
nisu protiv razuma, iako su nad razumom. Na nama je da ponizno 
kažemo: Iako ne mogu sasvim shvatiti tajna Božjih, ipak vjeru- 
jem tvrdo i nepokolebivo da su istinite, jer mi jamči sveznajući 
Bog. Bog je u odnosu prema nama ljudima kao roditelji prema 
djeci. Koliko je istina koje djeca ne mogu shvatiti, ali ih ipak 
drže istinama radi ugleda i jamstva roditeljskoga, makar rodi- 
telji mogu i pogriješiti. Kudikamo više treba da mi vjerujemo 
tajne Božje, jer za njihovu istinitost jamči nepogrešivi Bog. 

Vjerske istine koje bi čovjek mogao i sam iznaći, objavio 
je Bog zato da ih mogu svi ljudi lako, sigurno i bez straha od za- 
blude spoznati. Tajne nam je Bog objavio zato jer nas je odredio 
za nadnaravnu svrhu. Mi smo određeni da u prekogrobnom životu 
gledamo izravno Boga kakav je On u sebi. Radi toga nam je nužna 
objava tajna Božjih da nam u njima Bog prikaže vječni život i da 
nas pomoću njih pripravi na vječni život. 

Crkva je katolička vjerni čuvar i nepogrešivi tumač svih 
vjerskih istina — čitave Objave. Crkva je — po riječima sv. Pavla 
Apostola — »stup i tvrđa istine« (1 Tim 3, 15). Crkva je i danas, 
u ovom strahovitom metežu raznovrsnih životnih struja, jedini 
sigurni svjetionik. 


POTREBA VJERE 

Sveto pismo nas upozoruje: »Bez vjere nije moguće ugo- 
diti Bogu« (Hebr II, 6). 

Budući da je blaženi život u nebu naša nadnaravna svrha, 
to nam je Bog za postignuće te svrhe dao i nadnaravno ili objav- 
l.ieno znanje. Objavljeno vjersko znanje zovemo Objavom ili jed- 
nostavno yjera. Prema tome je Vjera skup svih istina što ih je 
og objavio i Crkvi Kristovoj na čuvanje povjerio. A vjerovati 

znači: tvrdo i nepokolebivo držati istinom svu objavljenu vjersku 
nauku, dakle sve što god je Bog objavio i što nas Kristova Crkva 
u ime Božje uči. 

U objavljenim istinama nema mjesta poricanju i sumnja- 
ma, jer za istinitost objavljene nauke jamči sam Bog koji ne mo- 
že nešto krivo spoznati, ili pak čovjeka u bludnju zavesti. Radi 
toga i prihvaćanje naše objavljenih istina treba da bude sasvim 
drugačije nego prihvaćanje ljudskoga znanja i ljudskih iznašašća. 
Ljudi mogu i nehotice nešto krivo spoznati i zabluditi pa je i zna- 
nje njihovo nesigurno. Bog je nepogrešiv — radi toga je nepogre- 
šivo i sve znanje, koje od Njega potječe. 

Iako je objavljeno znanje nepogrešivo, ljudi se u prihvaća- 
nju toga uzvišenoga znanja ipak razlikuju. Kad su apostoli bili 
s lađicom na moru, dođe k njima Isus hodajući po moru. Učenici 
su mislili da je to sablast i od straha povikaše. A Isus im reče: 
»Uzđajte se, ja sam«. A Petar mu reče: »Gospodine, ako si Ti, za- 
povijedi mi da dođem k Tebi po vodi«. Isus mu reče: »Dođi«. Pe- 
tar se spusti iz lađice i pođe po vodi k Isusu. Jer je bio jaki vjetar, 
Petar se pobojao da bi se mogao utopiti, i zbilja se počeo utap- 
ljati, pa povika iza glasa: »Gospodine, spasi me«. Isus ga uhvati 
za ruku i reče mu: »Malovjerni, zašto si posumnjao?« (Mt 14, 
24 — 31). Isus ovdje kori Petra radi nedostatka vjere. 

Kad je Isus boravio u krajevima tirskim i sidonskim, vi- 
kala je za njim žena Kananejska: »Smiluj mi se, Gospodine, sine 
Davidov! Moju kćer vrlo muči đavao«. Isus joj ništa ne odgovori. 
Tada su učenici molili Isusa: »Otpusti je jer viče za nama«. Isus 
reče: »Nisam poslan nego k izgubljenim ovcama doma Izraelova«. 
A žena je došla pa mu se duboko klanjala i molila Ga: »Gospodi- 
ne, pomozi mi«. A Isus joj odgovori: »Nije pravo uzeti kruh od 
djece i baciti psićima«. To znači: ne smijem pustiti izabrani izra- 
elski narod, pa poučavati vas — neznabošce. A žena će mu na to: 
»Da, Gospodine, jer i psići jedu mrvice što padaju sa stola go- 
spodara njihovih«. Tada joj odgovori Isus: »Ženo! Velika je vjera 
tvoja, neka se ispuni želja tvoja. I ozdravi njezina kći od one 
ure« (Mt 15, 21 — 28). Ova je žena primjer vanredne vjere, zato nam 
je Sveto pismo preporučuje kao primjer za nasljedovanje. 

Jednom su apostoli, svjesni svoje slabe vjere, jer još nije 
bio došao Duh Sveti, koji ih je ojačao, molili Isusa: »Umnoži nam 
vjeru« (Lk 17, 5). I mi ćemo moliti Isusa: Gospodine, umnoži nam 
vjeru, jer smo slabi, a prilike, općenito po svijetu, u kojima i mi 
živimo, tako su nepovoljne po svetu vjeru. Današnje je ljudsko 
društvo slično uzburkanom moru u kojem i dobri počinju klo- 
nuti duhom i gubiti nadu. A Isus neprestano dovikuje nama kako 
je doviknuo i Petru: Malovjerni, zašto si posumnjao? Isus pruža 
i nama ruku da nas spasi. Prihvatimo Isusovu ruku pomoćnicu, 
uzdajmo se u Nj. Vjera neka bude — prema Izaiji proroku — 
opasač bokova naših (Iz 11, 5). 

Kolika je moć vjere uči nas sveto Evanđelje kad kaže: »Ako 
budete imali vjere koliko je zrno gorušično, reći ćete gori ovoj: 
Prijeđi odavle onamo! i prijeći će, i ništa neće biti nemoguće (Mt 
17 20) Savršena vjera i neograničeno pouzdanje u svemogućega 
Boga razvija se kao zrno gorušično do zamjerne visine te izvodi 
čudesne stvari. 


KAKO JE DO NAS DOŠLA BOŽJA OBJAVA? 

Naši su praroditelji Adam i Eva u raju sagriješili. Za kaznu 
ih je Bog istjerao iz raja. Zemlja im je rodila trajem i korovom. 
U znoju lica svoga su se hranili svagdanjim kruhom. Ali ih je Bog 
i utješio, obećavši im Spasitelja. Proklinjući Bog đavla u zmiji, 
koja je zavela praroditelje na grijeh, reče: »Neprijateljstvo ću 
metnuti između tebe i žene, i sjemena tvOga i sjemena njezina; 
ona će satirati glavu tvoju, a ti ćeš vrebati na petu njezinu« (1 
Mojs 3, 15). U ovim je riječima sadržano proroštvo o Mariji, Majci 
Božjoj i Njezinom sjemenu Isusu, koji će svladati đavla i otkupiti 
ljude. To je prva Objava ili Praobjava, a Adam je prvi patrijarha 
preko koga dolazi Objava na svijet. 

Kako su se nakon Adama množili ljudi na zemlji, tako se 
množilo i zlo, pa je Bog u svetoj srdžbi odlučio svijet uništiti po- 
topom. »Uništit ću, reče Bog, čovjeka, koga sam stvorio, na zem- 
lji; od čovjeka do životinja, od gmazova do ptica nebeskih; žao 
mi je što sam ih stvorio« (1 Mojs 6, 7). Samo je Noa našao milost 
kod Boga. Njemu je rekao Bog neka si sagradi lađu u kojoj će se 
spasti on i djeca njegova i one životinje što će ih sa sobom uzeti 
u lađu. I pustio je Bog silnu vodu na svijet te potopi sve živo na 
zemlji osim ljudi i životinja što su bile u lađi Noinoj. Po patrijarhu 
Noi smo, eto, doznali za sva zla radi kojih je Bog potopio ljude, 
ali i za obećanja i blagoslov Božji što ga je Bog dao pravednom 
Noi i njegovu potomstvu. 

Kasnije se Bog objavio patrijarhi Abrahamu od koga je 
tražio da mu žrtvuje svoga sina Izaka. Kad se Abraham veliko- 
dušno odazvao i bio spreman žrtvovati sina, reče mu Bog: »Bla- 
goslovit ću te i umnožit ću sjeme tvoje kao zvijezde na nebu i kao 
pijesak na obali morskoj. Tvoje će sjeme posjedovati neprijatelje 
svoje i u tvom će sjemenu biti blagoslovljeni svi narodi na zem- 
lji« (1 Mojs 22, 17). Blagoslov će svima narodima doći po potomku 
Abrahamovu, Spasitelju Isusu Kristu. 

S vremenom nastupa Mojsije, najveći zakonodavac Staroga 
zavjeta. Po njemu je Bog dao na gori Sinaju ljudima 10 zapovijedi 
Božjih u kojima je kao u jezgri sadržan sav ćudoredan zakon. Iza 

Mojsija se javljaju neprestano proroci. Oni javljaju svijetu poru- 
ke Božje. Po njima je Bog otkrivao ljudima misli i naloge svoje. 
Prorok je Izaija toliko i tako jasno govorio o budućem Spasitelju 
kao da Ga gleda živa pred sobom. A prorok Jeremija u duhu gleda 
propast Jeruzalema pa ga oplakuje tako dirljivo da se Crkva sva- 
ke godine u svom najvećem bolu, u Velikom tjednu, služi baš Je- 
remijinim tužaljkama. 

Zadnji je prorok sv. Ivan Krstitelj. On je bio toliko sretan 
da je prstom mogao pokazivati Spasitelja. »Evo Janje Božje što 
oduzima grijehe svijeta« (Iv 1, 29). 

Konačno se pojavljuje na svijet najveći prorok i učitelj 
sam Spasitelj Isus Krist. On je tri godine javno učio. Na koncu 
je života trpio i umro, ali i uskrsnuo i u nebo uzašao. »Sveukup- 
nom svojom prisutnošću i pojavom, riječima i djelima znacima i 
čudesima, a osobito svojom smrću i slavnim uskrsnućem od mrt- 
vih i konačno poslanjem Duha istine — On Objavi daje puninu i 
dovršava je te božanskim svjedočanstvom potvrđuje« (»Verbum 
Dei, br. 4). S Isusom i apostolima svršava Objava. Nakon smrti 
zadnjega apostola nema više nove Objave na svijetu. 

Nebeskim znanjem ili Objavom nam je Bog iskazao neiz- 
mjernu dobrotu za koju mu nikad ne možemo biti dosta zahvalni. 
Gledajte na jednoj strani nas kršćane s puninom Objave, a na 
drugoj strani pogane bez Objave! Kolika razlika! Upravo takva 
kao između svjetla i tame. To je poredba sv. Pavla koji naziva kr- 
šćane svjetlom, a pogane tamom. Svojim suvremenicima, prvim 
kršćanima, veli sv. Pavao: »Jer bijaste nekada tama, a sad ste 
svjetlo u Gospodinu, kao djeca svjetla živite« (Ef 5, 8). 


RAZNOVRSNI NAČINI BOŽJE OBJAVE 

Da postoji nadnaravna Božja Objava svjedoči sv. Pavao kad 
veli: »Bog koji je nekada mnogo puta i različitim načinom govorio 
očima po prorocima, progovorio je nama u posljednje dane ove po 
Sinu Isusu Kristu« (Hebr. 1,1). Na drugom mjestu: »Evanđelje, 
koje sam ja propovijedao, nije po čovjeku. Jer ga ne primih od 
čovjeka niti naučih, nego objavom Isusa Krista« (Gal 1, 11 — 12). 

Nas će zanimati kako i na koji način Bog govori ljudima? 
Pitanje je to zanimljivije što je Bog čisti duh i nema tijela, a mi 
smo ljudi sastavljeni od duše i tijela i najveći dio našega znanja 
dobivamo baš preko osjetila, dakle pomoću tijela. Bog se može 
objaviti ljudima glasom i riječima. Bog stvori glas i riječi da ih 
čovjek čuje i rasvijetli čovjeku um, da riječi shvati. Tako se Bog 
objavio prvim ljudima u raju kad je Adamu rekao: »Sa svakoga 

Hrveta u raju jedi; samo s drveta od znanja dobra i zla da nijesi 
ieo- jer u koji god dan budeš snjega jeo, postat ćeš smrtan« (1 
L’- s 2 16 17). A kad su Adam i Eva jeli i sagriješili: »Pozove Go- 

spod Bog Adama i reče mu: Gdje si? A on reče: Glas sam Tvoj 
čuo u raju i pobojao sam se, jer sam gol, i sakrio sam se« (1 Mojs 
3 , 9 — 10 ).' 

Može se Bog objaviti i preko vanjskoga znaka ili slike. Tako 
se Bog objavio Baltazaru, kralju kaldejskomu. Kralj je Baltazar 
spremio veliku gozbu i pozvao mnogo gostiju. Kad su se kralj 
i gosti ponapili, zapovijedi kralj da donesu na stol sveto posuđe, 
koje je nekoć otac njegov Nabukodonosor donio iz jerusalemsko- 
ea hrama. Dok su ovako pijani pili iz svetoga posuđa, i time os- 
kvrnuli sveto posuđe, pojavi se na zidu vidljiva ruka i napisa ri- 
ječi: Mane, Tekel, Phares. Kralj je od silnoga straha na smrt pro- 
blijedio. Brzo pozove tumače da mu protumače to tajanstveno 
pismo i nisu znali. Najzad mu preporuče Danijela, zarobljenoga 
Izraelca, koji mu odmah otkrije značenje: Izbrojio je Bog kra- 
ljevstvo tvoje i dovršio ga. Vagnut si na vagi i pronađen si laga- 
nim. Već je razdijeljeno kraljevstvo tvoje i dano Medijcima i Per- 
zijancima (Dan 5, 25 — 28). Iste je noći ubijen kralj Baltazar, a 
kraljevstvo je njegovo naslijedio Darije, Perzijanac. 

Često se Bog objavio tako da je u snu dao čovjeku sliku u 
mašti. Ovim se putem Bog objavio Faraonu, kralju egipatskom. 
Faraon je sanjao da se nalazi kraj rijeke Nila. Iz rijeke izađe 
najprije 7 lijepih i debelih krava, koje su pasle na obali. Iza toga 
se pojavi iz rijeke 7 suhih i šugavih krava koje pojedu one debele; 
i dalje su ostale suhe i šugave. Faraon se probudio i opet zaspao 
i sanjao drugi san. Vidio je najprije 7 bujnih klasova punih pre- 
krasnoga zmja. Nakon toga je vidio 7 praznih klasova koji su 
pojeli bujne klasove i dalje ostali prazni. Faraon je tražio tumače, 
sna. I našao se Hebrejac, mladić Josip, koji Faraonu protumači 
sne. Oba sna imadu jedno isto tumačenje. »7 lijepih krava i se- 
dam punih klasova — to je 7 rodnih godina. 7 pak slabih i mršavih 
krava, koje su se iza njih pojavile, i 7 praznih klasova — to je se- 
dam budućih gladnih godina« (1 Mojs 41, 25 — 27). Za nagradu po- 
stavi Faraon Josipa nad svom zemljom egipatskom da u rodnim 
godinama skuplja žito kojim će prehraniti svijet kad nastupe gla- 
dne godine. 

Bog se može objaviti i tako da čovječjem umu dade gotovo 
znanje. Lijepi su primjeri u Svetom pismu mudri kralj Salomon 
i apostoli: »I Bog dade mudrost Salomonu i razum vrlo velik i 
srce prostrano kao pijesak na brijegu morskom. I mudrost Sa- 
Iamonova bijaše veća od mudrosti svih ljudi na Istoku i u Egiptu. 
I izgovori Salomon tisuće prispodoba, a pjesama njegovih bijaše 
tisuća i pet. A govorio je o drveću, od cedra na Libanonu do isopa 
koji niče iz zida; govorio je i o stoci i o pticama i o životinjama 

što gmižu, o ribama« (3 Kralj 4, 29 i dalje). Glas je o mudrosti Sa- 
lomonovoj bio tako velik da je i kraljica od Sabe došla da se 
uvjeri o tom. »I Salomon je pouči o svemu, što ga je zapitala«. 
Konačno je priznala Salomonu: »Istina je što sam čula u svojoj 
zemlji o besjedama tvojim i o mudrosti tvojoj; mudrost tvoja i 
djela tvoja nadvisuju glas koji sam slušala« (3 Kralj 10, 3, 6 — 7). 
Apostolima je Bog »otvorio razum da razumiju Sveto pismo« 
(Lk 24, 45). 

Nebrojeni su putovi i načini kojima se Bog objavljuje svi- 
jetu, a sve sa svrhom da bude nama, ljudima, na korist vremenitu 
i vječnu. 


PAPA I BISKUPI SU PROPOVJEDNICI OBJAVE 

Sveta predaja i Sveto pismo naučavaju jedan sveti poklađ 
riječi Božje povjerene Crkvi. A zadaća vjerodostojno tumačiti pi- 
sanu ili predanu riječ Božju povjerena je samo živom Crkvenom 
Učiteljstvu (»Dei Verbum«, br. 10). 

Isus je javno i na otvorenim mjestima propovijedao naro- 
du. Kad je svršio propovijed, običavao se ponajčešće povući u sa- 
moću gdje je imao mir. Tu bi sakupio oko sebe apostole i njima 
je svu nauku izlagao još više i u pojedinostima. A to nije bilo bez 
razloga. Apostoli će se nakon smrti Isusove razići po svemu svi- 
jetu da propovijedaju evanđelje. Zato je trebalo da budu i teme- 
ljitije poučeni. Njima je prije uzašašća na nebo rekao Isus: »Idi- 
te: naučavajte sve narode krsteći ih u ime Oca i Sina i Duha Sve- 
toga« (Mt 28, 19). Apostoli su poslušali Isusa. Na Duhove su primili 
Duha Svetoga koji ih je prosvijetlio i ojačao. Nakon toga su si 
podijelili svijet i pošli u svijet kao misionari, pa propovijedali 
evanđelje Židovima i poganima. 

Isus je uzašao na nebo, a apostoli su poumrli. Međutim, 
Objave nije nestalo. Apostole su naslijedili biskupi, a sv. Petra 
prvaka apostolskoga, naslijedio je Sveti Otac Papa. Poslije smrti 
apostola, Pape i biskupi nastavili su apostolsko djelo, i širili kr- 
šćanstvo po svemu svijetu. Papa i biskupi se brinu za svećenike 
koji pomažu biskupima u propovijedanju kršćanske nauke, bilo 
već poučenim i krštenim vjernicima, bilo pak kao misionari po- 
ganima. 

Tako je vlast poučavati ljude prešla od Krista na apostole, 
od apostola na Papu i biskupe, a od Papa i biskupa na njihove 
nasljednike: Pape i biskupe koji iza njih dolaze. Prema tome ne 
može i ne smije svatko, tko bi se sjetio, propovijedati objavljenu 

nauku nego samo zakonito poslane osobe: Papa, biskupi i oni sve- 
ćenici koji imadu od biskupa ovlaštenje. Krist je, dakle, povjerio 
Obiavu na čuvanje i propovijedanje apostolima i njihovim naslje- 
dnicima predstavnicima Crkve; Papi i biskupima. Papa i biskupi 
se zovu naučavajući Crkva, a svi mi drugi vjernici smo slušajuća 
Crkva i dužni smo se odazvati i pomoći Papi i biskupima gdje, 
kada i koliko nas u širenju svete nauke trebaju. »Po premudroj 
Božjoj odluci — Sveta predaja, Sveto pismo i Crkveno učitelj stvo 
tako su uzajamno povezani i združeni te jedno bez drugih ne može 
opstati, a sve zajedno — svako na svoj način — pod djelovanjem 
jednog' Duha Svetoga uspješno pridonosi spasenju duša« (»Dei 
Verbum« br. 10). 

Čuje se prigovor: Čemu ustanova svećeništva? Neka svaki 
sam sebi izgradi vjeru po svom ukusu. To je isto tako kao kad bi 
tko rekao: Čemu ustanova sudaca? Neka si svaki čovjek sam 
kroji pravdu. Ili: čemu nastavnici i odgojitelji? Neka se djeca 
sama uče i odgajaju. Ili: čemu ustanova liječnika? Neka se ljudi 
sami liječe kako znadu. Nema poštivanja pravednosti ni uredno- 
ga života među ljudima bez zakonito postavljenih sudaca koji 
sude i pravdu kroje po zakonu. Nema ispravnog znanja i čestito- 
ga odgoja bez stručno obrazovanih i odgojenih nastavnika i odgo- 
jitelja. Kao što nema uspješnog liječenja, bez stručno obrazova- 
nih i savjesnih liječnika, tako nema prave vjere ni Bogu ugodnoga 
duhovnoga života bez obrazovanih, odgojenih i zakonitim putem 
poslanih svećenika. Svaka grana znanja i umijeća, ako se hoće s 
uspjehom razvijati, traži stručno i temeljito osposobljene učite- 
lje. Jednako, i još više, traži to sveta vjera. Kao što se u svakom 
zvanju i zanimanju, u svakom radu i djelovanju mora obdržavati 
red i zakon, upravo je tako i u ispovijedanju svete vjere. Sami 
ljudi ne smiju noževima i kolcima krojiti pravdu. Nije tko god 
pozvan da poučava i odgaja djecu. Ne smije nekakav nadriliječnik 
vršiti liječničko zvanje. Jednako tako ne smije i ne može kakva 
god umišljena i usijana glava tumačiti vjeru i ćudoređe. Objava 
je dragocjeno blago. Crkva je naša dobra majka koja to drago- 
cjeno blago čuva 1 dijeli. Mi vjernici treba da smo Crkvi poslušna 
djeca. Naš odnos i naše vladanje prema Papi i biskupima treba 
da bude slično odnosu i vladanju najbolje djece prema vlastitoj 
majci. 


ZA VJEROVANJE JE POTREBNA BOŽJA MILOST 

Naša je kršćanska katolička dužnost vjerovati sve što je 
Bog objavio i što nam Crkva katolička predlaže na vjerovanje. 
Crkva je učiteljica Božje Objave. Crkva je učiteljica vjere. Svi 

koji u vjeri poučavaju dužni su se kod pouke točno držati propisa 
Crkve. To znači: niti što oduzimati od nauke Crkve, a niti što 
dodavati. Redoviti su učitelji vjere u ime Crkve: Sveti Otac Papa, 
biskupi i svećenici. Može Crkva povjeriti pouku u vjeri i uglednim 
svjetovnjacima. Među svjetovnjacima posebno mjesto zauzimaju 
roditelji. Oni su prvi vjeroučitelji svoje djece. Službu vjeroučitelj- 
sku su dužni vršiti kod svoje djece i po Božjem i po Crkvenom 
i po naravnom zakonu. Iz ljubavi su pak svi ljudi dužni jedan 
drugoga poučavati u vjeri gdje mogu i koliko mogu. Prema tome 
nitko se ne može držati ravnodušno prema vjeri i reći: Vjera se 
mene ne tiče, pouka u vjeri ne spada na mene. Ljubav nas veže 
prema svakom čovjeku i na svakom koraku. A među osobita djela 
ljubavi ubrajamo i pouku u vjeri. 

Zamislite koliku će odgovornost imati pred Bogom oni rodi- 
telji koji zanemaruju svoju dužnost, pa ne poučavaju djece u vje- 
ri? A još će biti veća odgovornost onih roditelja koji pred djecom 
govore protiv vjere. A kako će tek teški račun polagati Bogu oni 
koji riječima i primjerom sablažnjavaju djecu te pred djecom 
vjeru ruglu izvrgavaju! Takvima se zaprijetio Isus Krist: »Tko 
sablazni jednoga od ovih malenih, koji vjeruju u mene, bolje bi 
mu bilo da mu se objesi mlinski kamen o vratu njegovu i da po- 
tone u dubini morskoj« (Mt 18, 6). 

Da možemo sve vjerske istine onako vjerovati, kako je to 
Bogu ugodno, a duši našoj na spasenje, potrebna nam je Božja 
milost. Milost Božja rasvjetljuje naš um i jača nam volju da dr- 
žimo tvrdo istinom sve što je Bog objavio, makar u Objavi ima 
i takvih istina koje nadvisuju naš um, a zovu se tajne ili misteriji. 
Da su 2 i 2 = 4, to je lako držati istinom, jer je to očito. Ali s istom 
sigurnošću treba držati istinom i to da su u Bogu tri osobe, da 
je Isus uistinu, zbilja i bivstveno nazočan u presv. Oltarskom Sa- 
kramentu. Da i tajne Božje možemo istom sigurnošću vjerovati 
pomaže nam milost Božja. S milošću Božjom dobivamo dar vjere 
već na svetom Krstu. Tada Duh Sveti ulijeva vjeru u našu dušu 
kao što vrtlar baca sjeme u zemlju. Kad se dijete razvije i dođe 
k razumu, u duši klija i raste i vjera. Roditeljska, pa katehetska 
pouka u vjeri, dobri primjeri okolice, pobožne molitve i kreposna 
djela, što ih čovjek čini, a napose pobožna primjena svetih sakra- 
menata — sve to pomaže da vjera u čovjeku napreduje i donosi 
plodove, a ti su zaslužna djela pred Bogom. »Ja sam trs — veli 
Isus — vi loze; koji ostaje u meni, i ja u njemu; on rodi mnogi 
rod jer bez mene ne možete ništa učiniti« (Iv 15, 5). Ali se dar 
svete vjere može i izgubiti. Život nas uči da su ga mnogi uistinu 
i izgubili. Gubi se dar vjere redovito nehajem i nemarom za Boga 
i vjeru, a pogotovu opakim i razuzdanim životom. 

Kao što je vjera neprocjenjivi Božji dar, tako je gubitak 
vjere nenadoknadiv gubitak. Vjera smiruje i tješi čovjeka, jer mu 

doziva u pamet Boga koji je čovjeku najbliže kad mu je najteže. 
Vjera diže i oplemenjuje čovjeka, jer ga upućuje da sve na svijetu 
ima konačno časnu i uzvišenu svrhu. Vjera daje čovjeku nadu i 
snagu i onda, kad, ljudski govoreći, čovjek ne vidi izlaza. Izgub- 
ljena pak vjera dovodi čovjeka do očaja, očaj do samoubojstva, 
a samoubojstvom se nečasno gubi i ovaj i drugi život. 

Probuđujmo često vjeru u svojoj duši i recimo Gospodu 
Bogu: Bože moj, vjerujem sve što me uči sveta Katolička Crkva. 
Radije ću umrijeti nego se vjere odreći. 


SVETO PISMO STAROG ZAVJETA 

Nama se je već sigurno rodilo u duši pitanje: Gdje je sa- 
čuvana Božja Objava? Odakle je Crkva vadi i ljudima tumači? 

Bog je javljao svoju volju ljudima daleko prije Krista, u 
Starom zavjetu. Prvima se objavio našim praroditeljima Adamu i 
Evi. Iza njih se javljao njihovim potomcima. Prvi je čovjek koji 
je zabilježio svu Objavu do svoga vremena bio Moj sije, vođa iza- 
branog naroda. Sve što je Bog objavio prvim ljudima, potomcima 
njihovima i sve što je Mojsije sam od Boga primio, to je Mojsije 
zabilježio u 5 knjiga koje se zovu petoknjižje Mojsijevo. Što je 
Bog objavljivao svijetu iza Mojsija bilježili su sveti pisci iza Moj- 
sija. Tako je s vremenom nastala 21 povijesna knjiga Svetoga pi- 
sma. 

Izraelski je narod posjedovao krasne duhovne pjesme u 
čast Bogu. Najveći dio ih je ispjevao pobožni kralj David. Pje- 
sme su prozvane psalmi, a ima ih 150. Te su pjesme Izraelci rado 
molili i pjevali kod službe Božje. Mudri je kralj Salomon sastavio 
lijepu knjigu pod naslovom »Poslovice Salomonove«. To su kratke 
rečenice u kojima imade vanredno korisnih naputaka za duhovni 
život. Jedna knjiga nosi naslov »Knjiga Mudrosti«. Ona prikazuje 
mudrost kao najveće blago na zemlji. Posebna se knjiga bavi 
strpljivim Jobom: njegovim životom, kušnjama na koje ga je 
Bog stavio, i nagradom kojom ga je Bog nagradio nakon strplji- 
vo i vjerno podnesenih kušnja. Ovakvih knjiga, koje daju naputke 
za bogoljuban život, ima u Svetom pismu Starog zavjeta, a zovu 
se radi sadržaja poučne knjige. 

U Starom zavjetu nalazimo ustanovu proroka. Proroci su 
bile one ličnosti Staroga zavjeta koje je Bog neposredno pozivao 
da Mu budu glasonoše i objavljuju Njegovu volju. Za taj ih je uz- 
višeni posao pripravljao sam Bog vrhunaravnim načinom. Pro- 
™ci jm imali dužnost brinuti se za ljude svoga vremena da vrše 
Božji zakon. Oni su poučavali ljude, opominjali, korili, a i kažnja- 


47 



vali. Jer su nastupali u ime Božje, sve im se moralo pokoravati. 
Kako su otvoreno i odlučno nastupali prema priprostom puku, 
tako su nastupali i prema velikašima i svećenicima, pa i prema 
samim kraljevima. Većina je proroka svoje nagovore i proricanja 

0 budućem Mesiji pod uplivom Duha Svetoga i zapisala. Tako je 
nastalo 17 proročnih knjiga. Jedni su proroci više nauke zapisali i 
zovu se veći proroci, a drugi su zapisali manje pa se zovu manji 
proroci. 

Sve su ove knjige Izraelci brižno čuvali i mnogo cijenili. 
Jer je u njima sadržana Božja riječ, sveta nauka, prozvali su ih 
svetim knjigama. A jer su nastale prije dolaska Isusova na svijet 
zovu se svete knjige ili Sveto pismo Staroga zavjeta. Sva je dakle 
Božja Objava, koja je svijetu dana prije Krista, sadržana u 45 
knjiga Svetoga pisma Staroga zavjeta. 

Ima i danas životnih struja koje nastoje oslabiti ugled sve- 
tih knjiga Staroga zavjeta. Nije to u redu. Ugled Svetomu pismu 
Staroga zavjeta priznaje sam Isus Krist. On se na Sveto pismo 
Staroga zavjeta često pozivao i iz njega vadio dokaze za svoju 
nauku. Kad je đavao u pustinji napastovao Isusa, Isus se u obrani 
poziva na Stari zavjet i kaže: »Pisano je: ne živi čovjek samo o 
kruhu, nego o svakoj riječi što izlazi iz usta Božjih« (Mt 4, 4). A 
prije smrti je rekao Isus apostolima: »Evo idemo u Jerusalem 

1 sve će se izvršiti što su proroci pisali za Sina čovječjega« (Lk 19, 
31). Što je dakle Spasitelj držao svetim, treba da i mi poštujemo 
kao sveto i Božje. 


SVETO PISMO NOVOG ZAVJETA 

Objava je Božja sadržana u Svetom pismu Staroga i No- 
voga zavjeta i u Usmenoj predaji. Sveto pismo Staroga zavjeta 
broji 45 knjiga, a Sveto pismo Novoga zavjeta broji 27. Svih knji- 
ga Svetoga pisma Staroga i Novoga zavjeta ima 72. 

Kako je nastalo Sveto pismo Novoga zavjeta? Sam Isus 
Krist nije napisao ništa. On je samo riječju propovijedao. Njegova 
je zadaća bila propovijedati evanđelje o kraljevstvu Božjem. »Do- 
đe Isus u Galileju propovijedajući evanđelje Božje« (Mk 1, 14.) I 
učenicima je naložio kao glavnu brigu propovijedanje riječi Božje. 
»Idite, dakle, i naučavajte sve narode« (Mt 28, 19). I sam je sv. 
Pavao, koji je najplodniji pisac Novoga zavjeta, smatrao svojom 
glavnom službom propovijedanje riječi Božje. »Teško meni ako 
evanđelje ne propovijedam« « (1 Kor 9, 16). Usmeno propovijeda- 
nje, koje su potvrđivala čudesa, bilo je najprikladnije i jedino 
sredstvo za širenje vjere među nepismenim ljudima kakvi su pre- 
težno bili prvi vjernici. 

Pismeni su ljudi željeli da imadu nauku Isusovu i pisanu. I 
našla su se 4 učenika Isusova: sv. Matej, sv. Marko, sv. Luka i sv. 
Ivan koji su zabilježili život i nauku Isusovu pod naslovom evan- 
đelje, što znači: blaga vijest. »Evanđeljima pripada prvenstvo, jer 
su ona poglavito svjedočanstvo o životu i nauci Riječi Utjelovlje- 
nje našega Spasitelja«. (Dei Verbum, br. 18). Sv. Luka je zabilje- 
žio djelovanje apostola pod naslovom: Djela apostolska. Tako je 
nastalo 5 povijesnih knjiga Novoga zavjeta. 

Propovijedanjem evanđelja množile su se neprestano krš- 
ćanske općine. U svakoj općini postavili su apostoli uglednoga 
čovjeka za biskupa, a kraj njega po više svećenika, i pošli su dalje. 
Prošlo je i po više godina da se koji apostol nije vratio u općinu 
koju je osnovao. A da ipak budu u vezi sa svim općinama, pisali 
su apostoli pojedinim općinama pisma ili poslanice. U pisanju 
se poslanica najviše isticao sv. Pavao. Od njega imamo 14 posla- 
nica, a od drugih apostola 7. Tako je nastala 21 poslanica, koje još 
zovemo i poučne knjige Novoga zavjeta. 

Sv. Ivan, apostol i evanđelista, napisao je i jednu pro- 
ročnu knjigu pod naslovom »Otkrivenje ili Apokalipsa«. U Otkri- 
venju opisuje Sv. Ivan kraljevstvo Božje, a to je Kristova Crkva 
na zemlji, njezin rad i njezinu pobjedu nad Židovima i poganima. 

Sve 72 knjige Staroga i Novoga zavjeta običava Crkva 
izdavati u jednoj knjizi ili pak u 2 knjige, od kojih je u jednoj 
Sveto pismo Staroga zavjeta, a u drugoj Novoga zavjeta. Sveta 
Crkva jednako cijeni sve knjige Svetoga pisma, jer su sve pisa- 
ne po nadahnuću Duha Svetoga. Nadahnuće Duha Svetoga sastoji 
se u tome da je Duh Sveti začetnik ili autor svetih knjiga, pa se 
zato s punim pravom zovu Sveto pismo ili riječ Božja. Jer je Bog 
začetnik Svetoga pisma, zato Svetom pismu pripada božanski 
ugled. 

Sv. Grgur veli da je Biblija ili »Sveto pismo — pismo svemo- 
gućega Boga što ga je upravio svojim stvorovima.« Sv. Klement 
veli: »Čitajte Sveto pismo jer su to doista izjave Duha Svetoga.« 

Mi imamo na hrvatski prevedene sve svete knjige Staroga 
i Novoga zavjeta. U naše doba — hvala Bogu — pismenost velika. 
Ljudi rado čitaju i bez knjige ne mogu biti. štoviše, svaki obra- 
zovan čovjek nastoji s vremenom steći i malu knjižnicu za život 
potrebnih knjiga. Među najnužnijim i najdražim knjigama neka 
bude Sveto pismo. Čitajte rado Sveto pismo i vidjet ćete da je 
u njemu sadržano neprocjenjivo blago. Kod nabavljanja Svetoga 
pisma pazite tko ga je izdao i da li ima crkveno odobrenje. Ima 
naime nekatoličkih društava i poduzeća koja izdaju Sveto pis- 
mo, ali u tim izdanjima nema svih svetih knjiga. Crkva je Ka- 
tolička zakonita čuvarica Svetoga pisma. Ona ima pravo i duž- 
nost prosuđivati što spada u Sveto pismo, a što je krivo i od 
ljudi podmetnuto. 


4 Razum i objava o Bogu 

USMENA PREDAJA 


Obavljena je nauka Božja sadržana u Svetom pismu i u 
Usmenoj predaji. Da nije sva Objava zabilježena u Svetom pismu 
slijedi iz samoga Svetoga pisma. »A i mnoga druga čudesa učini 
Isus pred učenicima svojim koja nisu napisana u ovoj knjizi« 
(Iv 20, 30). A na drugom mjestu veli sveto evanđelje: »A ima i 
mnogo drugo što je učinio Isus, no kad bi se sve to redom zabi- 
lježilo, mislim da ni sam svijet ne bi mogao obuhvatiti knjiga 
koje bi se imale napisati« (Iv 21, 25). 

Dakle, povrh Objave, koja je sadržana u Svetom pismu, 
ima i Objava koja nije u Svetom pismu, a zove se Usmena pre- 
daja ili tradicija. Usmena predaja je onaj objavljeni nauk što 
su ga Krist i apostoli naučavali, ali nije nigdje pobilježen u knji- 
gama Svetoga pisma nego se širio od usta do usta. Usmenoj pre- 
daji pripada jednaki ugled kao i Svetom pismu, jer je Usmena 
predaja jednako objavljena riječ Božja kao i Sveto pismo. Zato 
piše sv. Pavao Solunjanima: »Tako, dakle braćo, stojte i držite 
predaje koje naučiste ili propovijedanjem ili poslanicom našom« 
(2 Sol 2, 15). U učeniku Timoteju piše: »I što si čuo od mene po 
mnogim svjedocima, ono predaj vjernim ljudima koji će biti 
sposobni i druge naučiti« (2 Tim 2, 2). Sv. Bazilije veli: »Nauk 
što se čuva i propovijeda u Crkvi, primili smo ili po Svetom pis- 
mu ili po usmenom propovijedanju apostola: jedno i drugo 
imade istu silu za naše spasenje«. 

Gdje je sačuvana Usmena predaja? Jedan se njezin dio 
nalazi u djelima Svetih otaca. Svetim očima zove Crkva one crk- 
vene pisce staroga doba crkvene povijesti koji su se odlikovali 
ispovijedanjem prave vjere, svetošću života i učenošću u pozna- 
vanju Kristove vjere. Jedni se Sveti oci zovu apostolski oci. To 
su oni koji su bili učenici apostola. A one među svetim očima 
koji su osobito sjali svojom učenošću, zove Crkva crkvenim 
učiteljima 

Usmena se predaja nalazi i u spisima općih crkvenih sa- 
bora i onih pokrajinskih kojih je zaključke potvrdio Papa i pro- 
glasio ih obvezatnima za čitavu Crkvu. Općih je crkvenih sabora 
bilo do danas 21. Prvi je bio u Niceji 325. god., a zadnji je II Va- 
tikanski u Rimu. 

Daljnji izvori Usmene predaje jesu vjerske odluke (defi- 
nicije) rimskih biskupa ili Papa za čitavu Crkvu. Jednako sim- 
boli ili vjerovanja. To su obrasci vjerovanja u kojima su zgodno 
povezane istine i članci katoličke vjere da se uzmognu lakše 
upamtiti. Najpoznatija su vjerovanja: Apostolsko vjerovanje, 
Nicejsko-carigradsko, Atanazijevo i Tridentinsko. I arheološki 
spomenci iz kršćanske starine čuvaju Usmenu predaju. Tako 
natpisi na kamenitim pločama, kipovi, slike, iskopine starih crk- 

venih građevina, pa katakombe. Jednako liturgijske i bogoslužne 
l niige, obrednici i druge. Konačno Usmenu predaju sadrže i ka- 
tekizmi od Crkve odobreni. Poznati su katekizmi: Rimski kate- 
kizam, zatim Belarminov, Kanizijev i Deharbov. 

Najveći ugled i vrhovna vlast u tumačenju Svetoga pisma 
i Usmene predaje pripada živom, nepogrješivom učiteljstvu 
Crkve: Papi i biskupima. Oni su jedini pozvani da prosude štc 
spada u Sveto pismo i u Tradiciju, kako se imaju tumačiti i koje 
je pravo tumačenje kad nastanu sporovi. 


VJERA JE NUŽNO POTREBNA ZA SPASENJE 

Sveti je Augustin jedna od najuglednijih ličnosti u Kato- 
ličkoj Crkvi. Rodio se od oca poganina. I sam je bio poganin. 
Kao mladić je bio vrlo lakomislen. Što je više rastao, to su se više 
umnožili i njegovi grijesi. Najednom osjeti grižnju savjesti radi 
svoga grešnoga života. Bio je strahovito nemiran. Čitao je mno- 
go. Stupio je u kršćansku krivovjersku sektu nazvanu manihei- 
zam. Uza sve to nikada mira. 

Međutim dođe u Milan. Kako je bio neobično veliki tale- 
nat, brzo je stekao naučno osposobljavanje i postao profesorom 
na visokoj školi. U Milanu je tada bio biskupom sv. Ambrozije. 
Augustin pođe u crkvu da čuje sv. Ambrozija. Sv. Ambrozije mu 
potrese dušu i on dođe do spoznaje: To je istina. Ja moram ka- 
tolički vjerovati i živjeti, inače sam propao. Međutim obraćenje 
još nije bilo gotovo. Još uvijek ga je mučila sumnja: Ako posta- 
nem kršćanin, hoću li biti dobar kršćanin? 

Jednom je u svom vrtu bolno uzdisao i tužio se sam na 
sebe: »Kako dugo još? Kako dugo? Sutra, i opet sutra? Zašto 
ne danas? Zašto ne bi bio ovaj čas kraj mome sramotnom ži- 
votu?« Tada je čuo dječji glas: »Uzmi i čitaj! Uzmi i čitaj!« Otvori 
knjigu — a bilo je Sveto pismo — i čitao: »Hodimo pošteno kao 
po danu: ne u proždrljivosti i pijankama, ne u ložnicama i ne- 
čistoći, ne u svađi i zavisti, nego se obucite u Gospodina Isusa 
Krista i ne brinite se za tijelo po požudama« (Rim 13, 13 — 14). 
Više nije čitao; bilo mu je dosta. Odlučio je postati katolikom. 
Brižno se spremao za sv. krštenje. Krstio ga je sv. Ambrozije na 
Uskrs 387. Sad je našao mir duše. Sad je počeo u sebi izgrađi- 
vati sveca. 

Propovijed mu je sv. Ambrozije rasvijetlila um, a čitanje 
Svetoga pisma mu ojačalo volju. Stvorio je istinit sud i dobru 
odluku: moram kršćanski vjerovati i živjeti, inače sam propao. 
Sasvim je pravo sudio i odlučio, jer je vjera za spasenje nužno 

potrebna. Sveto pismo veli: »Bez vjere nije moguće ugoditi Bo- 
gu« (Hebr 11, 6). Tko ne vjeruje, ne može ugoditi Bogu, a tko 
ne ugodi Bogu, ne može doći k Bogu. A Isus veli: »Tko ne vje- 
ruje, već je osuđen« (Iv 3, 18). Tko, dakle, ne vjeruje, toga Bog 
ne treba suditi, nevjera je njegova smrtna osuda. 

Neka nas ne čudi što je Isus tako strog kad se radi o vjeri. 
Promislimo što je sve Isus učinio da proširi i ojača vjeru? Ne- 
umorno je propovijedao vjeru. A kad ljudi nisu htjeli vjerovati, 
tada je čudesa činio samo da ljude privede k vjeri. Jedan je 
rimski satnik molio Isusa da mu izliječi bolesnog slugu. Gospo- 
din mu reče: »Idi, i kako si vjerovao, neka ti bude! I ozdravi 
sluga u taj čas« (Mt 8, 13). Žena je Kananejka molila Isusa: »Smi- 
luj mi se, Gospodine, sine Davidov! Moju kćer vrlo muči đavao. 
Tada joj odgovori Isus: »Ženo velika je vjera tvoja, neka se ispu- 
ni želja tvoja! I ozdravi kći od one ure« (Mt 15, 22 i 28). Isus 
cijeni i nagrađuje vjeru; Isus hoće da vjerujemo. 

Kako god još uvijek ima ateizma, a i neprijatelja vjere, 
prava vjera još uvijek vlada svijetom i ne da se iskorijeniti. Što 
je neprijatelji više napadaju, to je vjernici i plemeniti pristaše 
više i požrtvovnije brane. Ni vrata je paklena neće nadvladati! 
U Bogu je izvor vjere. On je prvi i najjači branitelj vjere. A tko 
će s Bogom u borbu? Ili, još više, tko će s Bogom borbu izdržati? 

Jednom je Spasitelj rekao učenicima: »Ako budete imali 
vjere koliko je zrno gorušično, reći ćete ovoj gori: »Prijeđi odav- 
le onamo i prijeći će, i ništa neće biti nemoguće« (Mt 17, 20). To 
znači: Savršena vjera i neograničeno pouzdanje u svemogućega 
Boga razvija se kao zrno gorušično do zamjerne visine te izvodi 
čudesna djela. 

Jer je vjera od neprocjenjive važnosti za čovjeka, »ljudska 
osoba ima pravo na vjersku slobodu isto tako da u vjerskoj stva- 
ri nitko ne bude primoravan da radi protiv svoje savjesti hi spre- 
čavan da radi po svojoj savjesti, privatno i javno, bilo sam, bilo 
udružen s drugima unutar dužnih granica. To pravo ljudske oso- 
be na vjersku slobodu treba tako priznati da ono postane gra- 
đansko pravo« (»Dignitatis humanae«, br. 2). 


SVE VJERE NISU I NE MOGU BITI JEDNAKE 

Čuje se prigovor: sve su vjere jednake. Sve u Boga vjeru- 
ju. Svejedno je kojoj pripadaš. Glavno je da živiš po načelima 
vjere kojoj pripadaš. 

Sve bi vjere bile jednake kad bi sve jednako o Bogu učile 
i na jednaki način Boga štovale. A tada ih pak ne bi bilo više, 

nego bi sve bile jedna te ista vjera. Čim imade više vjera, to zna- 
či da svaka naučava drukčiju nauku o Bogu i na drukčiji način 
ispovijeda Boga. Čim se pak vjere razlikuju po nauci i po načinu 
kako poštuju Boga, naš razum nužno postavlja pitanje: koja je 
prava? To je tako nužno pitanje našega razuma da ga se on ne 
može odreći. 

Promatrajmo čestita i plemenita čovjeka. O njemu mnogi 
ljudi izriču svoj sud. Ti se sudovi strahovito razlikuju. Hoće li 
svi ovi suci sa svojim sudovima biti jednako dragi tomu česti- 
tom i plemenitom čovjeku? Nipošto! Drag će mu biti jedino onaj 
koji o njemu istinu govori; koji sudi o njemu onako kakav je 
on u sebi. Od svih će drugih sudaca i sudova zazirati to više što 
je koji sud neispravniji . . . Tako je i s raznovrsnim vjerama. Od 
svih ovih mnogobrojnih vjera što na svijetu postoje, bit će Bogu 
drađa samo ona koja o Njemu istinu uči, koja Ga propovijeda 
svijetu onako kakav On jest. Od drugih će vjera Bog zazirati, te 
će mu ona biti zazornija koja je dalje od istine. 

Sve vjere su jednake, to je isto tako kao kad bi čovjek 
rekao: krivi je novac jednak pravomu. Dok se čovjek s pravim 
novcem sigurno kreće po svijetu i kupuje što želi, s krivim nov- 
cem ne samo da ne može ništa kupiti nego ga još vlast zove i na 
odgovornost i teško kažnjava. Prava vjera sprijateljuje čovje 
ka s Bogom, dovodi čovjeka k Bogu, daje čovjeku čistu i mirnu 
savjest koja je najveće dobro na zemlji, donosi čovjeku blago- 
slov Božji na zemlji, a sretni i zadovoljni vječni čivot onkraj gro- 
ba. Kriva vjera razdvaja čovjeka od Boga, nesretnim čini čovje- 
ka ovdje na zemlji, a još nesretnijim i vječno nesretnim tamo 
preko groba. 

Isporedite kršćanstvo s raznim poganskim vjerama prije 
Krista, u Kristovo doba i s onima poslije Krista, i sami ćete se 
lako uvjeriti koliko se kršćanstvo izdiže nad sve poganske vjere. 
Među poganskim je vjerama bio takvih koje su dopuštale izla- 
gati djecu zvjerima, ubijati nemoćne starce, ženu smatrale ro- 
binjom, dopuštale trgovati s ljudima kao što se trguje sa živo- 
tinjama ili mrtvom robom. A kršćansvto? Kud god je prodiralo, 
svuda je s Kristom učilo: Pustite djecu neka dolaze k meni, jer 
je takvih kraljevstvo Božje (Mk 10, 14). »A tko sablazni jednoga 
od ovih malenih, koji vjeruju u mene, bolje bi mu bilo da mu 
se objesi mlinski kamen o vratu njegovu, i da potone u dubini 
morskoj« (Mt 18, 6). »Poštuj oca i mater da dugo živiš i dobro 
ti bude na zemlji«. »Muževi, ljubite žene svoje kao što je Krist 
ljubio Crkvu i sebe samog predao za nju« (Ef 5, 25). Čovjek je 
razumno i slobodno biće, sam svoj gospodar, kralj svega što je 
stvoreno, a ne životinja ili roba što se vucari po trgu i prodaje. 

Ako pak ispoređujete sve kršćanske vjere među sobom, 
odmah ćete i lako opaziti da se katolička daleko izdiže nad sve 

druge i naukom i životom. O tome ćete se brzo uvjeriti bilo da 
čitate povijest ili pak gledate sadašnjost; hoćete li promatrati 
život pojedinog katolika ili pak katoličkog roda. 

Možda će mi tko među vama prigovoriti: i kod katolika 
ima slabosti pa i krupnih. To stoji. Bilo ih je, i danas ih ima. Ne- 
ma mjesta tako sveta ni položaja tako visoka gdje borave ljudi, 
a da se s ljudima ne bi javljale i njihove slabosti. Slabostima se 
sasvim izbjeći ne da, dokle god nosimo ovakvu ljudsku narav 
kakva je. Ali, nijedna vjerska zajednica na svijetu ne čini toliko 
dobra koliko katolička, a u svakoj ima više slabosti nego u ka- 
toličkoj. 

Mi smo katolici i posjedujemo najsavršeniju i jedino pra- 
vu vjeru što postoji na zemlji. Zašto je Bog baš nama dao tu 
milost da smo se rodili u katoličkoj vjeri, dok se milijuni i mi- 
lijuni drugih ljudi muče sa vjerskim zabludama? Jedini je razlog 
dobrota i milosrđe Božje. Zato čitav život hvalimo Bogu za dar 
prave vjere i po vjeri dosljedno živimo. 


CJELOVITA VJERA 

K Isusu dođe čovjek iz naroda i reče: »Učitelju, dovedoh 
k Tebi svoga sina u komu je nijemi duh, koji, gdje god ga uhva- 
ti, baca ga, a on se pjeni i škrguće zubima i suši se.« Isus upita 
oca: »Koliko ima vremena kako mu se to događa? A on reče: 
»Od djetinjstva! I često ga baca u vatru i vodu da ga pogubi. 
Nego ako što možeš smiluj se nama i pomozi nam. A Isus mu 
reče: Ako možeš vjerovati, sve je moguće onomu koji vjeruje. 
Tada povikavši otac dječaka reče sav u suzama: Vjerujem, po- 
mozi mojemu nevjerju. A Isus . . . zaprijeti nečistomu duhu go- 
voreći: Nijemi i gluhi duše, ja ti zapovijedam, iziđi iz njega i 
više u njega ne ulazi!« (Mk 9). Nečisti duh ostavi mladića, a Isus 
ga uzme za ruke i predade ocu. 

Isus traži od oca vjeru prije nego će izliječiti sina. Isus 
traži vjeru i u tolikim drugim zgodama. Traži vjeru u Oca ne- 
beskoga. Traži vjeru u sebe kao Sina Božjega. Traži vjeru u svu 
nauku i u sva djela što ih je činio. Sve treba vjerovati što god 
je Bog objavio i što nam katolička Crkva predlaže na vjerova- 
nje. Svu, čitavu i punu vjeru je tražio Isus od apostola i svih 
vjernika. Svu, čitavu i punu vjeru je tražila katolička Crkva kroz 
sva vremena od svih svojih vjernika. Takvu vjeru traži i od nas. 
Takvu će vjera tražiti od svih svojih vjernika dok bude svijeta 
i vijeka. 

Ima istina u svetoj vjeri koje su drage našoj naravi i mi 
Inko i rado vjerujemo. Ali ima i takvih koje su slaboj ljudskoj 
lh Jnvi neugodne pa narav zazire od njih. Međutim, treba i jedne 
?Hnwe jednako vjerovati, jednako istinom držati. Mi rado i lako 
1 ieruiemo da postoji nebo sa svim divnim darovima Božjim 
knii sasvim smiraju i u svoj punini zadovoljavaju sve težnje 
i nsiećaje duše i tijela, uma i srca našega. Ali jednakom vjerom 
reba vjerovati i to da postoji pakao, mjesto vječnih muka iz 
koieg nikada nema izlaza, makar je ta istina našoj naravi gorka. 
Nama je draga istina da je Bog milosrdan, i do suza smo ganuti 
kad u Sv. pismu čitamo dokaze Božjega milosrđa. Tko od nas 
nije bio neobično dirnut kad smo čitali kako je Bog bio milo- 
srdan s Davidom, s Marijom Magdalenom, sa ženom preljubni- 
com pa i nevjernim Tomom, slabićem Petrom, sa skrušenim 
razbojnikom. Ali jednakom vjerom treba vjerovati da je Bog 
i pravedan te nagrađuje dobro, a kazni zlo kako je tko zaslužio 
_ »jer Bog ne gleda tko je tko« (Rim 2, 11). Mi rado vjerujemo 
u pravednost Božju da će Bog kazniti naše neprijatelje kad nam 
zlo čine. Ali jednako treba vjerovati i to da će Bog kazniti i nas 
kad mi drugomu zlo činimo. 

Mi ne možemo i ne smijemo birati i sami određivati što 
ćemo vjerovati a što ne. Cim bismo tako postupali^ već nismo 
vjernici nego krivovjernici i nevjernici. Gdje ste, u čestitoj obi- 
telji, našli čestito odgojena sina koji bi se usudio reći roditelji- 
ma: Ovo ću slušati a drago ne. Čestiti sin sluša u svemu; rodi- 
teljska je volja njemu svetinja. Tako treba da bude i nama 
svima svetinja volja Božja. 

Ne smijemo reći ni ovako: Što ja vidim i razumijem, to 
vjerujem, a što ne razumijem, to ne vjerujem. Tako kažu loši 
kršćani. Takav govor je neumjestan i grešan govor. Kad bismo 
mi sami sve mogli potpuno shvatiti, tada je to znanje a ne vjera, 
što mogu sam sasvim shvatiti, to znam; to ne trebam vjerovati. 
A sveta vjera ima i takvih istina koje nećemo nikada moći sa- 
svim shvatiti, a držimo ih za istinu jer nam za njih jamči svezna- 
jući i nepogrešivi Bog. A ne samo sveta vjera nego i svagdanji 
život ima svu silu istina koje ne shvaćamo, a ipak ih vjerujemo 
jer nam drugi jamče da je tako. Malo je toga što smo sami vi- 
djeli i doživjeli. Najveći se dio našega znanja osniva na vjeri bilo 
ljudskoj, bilo Božjoj. Ako dakle vjerujemo ljudima, kudikamo 
više treba da vjerujemo Bogu. 

Ovakvi koji bi htjeli sami sebe određivati i krojiti vjeru, 
slični su nevjernom Tomi koji je rekao: »Dok ne vidim na ru- 
kama njegovim (Isusovim) znaka od čavala, i ne metnem prsta 
svoga u mjesto od čavala i ne metnem ruku svoju u rebro nje- 
govo, neću vjerovati.« A Isus odgovori Tomi: »Pošto si me vidio. 

vjeruješ. Blaženi oni koji ne vidješe, a vjeruju« (Iv 20, 25 i 29). 
Vjera, dakle, nije u gledanju nego i u prihvaćanju istine radi 
ugleda i jamstva Božjega. 


TVRDA VJERA 

Kako treba da je jaka i tvrda naša vjera dokazuje nam već 
Stari zavjet. U Starom je zavjetu živio vrlo krepostan čovjek — 
starac Abraham. Tek pod stare dane dobio jedinca sina Izaka. 
Bog je htio kušati starca Abrahama pa mu reče: Uzmi sina svoga 
jedinca Izaka, koga ljubiš, pa ćeš mi ga prikazati kao žrtvu na 
jednom od brda koje ću ti pokazati. Abraham ustane još u noći, 
osedla magarca, uzme dvojicu od slugu i sina Izaka. Kad je spre- 
mio i drva za žrtvenu vatru, pođe prema brdu koje mu je odre- 
dio Gospodin. Kad je došao na podnožnje brda, reče slugama: 
Počekajte ovdje s magarcem, a ja i dječak idemo na brdo pa kad 
se pomolimo Bogu, vratit ćemo se k vama. Abraham uzme od 
slugu drva i stavi ih na dječaka Izaka da ih nosi na brdo, a sam 
ponese vatru i mač. Kad su nemo vrijeme išli zajedno, najednom 
upita bezazleno dječak oca: »Oče moj, evo vatre i drva, a gdje je 
žrtva?« (1 Mojs 22). To je pitao dobri i bezazleni dječak ne znajući 
da on ima biti žrtva koju bi trebao otac usmrtiti nožem i na va- 
tri spaliti Bogu na čast. Ocu se na pitanje dječakovo kidalo srce 
od bola. Nije mogao reći djetetu: Ti ćeš biti žrtva nego je pun 
vjere i pouzdanja u Boga odgovorio: Dijete moje, Bog će se po- 
brinuti za žrtvu. Kad su došli na određeno mjesto, Abraham 
načini oltar i postavi na nj drva. Iza toga poveže dijete Izaka pa 
ga položi na drva. Sad je za starca Abrahama nastupio potresan 
prizor. Volio je dijete Izaka ljubavlju koliko je samo moguće 
da čestiti otac ljubi svoje dijete. Ali je poštivao i ljubio Boga 
više nego išta drugo na svijetu. U duši su se njegovoj sukobile 
dvije ljubavi: ljubav prema Bogu koja traži kao žrtvu jedinca 
sina, i ljubav prema sinu koga je želio imati živa. Pobijedila je 
ljubav prema Bogu. S vjerom u Boga povuče Abraham nož da 
zakolje vlastito dijete. 

U taj čas pojavi se anđeo Gospodnji s neba i reče Abraha- 
mu: »Ne diži ruke svoje na dječaka i ne čini mu ništa zla. Sad 
vidim da se bojiš Boga kad nisi poštedio ni vlastitoga sina ra- 
di Boga«. 

Kad je Abraham podigao oči, opazi nedaleko ovna kako se 
rogovima zapleo u živici. Brzo pođe i uhvati ovna pa ga prikaže 
Bogu kao žrtvu mjesto sina. 

A Bog će mu na to: »Jer si učinio ovo i nisi poštedio sina 
' edinca radi mene, blagosovit ću te i umnožit ću sjeme tvoje kao 
zvijezde na nebu i kao pijesak na obali morskoj; potomci će tvo- 
ji posjedovai neprijatelje svoje i bit će blagoslovljeni u tebi svi 
narodi na zemlji, jer si se pokorio glasu mojemu.« 

Abrahamova vjera je uzorna vjera. To je tvrda vjera ka- 
kvu Bog traži i od nas. Tvrda nam je vjera kad vjerujemo ništa 
ne sumnjajući. 

Pogledajmo malo vjeru suvremenih ljudi, vjeru našega vre- 
mena! Bilo ih je koji su mijenjali vjeru radi boljega položaja. 
Drusi su mijenjali vjeru da se mogu u drugoj vjeri ponovo ženiti. 
Treći su se odrekli vjere i pošli u organizacije, koje su u nekim dr- 
žavama u Evropi i drugdje po svijetu — još uvijek svemoćne i 
koje odlučuju o namještenjima i položajima u državnoj službi, 
četvrti, a tih je danas najveći broj, nasjedaju lažnim prorocima 
i zanose se nekim maglovitim i fantastičnim idejama da će se 
bez Boga moći urediti ljudsko društvo i da će se na zemlji stvo- 
riti raj. Kolika nesmotrenost! Raj je samo jedanput bio na ze- 
mlji. Više ga nema i neće biti. U znoju lica svoga jesti ćeš kruh 
svagdanji — to je stvarni život! 

Kad gledamo vjeru svojih suvremenika pa je usporedimo s 
vjerom Abrahamovom, kolika razlika? Kako je, dakle, slaba vje- 
ra suvremenoga svijeta. Pojedinci se za što god odriču vjere ili 
je mijenjaju. Ne valja tako. Budimo jaki i postojani u vjeri. Vje- 
ra naša neka bude tvrda i nepokolebiva. Ako Bog traži žrtve za 
vjeru, On te žrtve i nagrađuje. Kako je nagradio vjeru Abraha- 
movu, tako će nagraditi i našu. Tko je ikada Bogu badava služio? 
— Ili — kada je Bog nešto obećao, a nije obećanje izvršio? Zato 
je s pravom mogao reći Isus Krist: »Svaki koji ostavi kuću, ili 
braću, ili sestre, ili oca, ili mater, ili ženu, ili djecu, ili polja, po- 
i'ađi moga imena, primit će stoput onoliko i baštinit će život 
vječni« (Mt 19, 29). 


STALNA VJERA 

Isus je rado boravio u gradu Kafarnaumu na lijepom Ge- 
nezaretskom jezeru. Jednom je tu nagrnuo oko Spasitelja silan 
svijet, a bili su prisutni učenici i apostoli. Tom je zgodom Isus 
održao značajan govor. Govorio je naime o čudesnom, nebes- 
kom kruhu. 

»Ja sam kruh živi koji sam s neba sišao. Ako tko jede od 
ovoga kruha, živjet će dovijeka; i kruh koji ću ja dati, tijelo je 
moje za život svijeta« (Iv 6, 51). Židovi nijesu shvatili ove Spa- 

siteljeve riječi pa su mrmljali i prepirali se među sobom govo- 
reći: »Kako može ovaj dati nama tijelo svoje da jedemo?« A Isus 
ponovo naglašuje: »Zaista, zaista vam kažem: »Ako ne jedete tijela 
Sina čovječjega i ne pijete krvi njegove nemate života u sebi. 
Tko jede tijelo moje i pije krv moju, ima život vječni i ja ću ga 
uskrsnuti na sudnji dan. Jer je tijelo moje zaista jelo i krv moja 
doista pilo« (Iv 6, 52 — 55). 

Ovaj govor, u kojem Krist naviješta presv. Olt. Sakrame- 
nat, gdje će, pod prilikama kruha i vina, dati duši našoj za hranu 
i pilo svoje sveto Tijelo i svoju svetu krv, bio je težak za shva- 
ćanje ne samo prosječnim Židovima nego i samim učenicima Isu- 
sovim, pa su mnogi od njih govorili: »Tvrd je ovo govor i tko ga 
može slušati?« Tako su se smutili u duši da su ostavili Isusa i 
više nijesu išli za Njim. Tada se Isus okrene prema dvanaestorici 
apostola pa im reče: »Hoćete li i vi otići?« (Iv 6, 67). Nato mu 
odgovori Šimun Petar: »Gospodine, kome ćemo ići? Ti imaš ri- 
ječi života vječnoga. I mi smo vjerovali i znademo da si ti Sin 
Božji« (Iv 6, 68 — 69). 

Svi oni od Židova i učenika Isusovih koji su se smutili i 
ostavili Isusa, jer nisu mogli potpuno shvatiti Isusovih riječi, bili 
su slabići u vjeri, sumnjivci koji su kod prve poteškoće klonuli 
vjerom. Petrova je vjera naprotiv jaka i tvrda vjera; on ne su- 
mnja ni najmanje u istinost Isusovih riječi. Ni njemu nije bilo 
u govoru Kristovu sve jasno, ali mu je bilo jasno to: Kad Sin 
Božji nešto kaže, to mora biti istina, i ne može biti drugačije jer 
Sin Božji sve zna i govori samo istinu! 

Kad bi netko sam u sebi ili pak u društvu govorio ovako: 
Da li je baš sve istina što Crkva uči? Da li uistinu postoji pakao? 
.Te li zbilja moguće da svećenik može opraštati grijehe? Je li 
Isus Krist doista nazočan u presv. Oltarskom Sakramentu? Tko 
bi ovako mislio ili govorio, bio bi sumnjivac, grešnik; zlo bi go- 
vorio, griješio bi. U riječi se Božje ne smije sumnjati. A zašto se 
u vjerske istine ne smije sumnjati zašto je i najmanja vjer- 
ska sumnja grijeh? Onaj tko sumnja u vjerske istine sudi ovako: 
Ili Bog sam ne zna točno sve što je nama objavio, ili nam nije re- 
kao istinu? I jedno i drugo je teška uvreda za Boga. Sumnjivac, 
dakle, teško vrijeđa Boga jer predbacuje Bogu ili neznanje, ili ga 
zove lašcem. 

Značajka je dvadesetoga vijeka skepsa ili sumnja u vri- 
jednost ljudskoga znanja uopće, a naročito sumnja u vjerske 
spoznaje. Radi toga su mnogi ostavili kršćanstvo, štoviše, prešli 
i u tabor neprijatelja kršćanstva tako da od prvih kršćanskih 
vremena kršćanstvo nije imalo ovoliko i ovako žestokih nepri- 
jatelja kao danas. A sve to bez ikakva opravdana razloga. Otkada 
svijet postoji nikad se o jednoj osobi nije toliko pisalo kao o 
Isusu Kristu. Nikada nijedna nauka nije bila toliko kritički pro- 
učavana kao kršćanska. Nikada se kritika ni o jednoj nauci nije 


58 


tako pohvalno izrazila kao o kršćanstvu. Kad je, dakle, sa svih 
strana i sa svim naučnim istraživanjem zajamčeno i dokazano da 
j e i su s Krist povjesna osoba, da je On Sin Božji, a nauka Nje- 
gova od Boga, što je onda logičnije i opravđanije nego nauci 
Njegovoj prikloniti jaku, tvrdu i nepokolebivu vjeru. Radi toga 
je i za nas jedini opravdani zaključak onaj svetoga Petra: 

»Gospodine, kome ćemo ići? Ti imaš riječi života vječnoga. 
I mi smo vjerovali i znademo da si ti Sin Božji«. 


ŽIVA VJERA 

Petar je rekao Isusu: »Gospodine, kome ćemo ići? Ti imaš 
riječi života vječnoga« (Iv 6, 68). Petar je time rekao: Gospodine, 
mi ostajemo kod Tebe. Vjerujemo sve što god si nam rekao. Po 
Tvojoj ćemo vjeri dosljedno živjeti, u njoj želimo i sretno umri 
jeti. Petar je i u životu — dakle u svagdanjem životu na zemlji 
ostao vjeran svojoj izjavi. Nastojao je da život njegov bude u 
skladu s vjerom, da plemenitim djelima potvrdi vjeru što ju je 
srcem i ustima ispovijedao. Jednom mu se samo dogodilo da se 
djelima udaljio od vjere, a to je bila ona tužna zgoda kada je 
Isusa triput javno zatajio. No i ovu je pogrešku ispravio jer je 
ovaj grijeh gorko oplakao. Sveto pismo veli da je nakon zataje- 
nja izišao napolje i gorko plakao. Isus mu je grijeh oprostio, a 
Petar je nakon toga vjerno po vjeri živio i na koncu za vjeru na 
kruži mučeničkom smrću umro. Tako je bila žrtva vjera njegova. 

Sv. Petar je imao živu vjeru. Kako je vjerovao, tako je ži- 
vio i radio. I naša vjera treba da je živa vjera. I mi treba da 
po vjeri živimo. A živimo po vjeri kad dobro činimo, a zla se 
čuvamo kako nas vjera uči. Čovjek koji ne živi po vjeri, ima 
mrtvu vjeru. Takva vjera nema zasluga pred Bogom. Već je sv. 
Jakob apostol lijepo rekao: »Kao što je tijelo bez duha mrtvo, 
tako je vjera bez djela mrtva« (Jak 2, 26). »Vjera ako nema djela, 
mrtva je samoj sebi« (Jak 2, 17). Kao što duša oživljuje tijelo, 
tako dobra djela oživljuju vjeru. Mrtvo se tijelo baca u zemlju 
da se raspadne i postane zemlja, a čovjeka s mrtvom vjerom 
odbacuje Bog od sebe zauvijek; takav za Boga kao da ne posto- 
ji. Mrtva vjera doduše može postojati, no ništa ne koristi. A, na- 
protiv, što su plemenitija djela, to je savršenija vjera. 

I pogani imaju vjeru. Učeni su Grci krasno raspravljali i 
o krepostima. Međutim su i ostali kod same rasprave, a da u 
životu kreposti nisu pokazivali. Kod nas kršćana katolika ne smi- 
J e biti tako. Naša vjera je praktična vjera. Što god vjera uči, uči 
za život, što god zabranjuje, zabranjuje za život. Upravo zato 

ju je i dao Bog ljudima da donosi plodove u životu, da rađa što 
bujnijim životom. »Ja sam došao — veli Spasitelj — da imadu 
(ljudi) život i da ga imadu izobilje« (Iv 10, 10). »Zaista, zaista 
vam kažem: Tko vjeruje u mene, ima život vječni« (Iv 6, 47). 

A što traži od nas vjera u životu? Traži molitvu Bogu. Paž- 
nju na jezik da ružno i nepristojno ne govorimo i ne kunemo. 
Traži polazak u crkvu u nedjelje i zapovijedane blagdane. Posluh 
i štovanje roditelja, dobročinitelja, starijih uopće. Posluh i po- 
koravanje duhovnoj i svjetovnoj vlasti. Traži poštivanje svoga 
i tuđega života, tuđe imovine i tuđega poštenja. Zabranjuje ne- 
čisti grijeh i svako zlo uopće. 

Sudite sami. Može li se zvati dobrim kršćaninom katolikom 
tko se nikada Bogu ne moli i nikada u crkvu ne dolazi? Kako se 
može zvati čestitim vjernikom onaj kojemu, kad god usta otvo- 
ri, već je prosti izraz ili bogumrska kletva na jeziku? Zar za- 
vređuje častan pridjev »dobar« onaj sin ili kći se stide nazvati 
roditelje tata i mama, i nikada roditeljima lijepe riječi ne kažu, 
osim kad od roditelja nešto nužno trebaju? Zar se može zvati 
kršćaninom čovjek koji je izgubio pouzdanje u milosrđe Božje 
drugome? Zar može imati kakvu vrijednost pred Bogom onaj 
pa sam sebi život oduzeo? Ili izgubio strah Božji pa oduzeo život 
drugome? Zar može imati kakvu vrijednost pred Bogom onaj 
kome su i misli, i mašta, i riječi i djela zaprljana neprestano ne- 
čistim grijehom? Ili može biti ugledan čovjek tko je teško ošte- 
tio bližnjega u imovini? Ili, što je još gore, uništio bližnjemu 
dobar glas i oduzeo poštenje koje je na svijetu najveća dra- 
gocjenost? 

Kad hoćemo znati kakvo je koje drvo, gledamo na njegove 
plodove. Što su plodovi bolji, to je i samo drvo bolje. Po plodo- 
vima se, dakle, poznaje drveće. Tako i vjera. A plodovi su vjere 
dobra djela. Što čovjek čini više dobrih djela, to je njegova vjera 
življa i zaslužnija. Živimo, dakle, dosljedno po nauci svete vjere. 
Tada ćemo s mirom poći na sud Božji i na sudu Božjem čuti 
utješne riječi Isusove: »Dobro, slugo dobri i vjerni! Budući da 
si bio u malome vjeran, nad mnogim ću te postaviti, uđi u vese- 
lje gospodara svojega« (Mt 25, 21). 


VJERA I DOBRA DJELA 

Ljudska je narav takva da sve znanje i umijeće promatra 
i ocjenjuje sa stanovišta koristi. Zašto se ljudi bave naukom i 
umjetnošću? Zato da nauka i umjetnost donesu ljudima korist. 
Jedanput je ta korist duhovna, drugi put gospodarska. Sad je 
korist osobna, drugom zgodom je zajednička. Sad je vremenita, 

sad opet vječna. Neprirodno je i protiv naravi da čovjek radi 
zato da škodi samom sebi, da od svoga rada i muke ima štetu. 
Neprirodno je i to da čovjek radi drugome na štetu. Sve, dakle, 
što god čovjek poduzima i radi bilo gdje i kada, bilo u sebi ili 
izvan sebe — sve treba da je aktivno i korisno; sve treba da 
plodove donosi. 

Tako nam je i sveta vjera kao nauka dana da po njoj 
živimo, da ona u nama plodove donosi, da izvodi u našem životu 
dobra djela. Međutim je Luter sasvim drukčije učio. Po njemu 
»vjera sama spasava čovjeka pa život po vjeri nije potreban«. Po 
njegovoj nauci postoji samo jedan smrtni grijeh, a taj je nevjera. 
Poredajmo malo Sveto pismo, što ono kaže? Spasitelj je sam 
svečano naglasio: »Neće svaki koji mi govori: Gospodine, Gospo- 
dine, ući u kraljevstvo nebesko, nego onaj koji čini volju Oca 
mojeaa koji je na nebesima« (Mt 7, 21). Drugim riječima: »Neće 
se spasiti oni koji imaju samo vjeru, a ne čine dobrih djela i ne 
žive po vjeri. Za spasenje je potrebna i vjera i život po vjeri, da- 
kle dobra i spasonosna djela. A sv. Jakob apostol nadodaje: 
»Kakva je korist, braćo moja, ako tko kaže da ima vjeru, a djela 
nema? Zar ga može vjera spasiti?« (Jak 2, 14). 

Jednom je došao k Isusu bogati mladić i pitao Isusa: »Do- 
bri učitelju, kakvo dobro da učinim da imam život vječni?« A 
Isus mu odgovori: »Ako hoćeš da uđeš u život, drži zapovijedi: 
Ne ubij, ne čini preljube, ne ukradi, ne reci lažnoga svjedočan- 
stva, poštuj oca svoga i mater svoju, ljubi bližnjega svoga kao 
samoga sebe« (Mt 19, 16 — 20). Dakle živi po vjeri. Vrši u životu 
ono što te vjera uči. 

Jedan je od glavnih propovjednika Luterove nauke bio nje- 
gov prijatelj Melanchton. Melanchton je imao staricu majku. 
Kad je starica čula da sin uči novu vjersku nauku, pokojoj je 
dosta samo vjerovati, a ne treba za spasenje činiti dobrih djela, 
upita sina: »Hoću li i ja, sinko, primiti tvoju vjeru? A sin joj 
odgovori: »Majko, samo ti ostani kod svoje stare vjere. Protes- 
tantski se dobro živi, ali katolički se dobro umire«. Sam, dakle, 
apostol Luterove nauke preporučuje svojoj vlastitoj majci neka 
ostane katolikinja, neka živi katolički, pa će lako i smireno umri- 
jeti i ovaj život zamijeniti s drugim boljim. 

Mi nismo gospodari našega života nego samo upravitelji. 
Gospodar je života našega Bog. On je potpuni gospodar ne samo 
života nego i smrti naše. On daje život kad hoće i koliko hoće. 
On određuje smrti kad ima nastupiti i prekinuti nit našega ži- 
vota. Jer smo upravitelji tuđega dobra, moramo uvijek biti 
spremni položiti račun gospodaru našemu — Bogu. Da nam Bog 
ovaj čas oduzme žvot i pozove nas k sebi na odgovornost, na 
račun, kako bi naši računi izgledali pred Bogom? 

Dobar vinogradar budno bdije nad svojim vinogradom. 
Divljake mladice pomno obrezuje, kljaštri i odbacuje, a pleme- 

nite loze brižno njeguje da urode što obilnijim plodom. I mi 
ćemo iz našega života pomno uklanjati slabosti i pogreške naše, 
a brižno razvijati kreposti da naš život donese što više i što obil 
nijeg ploda, što više dobrih djela. Na to nas neprestano nuka i 
sveta Crkva kad nam stavlja pred oči dužnosti naše kršćanske 
od kojih nam prva kaže: Bježi od zla duhovnoga ili grijeha, a 
druga: Čini dobro, obdržavaj zapovijedi Božje i živi kreposno. 


SAMO SRCEM NIJE DOSTA VJEROVATI 

U naravi je našoj da čovjek svoje uvjerenje, misli i osje- 
ćaje svoje, što ih nosi u duši, i izvanjim načinom očituje. Kad 
smo nešto lijepa i radosna doživjeli, očituje se to i na vanjštini 
našoj, na veselom pogledu i nasmijanom licu. A kad nas je u 
srcu kakva tuga stisla, ili nesreća zadesila, i to se odrazuje na 
vanjskom našem držanju. Tada smo snuždeni. Turobni i potiš- 
teni. Lice problijedi, a na oči naviru suze. Rijetki su tako savrše- 
ni glumci koji bi mogli tako vješto izvana prikrivati osjećaje duše 
svoje, a da oni ne bi kada-tada izbili i na licu i na cijelom vanj- 
skom držanju. 

Isto je tako i s vjerskim osvjedočenjem što ga čovjek goji 
u duši. I ono se po prirodnom zakonu nužno mora očitovati i 
vanjskim znakovima; ono mora doći do izražaja u čitavom na- 
šem vladanju. Vjera je u prvom redu stvar nutrinje naše, duše 
naše. Najprije treba biti u duši osvjedočen o istinitosti vjerskih 
istina i u srcu za svetinje vjerske osjećati. Nakon toga dolazi 
vanjsko očitovanje unutrašnjih misli i osjećaja pomoću riječi i 
znakova. Gledajte u prirodu! Dijete koje u srcu osjeća iskrenu 
ljubav za svoje roditelje, tu će ljubav očitovati i izvana: sad Iju- 
beznim riječima, drugi put srdačnim pismom, kod imendana oče- 
va ili majčina toplom čestitkom i darom, makar i najmanjim, 
a osobito posluhom, marljivim učenjem i savjesnim izvršava- 
njem roditeljskih uputa i naloga. 

Jednako probija napolje i naše unutrašnje vjersko uvje- 
renje. Radi toga nas i uči sveta Crkva: Samo srcem vjerovati 
nije dosta, nego vjeru treba izvanjim načinom pokazati. Na oči- 
tovanje vjere izvanjskim načinom nuka nas Spasitelj kad kaže: 
»Tamo neka se svjetli svjetlost vaša pred ljudima da vide vaša 
dobra djela i slave Oca vašega koji je na nebesima« (Mt 5, 16). 
To znači: Pokažite i dokažite vašu plemenitu vjeru izvana — pred 
ljudima — dobrim djelima. Vaša dobra djela što će ih ljudi vid- 
jeti, bit će najjači dokaz da je vaša vjera istinita i uzvišena, pa 
će i drugi ljudi prihvatiti vašu vjeru, po njoj živjeti i tako Boga 
proslaviti. 

Vanjsko ispovijedanje vjere Isus Krist mnogo cijeni x na- 
orađuje- »Koji god, dakle, prizna mene pred ljudima — veli Spa- 
sitelj — priznat ću i ja njega pred Ocem svojim koji je na ne- 
besima«. Onima koji se stide vjeru izvana pokazati grozi se Krist: 
»A koji god zataji mene pred ljudima, zatajit ću i ja njega pred 
Ocem svojim koji je na nebesima« (Mt 10. 32—33). 

Osobiti znak kojim kršćanin katolik pokazuje svoju vjeru 
ie znak svetoga križa. Znakom svetoga križa očitujemo dva glav- 
na otajstva naše svete vjere: otajstvo presv. Trojstva, jer kad se 
križamo izgovaramo: U ime Oca i Sina i Duha Svetoga. Drugo 
ie otajstvo našega spasenja na križu. Čineći na sebi znak križa 
ispovijedamo vjeru da nas je Isus Krist smrću na križu otkupio 
iz vlasti nečistoga duha i izmirio nas s Bogom. Maleni dakle znak 
svetoga križa, a kako velika otajstva otkriva! Križanje je pra- 
stari kršćanski običaj koji potječe od apostolskih vremena. Zna- 
čenje je znaka svetoga križa tako veliko da sveta Crkva daje 
vjernicima, kad god se pobožno prekriže s izgovorom: U ime 
Oca i Sina i Duha Svetoga, djelomični oprost. 

Sveta nam Crkva stavlja na srce neka se češće pobožno 
križamo, kako su to činili prvi kršćani, osobito prije i poslije 
molitve, prije i poslije jela, prije spavanja, u napasti i pogibli, 
i kad kakovo znamenito djelo počinjemo. Često se križati spaso- 
nosno je zato, jer se svetim križem oružamo protiv zasjeda ne- 
čistoga duha i dobivamo blagoslov Božji. 

Vanjski su znakovi kojima ispovijedamo svoju vjeru i 
pohod crkve, kapele, groblja, prisustvovanje procesijama ili crk- 
venim ophodima, molitva kad zvoni na pozdrav anđeoski, sudje- 
lovanje u vjerskim društvima, pisanje nabožnih knjiga itd. 

Ne stidimo se nikada svoje katoličke vjere. Križajmo se 
pobožno često puta. Ispovijedajmo rado javno i svuda svoju vje- 
ru. »Tako neka se svijetli svjetlost vaša pred ljudima, da vide 
vaša dobra djela i slave Oca vašega koji je na nebesima®. 

»Čovjek mora Bogu dragovoljno odgovoriti vjerom; stoga 
se nitko ne smije siliti da prihvati vjeru protiv volje. Potpuno je, 
dakle, u skladu s prirodom vjere da se u vjerskoj stvari isključi 
svaka vrsta pritiska sa strane ljudi« (»Dignitatis humanae«, 
br. 10). 


U BOGU SU TRI OSOBE 

Za Božju opstojanost znamo iz Objave i iz čistoga razu- 
ma, a unutrašnji Božji život poznajemo samo iz Objave. 

U Bogu su tri osobe: Otac, Sin i Duh Sveti. Već je u Sta- 
rom zavjetu objavljeno da su u Bogu tri osobe. Kad je Bog stvo- 
rio čovjeka, reče: »Načinimo čovjeka na svoju sliku i priliku« (l 
Mojs 1, 26). A kad je Bog stvorio prvoga čovjeka, naglasio je kao 
osobitu činjenicu: »Eto, Adam postade kao jedan od nas, znajući 
dobro i zlo« (1 Mojs 3, 22). Stari zavjet pozna i razliku između 
Oca i Sina kad kaže: »Gospodin mi je rekao: Ti si moj sin, ja 
sam te danas rodio« (Ps 2, 7). Na drugom mjestu: »Po riječi Go- 
spodinovoj su učvršćena nebesa, a po duhu Njegovih usna sav 
njihov ures« (Ps 32, 6). Ovdje su — po tumačenju svetih Otaca 
— izražene sve tri božanske osobe. »Gospodin« je prva božanska 
osoba — Bog Otac, »Riječ« je druga božanska osoba — Sin Bo- 
žji, a »Duh njegovih usna« je treća božanska osoba — Duh Sveti. 
I u riječima Izaije proroka: »Svet, svet, svet je Gospodin četa« 
(Iz 6, 3), kojima Izaija pjeva slavu Bogu, vidi sv. Grgur Veliki 
izraženu tajnu presv. Trojstva. Trokratni »svet« hoće istaknuti 
da su u Bogu tri osobe. 

Jer su Izraelci bili skloni na mnogoboštvo, to im je tajna 
o presv. Trojstvu objavljena tek samo izdaleka. Bila je naime 
opasnost da bi Izraelci, saznavši pobliže za tajnu o presv. Troj- 
stvu, štovali tri boga mjesto jednoga Boga, te bi tako zapali u 
zabulu ili krivu nauku — mnogoboštvo. Jasno i otvoreno govori 
o presv. Trojstvu tek najviši predstavnik Novoga zavjeta — Isus 
Krist. Za vrijeme svoje trogodišnje javne učiteljske službe bez- 
broj je puta govorio o prvoj božanskoj osobi kao svome Ocu 
O sebi, drugoj božanskoj osobi, koji je jedno s Ocem, pa su ga 
svi ljudi dužni štovati kao i Oca. O Duhu Svetom, kao trećoj bo- 
žanskoj osobi, koju će On i Otac zajedno na svijet poslati. Krist 
je svečanim načinom objavio tajnu o Presv. Trojstvu kad je re- 
kao apostolima: »Idite, dakle, i naučavajte sve narode krsteći 
ih u ime Oca i Sina i Duha Svetoga« (Mt 28, 19). 

Poimence su istaknute sve tri osobe u Bogu i označen je 
njihov međusobni odnošaj: prva je Otac, druga Sin, treća Duh 
Sveti. Kad je sv. Ivan Krstitelj krstio Isusa na Jordanu, pojavio 
se nad glavom Isusovom sjajni golub, a s neba su se čule riječi: 
»Ovo je Sin moj Ijubezni koji je po mojoj volji« (Mt 3, 17). Riječi 
je s neba govorila prva osoba — Bog Otac. Krstila se druga oso- 
ba — Isus Krist. Treća je osoba — Duh Sveti sišao u prilici sjaj- 
noga goluba na Isusa Krista. 

Apostoli, prvi i najbliži suradnici Isusovi, s milošću Bož- 
jom vjerno čuvaju i nepogrešivo tumače nauku o presvetom 
Trojstvu. To se vidi iz njihovih posalnica raznim kršćanskim 
općinama. Poslanice često počinju i svršavaju s blagoslovom 
Oca, Sina i Duha Svetoga. Sv. Pavao, blagoslivlje Korinćane: »Mi- 
lost Gospodina Isusa Krista i ljubav Boga, i zajednica Duha Sve- 
toga sa svima vama« (2 Kor 13, 13). Od apostolskih vremena 

potječe znak svetoga križa kod koga izgovaramo: U ime Oca i 
Sina i Duha Svetoga. Od apostolske davnine hvalimo i slavimo 
Boga divnim hvalospjevom: Slava Ocu i Sinu i Duhu Svetomu. Od 
početka kršćanstva do dana današnjega vlada u Crkvi pobožni obi- 
čaj da se kod svakoga važnijega čina zovu u pomoć sve tri bo- 
žanske osobe: Otac, Sin i Duh Sveti. Na svim važnijim ispravama, 
što ih izdaje Crkva, i to na čelu, stoji svečana ispovijest vjere: 
U ime Presvetoga Trojstva, ili: U ime Oca i Sina i Duha Svetoga. 

Nauka o Presvetom Trojstvu i nakon objave ostaje za nas 
nedokučiva tajna. Radi toga je kod vjere u presv. Trojstvo po- 
treba nakana: O ovoj uzvišenoj tajni vjerujem samo ono i onako 
što je Bog objavio i što me sveta katolička Crkva uči vjerovati. 
Niti smijemo što nauci dodati, a jednako ni od nje oduzeti. 


ODNOSI MEĐU BOŽANSKIM OSOBAMA 

Od petoga vijeka postoji u katoličkoj Crkvi vjeroispovijest 
pod imenom Atanazijeva vjeroispovijest ili Atanazijevo vjerova- 
nje. U njemu je ukratko sažeta sva dogmatska nauka katoličke 
Crkve, a osobito je lijepo i jasno izložena nauka o odnosima 
između triju božanskih osoba. 

Pisac je vjerovanja na temelju nauke Svetoga pisma i 
Svetih otaca izložio nauku o presv. Trojstvu ovako: »Otac nije 
ni od koga ni učinjen, ni stvoren, ni rođen. Sin je od samoga Oca 

— ne učinjen, ni stvoren, nego rođen. Duh Sveti od Oca i Sina 

— nije učinjen, niti stvoren, niti rođen, nego ishodi. Jedan je da- 
kle Otac, a nisu tri Oca. Jedan je Sin, a nisu tri Sina. Jedan je 
Duh Sveti, a nisu tri Duha Sveta. I u ovom Trojstvu ništa nije 
prije ili kasnije, ništa veće ili manje, nego su sve tri osobe odvi- 
jeka i među sobom su jednake. Kakav Otac, takav Sin, takav Duh 
Sveti. Nestvoren Otac, nestvoren Sin, nestvoren Duh Sveti. Ne- 
izmjeran Otac, neizmjeran Sin, neizmjeran Duh Sveti. Vječan 
Otac, vječan Sin, vječan Duh Sveti. Jednako svemoguć Otac, sve- 
moguć Sin, svemoguć Duh Sveti. Tako je Bog Otac, Bog Sin, Bog 
Duh Sveti. Ali ipak nisu tri Boga, nego je samo jedan Bog«. Osobe 
su tri, a Bog je samo jedan, jer sve tri osobe imadu jednu istu 
zajedničku božansku narav. 

što god božanske osobe rade u svijetu, rade sve tri zajed- 
no. Jer je Otac počelo bez počela, a od Njega se rađa Sin i pro- 
izlazi Duh Sveti, zato se radi sličnosti i stvaranje ili proizvodnja 
svijeta posebnim načinom pripisuje Ocu, pa kažemo: Stvorio 
nas je Bog Otac. Jer je Sin za nas na križu trpio i umro, zato se 
Sinu posebnim načinom pripisuje otkupljenje, pa kažemo: Otku- 


5 Razum i objava o Bogu 

pio nas je Sin Božji. Jer darove dijeli Ljubav, zato i posvećenje 
naše, koje biva po milosti Božjoj, posebnim načinom pripisu- 
jemo Duhu Svetomu, pa zato kažemo: Posvetio nas je Duh Sveti. 

Tajna presv. Trojstva je najveća tajna kršćanske vjere. 
Ona je tako duboka da je ljudski um ni nakon Objave neće mo- 
ći nikada sasvim shvatiti. Ali, iako je ona nad razumom, nije pro- 
tiv razuma, štoviše, i u nama samima imamo sliku presv. Troj- 
stva. Kad čovjek nešto istinito spoznaje, tada rađa misao ili 
spoznaju. A nakon spoznane ili rođene misli nastaje u čovjeku 
radost, veselje, veliko zadovoljstvo, ljubav. Mislilac, njegova mi- 
sao i radost nakon misli ili spoznaje, jedno su, jer je ista ljudska 
narav, koja se nalazi u misliocu, njegovoj misli i njegovoj rado- 
sti ili ljubavi. A opet su trojica koji se razlikuju među sobom, 
jer je drugo mislilac, drugo je misao, a opet drugo ljubav. 

S ovom slikom dočekujemo, koliko je moguće, unutrašnji 
Božji život. Otac odvijeka spoznaje Božju narav. Time što spoz- 
naje Božju narav, rađa Božju misao, ili kako Sveto pismo kaže 
Riječ Božju. Latinci kažu Verbum, a Grci Logos. To je 
druga božanska osoba, Sin Božji. Otac i Njegova živa Misao, tj. 
Otac i Sin, se odvijeka ljube. To je ljubav čista, duhovna ljubav. 
Ona izlazi od Oca i Sina kao osoba, a ta je osoba treća božanska 
osoba — Duh Sveti. Tako je, eto, naš duševni život neki mali. 
dakako vrlo neznatni putokaz kojim možemo bar malo zaviriti 
u neizmjerni ocean tajnoga Božjega života. 

A zašto nam Bog nije ovu uzvišenu tajnu sasvim otkrio? 
To je nemoguće. Bog je neizmjeran, a naša je spoznajna moć 
ograničena. Prema tome malena i ograničena ljudska pamet nije 
kadra obuhvatiti neizmjernu spoznaju, kakova je svestrana i pot- 
puna spoznaja Boga. Kao što je nemoguće ogromno more preliti 
u malenu rupicu na morskoj obali, tako je nemoguće u ograni- 
čenu ljudsku pamet staviti neizmjerno znanje o naravi i životu 
Božjem. 

Sv. Toma Kempenac savjetuje: »Valja ti se čuvati radoz- 
nala i nekorisna istraživanja ove preduboke tajne. Ako ne shva- 
taš i ne razumiješ što je niže od tebe, kako ćeš dokučiti ono što 
je nad tobom? Podvrgni se Bogu i snizi razum svoj pred vjerom, 
pa će ti se dati svjetlost znanja koliko ti je korisno i potrebno«. 


STVARANJE SVIJETA 

Boga zovemo Stvoriteljem neba i zemlje, jer je On stvo- 
rio cijeli svijet, to jest nebo i zemlju i sve što je na njima. 

Stvaranje svijeta opisuje Sveto pismo ovako: »U početku 
stvori Bog nebo i zemlju«. Nebo je nevidljivi duhovni svijet, an- 
đeli i mjesto gdje će boraviti. Zemlja je bila kaos, silna tvar bez 
oblika iz koje će se pomoću sila, kaosu od Boga danih razviti 
današnja zemlja. Bog je dakle najprije stvorio počela, a iza toga 
je postepeno razvio počela u sadašnji svijet. Kaotično stanje ze- 
mlje opisuje Sveto pismo riječima: »A zemlja bijaše pusta i 
prazna i tama bijaše nad bezdanom i Duh Božji lebđaše nad 
vodama«. 

»I reče Bog: Neka bude svjetlost! I bi svjetlost. I rastavi 
svjetlost od tame. I nazva svjetlost dan, a tamu noć. I bi veče i 
jutro, dan prvi«, 

»I reče Bog: Neka bude svod posred voda i neka rastavlja 
vode od voda. I svod nazva Bog nebo. To je drugi dan stvaranja«. 

»Potom reče Bog: Neka se sabere voda, što je pod nebom, 
na jedno mjesto i neka se pokaže suho! I bi tako. I suho nazva 
Bog zemlju, a zborišta vodena nazva mora. I reče: Neka pusti 
zemlja iz sebe travu zelenu, koja nosi sjeme, i rodno drvo, koje 
rađa rod po vrsti svojoj«. To je treći dan. 

»Opet reče Bog: Neka budu svjetla na svodu nebeskom da 
dijele dan i noć, da budu znaci vremenima i danima i godinama. 
I neka svijetle na svodu nebeskom i obasjavaju zemlju«. Tada je 
nastalo sunce koje vlada danom, i mjesec i zvijezde koje rasvjet- 
ljuju noć. Ovo se zbilo četvrti dan. 

»Još reče Bog: Neka izvedu vode životinje što gmižu i što 
lete iznad zemlje pod svodom nebeskim«. Tako su nastale razno- 
vrsne žvotinje što žive u vodi, i ptice što se krilima dižu nad 
zemlju. Eto djela petoga dana. 

»Potom reče Bog: Neka izvede zemlja živa bića po vrsti 
njihovoj, stoku i gmazove, i zvjeri zemaljske po vrstama njiho- 
vim. I bi tako! I reče: Načinimo čovjeka na sliku i priliku svoju 
da upravlja ribama morskim i pticama nebeskim i zvjerima i 
svom zemljom i svim što gmiže, što se miče po zemlji. I stvori 
Bog čovjeka na sliku i priliku svoju, muško i žensko stvori ih. 
Muškarac dobi ime Adam, a žena Eva. I pogleda Bog sve što je 
stvorio, i bijaše veoma dobro« (1 Mojs 1, 1 — 31). Sve se ovo zbilo 
šesti dan. 

»Tako se dovrši nebo i zemlja i sav ukras njihov. I svrši 
Bog sedmi dan djelo svoje koje učini, i počinu sedmi dan od svih 
djela koja učini. I blagoslovi sedmi dan i posveti ga« (1 Mojs 2, 
1 — 3). Dan počinka je dan Gospodnji ili nedjelja. 

Postanak svijeta i postanak čovjeka na svijetu — to su 
tako važna pitanja koja moraju zanimati svakoga misaonog čov-. 
jeka. Sveto pismo ne pripovijeda potanko način kako je Bog iz 
prvih počela, s pomoću sila kaosu danih, razvio svemir, jer mu 

nije zadaća da naučno predoči postojanje svijeta i vrsta bića u 
njemu. Sveto pismo nema zadaće poučavati ljude u prirodoznan- 
stvu, pa zato govori o prirodi prema pučkom shvaćanju. Sveto 
pismo je htjelo kod opisivanja stvaranja svijeta objaviti vjerske 
istine: da je Bog stvorio sve; da je stvorio sve u početku vre- 
mena; da je sve što je stvorio bilo dobro; i da zato treba Boga 
poštivati. 


KAKO JE BOG STVORIO SVIJET 

Kad mi ljudi nešto radimo, tada trebamo građu iz koje 
ćemo nešto načiniti, i oruđe pomoću kojega ćemo naumljeno 
djelo izvesti. Sav je, dakle, naš rad samo u preinačivanju već po- 
stojećih predmeta, u davanju novih oblika onim predmetima koji 
već postoje. 

Stvoriti znači: nešto od ništa učiniti. Stvoritelj nije trebao 
građe od koje bi načinio svijet, kao što je trebaju kipar, zidar, 
krojač i svi mi redom kad hoćemo nešto izvesti. On nije trebao 
ni oruđa, pomoću kojega bi gradio svijet, kao što treba tesar sje- 
kiru, a kipar dlijeto i slično. Bog hoće da nešto postane, i ono 
bude. Svijet prije stvaranja nije postojao nikako, ni oblikom ni 
tvari svojom. Prije stvaranja nije bilo ništa. Postojao je samo 
Bog. Zato u pravom značenju »stvarati« može samo onaj koji je 
svemoguć, a to je Bog. 

Vjera nas uči da je Bog svojom svemogućom voljom od 
ništa učinio sve što u vremenu postoji, cijeli svijet, tj. nebo i 
zemlju i sve što je na njima.. Pod nebom i zemljom razumijeva- 
mo duhovni ili anđeoski svijet, tjelesni svijet ili bića oko nas, 
i čovječanski svijet; to smo mi ljudi, sastavljeni od duha i tijela. 
Sveto pismo odmah na početku kaže: »U početku stvori Bog ne- 
bo i zemlju« (1 Mojs 1, 1). Kako treba da to shatimo, uči Maka- 
bejka svoje dijete: »Znaj, od ništa učini to Bog« (2 Mkb 7, 28). U 
Novom zavjetu izrijekom veli o Bogu: »Ti si stvorio sve« (Otkr. 
4, 11). 

Usmena predaja postojano uči da je Bog sve stvorio od 
ništa. Sveti oci pobijaju krive nauke gnostika kao da je odvijeka 
pored Boga postojala i tvar. Jednako pobijaju i tvrdnje panteista 
kao da se tobože svijet razvio iz biti Božje. Crkveni sabori od 
Nicejskoga (325.) do Vatikanskoga I neprestano ponavljaju i jas- 
nije izriču Apostolsko vjerovanje da je Bog baš »stvorio« svijet. 

I razum spoznaje istinu da je Bog od ništa stvorio čitav 
svijet, dakle i tvar, jer bez Boga ne može istumačiti postanak 
svijeta i same tvari. 

Bog je najprije stvorio počela. Kako su prva počela izgle- 
dala, teško je reći, jer o tome nema u Svetom pismu potanjih 
podataka. Mnogi učeni ljudi misle da je zemlja u početku bila 
užarena masa ili tvar bez ikakva oblika. To može biti, jer se i 
danas duboko u ponutrici zemlje nalazi užarena masa, što naj- 
bolje dokazuju toliki vulkani na zemlji, koji od vremena na vri- 
jeme izbacuju van tu užarenu masu. Sunce je silna vatrena kugla 
pa je nešto slična moglo biti i sa zemljom. A konačno će ovaj 
svijet biti uništen vatrom, nakon koje će se pojaviti i izgraditi 
novi svijet. 

Sveto pismo izvješćuje da je Bog kroz šest dana uredio i 
ukrasio svijet. Ti dani nisu bani od 24 sata već dulji vremenski 
razmaci. Kad je Bog svijet stvorio i kako su dugo trajali dani 
uređivanja i ukrašivanja, o tome nema nigdje ništa sigurna. Iz 
Objave znamo sigurno i jasno da je svijet o Bogu ovisan, od Boga 
izveden, a nije nastao sam od sebe. Da je nastao u vremenu, a 
nije nastao odvijeka. »Stvaranje« znači ovisnost svijeta o Bogu, 
a »u početku« znači, da nekada svijeta nije bilo, pa prema tomu 
svijet ima svoj početak, a nije vječan. 

Svi ozbiljni učenjaci i svi veliki ljudi usvajaju u cijelosti 
kršćansku nauku o postanku svijeta. I što više proučavaju sas- 
tav zemlje i prirodne pojave, to im je jasnije da se bez Boga ne 
može protumačiti postanak svijeta. I mi smo dužni slijediti vlas- 
titi razum i poštivati ugled Crkve, pa priznati umom i srcem da 
je Bog stvorio svijet. 


SVRHA SVIJETA 

Kad je Bog svijet stvorio, bilo je u svijetu sve dobro. »I 
vidi Bog sve što je učinio, i bijaše veoma dobro« (1 Mojs 1, 31). 
Tjelesno i ćudoredno zlo je došlo u svijet kasnije. Nije krivnja 
za zlo u svijetu kod Boga, već kod slobodnih stvorova koji su svo- 
ju slobodu na zlo upotrebljavali. 

Prema tome krivo ima pesimizam kad uči da je ovaj svi- 
jet i život najgori od svega što može biti, da je po naravi svojoj 
zao. Općenito je u prirodi i svemiru sve lijepo i skladno i prema 
potrebnoj svrsi uređeno. I život je lijep dok ga ne iskvari slobod- 
no stvorenje. Ima ljudi koji po vremenu i od svoje volje postaju 
opaki. Ali ima vazda i plemenitih značajeva koji su pripravni 
žrtvovati i sam život za Boga, za domovinu, za bližnjega. 

I optimizam je zabluda, jer uči da je sadašnji svijet naj- 
bolji od svih što ih je Bog mogao stvoriti. Ovu zabludu pobijaju 
nesavršenosti u prirodi i mnogovrsna zla što biju čovjeka. Bog 

ne bi bio beskonačno savršen kad ne bi mogao stvoriti savršeniji 
svijet. Bog ne bi bio slobodan da je morao stvoriti baš najbolji 
svijet. Zašto je Bog od bezbroj mogućih svjetova stvorio baš 
ovaj, to je tajna koju ne možemo riješiti ni pomoću Objave, a 
još manje samim prirodnim razumom. Treba se dakle sprijate- 
ljiti s ovim svijetom kakav je, i pred očima imati samo njego- 
vu svrhu. 

Razlog radi kojega je Bog svijet stvorio jest Bog sam, do- 
bra volja Njegova, dobrota ili ljubav Božja. Bog je htio da i stvo- 
rovi budu dionici Njegove dobrote. Drugo što nije moglo potak- 
nuti Boga da stvara. Nije Ga moglo potaknuti ništa izvan Njega, 
jer je On savršen i nezavisan, ali i ništa u Njemu, jer je On pot- 
puno blažen, i ne treba ništa. Sveto pismo kaže: »Svekoliko uči- 
nio je Gospod poradi samoga sebe« (Posl. 16, 4). 

Promatrajmo svijet! Svrhu za koju je Bog stvorio svijet, 
očituje svijet sam sobom. »Nebesa kazuju slavu Božju, i djela 
ruku Njegovih oglasuje svod nebeski« (Ps 18, 2). U stvaranju se 
očituju savršenosti Božje. To je Bogu na slavu. Iza toga slijedi 
da je prva svrha svijeta: slava Božja. 

Boga slavi svijet već tim što jest. Umjetnička slika ili kip 
upućuje promatrača na umjetnika koji je načinio umjetninu. Kip 
i slika, makar ne znadu govoriti, slave svoga umjetnika tim sa- 
mim što postoje. Nužno po svojoj naravi svjedoče da su veliki 
umjetnici, slikar i kipar. Tako i nerazumni stvorovi slave Boga 
tim što postoje. Živući po mudrim prirodnim zakonima, nužno 
otkrivaju veličinu Zakonodavca koji je postavio prirodne zakone. 

Razumna bića, anđeli i ljudi, slave Boga pored toga što 
jesu, još tim što Boga spoznaju. A ako ga slobodnom voljom još 
i priznaju, steći će vječni život, vječno blaženstvo. »A ovo je život 
vječni: da poznaju Tebe, jedinoga Boga istinitoga, i koga si po- 
slao, Isusa Krista« (Iv 17, 3). Prema tome je druga svrha za koju 
je Bog svijet stvorio sreća i blaženstvo stvorova. 

Oboje su svrhe u divnom skladu. Savršeno se podudaraju. 
Istim kreposnim činima, kojima čovjek slavi Boga, postizava i 
svoju najuzvišeniju svrhu, svoje smirenje i puno zadovoljstvo 
u blaženom gledanju Boga. 

Prvu svrhu: slavu svoju Bog postizava uvijek i kod svih 
ljudi. Dobri ljudi svojevoljno i rado priznaju veličinu Božju i od 
srca je slave. Od pogrda opakih ljudi Bog ne gubi ništa kao što 
ni sunce ne sja slabije kad se digne prašina. Međutim opake sti- 
zava pravda Božja, pa i opet dolazi do izražaja veličina i slava 
Božja. Drugu svrhu: sreću čovjeka neće Bog postići kod opakoga, 
1°^ J® svrha vazda uvjetna: ako čovjek hoće, može biti sretan. 
Ako čovjek sam sebi neće dobro, ni Bog ga neće na dobro siliti, 
jer poštuie čovječju slobodnu volju. 

BOŽJA PROVIDNOST I PRIRODNI ZAKONI 

Sigurno ste već vidjeli sliku koja prikazuje Boga kako u 
ruci drži zemaljsku kuglu. Slika hoće osjetnim načinom prikazati 
brigu kojom Bog uzdržava svijet i njim upravlja. Tu Božju brigu 
zovemo promisao ili providnost Božja. 

Bog uzdržava svijet, znači: Bog čini da svijet stoji dokle je 
njemu drago. Sveto pismo uči ovu istinu gotovo na svakoj stra- 
ni. Osobito je lijepo izlaže sv. Pavao Atenjanima na Areopagu: 
»Bog koji je stvorio svijet i sve što je u njemu, On kao gospodar 
neba i zemlje . . . daje svima život i disanje i sve ... u Njemu ži- 
vimo i mičemo se i jesmo . . .« (Dap 17, 24. 25. 28). 

Prirodna nam spoznaja kaže da za uzdržavanje svijeta tre- 
ba onoliko sila koliko i za samo stvaranje. Uzdržavanje je zapra- 
vo trajno stvaranje. Čim bi Bog ustegnuo svoju ruku, svijet bi 
propao u ništa. Dogodilo bi se slično kao što pada kugla, kada 
se prereže uže na kom je visjela, ili kako se gasi električno svjet- 
lo čim prestane strujati struja. 

Bog uzdržava svijet prirodnim zakonima koje je stvorio 
i kojima upravlja po svojoj mudrosti. I prirodni su zakoni sa- 
svim ovisni o Bogu, a nije Bog zavisan o njima. Bog može učiniti 
kad Ga je volja nešto i mimo njih, a da njihova vrijednost u 
redovnom razvoju ne gubi na snazi. Tim se prirodni zakoni ni- 
malo ne mijenjaju, niti se zbiva što protiv njih. Tako je Bog 
mimo prirodnih zakona stvorio svijet, jer tada prirodnih zako- 
na još uopće nije bilo. A otkada postoji svijet i prirodni zakoni 
u njemu, Bog mimo njih kroz sva vremena izvodi izvanredne 
učinke ili čudesa. Kako je u vlasti Božjoj da je mogao postaviti 
prirodne zakone, tako je u Njegovoj vlasti i to da od vremena 
do vremena učini koje djelo i mimo njih. Priroda liječi bolesti, 
ali to biva postepeno, s vremenom. A Isus je izliječio slijepa od 
rođenja najedanput. Petar i Ivan, apostoli, izliječili su hroma od 
poroda u tili čas riječima: ustani i hodi. Po prirodnom zakonu 
čovjek ne može hodati po vodi nego potone. Za sebe i za Petra 
je Isus učinio izuzetak, pa su obojica hodali po vodi a da nisu 
potonuli. Po prirodnom zakonu ne mogu dva tijela u isto vri- 
jeme biti na istom mjestu. I tu je Spasitelj učinio izuzetak kad 
je kroz zatvorena vrata došao k apostolima. 

Upravo zato, jer Bog nije zavisan o prirodnim zakonima, 
opravdane su i korisne naše molitve. Kad mi molimo Boga da 
nama učini nešto izvanredno, a to je pametno i duši našoj za spa- 
senje korisno, razum naš ne vidi poteškoće zašto nam to Bog 
ne bi mogao učiniti? Kako Bog može bolest dopustiti, zašto je ne 
bi mogao i ukloniti? Kako može smrću život razoriti, zašto ga ne 
bi uskrsnućem mogao i uspostaviti? Kad je mogao učiniti, da 
razmjerno malo zrnja, što se prigodom sjetve baci u zemlju, do- 
nese obilnu žetvu, zašto ne bi i već gotove hljebove mogao umno- 

žiti tako da imađe obilno hrane znatno veći broj ljudi nego to 
obično biva, kao što se dogodilo kad je Isus u pustinji s 5 hlje- 
bova i 2 ribe nahranio preko 5000 ljudi? 

Iz svega ovoga slijedi jasno da je fatalizam ili vjera u usud 
posvema krivi nazor. Usud zamišljaju kao neku slijepu, ali ne- 
umoljivu silu, koja unaprijed i nepromjenljivo određuje događaje 
u svijetu i životu. Sve se, vele, što god biva, događa bezuslovno 
nužno. Protiv ove i sličnih zabluda ustaje odlučno Objava kad 
kaže: »Bog mijenja vremena i dobe, uništava kraljevstva i podi- 
že ih; On daje mudrost mudrima i znanje razumnima« (Dan 2, 
21). Bog je, koji čini u vama, da hoćete i izvršite po svojoj volji« 
(Flp 2, 13). Dostojan si. Gospodine i Bože naš, da primiš slavu i 
čast i silu, jer si ti stvorio sve i po Tvojoj volji sve bivstvuje i 
stvoreno je« (Okr 4, 11). 


BOŽJA PROVIDNOST I ČOVJEK 

Kad je kuća sagrađena, nju treba uzdržavati i njom uprav- 
ljati. Inače će za kratko vrijeme od nje postati ruševina. Za 
pravilan razvitak svijeta i svega što je u svijetu treba svijet uz- 
državati i njime upravljati. Božje uzdržavanje svijeta čini da svi- 
jet stoji do Božje volje. A uprava Božja svijetom znači. Bog skrbi 
za sve, redi i ravna sve kako je njemu drago. Bog se brine za 
svijet kao najbolji otac za obitelj i svoju kuću. 

A kako se Bog brine za svijet? Biljkama daje kišu i sunce. 
Pod uplivom vlage i topline biljke rastu, množe se i donose plod 
svaka po svojoj vrsti. Bezbroj je biljaka na zemlji, nijednu nije 
Bog zaboravio! Svaka nosi u sebi nagon kojim si traži i raspoz- 
naje hranu. Narav je upućuje kako da se čuva od neprijatelja i 
potraži sigurno sklonište. Jedne životinje, a to su ptice selice, 
traže preko zime boravak u toplijim krajevima. Druge, koje i 
preko zime ostaju u istom kraju, dobivaju toplije krzno i toplije 
perje. Koliko imade raznovrsnih kukaca, pa i većih životinja, 
koje se pred zimu zavlače u zemlju i spavaju zimski san, dok ih 
opet ne probudi toplo proljetno sunce koje daje novi život i novu 
životnu radost. »Pogeldajte na ptice nebeske, kako niti siju niti 
žanju, niti sabiraju u žitnice, pa ih Otac vaš nebeski hrani. Pogle- 
dajte ljiljane u polju, kako rastu, ne trude se niti predu; a ka- 
žem vam da se nije ni Salomon u svoj slavi svojoj obukao kao 
jedan od njih« (Mt 6, 26—29). 

Za čovjeka se Bog napose brine, jer je čovjek ljubimac 
Božji. Čovjeka je postavio gospodarom svega što god postoji na 
svijetu. Ljudima je rekao Bog: »Rastite i množite se, i napunite 
zemlju, i podložite si je, i budite gospodari ribama morskim, i 


ticama nebeskim, i svim životinjama što se miču po zemlji« 
(1 Mojs 1, 28). Sve je, dakle, stvoreno radi čovjeka da čovjeku 
služi. Da ga hrani i odijeva. Da ga čuva od zime, bolesti i razno- 
vrsnih neprijatelja. Sve ima pomagati čovjeku da se umno i ću- 
doredno što više razvije. I anđeli služe čovjeku. Anđeli su po- 
slanici Božji, a zovu se poslanici, jer im je služba da ih Bog šalje 
k ljudima, da ljudima javljaju Božje poruke. Štoviše, i jedino- 
rođenoga je Sina svoga Bog poslao na zemlju baš radi čovjeka 
i jedino radi čovjeka. Što god je Isus Krist na zemlji poduzi- 
mao, radio, trpio i pregarao, sve je imalo svrhu: čovjeka podići, 
čovjeku pomoći, čovjeka usrećiti. »Tako je Bog ljubio svijet da 
je predao jedinorođenoga Sina svoga, da nijedan, koji vjeruje u 
Njega, ne pogine, nego da ima život vječni« (Iv 3, 16). 

Pravo je, dakle, imao Spasitelj kad je opominjao svoje slu- 
šateljstvo: »Ne brinite se tjeskobno za život svoj što ćete jesti 
i što ćete piti, ni za tijelo svoje u što ćete se obući. Ta Otac vaš 
nebeski zna da vam sve ovo treba« (Mt 6, 25 i 32). Iako nas Bog 
ovaj čas kara kao otac neposlušnu djecu, ipak nas neće zabora- 
viti, a još manje odbaciti. Opet će se pokazati Božja dobrota, 
pa ćemo imati ne samo potrebno za život nego će biti i obilja. 
Opravdan je i savjet sv. Petra koji kaže: »Svu svoju brigu bacite 
na Gospodina, jer se on brine za vas« (1 Petr 5, 7). Bog znade 
bolje što je krivo za nas nego mi sami. On nam hoće bolje nego 
što mi sami hoćemo. 

Različiti su načini kako Bog upravlja s nama ljudima. Ne- 
kad nam dade lijepu misao. Nekad osjetimo unutrašnje ganuće. 
Često se pojavi kakva slutnja. Dođe bolest. Savjet prijatelja. 
Smrt koga od roda. Neuspjeh u radu. Sve su to sredstva u ru- 
kama Božje providnosti kojima nas ravna prema konačnoj našoj 
svrsi. Tako se Gospod često služi neuglednim i neznatnim sred- 
stvima da postigne svoju svrhu. 

Bez Božje volje i Božjega dopuštenja ne pada ni vrabac 
s krova, ni vlas s glave. Bez Božje volje se ne događaju ni one 
strahovite kušnje što ih proživljava sav svijet, pa i pojedini na- 
rodi. Recimo s punom odanošću: »Budi volja Tvoja«. Ovdje nas 
na zemlji karaj i šibaj; samo nas poštedi u vječnosti. 


BOŽJA PROVIDNOST I ZLO U SVIJETU 

Mnogi si je već među vama postavio pitanje: kako se slaže 
zlo u svijetu sa Božjom providnošću? Zlo je ili ćudoredno — gri- 
jeh, ili tjelesno — nevolje i nesreće. Zašto Bog dopušta da se 
toliko zla događa na svijetu? Zašto ga ne sprečava kad je sve- 
moguć. 

Ćudoredno zlo ili grijeh Bog neće i ne može htjeti, jer je 
svet, a to znači: Bog hoće i ljubi samo dobro, a mrzi na zlo. Ali 
ipak Bog i grijeh dopušta i trpi. Ne sprečava ga, makar bi mo- 
gao. Bog je čovjeka stvorio slobodnim. Sloboda izbora je veliki 
Božji dar. Radi toga je i sam Bog cijeni jednako kao i sve drugo 
što je stvorio. Upotrijebi li čovjek slobodu na zlo, sam je kriv, 
kao i učenik koji od učitelja stečeno znanje na zlo obraća. Kad 
bi Bog vazda sprečavao svako zlo, ograničio bi i slobodu čovjeka 
i slobodu svoju. Čovječju slobodu ograničio, jer bi čovjeka u ne- 
ku ruku silio na dobro. A svoju bi slobodu ograničio, jer bi bio 
ovisan o zloći pojedinca, te morao davati to više milosti što je 
netko pakosniji. Ali nije ni potrebno da Bog vazda sprečava zlo, 
jer zna i zlo obratiti na dobro. Marija Magdalena je svojim ras- 
puštenim životom mnogo sablazni učinila. Međutim se Božjom 
milošću obratila i od javne grešnice postala velika pokornica i 
velika svetica. Ugodnici Božji: sv. Toma, sv. Pavao, sv. Augustin 
i bezbroj drugih isto tako. Svi su ovi od grešnika postali praved- 
nici te su uistinu živi svjedoci kako Bog i zlo obraća na dobro. 

Stvarno zlo ili nevolje i nesreće na svijetu dopušta Bog 
baš zato što je dobar. Dopušta ih sa svrhom da se grešnici obra- 
te i ne propadnu zauvijek. Bog je kao otac koji kazni dijete da 
ga upozori na zlo djelo i da ga popravi. Ili kao liječnik koji reže 
i pali ranu da spasi život. Životna nesreća često puta daleko jače 
djeluje i prije čovjeka k pameti dovode nego svi savjeti i molbe 
pametnih i kreposnih ljudi. Dijete je umrlo prije nego je došlo 
k razumu i došlo je sigurno u nebo. Da je ostalo na životu, ro- 
ditelji bi ga razmazili, pošlo bi stranputicom i možda zauvijek 
propalo. Naoko zlo u obitelji, a za dijete i te kako stvarno do- 
bro. Mladić, radi ljepote svoje umišljen i ohol, najednom oboli 
i izgubi ljepotu. Nakon izgubljene je ljepote postao skroman, po- 
nizan i čedan. Nesreća-bolest ga je osvijestila i učinila pleme- 
nitim čovjekom dok bi bez nje bio oholica najgore vrste. Bo- 
gataš, zaljubljen u svoje bogatstvo, misli da mu je bogatstvo bog, 
pa ne ide ni u crkvu niti se Bogu moli, a ni svete sakramente ne 
prima. Dođe nesreća — i nestane bogatstva. Što sada? Otvore 
mu se oči i on sudi: Kako sam bio lud kad sam sve nade polagao 
u bogatstvo! Otrijeznio se. Uozbiljio se. Opet polazi u crkvu, 
Bogu se moli i živi kreposno poput drugih pobožnih ljudi. 

Ne sreća se zlih ljudi ne protivi Božjoj providnosti, jer Bog 
potpuno naplaćuje istom na drugom svijetu. Spasitelj je otvo- 
reno izjavio da će mnogi koji su ovdje na svijetu bili prvi, tamo 
— na drugom — svijetu biti posljednji. I obratno: mnogi koji su 
ovdje bili posljednji, tamo će biti prvi (Mt 19, 30). Međutim, i 
opaki ljudi čine bar nešto dobra na svijetu. Kad ih Bog obdaruje 
vremenitim dobrima ovoga svijeta, hoće im ovdje sasvim napla- 
titi dobro što su ga načinili. Božja pravednost traži da se svako 
dobro nagradi i svako zlo kazni. Opakima se dobro nagrađuje 

na zemlji, jer na drugom svijetu postoji za njih samo kazna. Bog 
nagrađuje opake i zato da ih dobročinstvima gane ne bi li se 
obratili, pokajali i spasili. Nisu rijetki slučajevi da se opaka čo- 
vieka ne može ni najgorim kaznama od zla odvratiti, ali ga brzo 
smekša i obrati blagost i dobročinstvo. Radi toga i premudri Bog, 
koji najbolje pozna ljudsku narav, čas čovjeku prijeti kaznama, 
U nesrećama i nevoljama, a čas opet čovjeka pogladi i pomiluje 
samo da spasi čovjeka. Konačno, nijedan grešnik, makar izgle- 
dao kako sretan, ipak nije potpuno i stvarno sretan. Sreća je zlih 
ljudi samo spoljašna i prividna. Nije sve zlato što šija. Ni sretno 
sve ono što izgleda sretno. Zle ljude grize savjest. Oni nemaju 
nikada mira, a bez mira nema prave i potpune sreće. 


OPSTOJNOST ANĐELA 

Da postoje anđeli do te bi istine sam prirodni razum teško 
došao. Ali kad je objavljeno, razum je lako i potpuno shvaća, 
štoviše, razum gleda u anđelima zgodnu dopunu u nizu stvore- 
nih bića. 

Najjednostavnija su bića rude, kamen, željezo. Savršenije 
su biljke — trave, žitarice, voćke, drveće. Životinje su još sa- 
vršenije. Kamen nema života uopće. Niti raste, niti se razvija, niti 
plod donosi. Biljka živi — raste, razvija se i plod donosi, ali ne 
osjeća. Životinja raste, razvija se i plod donosi, ali i osjeća. Kad 
vidi neprijatelja, bježi. Ako ne može pobjeći suprotstavlja se i 
bori se na život i smrt, samo da spasi život. Kad je čovjek po- 
gladi, milo ga gleda i zahvalna mu je. A kad je udari, reži na nj i 
pruža vidne znakove negodovanja. Čovjek nadvisuje životinju, jer 
povrh osjećaja ima i dar razuma i slobodne volje. Razumom ra- 
zlikujemo dobro od zla, lijepo od ružnoga, plemenito od nečis- 
toga. Voljom se opet slobodno odlučuje za dobro ili zlo. Anđeli 
su nad čovjekom. Umne su im sposobnosti daleko nad čovječ- 
jima. Razlika je i u tome što je čovjek sastavljeno biće od duha 
i tvari, a anđeli su čisti duhovi, tj. razumna i slobodna bića koja 
nemaju tijela. Pored svijeta, dakle koji gledamo, stvorio je Bog 
još i svijet koga ne vidimo. To su nebrojeni duhovi koje zove- 
mo anđeli. 

Riječ anđeo znači glasnik, poslanik. Služba je anđeoska u 
lome da ljudima javljaju Božju volju. Sveto pismo govori o 
anđelima na mnogo mjesta. Kad je u Starom zavjetu patrijarha 
Abraham htio žrtvovati sina Izaka i već povukao nož da ga za- 
kolje, javi mu se anđeo Gospodnji s neba i reče: »Abrahame, ne 
diži ruku svoju na dječaka, niti mu čini što zla. Sad vidim da se 
bojiš Boga, i nijesi poštedio jedinca sina mene radi« (1 Mojs 22, 

]1 12). Anđeo Rafael je pratio mladoga Tobiju na dalekom putu 

i sretno ga natrag doveo k ocu. I baš radi ove okolnosti što je 
Rafael čuvao na putu mladoga Tobiju putnici se rado utječu za- 
govorom anđelu Rafaelu da ih čuva na putu te se mognu nakon 
putovanja sretno vratiti svojoj kući. U Novom se zavjetu spo- 
minje arkanđeo Gabrijel. Njega je zapala časna zadaća da javi 
na zemlju najradosniju vijest što ju je zemlja primila, a to je 
vijest o utjelovljenju Sina Božjega. Arkanđeo Gabrijel reče Ma- 
riji: »Ne boj se, Marijo! jer si našla milost u Boga. Evo začet 
ćeš i rodit ćeš sina, i nadjeni mu ime Isus« (Lk 1, 30 — 31). Sv. 
Josip, ne znajući za tajnu utjelovljenja, htjede Mariju otpustiti. 
Tada se i njemu u snu javi anđeo, pa ga pouči: »Josipe, sine Da- 
vidov, ne boj se uzeti k sebi Marije, jer ono što se u Njoj začelo 
od Duha je Svetoga« (Mt 1, 20). Kod rođenja Isusova javi se anđeo 
pastirima: »Ne bojte se, jer gle, javljam vam veliku radost koja 
će biti svemu narodu; jer vam se danas rodio Spasitelj koji je 
Krist Gospodin« (Lk 2, 10 — 11). K ovomu se anđelu pridruži mno- 
štvo nebeske vojske hvaleći Boga i govoreći: »Slava Bogu na vi- 
sini, i na zemlji mir ljudima dobre volje« (Lk 2, 13 — 14). Anđeo se 
kasnije javlja mudracima s istoka. Isusa tješi u smrtnoj muci. 
Otvara kamen s groba Isusova i prikazuje se ženama koje su do- 
šle na grob Isusov. Tko bi, konačno, izbrojao sva mjesta Svetoga 
pisma gdje se spominju anđeli, i sve njihove uzvišene usluge 
što su ih kao vjesnici Božji učinili za naše dobro! 

Anđeli su stvoreni prije čovjeka. To slijedi iz Svetog pis- 
ma koje veli: »U početku svori Bog nebo i zemlju« (1 Mojs 1, 1). 
Najprije je, dakle, Bog stvorio anđele i mjesto njihova stano- 
vanja, a onda tek zemlju i njezine stanovnike — ljude. Sveto 
pismo govori o legijama i vojskama anđela. To znači da ih ima 
nebrojeno mnogo. Različiti nazivi anđela u Objavi očituju da se 
anđeli razlikuju među sobom svojim savršenstvima. Na temelju 
Svetoga pisma brojimo devet anđeoskih korova: Anđeli, Arkan- 
đeli, Sile, Moći, Gospodstva, Knezovi, Prijestolja, Kerubi i Se- 
rafi. Trojicu anđela spominje Sveto pismo poimence: Mihajla, 
čije ime znači: tko je kao Bog; Gabriela, što znači: snaga Božja, 
i Rafaela, što znači: Bog liječi. 

Kad mi ljudi hoćemo predstaviti anđela u osjetnom obli- 
ku, onda ga predstavljamo kao lijepa i nedužna mladića s krili- 
ma na leđima. Zašto tako? Jer je lijepi i nedužni mladić u čitavoj 
osjetnoj prirodi najpodesnije biće da izrazi ljepotu i veličinu 
anđeoskoga duha. Krila pak hoće izraziti brzinu kretanja kojom 
se anđeo u tili čas spušta na zemlju i sa zemlje opet diže na nebo. 
Što mi ljudi više podvrgavamo svoje tijelo duši i duhovnije ži- 
vimo, to smo sličniji anđelima i prema tome lakše shvaćamo 
anđele. 



ANĐELI ČUVARI 

Kad je Bog stvorio anđele, svi su bili dobri i sretni i pre- 
krasnim darovima nadareni. 

Kao čisti duhovi anđeli su po svojoj naravi viši i savrše- 
niji od čovjeka. To slijedi jasno iz Svetoga pisma i iz čitave 
Usmene predaje. Opet anđeli su daleko iza Boga, pa nisu ni sve- 
znajući ni svemogući. Sami po sebi ne znaju tajna ljudskih srda- 
ca. Ne mogu proricati, tj. sigurno i točno naviještati buduće, 
slobodne događaje. Ne mogu ni čudesa činiti. Znanje tajna ljud- 
skih srdaca, jasna i sigurna spoznaja budućih slobodnih događaja 
te moć izvoditi djela mimo naravnih zakona, to su savršenosti 
koje pripadaju samo Bogu, a stvorovima samo onda kad im to 
Bog saopći. 

I anđele je Bog odredio za svrhunaravno blaženstvo. To je 
izvanredni Božji dar koji su anđeli mogli prihvatiti, ali ga i od- 
biti. Bog ih je stavio na kušnju. Jedni se kušnju izdržali, ostali 
Bogu vjerni i za nagradu dobili blaženo gledanje Boga kroz svu 
vječnost. Drugi su se pobunili protiv Boga, otpali od Boga pa su 
za kaznu bačeni u pakao. 

U čemu je kušnja sastojala teško je reći, jer Sveto pismo 

0 tome ne govori. Mnogi Sveti oci misle da im je Bog otkrio taj- 
nu utjelovljenja Sina Božjega i tražio od njih da božansku čast 
iskazuju Sinu Božjemu i kao čovjeku. Mnogo ih je bilo koji su 
uskratili posluh i digli se protiv Boga. Odmetnike je vodio Lu- 
cifer, a vjerne Bogu arkanđeo Mihael. Knjiga otkrivenja opisuje 
događaj ovako: »I posta rat na nebu. Mihael i anđeli njegovi da ra- 
tuju sa zmajem. I zmaj ratova i anđeli njegovi« (12, 7). U borbi 
nadvlada Mihael s dobrim anđelima zle anđele ili odmetnike. 
Vjerne je anđele nagradio Bog vječnim blaženstvom da uvijek gle- 
daju i uživaju Boga. 

Kad je Spasitelj govorio o sablazni djece, tada je naglasio 

1 ovu veliku misao: »Gledajte da ne prezrete jednoga od ovih 
malenih, jer vam kažem: anđeli njihovi gledaju uvijek lice Oca 
moga koji je na nebesima« (Mt 18, 10). Nevjerne je Bog kaznio 
mukama paklenim. Sv Petar veli: »Bog nije poštedio ni anđela, 
koji sagriješiše, nego ih strovali u pakao, u tamnu tamnicu, i pre- 
dade ih da se čuvaju za sud« (2 Petr 2, 4). 

Vjerni se anđeli zovu u Svetom pismu: nebeski, Gospodnji 
i Božji. Dobri nas anđeli ljube, čuvaju nam dušu i tijelo, mole 
se za nas i opominju nas na dobro, pa se zato i zovu anđeli ču- 
vari. Sveto pismo nas uči: »Anđelima je svojim zapovjedio Bog 
za tebe da te čuvaju na svim putovima tvojim« (Ps 90, 11). »Evo 
ja šaljem anđela svojega pred tobom da te čuva na putu, i da 
te odvede na mjesto koje sam ti pripravio« (2 Mojs 23, 20). Kad 

se anđeo Rafael otkrio Tobiji, reče Tobiji među ostalim: »Kad 
si se molio sa suzama i pokapao mrtve i ostavljao objed i sa- 
krivao obdan mrtve u kući svojoj i obnoć ih pokapao, ja sam 
prinosio molitvu tvoju Gospodu« (Tob 12, 12). 

Nauka je svete Crkve da svaki čovjek ima svoga anđela 
čuvara. Rimski katekizam ima lijepu prispodobu: Kao što ze- 
maljski roditelji daju djeci čuvare i pomoćnike kad djeca idu 
na težak i opasan put, da čuvaju djecu, tako je i nebeski roditelj, 
Gospod Bog, dao svima nama, koji putujemo u nebesku domo- 
vinu, za čuvara anđele, čijom ćemo brigom sve neprijateljske za- 
preke svladati i napadaje odbiti te tako sretno prispjeti u nebo. 

Svetkovinu svih anđela čuvara obdržava Crkva 2. listo- 
pada. Naša je dužnost štovati anđele čuvare, a napose štovati 
svoga anđela čuvara, slušati ga i zahvalni mu biti. 

Kad bismo pitali svoju savjest kako smo dosada slijedili 
upute i savjete svoga anđela čuvara, što bi nam savjest odgovo- 
rila? Na području umovanja smo sigurno cijenili svoga anđela 
čuvara. A kad je u životu trebalo poslušati anđela čuvara, pa 
paziti na bračnu vjernost, čuvati čistoću, paziti na jezik, ne dirati 
u tuđe poštenje, zar ne da smo se mnogo puta vladali kao da 
i ne znamo za anđela čuvara. Zapamtimo dobro opomenu svete 
Crkve: »Anđeo je taj koji nam kaže pravi put u raj«. 


NEČISTI DUHOVI 

Otpali su anđeli nazvani: zli duhovi, nečisti duhovi, zli 
anđeli, demoni ili đavoli. Zli duhovi napastuju nas iz zlobe i za- 
visti da nas zavedu na grijeh, te rinu u vječnu propast. 

Đavao je zaveo na grijeh prve ljude u raju zemaljskom. 
I kako lukavo! Pitao je Evo: »Zašto vam je Bog zapovjedio da 
ne jedete sa svakoga drveta u raju? A žena mu odgovori: »Sa 
svakoga drveta što je u raju smijemo jesti, ali od ploda drveta 
koje je u sredini raja, zapovjedio nam je Bog da ne jedemo i da 
ga ne diramo, jer bismo umrli. A zmija (đavao) reče ženi: Nipošto 
nećete umrijeti. Zna, naime, Bog da će vam se u onaj dan, kad 
budete jeli s njega, otvoriti oči, i bit ćete kao bogovi, znajući 
dobro i zlo«. (1 Mojs 3, 1 — 5). Žena uzme zabranjeno voće. Sama 
je jela i dala mužu. Eto na svijet istočnoga grijeha! Judina izdaja 
Sina Božjega, najodvratnije djelo što je ikada učinjeno na zem- 
lji, plod je i posljedica đavolske zlobe. »Đavao je stavio u srce 
■lude, sina Šimunova iz Karjota, odluku da Isusa izda« (Iv 13, 2). 

I samoga je Spasitelja đavao napastovao. Čitamo u Svetom 
pismu: »Tada odvede Duh Isusa u pustinju da ga kuša đavao« 
(Mt 4, 1). 

Sve je ovo imao pred očima sv. Petar pa je očinski upo- 
zoravao prve kršćane: »Budite trijezni i pazite, jer protivnik vaš, 
đavao, kao ričući lav hoda i traži koga da proždre« (1 Petr 5, 8). 
Isus Krist je odlučno odbio đavolovo napastovanje kad mu je 
rekao: »Odlazi sotono jer je pisano: Gospodinu se Bogu svomu 
klanjaj i Njemu jedinomu služi«. Sveto pismo nadodaje: »Tada 
Ga ostavi đavao, i gle, anđeli pristupiše te su mu služili« (Mt 4, 

10 u). Isusov postupak s đavlom je prekrasan primjer nama 

kako se treba vladati kad đavao napastuje. Na pitanje kako nam 
se treba braniti od đavolske napasti, odgovara Sveta Crkva: »Tre- 
ba se moliti Bogu i napasti na grijeh od sebe postojano odbijati«. 

Međutim đavao ne može nikoga protiv njegove volje na- 
vesti na grijeh. Mogu biti đavolske napasti ne znam kako lukave 
i žestoke, dok nema svojevoljnog pristanka na napast nema gri- 
jeha. štoviše, što su napasti veće, a mi im se s milosti Božjom 
odupremo, to imamo više zasluga pred Bogom. Lako je biti do- 
bar i Bogu vjeran dok nema napasti. Veličina se ljudske duše 
vidi u borbi, u postojanom odbijanju napasti. 

S Božjim dopuštenjem može đavao škoditi tijelu i imo- 
vini čovjeka. Zoran primjer imamo u Starom zavjetu kod po- 
božnoga Joba. Đavao mu je uništio svu imovinu i djecu. Konač- 
no udario gubom samoga Joba tako da su ga ukućani iznijeli na 
smetište, gdje je crijepom strugao gubu sa tijela. 

Nečisti duh može ući u čovjeka pa ga opsjesti i zagospo- 
dariti njime tako da se udovima čovječjim služi kao svojima. 
Takvi se ljudi zovu bjesomučnici ili opsjednuti. U Svetom pismu 
Staroga zavjeta nalazimo mnogo primjera opsjednutih ljudi. 
Spasitelj je u svoje vrijeme često izgonio nečiste duhove iz ljudi. 
»Bio je u zbornici čovjek koga je opsjeo nečisti duh. I zaprijeti 
mu Isus govoreći: Umukni i iziđi iz njega. I oborivši ga nečisti 
duh na sredinu, iziđe iz njega, i ništa mu ne naudi (Lk 4, 33 i 
35). Drugom zgodom srete Isusa »neki čovjek u kom su bili đa- 
vli, i nije se odavna oblačio u haljine, i nije živio u kući nego u 
grobovima. Kad vidje Isusa, pripade k Njemu i povikavši iza 
glasa reče: »Što ja imam s Tobom Isuse, Sine Boga Svevišnjega? 
Molim Te, ne muči me!« Ovoga su čovjeka đavli tako mučili da 
su ga ukućani stavljali u verige i u klade i čuvali ga, ali on izlomi 
okove, a đavao ga tjerao po pustim mjestima« (Lk 8, 28 — 29). I 
u naše doba ima opsjednutih ljudi, ali manje nego nekada. 

Kako je nekada Spasitelj izgonio nečiste duhove iz ljudi, 
tako čini i danas katolička Crkva. U Crkvi postoji i posebni red 
zaklinjača ili eksorcista. Ne smije se svaki svećenik služiti vlašću 

zaklinjača nego samo onaj komu to povjeri biskup. A prije nego 
određeni svećenik počne djelo zaklinjanja, treba da se na to 
pripravi osobito postom i molitvom. Ima Crkva i drugo sred- 
stvo za tjeranje nečistoga duha i sprečavanje njegova upliva, a 
to je blagoslovljena voda. Škropimo rado blagoslovljenom vo- 
dom sebe i svoje domove, jer se voda blagoslivlje da »ođgoni 
đavle i klanja bolesti«. 


ZAZIVANJE DUHOVA 

Dok nas Crkva nuka neka s Gospodom Bogom i dobrim du- 
hovima, anđelima i dušama u čistilištu držimo što tjesnije i prija- 
teljske veze, dotle nam se zlim duhovima ili đavlima zabra- 
njuje svaku vezu. Đavli su neprijatelji Božji i naši. Gdje god što 
rade ili poduzimaju, sve je upereno da vrijeđa Boga i škodi na- 
ma ljudima. Prema tome čast Božja i dobro naše, i duševno i 
tjelesno, traži da s đavlima nikada i nigdje nemamo nikakvih 
veza. 

Međutim, ima ljudi koji ne vjeruju u nauku Crkve o du- 
hovima. Drugi su koji vuče radoznalost. A ima i takvih koji bi se 
sami na temelju vlastitoga iskustva htjeli uvjeriti o opstojanosti 
duhova. Svi ti, i njima slični, bave se spiritizmom, dozivaju du- 
hove pomoću tako zvanih »medija«. Vas sigurno zanima kakvo 
je stanovište svete Crkve prema spiritizmu? 

Spiritističke se sjednice ponajčešće obdržavaju noću, u 
tamnim i tako tajanstvenim prostorijama da je običnu čovjeku 
nemoguće svestrano ispitivati pojave koje se tamo zbivaju, pa 
ih ljudi uzimaju kao sigurne činjenice i vjeruju da se duhovi 
javljaju. Međutim su ozbiljni i trijezni učenjaci ustanovili da je 
najveći dio pojava, što se događaju na spiritističkim sjednica- 
ma, puka prijevara i sljeparija. Među priređivačima tih sjednica 
ima vještih ljudi koji uspiju nazočnima zamazati oči, pa im 
svoje misli i osjećaje podmetnu kao objavu duhova. Ukoliko bi 
pojedini događaji bili zbilja zajamčeni kao sigurni, to još ne 
znači da ih je morala izvesti kakva sila izvan prirode. Većina se 
tih događaja dade protumačiti pomoću autosugestije, simpatije, 
telepatije, halucinacije i sličnih prirodnih uzroka. Što prirodne nau- 
ke više napreduju to one i spiritističke pojave tumače i pokazuju 
kao čisto prirodne pojave. 

Ako pak među spiritističkim uistinu ima i takvih koje pro- 
izvodi neka sila izvan prirode, onda to nije ni Gospod Bog, niti 
su to anđeli, a ni duše pokojnika koje se nalaze u čistilištu, nego 
nečisti duh. Zašto se ne bi mogao na spiritističkim sjednicama 

objaviti Bog, ili anđeli, odnosno duše u čistilištu? Naprosto zato 
ne, jer se protivi svetosti Božjoj da bi se Bog sam, ili njegovi vjer- 
ni anđeli i vjerne duše u čistilištu, objavljivale na ovako nedostoj- 
nim mjestima kao što su spiritističke sjednice, ovako nedo- 
stojne svrhe kao što je puka ljudska radoznalost. 

Vi ćete možda reći: među spiritistima ima i ozbiljnih ljudi, 
kojima je zbilja stalo da utvrde činjenicu da li postoje duhovi, a 
ne do neumjesnih šala. Takvi neka uzmu u ruke Sveto pismo, 
nauku svete Crkve i prvorazrednih učenjaka, pa će se sigurno i 
jasno uvjeriti da je ispravna nauka katoličke Crkve o duhovima, 
a ne posizati za ovako tamnim i nečasnim sredstvima kao što je 
spiritizam. To je jedini ispravni put kako se traži istina; samo 
taj put preporučuje Sveto pismo. Kad je bogataš u Svetom pismu 
molio Abrahama neka Lazara iz drugoga svijeta pošalje braći 
njegovoj, pa će braća vjerovati, tada odgovori Abraham: »Imaju 
Mojsija i proroke, neka njih slušaju. Ako ne slušaju Mojsija i pro- 
roka, da tko i od mrtvih ustane, neće vjerovati« (Lk 16, 29 i 31). 
Drugim riječima: komu je stalo do istine, neka se obrati na za- 
konito crkveno učiteljstvo. Ono je od Boga postavljeno da Božju 
nauku vjerno čuva i nepogrešivo tumači. Ako pak netko neće vje- 
rovati ono što Crkva uči, taj ne bi vjerovao ni onda da mu se 
duhovi jave. Kad je čovjek bolestan, tada traži savjet kod struč- 
nog liječnika, a ne kod babe vračare. Kad je čovjeku stalo da 
nauči koju vjersku istinu, tada će pitati zakonitoga vjerskoga 
predstavnika, crkveno učiteljstvo, a neće se obraćati nastranim 
ljudima kao što su spiritisti. 

Vjera je velika i neprocjenjivi Božji dar koji se lako i brzo 
izgubi ako čovjek ne sluša Crkvu, nego vjerske savjetnike traži 
tamo gdje ih nema. 


ZLE POSLJEDICE ZAZIVANJA DUHOVA 

Ako se kod spiritiziranja ili zazivanja duhova javi kakva 
natprirodna sila, to nije i ne može biti Božje djelovanje. Kad bi 
se Bog javio, to bi značilo da je On ovisan o ljudima i njihovoj 
samovolji, pa se mora javljati kad ljudi hoće i gdje ljudi hoće. 
To bi značilo da ljudi zapovijedaju Bogu, a ne Bog ljudima, a 
to je protiv zdravoga razuma i Boga nedostojno. Ne javljaju se 
ni anđeli, ni duše u čistilištu. I to bi bilo Boga nedostojno da 
Bog dopusti, da se ljudi igraju i nečasno zabavljaju s Božjim ugod- 
nicima, anđelima i dušama pokojnika. 

Ako se, dakle, javlja kakav duh, to je onda sigurno nečisti 
duh ili đavao. Da je to tako, vidi se to i odatle što su spiritističke 

pojave u svojoj cjelini zle. Učenjaci stručnjaci, koji su prisustvo- 
vali spiritističkim sjednicama u svrhu naučnoga istraživanja, 
tvrde da na spiritističkim sjednicama ti tobožnji duhovi govore 
nepristojne riječi, bogumrske kletve, neumjesne dosjetke, zbi- 
jaju šale i slično. 

Nauka je spiritistička u očitoj protivštini s kršćanstvom. 
Ona je pogubna za vjerski i ćudoredni život ljudi, jer potkapa 
dogme kršćanske vjere i puti na zlo življenje. Na spiritističkim 
se sjednicama čuje da nema Boga. Da Isus Krist nije povijesna 
osoba, ni Sin Božji. Da kršćanstvo nije od Boga objavljeno. Da 
katolička Crkva nije Božja ustanova i bezbroj drugih zabluda. 

Sad sudite sami kako bi bilo moguće da ovakova što Bog 
objavljuje i prema tome uči nešto protiv samoga sebe? Ili da ovak- 
vu nauku uče anđeli, prijatelji Božji? Ili da ovakova što objavljuju 
duše u čistilištu, koje doduše još nisu u nebu, ali su sasvim si- 
gurne da će nakon čistilišta doći u nebo. 

Ako, dakle, duh kaže za sebe da je ovaj ili onaj anđeo, da je 
duša ovoga ili onoga pokojnika, to je sasvim krivo. Nema on ništa 
zajedničko s anđelima i dušama pokojnika. On je nečisti duh, ne- 
pomirljivi protivnik Božji, a anđeli i duše u čistilištu su prijatelji 
Božji. 

Mogli biste pitati: Zašto Bog dopušta da zao duh zavodi lju- 
de i prikazuje se nečim što nije? Crkva osuđuje spiritizam i za- 
branjuje prisustvovanje spirističkim sjednicama i uopće sudjelo- 
vanje kod spiritiziranja. Ako se pak tako od ljudi, unatoč svih 
opomena i zabrana svete Crkve, svojom slobodnom voljom odlu- 
či za đavla i traži vezu s đavlom, tada je sam krivac i svim poslje- 
dicama koje iz tih veza nastaju. 

Bavljenje spiritizmom je opasno za dušu, jer zarazuje du- 
šu krivom naukom i navodi čovjeka na zao život i zla djela. Opas- 
no je i za tijelo, jer kod spiritiziranja redovito stradaju živci. Ne- 
rijetko biva da je potres živaca tako jak, da se posljedice osjećaju 
kroz čitav život. Potres živaca može biti i tako žestok da čovjek 
sasvim izgubi živce, da naprosto poludi. 

Posljedice su, dakle, spiritiziranja strahovito porazne i za 
dušu i za tijelo. Zato je sasvim razumljivo da Crkva brani ne samo 
spiritiziranje nego i svako sudjelovanje kod toga pogubnoga posla. 
Crkva postupa sa svojim vjernicima kao najbolja majka sa svo- 
jom djecom. Zar će majka dati malome djetetu nož u ruke? Ne- 
će, jer zna da bi se dijete porezalo, pa bi uslijed toga trpjelo 
kroz cijeli život. Zar će majka dopustiti da se djeca igraju va- 
trom? Neće, jer zna da bi djeca upalila i sebe i kuću pa bi nastala 
neprocjenjiva šteta za čitavu obitelj. Tako i sveta Crkva brani 
svojoj djeci — svojim vjernicima, sve ono što bi im moglo naš- 
koditi bilo duši bilo tijelu. Radi duševnoga i tjelesnoga dobra svo- 

jih vjernika brani Crkva svaku vezu vjernicima s đavlom, dosljed- 
no i sa spiritiziranjem, gdje dolazi do izražaja samo djelovanje 
nečistoga duha. 

Spasitelj je rekao: »Čuvajte se lažnih proroka . . ., po njiho- 
vim rodovima poznat ćete ih« (Mt 7, 15). I spiritizam je lažni 
prorok, jer rodi zle rodove; jer vodi u praznovjerje, a svršava s gu- 
bitkom vjere. 


STVARANJE PRVIH LJUDI 

Stvaranje prvoga čovjeka opisuje Sveto pismo ovako: »I 
reče (Bog): Načinimo čovjeka na sliku i priliku svoju koji će biti 
gospodar od riba morskih i od ptica nebeskih i od stoke i od cije- 
le zemlje. I stvori Bog čovjeka na sliku svoju, na sliku Božju stvo- 
rio ga, muško i žensko stvori ih« (1 Mojs 1, 26—27). Sveto pismo 
opisuje i način kako je Bog stvorio prvoga čovjeka. »Napravi dak- 
le Gospod Bog čovjeka od gliba zemaljskoga i nadahnu mu u lice 
dah životni, i posta čovjeka živ« (1 Mojs 2, 7). Opisuje se i način 
kako je stvorena prva žena: »I sagradi Gospod Bog od rebra, ko- 
je uze Adamu, ženu i dovede je k Adamu« (1 Mojs 2, 22). Prvi čo- 
vjek dobi ime Adam što znači čovjek od zemlje, a prva žena ime 
Eva što znači majka svih živih. 

Iz Svetoga pisma jasno slijedi da prije Adama nije bilo 
čovjeka koji bi obrađivao zemlju. »I ne bijaše čovjeka koji bi 
obrađivao zemlju« (1 Mojs 2, 5). Prema tome se punim pravom 
zove Adam prvim čovjekom na zemlji. Da je čovjek posebno važno 
biće na zemlji i kruna svega postoji na zemlji, vidi se iz toga što 
se Bog prije stvaranja čovjeka savjetovao sam sa sobom, dok je 
kod stvaranja drugih bića samo rekao neka postanu, pa su odmah i 
postala. 

Svaki čovjek ima dušu i tijelo. Dušu Bog neposredno stva- 
ra i po njoj je čovjek slika Božja. Nije dakle čovjek samo tvar ili 
materijal kako to tvrde materijalisti, ali nije ni dio božanstva 
kako to uče panteisti, jer je duša ljudska duhovno biće različito 
od Boga, i od Boga stvorena. I tijelo je prvoga čovjeka nastalo ne- 
posrednim utjecajem Boga, Stvoritelja, a nije se pukim slučajem 
razvilo iz zemlje ili iz koje životinje kako je u svoje vrijeme učio 
Darwin i evolucionisti poslije Darwina. Od Boga, dakle neposred- 
P°U e ču i duša i tijelo ljudsko. Čovjek je sastavljeno biće, na 
mt ili narav čovjeka spada i duša i tijelo. 

Adam je stvoren prije Eve i neovisno o Evi, a Eva je stvo- 
rena poslije Adama i ovisno o Adamu, jer je Bog uzeo jedno od 
amovih rebara i sagradio ženu Evu. Sv. Toma Akvinac postavlja 

vrlo duhovito pitanje: Zašto je Bog, stvarajući prvu ženu, uzeo 
kost prvomu čovjeku baš od rebra, a nije uzeo kost iz glave ili iz 
noge prvoga čovjeka? Na pitanje daje uman odgovor. Bog nije, 
stvarajući prvu ženu, uzeo kost iz glave prvom čovjeku da ne bi 
žena mislila da je gospodar mužu kad je stvorena iz glave, najođlič- 
nijega dijela muškog tijela. A nije uzeo ni kost iz noge da ne bi 
muž mislio da mu je žena robinja koje čast i dostojanstvo smi- 
je nogama gaziti. Bog je uzeo rebro, kost iz prsiju, da pokaže mu- 
žu da mu je žena ravnopravna družica, da je visoko cijeni i poštu- 
je kao sebi jednaku, da je voli i ljubi kao ono što mu je najbliže 
srcu, kao samoga sebe. Jer je žena stvorena od muža i radi muža, 
da bude pomoć mužu, sasvim je prirodno i u skladu s Božjim za- 
konom da žena živi u zajednici s mužem, da se privija k mužu, da 
u mužu nalazi upotpunjenje svoje naravi. 

Svi ljudi na zemlji potječu naravnim rađanjem od prvog 
para, od Adama i Eve. Izuzetak je samo Isus Krist koji je živio 
na zemlji i došao na zemlju rađanjem, ali nije začet od muža i 
žene kao svi drugi ljudi, nego je rođen od Djevice koja Ga je zače- 
la po Duhu Svetom. 

Tako je Crkva uvijek vjerovala. Tako su naučavali o postan- 
ku čovjeka Sveti oci. Tako vjeruje i naučava katolička Crkva i 
danas. Nauka je da je Bog stvorio čovjeka — objavljena istina, čla- 
nak vjere ili dogma. Tko bi protivno učio ili vjerovao bio bi he- 
retik ili krivovjerac. 

Bog nas je stvorio, od Boga potječemo, u Bogu je naš izvor 
i početak. Budimo ponosni na svoje ljudsko dostojanstvo i zah- 
valni Bogu da nas je izdigao nad sve drugo stvoreno na zemlji. 
Po neumrloj smo duši svojoj slika Božja. Nastojmo da duša naša 
— ta divna slika Božja u nama — bude uvijek čista i neokaljana, 
a bit će takva ako budemo živjeli po zakonu Božjem i uputama 
svete Crkve. 


BOG JE STVORIO PRVOG ČOVJEKA NEPOSREDNO 

Mnogo se je raspravljalo, a i danas se još raspravlja, da li 
bi bilo moguće da se čovjek razvio iz životinje. Materi jalisti drže 
da se postanak i razvitak svijeta može protumačiti bez Stvoritelja, 
tako da tvar postoji ođvijeka ili je nastala sama od sebe, te se 
postepeno razvijala i razvila u živa bića koja su se opet razvijala 
u sve savršenija živa bića, dok se nije iz njih razvio čovjek. Njima 
je čovjek samo životinja koja se razvila postepenim razvojem iz 
druge neke životinje. Stariji su darvinisti tvrdili da je ta životinja 

neka vrsta viših majmuna — gorila, čimpanza, a suvremeni drže 
da su sadašnji majmun i sadašnji čovjek samo srodnici, jer da oba 
potječu od zajedničkoga koljena neke izumrle životinje. 

Tvar ne postoji ođvijeka nego je proizvedena u vremenu. 
Narav tvari je takva da se tvar, prema tome i sav svijet, nepre- 
stano mijenja. Ono pak, što je promjenljivo ne postoji nužno, 
dosljedno — ne postoji ođvijeka. Tvar je proizvedena u vremenu 
od drugoga, a nije nastala sama od sebe. Sve, naime, što god bilo 
f; đje postoji, ima svoj uzrok. Tako i čitav svemir, tako i sama tvar 
kao građa od koje se sastoje tvarna bića. Najviši uzrok svemu što 
postoji, pa i tvari, je Gospod Bog. On jedini postoji sam o sebi i 
ođvijeka, a sve drugo je stvoreno u vremenu. 

Sve je nauka s tim na čistu da u prirodi postoji razvoj ili 
evolucija. Savršenije su se biljke razvile od manje savršenih biljki, 
i savršenije životinje od manje savršenih životinja. Križanje bilja 
i životinja donosi na svijet nešto novo, bolje i savršenije. Ali svaki 
razvoj ima svoje međe preko kojih ne može naprijed. Nikada se 
iz nežive tvari nije razvilo živo biće, makar su učinjeni već bez- 
brojni pokusi. S time su svi učenjaci na čistu pa su postavili pra- 
vilo: živo biće može nastati samo od živoga bića, a nipošto iz mrt- 
ve tvari. Između mrtve tvari i života postoji bitna razlika. Mrtva 
tvar miruje ,a živo biće ima izvor gibanja u samom sebi. Ne može, 
dakle, mrtva tvar uzrokovati gibanje. 

Jednako je tako bitna razlika između čovjeka i životinje, 
čovječja duša ima razum i slobodnu volju. Čovjek uvijek nešto 
nova spoznaje, sudi, zaključuje i usavršuje svoj život. Slobodnom 
se voljom odlučuje hoće li lijevo ili desno, naprijed ili natrag, ho- 
će li na posao i na zabavu. Životinja, naprotiv, uvijek jednako živi 
i radi, ne pokazuje nikakvoga napretka, pa se opravdano zaklju- 
čuje da nema razuma. Načelo je čistoga razuma: Nitko ne može 
dati drugomu nešto čega sam nema. To načelo ima svoju vrijed- 
nost uvijek i svuda. Potvrđuju ga svi ljudi i sva vremena. Tko ne- 
ma zlata, ne može ga ni drugomu dati. Tko nema kuće, ne može 
je ni drugomu pokloniti. Tako ni životinja, jer sama nema razum, 
nije ga mogla ni čovjeku dati. Dosljedno, razumna se čovječja 
duša nije mogla razviti ni nastati od nerazumne životinje. Ni ti- 
jelo se ljudsko nije razvilo iz životinjskoga. Koliko god se priro- 
doslovci muče i ispituju razvoj ljudskoga i životinjskoga kostura, 
nigdje ne mogu naći primjer takvoga kostura gdje bi se vidio pre- 
laz iz životinje u čovjeka. I klice čovječje i sam kostur, kad se is- 
poređuju s klicama i kosturom životinje, pokazuju bitnu razliku. 
Prema tome ne postoji nikakav dovoljan razlog na temelju koje- 
ga bi se moglo tvrditi da se čovjek razvio od životinje. 

Vi ćete možda pitati: Zašto ipak ima ljudi koji bi radije da 
potječu od životinje, recimo majmuna, nego od Gospodina Boga? 
Razlog je u tome što onda, da potječu od životinje, ne bi imali od- 

govomosti za svoja djela, nego bi sa smrću prestalo sve kao i kod 
životinje. A ovako: ako se prizna Bog, nastupa odmah i odgovor- 
nost za djela. I što su djela opakija, to je i odgovornost veća i 
teža. Strah pred odgovornošću je najčešći i najveći razlog zašto 
se ljudi boje Boga, pa bi radije da potječu od životinje, jer tada 
ne bi imali odgovornosti kao ni životinje. Ali i obratno: što je 
čovjek u životu čestitiji i plemenitiji, to prije spoznaje Boga i po- 
nosi se da potječe od Boga. 


JEDINSTVO LJUDSKOGA RODA 

Nauka je Svetoga pisma da je Bog u Adamu stvorio sve lju- 
de, jer svi ljudi potječu rađanjem od prvog čovjeka. 

Sveto pismo izrijekom naglasuje da na zemlji nije bilo 
sličnoga bića koje bi bilo drug Adamu. »Ne nađe se Adamu drug 
prema njemu« (1 Mojs 2, 20). I da ne bude Adam sam, odluči se 
Bog da mu stvori ženu. »I reče Gospod Bog: Nije dobro da je čo- 
vjek sam; načinimo mu ženu prema njemu« (1 Mojs 2, 18). Sad 
opisuje Objava postanak Eve od rebra Adamova. Kad je Bog stvo- 
rio Evu i doveo je pred Adama, reče Adam: »Evo kost od kostiju 
mojih, i tijelo od tijela mojega; ova će se zvati čovječica, jer je od 
čovjeka uzeta. Zato će ostati čovjek oca svoga i mater i prionut 
će uz ženu svoju i bit će dvoje u jednom tijelu« (1 Mojs 2, 23—24). 

Sveto pismo opisuje potomstvo Adamovo do pravednoga 
Noe, a za potomstvo sinova Noevih veli: »Od njih se razdijeliše 
narodi po zemlji poslije potopa« (1 Mojs 10, 32). Sveti Pavao na- 
ročito ističe: »On (Bog) je učinio da od jednoga (čovjeka) sav ljud- 
ski rod stanuje po svemu licu zemaljskomu« (Dap 17, 26). 

Za dušu pravoga čovjeka veli Sveto pismo da ju je Bog 
stvorio već gotovom tijelu. »Napravi, dakle, Gospod Bog čovjeka 
od gliba zemaljskog i nadahnu mu u lice dah životni, i posta čo- 
vjek živ« (1 Mojs 2, 7). Tako uči Sveto pismo i uopće za čovjeka. 
»I vratit će se prah (tijelo) u zemlju svoju, odakle bijaše, a duh će 
se vratiti k Bogu koji ga je dao« (Prop 12, 7). Na temelju Svetoga 
pisma uče bogoslovi po školama i propovjednici propovijedaju u 
crkvama da sam Bog neposredno stvara dušu svakomu čovjeku 
onim časom kad od roditelja primi tijelo. Tu je vjeru očitovala i 
majka braće Makabejaca kad je poučavala djecu: »Nijesam vam 
ja dala duh i dušu i život . . . nego Stvoritelj svijeta . . . On će vam 
i opet milosrdno vratiti duh i život« (2 Mkb 7, 22—23). 

Bilo je već krivih nauka koje su učile da dječja duša nas- 
taje od roditeljske duše- Predstavnici tih krivih nauka zamišljali 



su dušu kao nešto tvarna, što ima česti, pa bi se jedna čest rodi- 
teljske duše prigodom začeća djeteta odijelila, i od te čestice na- 
stala bi dječja duša. To je sasvim krivo. Duša je duhovno i jedno- 
stavno , a ne složeno biće. Prema tome nema dijelova koji bi se 
mogli odijeliti jedan od drugoga. I zato gdje je duša, tu je ona 
cijela. I kad nastaje, cijela nastaje i sasvim nastaje. Ne može, da- 
kle, duša imati svoj uzrok u roditeljima, niti u bilo kojem stvore- 
nom biću, nego samo u Bogu, koji svaku pojedinu dušu stvara 
posebno i to onda kad je ulijeva od roditelja začetom tijelu. Po- 
tom je duša biće različito od tijela, ne tvarno, već duhovno. Po 
njoj istom postaje tijelo živim. A kad se duša odijeli od tijela, 
nestalo je živoga čovjeka, preostala je samo lešina koja se pokapa 
u zemlju, da se u zemlji rastvori i postane opet zemljom od koje je 
i uzeta. 

Mnogoga je već od vas mučilo pitanje kako je to moguće 
da je od jednoga para potekao sav ljudski rod koji danas broji 
skoro 3 i pol milijarde ljudi. Kako su se među prvim ljudima 
sklapale ženidbe? Kod prve Adamove djece sklapale su se ženid- 
be između braće i sestara. Ali što su se ljudi više množili, to su 
se i ženidbe sklapale među osobama koje su bile dalje od roda. 
Naravni naime zakon zazire od ženidbe među osobama koje su 
blizu u rodu. Razlog je taj što su osjećaji ljubavi redovito veći 
i jači među stranim osobama nego među rođacima, a djeca su iz 
ženidbe u rodu nerijetko i tjelesno i duševno deformirana. U 
početku je Bog učinio izuzetak, i dopustio ženidbu u blizom rodu. 
Kasnije, kad su se već ljudi umnožili, stavljali su zapreke i narav- 
ni i objavljeni Božji zakon pa su upućivali neka se kod ženidbe 
ide što dalje od roda. U vidu naravnog i objavljenoga Božjega za- 
kona postupa i Crkva pa stavlja zapreke do 3. koljena pobočne lo- 
ze krvnoga srodstva. To znači: unuci između brata i sestre se ne 
mogu uzeti bez posebnog dopuštenja crkvene vlasti. Razlog je pak, 
zašto je Bog postavio taj priodni zakon i dodao mu tolike objav- 
ljene zakone, da se u ženidbi ide što dalje od roda — veli sv. Toma 
Akvinac — da se ljubav raširi među što više ljudi. Svakom se 
naime ženidbom stiču nova poznanstva, novo prijateljstvo. Tako 
se neprestano širi i jača ljubav koja je kraljica svih kreposti. Lju 
bav je od Boga došla na zemlju, a svrha joj je olakšavati ljudima 
život na zemlji i privoditi ljude k Bogu. 


SAMOSTALNOST ŽENE 

Jedno je od važnijih i težih pitanja našega vremena pitanje 
samostalnosti žene. Žena se nastoji osloboditi ispod vlasti muža i 
hoće u svemu biti jednaka mužu. 0 tom pitanju raspravljaju u pr- 


vom redu same žene, ali i muškarci. To pitanje zanima liječnike, 
pravnike i državnike. U nj se miješaju zvani i nezvani. Svi i svaki 
hoće biti mjerodavan. Svaki nastoji da njegova riječ bude posljed- 
nja u tom za ljudsko društvo prevažnom pitanju. 

Katolička Crkva nikomu ne brani da se bavi tim pitanjem, 
štoviše, Crkva želi i poziva sve ozbiljne i dobronamjerne ljude 
neka svaki sa svoga stanovišta doprinese, koliko je više moguće, 
da se ženi odredi i dade položaj koji joj pripada. Ali, jer je ovo 
pitanje po svoj naravi vjersko-ćudoredno pitanje, prvu i glavnu 
riječ ima kazati Crkva, a onda tek predstavnici svjetovnih zvanja. 

Crkva ide na izvor i promatra muža i ženu kod samoga stva- 
ranja. Crkva proučava što je stvarno ustanovio Gospod Bog, ka 
kav odnos postoji između muža i žene po volji Stvoriteljevoj. To 
je mjerodavno, a ne puste želje, ničim obrazložene, ovoga ili onoga 
čovjeka, ove ili one društvene struje. Bog je rekao: »Nije dobro da 
je čovjek sam. Načinimo mu družicu, sličnu njemu. I načini Bog 
ženu« (1 Mojs 2). Najprije je stvoren muž, a onda žena. »Nije muž 
od žene, nego žena od muža. Nije muž stvoren radi žene, nego že- 
na radi muža« (1 Kor 11, 8 — 9). 

Muškarac je redovito tjelesno razvijeniji, jači i otporniji. 
Pridoda ga je odredila na teže i opasnije poslove izvan kuće. Muš- 
karac je poljodjelac. On vadi ugljen i željezo iz rudnika. Krči šu- 
me i suši močvare. Gradi kuće, mostove, željeznice. I umno je 
često muškarac jači od žene. Tomu je svjedokom čitava povijest. 
Zato mu sama priroda određuje položaj gospodara u obitelji. Tu 
istu misao naglašuje Sveto pismo kad kaže da je »muž glava ženi« 
(1 Kor 11,3). 

Žena je obično tjelesno slabija, nježnija. Po prirodi određe- 
na za sitne kućne poslove. Kod nje je više razvijeno srce, osjećaj- 
ni život. S imovinom, što ju je muž donio kući, ona raspoređuje po 
kući. Njezin je prvi poziv materinstvo i sve što je u vezi s mate- 
rinstvom. Njezina je poglavita životna zadaća da bude djeci dobra 
majka, kući brižna domaćica, a mužu strpljiva i vjerna pomoćni- 
ca i družica. 

Neumjesno je pitanje tko je veći i zaslužniji za ljudsko dru- 
štvo. Muškarac je velik i zaslužan u vidu svoje naravi, a žena opet 
kad je promatramo u ženskom djelokrugu. Veličina muškarca ne 
gleda se sa stanovišta ženskih posala, a ni žena se ne smije suditi 
sa stanovišta muškaračkoga djelokruga. Veći će biti muškarac 
što se više razvio u svom pozivu, a žena će biti veća i zaslužnija 
što je više odgovorila svom, ženskom pozivu. Nije časno za muš- 
karca kad mu se kaže da je ženska u muškom obliku, ali ni za 
žensku kad je se nazove muškaračom. Konačno, ni svijet ne bi 
mogao postojati sa samim muškarcima, a bez žena, ali ni sa sa- 
mim ženama bez muškaraca. Ako se gdje muškarci moraju baviti 
ženskim poslovima, a žene muškim poslovima, i to je od nužde. 

a nipošto nije to poželjno, a još manje idealno. Muškarac ne mo- 
že zamijeniti žensku u ženskim poslovima kao ni žena muškarca 
u muškim poslovima. 

Sad sudite sami! Ako je naravni zakon, koji je prvi i najsve- 
tiji od svih zakona, označio ovako ogromnu razliku između muš- 
karca i žene, zar nije onda smiješno kad ljudi hoće postići posve- 
mašnju jednakost i od žene učiniti muškarca? Potpune jednako- 
sti nema i ne može biti, jer je ne pozna ni sadašnjost ni proš- 
lost, ni razum ni vjera. 

Kršćanstvo je izdiglo vrijednost, veličinu žene kad je na 
temelju Svetoga pisma postavilo nauk da je žena družica a ne ro- 
binja. Ono čuva i budno bdije nad dostojanstvom žene. Nijedna 
vjera na svijetu ne štiti ženu toliko koliko kršćanstvo, a među 
kršćanskim vjeroispovijestima nijedna ne cijeni ženu toliko koli- 
ko katolička vjera. Iako su katolički ćudoredni zakoni strogi ta 
strogost samo koristi ženi. Kad bi se dopustilo u ćudorednom 
pogledu da radi svatko što hoće, žena bi brzo izgubila bitku i od 
družice bi postala robinjom kao što je redovito robinja u onim 
brakovima gdje se ne poštuju kršćanska načela. 


BESMRTNOST LJUDSKE DUŠE 

Kad je Bog stvorio čovjeka, odlikovao ga je između svih 
stvorova najviše time što ga je stvorio na sliku i priliku svoju. 
»I stvori Bog čovjeka na sliku svoju« (1 Mojs 1, 27). 

Čovjek je slika i prilika Božja po svojoj duši. Duša je duh, 
stvoren na sliku i priliku Božju, bez kojega ne bismo mogli ni mis- 
liti ni živjeti. Duša je besmrtno biće koje ima razum i slobodnu 
volju. Duša je besmrtna ili neumrla; to će reći da duša živi i na- 
kon groba, da će živjeti dovijeka. 

Narav je duše da može živjeti u sebi i za sebe i neovisno o 
tijelu. Ni u duši ni izvan nje nema razloga da ona prestane živje- 
ti. Nije tvarna da bi se mogla raspasti i na taj način prestati živ- 
jeti. Nikakva je tvarna sila izvan nje ne može uništiti, jer je du- 
hovno nad tvarnim pa tvarno nema vlasti nad duhovnim. Bog bi 
je mogao uništiti kao što ju je mogao i stvoriti. Ali je ne uništava. 
A zašto ne? Protivi se mudrosti Božjoj da bi oduzeo život biću 
kojemu je dao narav da trajno živi. štoviše, s providnošću se Bo- 
žjom i te kako slaže da duša živi dovijeka. Duša po svojoj naravi 
teži za praveđ.uošću, blaženstvom i usavršenjem. Kad bi život du- 
še svršio ovdje na zemlji, to bi značilo da je najveći broj ljudskih 
duša dokončao život, a da im se nisu ostvarile naravne težnje. Na 
zemlji nema potpunije pravde. Opaka djela ne dobivaju potpunu 
kaznu, a ni dobra zasluženu nagradu. Još manje se može čovjek na 

zemlji zvati blaženim. Ta život je na zemlji suzna doima, gdje se 
plače i stenje pod teretom života, a o potpunom zadovoljstvu i 
blaženstvu nema ni govora. Potpuna pravednost, puno blaženstvo 
i savršenost nastupaju tek nakon groba, u vječnosti. Ako nema ži- 
vota i nakon smrti tijela, tada duša ostaje bez ostvarenja svojih 
prirodnih težnji. To se pak protivi zdravom razumu, jer u prirodi 
ne postoji ništa uzalud. Ili drugim riječima: gdje postoje prirod- 
ne težnje, mora postojati i njihovo zadovoljenje. 

I psihologija, nauka o duši, do koje dolazimo samim pri- 
rodnim umom, uči nas da u čovjeku postoji duša, biće od tijela 
različito, kojemu po naravi pripada da u sebi i za sebe postoji. 
Duša stvara pojmove: pravednost, dobrota, krepost i bezbroj slič- 
nih pojmova. Pravednost nigdje ne postoji kao tvarno biće koje bi 
se dalo rukama opipati ili jezikom okusiti ili bilo kojim osjetilom 
opaziti. To znači da pojam pravednosti izriče duhovno biće. Dos- 
ljedno tome, veli psihologija, kad je duša kadra stvarati pojmove, 
čiji su sadržaji sasvim duhovni, onda mora da je i sama duša du- 
hovno biće, a ne tvarno i sastavljeno biće. Duhovno pak biće, jer 
nema dijelova, ne može se ni raspasti, nego nužno živi bez kraja. 

Zato je cijeli ljudski rod od iskona i kroz sva vremena vje- 
rovao u besmrtnost ljudske duše. Jaki su i neoborivi dokaz tome 
nadgrobni spomenici, sjećanje pokojnika i raznovrsni obredi što 
ih živi vrše iz poštovanja prema mrtvima. Čovjek po naravi teži da 
čini djela trajne vrijednosti, hoće da mu djela budu vječna. Kad 
umre, diže mu se nadgrobni spomenik koji će čuvati uspomenu na 
nj i podsjećati potomstvo, neka ispituje djela njegova, da tako ne- 
prestano živi u ljudskoj pameti. Što su drugo velika, slavna dje- 
la nego težnja, makar i nesvijesna, da čovjek u djelima živi, 
da ga djela ne daju ljudskoj zaboravi! 

Raznovrsna negativna strujanja u svijetu nisu mogla izbri- 
sati svaki trag Bogu, duši i svemu što nosi bilo kakav znak vjer- 
ski. Takvih pokreta bilo je na zemlji uvijek. Pa što se dogodilo? 
Propali su. Nestalo ih je. Sve što je u prirodi bolesno, ugiba prije 
ili kasnije, a na životu ostaje samo ono što je zdravo. Tako biva i 
s idejama. Nauka i vjera u besmrtnost duše je zdrava nauka, pa 
je zato preživjela sve neprilike i sva vremena. Tako će biti i u 
buduće. 


POSVETNA MILOST I MIMONARAVNI DAROVI 

Prvi je čovjek bio naravna slika i prilika Božja po tome što 
je imao darove Božje: besmrtnu dušu s razumom i slobodnom 
voljom. Ovi se darovi zovu naravni darovi, jer pripadaju čovječ- 
joj naravi. Bez njih ne bi čovjek bio čovjek. 



Ali je Bog dao prvom čovjeku i nadnaravni dar po komu je 
čovjek postao nadnaravna slika Božja. Taj se izvanredni dar očin- 
ske dobrote Božje zove posvetna milost. Po posvetnoj je milosti 
bio Adam dijete Božje, a kao baštinu je dobio pravo na nebo. Uči- 
nak je posvetne milosti da čini čovjeka pred Bogom svetim i pra- 
vednim. Čovjek bi bio čovjek i bez posvetne milosti. Svetost i 
pravednost kao učinci posvetne milosti ne pripadaju nužno ljud- 
skoj naravi. Ti su darovi dani čovjeku povrh naravnih darova, a 
to zato da čovjeka dovedu konačno u blaženu i vječnu zajednicu 
s Bogom na nebu. Blaženo gledanje Boga na nebu je vrhunarav- 
na svrha čovječja. Da tu vrhunaravnu svrhu čovjek postigne, dano 
mu je i vrhunaravno sredstvo — posve tnu milost kao pomoć. 

Povrh naravnih darova duše, razuma i slobodne volje, i nad- 
naravnoga dara — milosti posvetne, koja donosi pravednost i sve- 
tost, dao je Bog prvom čovjeku i drugih darova da usavrši i ola- 
koti svoje zemaljsko življenje. Te darove zovemo mimonaravni da- 
rovi. Ovamo spada u prvom redu veliko znanje kojim je bio obo- 
gaćen razum prvoga čovjeka. Znanje je njegovo bilo veliko što se 
tiče poznavanja priode oko sebe, a jednako i s obzirom na pozna- 
vanje vrhunaravne svrhe. Vidi se to jasno iz Svetoga pisma koje 
kaže: »A načinivši Gospod Bog od zemlje sve životinje zemaljske 
i sve ptice nebeske, dovede ih k Adamu da vidi kako će ih nazvati; 
pa kako Adam nazva koju životinju, onako joj je ime. I nazva 
Adam imenima svojim sve životinje i sve ptice nebeske i sve zvi- 
jeri zemaljske« (1 Mojs 2, 15—20). Za prve ljude veli Objava: »Ra- 
suđivanje, i jezik i oči i uši i srce dade im (Bog) da misle; naukom 
razumnosti napuni ih; i dobro i zlo pokaza im« (Prop 15, 5—6). 

Smiješno je, dakle, i neozbiljno kad se nađe ljudi koji tvrde 
da je prvotno stanje čovjeka bilo divljačko, da čovjek nekoć nije 
znao govoriti i da je živio prosto kao životinja. Povijest ne pozna 
plemena koje bi se iz životinjskoga divljaštva samo po sebi razvilo 
u kulturan narod. Naprotiv, svaki narod dobiva kulturu od dru- 
goga naroda, a prvi su ljudi dobili veliko znanje izravno od sa- 
moga Boga. 

Volja je prvih ljudi bila milošću Božjom toliko ojačana da 
je bila potpun gospodar tijela. Prvoga čovjeka nisu mučile zle 
požude ili strasti kako to biva kasnije kod ljudi. Tamo je vla- 
dao savršeni sklad između duše i tijela. Kako je duša vodila i za- 
povijedala, tako je tijelo slušalo. »A bijahu oboje goli — veli Sve- 
to pismo — Adam i žena njegova i nijesu se stidjeli« (1 Mojs 2, 25). 
Sv. Augustin tumači: »Svetost je bila uzrokom da je tijelo bilo 
podložno duši tako kao što duša Bogu«. Nijesu se stidjeli jedan 
drugoga, jer su bili nedužni. 

Tijelo prvih ljudi nije ćutjelo nikakvih bolova i nevolja, što- 
više, nijesu trebali ni umrijeti. K unutrašnjoj sreći duše pridružio 
Je Gospod i izvan ju sreću tijela. Prvi su ljudi živjeli mirno i za- 

dovoljno, bez briga i boli — bilo duševnih bilo tjelesnih — i bez 
straha pred smrću, najvećim naravnim zlom za tijelo. Duša ljud- 
ska po naravi svojoj posjeduje neumrlost pa ne može umrijeti, a 
tijelo prvih ljudi dobilo mimonaravni dar da je moglo bez smrti 
prijeći u drugi — prekogrobni život. Oni bi, naime, živjeli na zem- 
lji do Božje volje, a nakon toga bi ih Bog žive uzeo k sebi na nebo. 

Prvi su ljudi bili potpuni gospodari svih bića na zemlji i uži- 
vali su obilje svih zemaljskih dobara. »A Gospod Bog nasadi od 
početka raj od raskošja, pa namjesti u nj čovjeka kojega bješe 
stvorio« (1 Mojs 2, 8). 

Bog je svim ovim darovima nadario prvoga čovjeka da čo- 
vjek upozna u Boga predobroga Oca, a sam da bude — dosljedno 
tomu — Bogu dobro, poslušno i vrijedno dijete. 


ZEMALJSKI RAJ 

Kad čovjek čuje riječ raj, obuzme ga čuvstvo radosti i čuv- 
stvo sjete, žalosti. Čuvstvo radosti, jer mu riječ raj doziva u pa- 
met sve one prednosti i draži što su ih prvi ljudi imali u zemalj- 
skom raju. čuvstvo sjete i žalosti, jer se čovjek odmah sjeti da 
je raja nestalo i nikada se više na zemlji obnoviti neće; želja i 
uzdisanje za njim — to je sve što nam preostaje. 

Da je raj na zemlji postojao to je dokazana i nepobitna či- 
njenica. Objava ga opisuje ovako: »A Gospod Bog nasadi od po- 
četka raj od raskošja, pa namjesti u nj čovjeka kojega bješe stvo- 
rio. I izvede Gospod Bog iz zemlje svako drvo lijepo za gledanje 
i ugodno za jelo, i drvo od života usred raja i drvo od znanja dob- 
ra i zla. I uzevši Gospod Bog čovjeka namjesti ga u raj od ras- 
košja da ga radi i čuva« (1 Mojs 2, 8—9 i 15). Raj je bio lijepo ure- 
đen i obilno rodan vrt sa svime što je trebalo čovjeku za udoban 
život. Gdje se nalazio raj zemaljski Sveti oci nisu na čistu. Mnogi 
drže da se nalazio između Eufrata i Tigrisa u Aziji. Mišljenja su 
da je raj propao prigodom općeg potopa. Sigurno je da je raj po- 
stojao. To je povijesna činjenica. Prema tome se ne smije biblij- 
ski prikaz o raju tumačiti samo alegorijski, kao da je raj pojam za 
neko ugodno i drago mjesto, a bez određene stvarne podloge. Raj 
znači najprije mjesto na zemlji, gdje su prvi ljudi ugodno i sretno 
živjeli, a onda tek se smije uzeti u prenesenom značenju za koje 
drugo drago i milo mjesto. 

Prvi je čovjek bio postavljen u raj da ga »obrađuje i čuva«. 
Nije to bio naporan rad koji bi iziskivao žuljeve na rukama i znoj 
na licu nego lagan i ugodan rad, drago zanimanje. U raju nije bilo 

ni žalosti, ni boli, ni vremenskih neprilika, ni svega onoga što čini 
n aš današnji život mučnim i gorkim. Svi ovi jadi došli su kasnije 
kao kazna za grijeh. 

Usred raja je raslo drvo života. Zvalo se tako jer je svojim 
plodom podavalo čovječjem tijelu posebnu snagu i besmrtnost. 
Adam se je u raju za uzdržavanje svoga života služio hranom, ko- 
ju je mogao birati. Ali hrana nije dosta da se život trajno sačuva. 
U raju nije bilo tjelesnih boli ni izvanjih neprilika koje bi silom 
uništavale život. Međutim ni to nije dosta da tijelo bude besmrtno, 
jer i u najboljim vremenskim okolnostima tijelo ipak stari i slabi. 
Protiv staračke slabosti i nemoći pobrinuo se Bog time što je za- 
sadio drvo života, čiji su plodovi imali moć pomlađivanja i osvježi- 
vati ljudski život, te tako uklanjati smrt. 

Povrh svih spomenutih povoljnih okolnosti, k besmrtnosti 
je puno doprinosila u raju i posvetna milost u kojoj se nalazio 
prvi čovjek. Po posvetnoj milosti je prvi čovjek živio životom slič- 
nim Božjemu životu, pa je ovaj nadzemaljski duševni život imao 
svoj odraz i na tijelu tako da je i tijelo činio besmrtnim. Da je to 
uistinu tako vidi se najbolje odatle što je prvi čovjek nakon grije- 
ha izgubio s posvetnom milošću ujedno i besmrtnost tijela na 
zemlji. 

U raju se nalazilo i drvo od znanja dobra i zla. To se drvo 
zvalo tako zato što se na njemu imalo pokazati hoće li se čovjek 
odlučiti za dobro ili za zlo. Na tom je drvetu čovjek upoznao kako 
je ne slušati Boga zlo, a slušati Boga kako je dobro. 

Adam je u raju dobio zapovijed: »Sa svakoga drveta u raju 
jedi, ali s drveta od znanja dobra i zla ne jedi; jer u koji god dan 
uzjedeš s njega, postat ćeš smrtan« (1 Mojs 2, 16 — 17). Posvetnu 
milost i mimonaravne darove primio je Adam od Boga kao glava i 
predstavnik cijeloga ljudskoga roda. Dakle ne samo za sebe nego 
i za sve potomstvo, pod jednim jedinim uvjetom: da ne jede s 
drveta od znanja dobra i zla. To mu je Bog zabranio da vidi ka- 
ko imade Gospodara nad sobom, komu je dužan iskazivati čast i 
poštovanje. 

Stvaranjem raja za udoban ljudski život pokazao je Bog čo- 
vjeku nedokučivu dobrotu i ljubav. Ljubavlju će Bog pratiti čo- 
vjeka i nakon pada. Ljubav Božja prati čovjeka kroz sva vremena 
pa i danas, makar naoko izgleda kao da nas je Bog napustio. 


PAD PRVIH LJUDI 

0 prvom je čovjeku, kao predstavniku cijeloga ljudskoga ro- 
da, ovisilo da li će ostati sretan on san i cjeli ljudski rod, ili će 
usrećiti sebe i sve potomstvo. Kao slobodno biće Bog ga nije mo- 

gao siliti na vrhunaravno blaženstvo. Trebalo je da prvi čovjek 
sam slobodnom voljom izjavi, da li je vjerno, poslušno i zahvalno 
dijete Božje, da li je spreman priznati Boga svojim Ocem i Go- 
spodarom. 

Bog mu je dao jednu jedinu zapovijed: »Sa svakoga drve- 
ta u raju jedi, ali s drveta od znanja dobra i zla ne jedi: jer u 
koji god dan uzjedeš s njega, postat ćeš smrtan« (1 Mojs 2, 16 — 17). 
Od posluha ovoj lakoj zabrani zavisila je vječna sreća prvoga čo- 
vjeka i njegova potomstva. Vrhunaravne je darove dobio pod taj 
uvjet da drži Gospodnju zapovijed, da ne jede voća sa zabranjenoga 
stabla. 

Adam se zaboravio i pao. Unesrećio je sebe i cijelo potom- 
stvo. Sveto pismo prikazuje pad prvoga čovjeka upravo zorno: Zmi- 
ja, u kojoj je bio đavao, pita Evu: »Zašto vam je Bog zabranio da 
ne jedete sa svakoga drveta u raju? A žena joj odgovori: Mi jede- 
mo roda s drveta koja su u raju; samo roda s drveta, koje je us- 
red raja, zabrani nam Bog da ne jedemo i da ne diramo u nj, da 
tako ne umremo. A zmija reče ženi: Nikako nećete umrijeti. Nego 
zna Bog da će vam se onaj dan, kad uzjedete s njega, otvoriti oči 
pa ćete biti ko bogovi znajući dobro i zlo. I žena videći da je drvo 
dobro za jelo i lijepo za oči i milo za gledanje, pa uzabra roda s 
njega i jede i dade mužu svojemu te i on jede<. Sad nastupa pot- 
resan prizor: »I otvoriše se oči jednomu i drugomu; pa kad vidje- 
še da su goli spletoše lišća smokova i načiniše sebi pregače. A 
kad začuše glas Gospoda Boga, koji iđaše po raju za hlada poslije 
podne, sakri se Adam i žena njegova ispred Gospoda Boga među 
drveta u raju. I zazva Gospod Bog Adama i reče mu: Gdje si? A 
A Adam mu reče: Glas Tvoj čuh u raju pa se poplaših, jer sam 
gol, te se sakrih. A Bog mu reče: A tko ti kaza da si gol? Da nisi 
jeo s drveta što sam ti zabranio da ne jedeš s njega? A Adam re- 
če: Žena koji su mi dao za družicu dade mi s drveta i jedoh. A Go- 
spod Bog reče ženi: Zašto si to učinila? A ona odgovori: Zmija me 
prevari te jedoh. A Gospod Bog reče zmiji: Kad si to učinila, pro- 
kleta si među svim životinjama i zvijerima zemaljskim: potrbuš- 
ke ćeš puzati i zemlju ćeš jesti svega vijeka svojega. Neprijatelj- 
stvo ću metnuti među tebe i ženu i sjeme tvoje i sjeme njezino; 
ona će satirati glavu tvoju, a ti ćeš vrebati petu njezinu. A ženi re- 
če: Umnožit ću bolove tvoje i začinjanja tvoja, s mukom ćeš ra- 
đati djecu i bit ćeš pod vlašću muža i on će ti biti gospodar. A 
Adamu reče: Što si slušao glas žene svoje i jeo s drveta što sam 
ti zabranio da ne jedeš s njega: prokleta zemlja u djelu tvojem; 
s mukom ćeš se od nje hraniti svega vijeka svojega. Trnje i korov 
će ti rađati, a ti ćeš jesti travu zemaljsku Sa znojem lica svoga je- 
sti ćeš kruh dok se ne vratiš u zemlju od koje si uzet: jer si prah 
i u prah ćeš se vratiti« (1 Mojs 3, 1 — 19). »I izagna ga Gospod Bog 
iz raja od raskošja da radi zemlju od koje bi uzet« (23). 

Evo doslovan prikaz pada prvoga čovjeka po Svetom pis- 
mu. Riječi je malo, ali su pune sadržaja, i to tužnoga sadržaja, 
koji će pratiti ljudski rod svuda i svagdje dok bude i jed- 
noga čovjeka na svijetu. Oholost i neposluh upropastiše prvoga 
čovjeka i uzrokovaše svu bijedu što je neprestano proživljava 
sav svijet. Ove su dvije mane i kasnije izvor bezbrojnim grije- 
sima kod pojedinih ljudi i kod čitavih naroda i država. 


KAZNA ZA GRIJEH 

Pad je Adamov u zemaljskom raju najbolniji i najsudbo- 
nosniji događaj u povijesti čitavoga čovječanstva. Svi se savija- 
mo pod težinom njegova pada, svi snosimo posljedice njegova 
grijeha. 

Grijeh je Adamov bio veliki grijeh. U grijehu se očituje 
oholost Adamova, jer je htio biti velik kao Bog. Došao je do iz- 
ražaja neposluh. Bog je zabranio jesti s drveta od znanja dobra 
i zla, a on je ipak jeo. To je neuredna požuda za jelom. Kako 
ćemo inače shvatiti tu pojavu kad su prvi ljudi imali dosta i na 
izbor drugoga voća. Još više se ovdje očituje radoznalost, i to 
upravo radoznalost žene. Hoće Eva pošto-poto znati kakva je 
teka zabranjeno voće. Radoznalost je pobudila i kod muža koji 
podleže napasti i jede. Može se ovaj čin nazvati i krađom, jer 
potajno, bez dopuštenja Gospodareva, prisvajaju tuđe dobro. Te- 
žina se Adamova prekršaja pokazuje i u tome što je — unatoč ve- 
likoga poznavanja Boga — ipak više vjerovao sotoni nego Bogu. 
Pokazali su, dakle, prvi ljudi nevjeru i nepouzdanje u Boga. Ko- 
načno je u njihovu činu sadržana i nezahvalnost prema Bogu. 
Zabranu su mogli lako obdržavati, a ipak su je prezreli. 

Prvi su ljudi prema teškoj krivnji i teško kažnjeni, izgubili 
su vrhunaravni dar — posvetnu milost. S njom pravednost i sve 
tost. Od djece su Božje postali neprijatelji Božji, a mjesto neba 
zavri jedili osudu i pakao. Izgubili su i sve mimonaravne darove. 
Razum im je potamnio toliko da su s mukom s ticali znanje kako 
to biva i danas kod nas ljudi. Koliko borbe, muke i truda ula- 
žemo prije nego nešto spoznamo! A među spoznajama koliko 
ima često puta krivih spoznaja i strahovitih zabluda. Volja im 
je oslabila. Postala je više sklona na zlo nego na dobro. Kako 
je potrebno dugo i mukotrpno odgojno vježbanje prije nego se 
kod djeteta razvije ova ili ona krepost. A slabosti, mane i na- 
stranosti — koliko su i kako strahovito pogubne! Čim je nestalo 
posvetne milosti, javljaju se zle požude — strasti. Niži se dio 
ljudske naravi naprosto buni i diže nrotiv višega dijela, tijelo ne- 

će da bude podložno duši. Javlja se žestoka nečista požuda u to- 
likoj mjeri da je se stide. Stid je bio tolik da su mu dali i izvanj- 
ski izražaj. Spletoše naime smokova lišća i načiniše sebi pregače. 
Tijelo im nakon pada bilo podvrženo raznovrsnim vremenskim 
nepogodama, bolima i nevoljama, dok nije konačno — kao naj 
teži udarac — došla smrt. A mjesto raja nastupa mučno obrađi- 
vanje zemlje tako da su u znoju lica svoga jeli svagdašnji kruh. 
Ta se kazna ponavlja neprestano kroz čitavu povijest ljudskoga 
roda sve do dana današnjega. I danas je tako: tko hoće pošteno 
jesti svoj svagdašnji kruh, ne može do njega drukčije nego sa- 
mo putem znoja na licu i putem žuljavih ruku. 

Prvi je, dakle, čovjek grijehom izgubio ne samo posvetriu 
milost i mimonaravne darove, nego je i u naravnim darovima 
ranjen, jer su mu i razum i volja oslabili. Ali iako su mu naravni 
darovi, razum i slobodna volja, oslabili, nije ipak te darove sa- 
svim izgubio. Čovjek je i nakon pada sposoban spoznati istinu i 
doći do spoznaje Boga, a voljom je sposoban činiti dobro. 

Bog se je po velikom svom milosrđu smilovao na prvoga 
čovjeka, pa ga nije zauvijek odbacio, već mu je dao vremena đa 
okaje svoj grijeh. Od najstarijih vremena drže kršćani da su prvi 
ljudi savršenom pokorom oka j ali svoj grijeh i da su blaženi na 
nebu. Spomen prvih ljudi slavi katolička Crkva na Badnjak, 24. 
XII. Povrh toga, obećao je Bog Čovjeku Spasitelja koji će ga izba- 
viti od grijeha i pribaviti mu opet vrhunaravnu milost i pravo 
na nebo. 


ISTOČNI GRIJEH PRELAZI NA SVE LJUDE 

Prvi je čovjek, Adam, bio predstavnik cijeloga ljudskoga 
roda. Vrhunaravne darove dao je Bog prvom čovjeku kao poro- 
dično dobro. Po Božjoj ustanovi trebalo je da ih rođenjem baštini 
svaki naravni potomak Adamov, jer su u Adamu bili kao u klici 
svi ljudi. Zato je i grijeh prvoga čovjeka porodični grijeh. U 
Adamu su kao u klici sagriješili svi ljudi. Radi toga svaki čovjek, 
koji prirodnim rađanjem potječe od Adama, prima od prvoga 
časa svoga življenja kao baštinu porodični grijeh. Taj se grijeh 
zove istočni, jer istječe od prvoga čovjeka kao baština ljudske 
naravi, a nije strogo osobni grijeh svakoga pojedinca. Istočni je 
grijeh nedostatak milosti posvetne koji je nedostatak čovjek 
skrivio u prvim ljudima. Svi se ljudi rađaju u istočnom grijehu, 
znači: svi mi ljudi, koji dolazimo na svijet naravnim rađanjem 
od prvih ljudi, primamo ljudsku narav lišenu posvetne milosti 
i mimonaravnih darova. 

Istočni grijeh je ipak pravi, vlastiti grijeh svakoga pojedin- 
ca. Grešni čin je bio samo jedan i to onaj Adamov u raju. Ali jer 
je Adam učinio grešni čin ne samo u svoje ime, nego kao pred- 
stavnik ljudske naravi, to je poslije grešnoga čina ostalo grešno 
stanje ne samo u Adamu, nego i u ljudskoj naravi. To se grešno 
stanje, ta ljaga i krivnja istočnoga grijeha prenosi s rađanjem 
ljudske naravi na svakoga pojedinca. Zato je nelcršteno dijete 
duhovno mrtvo, dokle god se ne preporodi vodom i Duhom sve- 
tim na svetom Krstu. Na svetom se krštenju dobiva posvetna 
milost pa čovjek opet postaje Božje dijete i baštinik neba. 

Možda će tko prigovoriti: Pa to nije pravo da svi mi trpimo 
radi zla čina jednoga čovjeka, pa bila to i glava naša — Adam. 
Promatrajte naravni red. Kad otac obitelji učini nešto velika i 
plemenita za ljudsko društvo, pa za nagradu dobije vlastelinstvo 
ili koji unosan položaj ili naslov, tada je nagrađena cijela obitelj, 
svi članovi obitelji vuku korist, makar je plemeniti čin učinio 
samo otac. I obratno. Otac obitelji počini neko sramotno djelo, 
od sramote trpi cijela obitelj, makar članovi obitelji nisu sudje- 
lovali u opakom činu očevu. Obitelj i njezina glava — otac — su 
jedno, pa i slava i sramota glave pada na cijelu obitelj. Tako 
ima mnogo bolesti koje se od roditelja rađanjem prenose na 
djecu od koljena na koljeno. Obitelj je bila bogata, ali je otac 
rasipnošću protepao ili zakartao imetak. Na prosjački je štap pao 
ne samo otac nego i cijela obitelj. Poglavar općine načini veliko 
pronevjerenje; posljedice snosi cijela općina. 

Istočni grijeh prelazi na sve ljude. U Starom zavjetu čita- 
mo: »Jer gle, rođen sam u nepravdama, i u grijesima me je za- 
čela majka moja« (Ps 50, 7). Tako veli za sebe kralj David, a to 
isto vrijedi i za sve nas druge ljude. Kod začeća ne može čovjek 
učiniti nikakvoga osobnoga grijeha, jer još nema svijesti, a ako 
je ipak začet u grijesima, to može biti opterećen samo istočnim 
grijehom. Novi zavjet ispoređuje Gospodina Isusa Krista, praoca 
spašenoga čovječanstva, s Adamom, praocem grešnoga čovječan- 
stva, pa veli: »Po jednom čovjeku dođe grijeh na svijet i po gri- 
jehu smrt, i tako smrt prijeđe na sve ljude, jer su svi sagrije- 
šili . . . Kao što po grijehu jednoga dođe osuđenje na sve ljude, 
tako i po pravdi jednoga na sve ljude opravdanje života« (Rim 
5, -2 i 18). Kako je po Kristu došlo svima ljudima spasenje, tako 
je i po Adamu grijeh prešao na sve ljude. 

Usmena predaja uči isto. Sv. Augustin u borbi protiv krivo- 
vjeraca iznosi točno tu nauku Svetih otaca i svega kršćanskoga 
svijeta. »Tko poriče istočni grijeh — ističe sv. Augustin — taj 
kuša potkopati same temelje kršćanske vjere«. 

U istočnom je grijehu izvor svim duševnim i tjelesnim ne- 
voljama što nas biju u životu; tamo je korijen jadima i suzama 
koje nas prate od kolijevke do groba . 

7 Razum i objava o Bogu 

BEZGREŠNO ZAČEĆE 

Isus Krist je Otkupitelj i Spasitelj sviju ljudi, jer svi ljudi 
trebaju otkupljenja i spasenja, budući da su svi u prvom čovje- 
ku, Adamu, sagriješili. Svi dolazimo na svijet opterećeni praro- 
diteljskim ili istočnim grijehom. On se prenosi na potomke pri- 
rodnim rađanjem tako da ga dijete prima već u samom svom 
začeću, tj. onaj čas kad se spaja tijelo i duša te nastane čovjek. 
Tko god, dakle, dolazi na svijet redovitim ili prirodnim putem, 
po muškarcu i ženi, dolazi okaljen istočnim grijehom. 

Izuzetak je samo Isus Krist i Blažena Djevica Marija. Isus 
Krist je Bog i čovjek. Došao je na svijet ne prirodnim rađanjem 
kao druga djeca, jer nije začet po muškarcu i ženi, nego je začet 
od Blažene Djevice Marije po Duhu Svetom. Svemoć je Božja 
učinila da Marija začne Isusa bez sudjelovanja muža, da je posta- 
la Majkom i ujedno ostala Djevicom. Budući da Isus nije začet 
naravnim putem, to na Nj nije prešao ni istočni grijeh. 

Blažena Djevica Marija je naravni potomak Adamov. Ona 
ima oca i majku na zemlji. Začeta je i rođena od muža i žene 
kao i druga djeca. Prema tome je trebao i na Nju prijeći istočni 
grijeh. Međutim je kod Nje Bog učinio izuzetak radi dostojan- 
stva materinstva Božjega. Bog je Nju jedinu, kao Majku Sina 
Božjega, izuzeo od svih smrtnika i od prvoga časa Njezina začeća 
sačuvao Ju je čistu od svake ljage istočnoga grijeha. Ne može 
se naime složiti s dostojanstvom majčinstva Božjega, da Majka 
Božja, koja ima roditi sam izvor svetosti — Sina Božjega, bude 
pa i samo jedan čas okaljana bilo kakvim, pa i samim istočnim 
grijehom. Nije, dakle, na duši Njezinoj bilo nikada nikakvoga 
osobnoga grijeha, a jednako ni istočnoga ili nasljednoga grijeha. 
Drugim riječima: od prvoga je časa svoga začeća Majka Božja 
bila u posvetnoj milosti, a kasnije primila sve milosti u najve- 
ćoj mjeri, što ih čovjek uopće može primiti, da tako bude dos- 
tojna roditi Sina Božjega. O Majci Božjoj pjeva sveta Crkva: 
»Sva si lijepa, o Marijo, i ljage istočnoga grijeha nema na Tebi!« 
Blagdan Bezgrešnog Začeća Majke Božje slavimo 8. XII. 

Istočni grijeh je tolika ljaga na duši da ni s njim samim 
čovjek ne može u nebo. To znači da ni mala djeca koja umru 
bez krsta, makar nemaju na duši drugoga grijeha nego samo 
istočni grijeh, ipak ne mogu u nebo. Ona se nalaze na drugom 
svijetu na posebnom mjestu gdje doduše ne trpe nikakvih muka, 
ali ni ne gledaju Boga što je za ljudsku narav veliki manjak. Ta 
djeca imaju samo prirodno zadovoljstvo. 

Ali mogao bi tko pitati: A kako su se ljudi čistili od istoč- 
noga grijeha i prema tome spašavali prije Krista, kad još nije 
bilo sv. Krista na kojem se po ustanovi Božjoj ima opraštati is- 
točni grijeh? Odraslim se ljudima, koji su kod razuma, opraštao 


istočni grijeh kao i drugi grijesi tako da su se iz ljubavi prema 
Bogu kajali za sve grijehe pa prema tomu i za istočni. To je 
savršena ljubav prema Bogu koja uništava sve grijehe pa prema 
tomu i istočni grijeh. Međutim, postojao je i Sakrament prirod- 
noga zakona. Sveti oci drže da su taj Sakrament mogli podjelji- 
vati sami roditelji svojoj djeci, a učinak je bio kao kod našega 
svetoga Krsta. Po ovom su se Sakramentu spašavala djeca koja 
su umirala prije uporabe razuma, prema tome je mogućnost čiš- 
ćenja od grijeha postojala i prije Krista, samo što čiste duše 
nisu dolazile odmah u nebo nego su čekale u pretpaklu dok Krist 
uskrsne i uzađe na nebo, da onda i one s Njim zajedno pođu 
na nebo. 

Sveta Crkva stavlja toplo na srce roditeljima i svima oni- 
ma, kojima je povjerena skrb za djecu od najranije mladosti, da 
se pobrinu te se djeca što prije pokrste. Ako je bojazan da bi 
dijete moglo prije umrijeti nego dospije u crkvu da ga svećenik 
krsti, tada ga smije krstiti svaki čovjek. To je krst nužde. Svaki, 
dakle, od ukućana može uzeti vode kojom polije dijete po glavi 
i u isto vrijeme izgovara riječi: »Ja te krstim u ime Oca i Sina i 
Duha Svetoga«. Krštenjem se dijetetu pribavlja nebo, ali i obilje 
milosti koju je omogućio krštenje djeteta. 


ZLOĆA ISTOČNOGA GRIJEHA 

Bog je stvorio čovjeka za vrhunaravno blaženstvo. Po od- 
redbi je Božjoj prvi čovjek, a iza njega i svi drugi ljudi, nakon 
ovoga života imao doći u nebo gdje bi bio blažen kroz svu 
vječnost. 

Sveto pismo opisuje blaženi Život u nebu ovako: »što oko 
ne vidje, i uho ne ču, i u srce čovječje ne uđe, ono pripravi Bog 
onima koji ga ljube« (1 Kor 2, 9). 

Da uzmogne postići vrhunaravnu svrhu, dobio je prvi čov- 
jek od Boga vrhunaravno sredstvo — posvetnu milost. Po ovom 
je božanskom daru postao sličan Bogu — ■ živio je nadnaravnim 
životom, bio je pravedan i mio Bogu, bio je dijete Božje, a kao 
baštinu je dobio pravo na nebo. 

Međutim se prvi čovjek, Adam, zaboravio i sagriješio isto- 
čnim grijehom. Grijehom je izgubio posvetnu milost i sve mimo- 
naravne darove. Nakon pada je postao neprijatelj Božji, a u vla- 
sti su mu ostali samo naravni tjelesni darovi i naravne dušev- 
ne sposobnosti, štoviše, nakon istočnoga je grijeha i sama narav 
bila ranjena. Tako je čovjek postao nesposoban da postigne odre- 
đenu svrhu: blaženi život u nebu. 

Svojim naravskim moćima ne može čovjek sam sebi po- 
vratiti nadnaravni duševni život što ga je imao po posvetnoj 
milosti, jednako kao što ni mrtvac ne može sam sebe oživjeti. 
Zato je umno rekao sv. Augustin: »Ljudi su mogli sebe prodati, 
ali se nisu mogli otkupiti«. Ljudska su, naime, dobra djela sama 
po sebi konačne vrijednosti, ona su ograničena baš tako kao što 
je ograničen i sam čovjek i sve što čovjek radi. Uvreda je pak 
Boga, što ju je Adam nanio Bogu istočnim grijehom, besko- 
načna, neizmjerna, ne doduše u koliko je čin ljudski, nego jer 
taj čin ljudski vrijeđa neizmjerno veličanstvo Božje. Prema tome 
nema razmjera između ljudskih dobrih djela koja su ograničena 
i uvrede Bogu nanesene, koja je neograničena. 

Uvreda je to veća što je časnija osoba kojoj je uvreda 
nanesena. Dijete je načinilo veću uvredu kad je uvrijedilo starca 
nego kad je uvrijedilo svoga vršnjaka. Još je veća uvreda uvri- 
jediti oca ili majku. A neizmjerna je uvreda uvrijediti Boga, jer 
čast Božja nadilazi svaku mjeru i svaku granicu. Da bismo mogli 
dobrim djelima potpuno zadovoljiti neizmjerno Božje veličan- 
stvo i tako potpuno ispraviti uvredu, trebalo bi da je i zado- 
voljština ljudska neizmjerne vrijednosti. Ali zadovoljština ljud- 
ska ovisi o osobi koja je prinosi. Budući pak da je čovjek, kao i 
svaki drugi stvor, ograničen, to svojim djelima, makar kako i ko- 
liko dobra bila, ne može nikada potpuno zadovoljiti neizmjernu 
pravdu Božju. 

Gubitkom je posve tne milosti po istočnom grijehu otkinuo 
prvi čovjek sam sebe od Boga. Time je promašio svoju nadna- 
ravnu svrhu i, koliko je do njega, bio bi propao zauvijek. Da nije 
bilo dobrote Božje, koja se smilovala na ljude, nijedan čovjek 
ne bi mogao naći milost u Bogu, nijedan se čovjek sam po sebi 
ne bi mogao spasiti. 

Niti je naše oko kadro pogledati, niti uho obuhvatiti, niti 
je naš um ovdje na zemlji sposoban spoznati, a niti je naše ljud- 
sko srce u ovoj suznoj dolini u mogućnosti oćutjeti sve ove ra- 
dosti, svu puninu dobra što ih je Bog pripravio svim ljudima 
koji u Nj vjeruju i po Njegovim zapovjedima vjerno žive. 


POTREBA OTKUPLJENJA 

Nakon istočnoga grijeha, po kom je čovjek pao u sužanj- 
stvo nečistoga duha, trebalo je čovjeka otkupiti. 

Otkupiti znači povratiti čovjeka u prvotnu slobodu tako 
da se plati Bogu zatražena ucjena. Za otkup ispod đavlove vlasti, 
u koji je čovjek pao time što je Bogu nanio beskonačnu uvredu, 



trebalo je dati Bogu beskonačnu ucjenu ili neizmjernu zadovolj- 
štinu. Takvu zadovoljštinu sam čovjek nije mogao dati, jer čov- 
jek zapravo ništa nema što bi bilo sasvim njegovo. »Što imaš 
(čovječe), što nisi primio (od Boga)? Ako si primio, što se hvališ 
kao da nisi primio?« (1 Kor 4, 7). Što, dakle, ima čovjek što bi 
kao svoje mogao dati Bogu? I duša i tijelo, sva duševna i vre- 
menita dobra kojima se čovjek služi, dar su Božji, vlasništvo su 
trojedinoga Boga, a čovjek je samo upravitelj. I kad čovjek nešto 
daje Bogu, samo vraća posuđeno, daje natrag darovano. Čovjek 
je u poredbi s Bogom ništica. »Evo, izbrojio si dane moje, i život 
je moj pred Tobom kao ništa. Uistinu sve je ispraznost, tako i 
svaki živi čovjek« (Ps 38, 6). 

Ali Gospod Bog je u svojoj mudrosti odvijeka našao na- 
čin kako će otkupiti čovjeka. Bog je odvijeka odlučio primiti 
zadovoljštinu Isusa Krista, posrednika između Boga i ljudi. »Je- 
dan je Bog, i jedan posrednik između Boga i ljudi, čovjek Isus 
Krist, koji dade sebe u otkup za sve« (1 Tim 2, 5—6). Tako nas 
je Bog primio sa sobom preko Isusa Krista, Sina Božjega, koji 
je baš u tu svrhu postao čovjekom da spasi čovjeka od propasti. 
»Sve je od Boga, koji pomiri nas sa sobom po Kristu i dade na- 
ma službu pomirenja, jer Bog bijaše koji je u Kristu pomirio 
svijet sa sobom, ne računajući im prestupke njihove i predavši 
im nauku o pomirenju« (2 Kor 5, 18 — 19). 

Ovu nam je uzvišenu i utješnu istinu objavio sam Krist kad 
je rekao: »Tako je Bog ljubio svijet da je Sina svoga jedinoro- 
đenoga dao, da nijedan koji vjeruje u Nj, ne pogine nego da ima 
život vječni« (Iv 3, 16). 

Time je premudri i svemogući Bog sjedinio i proslavio 
milosrđe i pravdu Božju. Milosrđe će Božje spasiti čovjeka od 
vječne propasti i povratiti ga u vrhunaravni red, a pravdi će 
Božjoj biti zadovoljeno, jer će mjesto svih ljudi zadovoljiti Bogu 
sam Sin Božji. Sin će pak Božji zadovoljiti više nego potpuno i 
savršeno, jer će ne samo poniziti samoga sebe da postane čovje- 
kom, nego će i sramotno trpjeti i umrijeti na križu. »Krist je 
ponizio sam sebe postavši poslušan do smrti na križu. A za to ga 
i Bog uzvisi i darovao mu ime koje je nad svako ime, da se u 
Isusovo pokloni svako koljeno onih koji su na nebu i na zemlji 
i pod zemljom« (Fil 2, 8 — 16). Sv. Anzelmo veli: »Zadovoljštinu je 
mogao dati samo Bog. No zadovoljštinu je dugovao samo čov- 
jek. Trebalo je, dakle, da zadovoljštinu učini Bog-Čovjek«. 

Ovo djelo Boga-Čovjeka Isusa Krista, koji nas je kao naš 
Spasitelj izbavio od grijeha i opet nam pribavio milost i pravo 
na nebo, zovemo otkupljenje čovjeka. 

Sveta Crkva u svetim obredima na Veliku subotu pjeva o 
Isusu: »Koji za nas vječnom Ocu plati Adamov dug i zadužnicu 
stare krivnje milostivom krvlju izbrisa. Jer ništa nam ne bi 

koristilo rođenje da nismo zadobili otkupljenje«. Crkva se divi 
nepojmljivoj ljubavi Boga Oca pa zanosno u čast Njemu pjeva: 
»O neprocjenjiva li milovanja ljubavi: da sužnja otkupiš, Sina 
si predao!« 


OBEĆANI SPASITELJ 

Bog je prvim ljudima obećao Spasitelja odmah nakon što 
su sagriješili da ne bi čovjek u grijehu očajao. 

Čitamo u Svetom pismu prijetnju Božju đavlu: »Nepri- 
jateljstvo ću metnuti među tebe i ženu, i sjeme tvoje i sjeme 
njezino. Ona će satirati glavu tvoju, a ti ćeš vrebati na petu nje- 
zinu« (1 Mojs 3, 15). Bog hoće reći: Doći će na svijet žena koja će 
biti jača od zmije-đavla. Ova je uzvišena žena Majka Božja — 
Blažena Djevica Marija. Ona će satrti zmiji glavu koja je puna 
paklenskih osnova kako da pogubi i upropasti čovjeka. Majka 
će Božja svladati zmiju-đavla tako da će roditi Spasitelja Isusa 
Krista, koji će čovjeka osloboditi od grijeha i pribaviti mu opet 
pravo na nebo. 

Ova je vijest o Spasitelju prva vijest o Njegovu dolasku 
na zemlju, pa se zato zove prvo Evanđelje ili Praevanđelje, prva 
blaga vijest ili Praobjava. Bog je držao vijest o dolasku Spasi- 
teljevu neprestano budnom u izraelskom narodu. Abrahamu je 
rekao Gospod Bog: »Blagoslovit ću te i u sjemenu tvomu bit će 
blagoslovljeni svi narodi« (1 Mojs 22, 17—18). Iz potomaka će 
naime Abrahamovih izaći Isus Krist, po kome će doći spasenje 
svim ljudima dobre volje. 

Proroci su po nadahnuću Božjem još jasnije govorili o 
Spasitelju. Prorok Miheja naviješta već i mjesto rođenja Isusova: 
»I ti Betleheme u zemlji Judinoj nipošto nisi najmanji među 
gradovima Judinim, jer će iz tebe izaći knez koji će vladati na- 
rodom mojim izraelskim« (Mih 5, 2). Izaija zna i to da će Majka 
Spasiteljeva biti djevica: »Gle, djevica će roditi Sina, i dat će 
mu ime Emanuel — Bog s nama« (Iz 7, 14). David ide još dalje i 
proriče o kraljevstvu Kristovu koje še se zvati Crkva: »I vladat 
će od mora do mora, i klanjat će mu se svi narodi na zemlji, i 
služit će mu sva plemena« (Ps 72, 8 i 11). Povrh toga uredio je 
Gospod Bog u izraelskom narodu i različite ustanove kao što su 
ćudoredni, oboreni i građanski zakonik, a sve to sa svrhom da 
bi se vjera u pravoga Boga uzdržala i nada u Spasitelja ojačala. 

Ali ni neznabošce nije Bog odbacio. I oni su mogli spoznati 
Boga i Njegov zakon. Naravna objava Božja u prirodi i u sa- 
vjesti opominjala je neznabošce da Bog postoji, da je On naš 
najviši i konačni sudac. Praobjava dana prvim ljudima širila se 
po svijetu jednako kako su su množili ljudi, i nije nikada nestala 



iz ljudske sredine, makar su ljudi živjeli i najprimitivnijim živo- 
tom. Svrhunaravna Objava, davana kasnije izraelskom narodu po 
patrijarsima i prorocima, prodrla je dijelom i među neznaboža- 
čke narode i oživljavala među njima tragove Praobjave. Teške 
vjerske, ćudoredne i društvene zablude, u koje su neznabošci, 
pored sve svoje visoke prosvjete, zapali, pripravljale su također 
put Spasitelju. Bolji i umniji ljudi uviđali su i javno govorili 
kako je potrebno da sam Bog dođe i izbavi čovjeka iz bijede. 

Tako je sve življe bivalo očekivanje, i sve se više množila 
nada da će Spasitelj doći. Prošlo je dugo vrijeme od pada prvih 
ljudi do dolaska Spasiteljeva. Spasitelj nije odmah došao iza isto- 
čnoga grijeha da ljudi jasnije spoznaju u kakvu su nevolju pali 
po grijehu, i da vide kako ih iz te bijede ne može nitko izbaviti 
nego jedini Bog. 

Uspomenu na ovo dugo vrijeme od pada praroditelj slcoga 
Spasitelja pa do dolaska Spasiteljeva, kroz koje su ljudi očekivali 
Spasitelja i pripravljali se na dolazak Njegov, slavi Crkva svake 
godine s Adventom. Pod Adventom se razumijeva vrijeme od 4 
tjedna neposredno prije Božića. Kroz to vrijeme hoće Crkva da 
molitvom i dobrim djelima pripravljamo svoje duše za Božić ili 
rođendan Isusov. 

Kad su anđeli na nebu sagriješili, Bog ih je odmah kaznio 
i s neba bacio u pakao. Kad su prvu ljudi sagriješili, Bog ih ne 
baca u pakao, nego im odmah obećaje Spasitelja i nebo. Tko da 
shvati veličinu Božjega milosrđa! Zato s pravom veli Sveto pis- 
mo: »Milosrđe je Božje nad sva djela Njegova« (Ps 144, 9). 


ISUS KRIST JE SPASITELJ 

U drugom članku Apostolskoga vjerovanja ispovijedamo: 
»Vjerujem ... I u Isusa Krista, Sina Njegova jedinoga, Gospo- 
dina našega«. 

Vjera nas uči da je jedini Sin Božji, Isus Krist, naš Gospo- 
din, onaj Spasitelj koga je Bog ljudima obećao i poslao. Davno 
prije nego se Spasitelj pojavio na zemlji, prorekli su proroci, o 
Njemu vrijeme i mjesto gdje će se roditi. Govorili su o životu, 
radu, trpljenju i smrti Njegovoj. Opisali su uskrsnuće i uzašašće 
Njegovo na nebo. Konačno su prorekli osnutak i vječno trajanje 
Crkve Njegove. Sva su ova proroštva točno i u tančine ispunila 
na Isusu Kristu. 

Da se proročanstva odnose baš na Njega, dokazao je Isus 
time što se često sam na njih pozivao. Isus spočitava nevjernim 
Židovima: »Vi istražujete Pisma jer mislite da imate u njima 
život vječni, i ona svjedoče za mene« (Iv 5, 39). Kad je žena Sa- 
maritanka u razgovoru s Isusom naglasila vjeru u dolazak Me- 

sijin te rekla: »Znam da će doći Mesija koje se zove Krist«, odgo- 
vori joj Isus: Ja sam koji s tobom govorim« (Iv 4, 25 — 26). 
Židovima pak u zbornici u Nazaretu reče Spasitelj: »Danas se 
ispuni ovo pismo što ste ga upravo čuli« (Lk 4, 21). Jednako se i 
apostoli pozivaju na starozavjetna proročanstva da njima doka- 
žu izraelskom narodu kako je Isus doista onaj obećani Krist ili 
Mesija Staroga zavjeta. 

Sam Otac nebeski po anđelu naziva Isusa Spasiteljem. Kad 
se Isus rodio, javi se anđeo pastirima i reče: »Ne bojte se, jer gle, 
javljam vam veliku radost koja će biti svemu narodu, jer vam se 
danas rodi Spasitelj koji je Krist Gospodin« (Lk 2, 10 — 11). Sveto 
pismo naziva našega Spasitelja uvijek samo naj časnijim imeni- 
ma: Isus Krist, Sin Božji, Gospodin. Ime Isus znači spasitelj ili 
otkupitelj. Prema tome već samo ime Isus znači uzvišenu zadaću 
poradi koje je Isus došao na zemlju, a ta je da otkupi i spasi 
ljudski rod. Ime Krist znači Mesija — pomazanik. U starom su 
naime zavjetu proroke, svećenike i kraljeve mazali uljem. To je 
mazanje bilo slika njihova posvećenja i znak jakosti koju treba 
da pokažu u svom zvanju. Sveto pismo zove i obećanoga Spasi- 
telja pomazanikom. U sudskoj raspravi, u kojoj je Isus bio osu- 
đen na smrt, pita Ga veliki svećenik među ostalim i to da li je 
On Krist — pomazanik. »Zaklinjem te živim Bogom da nam ka- 
žeš jesi li ti Krist, Sin Božji (Mt 26, 63). 

I mi zovemo Isusa pomazanikom, jer je On naš najveći 
prorok, svećenik i kralj. Prorok je, jer nas je ne samo poput 
proroka, nego i neiskazano više učio što treba vjerovati, ufati se 
i činiti za spasenje i jer nam je unaprijed kazivao buduće doga- 
đaje. Svećenik je, jer je sam sebe za nas žrtvovao na križu, i svaki 
se dan žrtvuje na žrtveniku, i jer je On uvijek naš zagovornik i 
posrednik na nebu. A kralj je naš, jer je utemeljio duhovno kra- 
ljevstvo, to jest Crkvu kojoj je On nevidljiva glava. 

Naš Spasitelj nije doduše pomazan uljem, ali je u Njega 
uistinu i stvarno bilo ono što je u Starom zavjetu znamenovalo 
mazanje uljem. U Isusu je sva punina milosti i jakosti, jer je 
Njegova ljudska narav bitno sjedinjena s božanskom. Sveto pis- 
mo veli da je Isus pomazan Duhom Svetim. A Isus sam veli za 
sebe: »Duh je Gospodnji na meni, zato me pomaza da navijcštam 
Evanđelje siromasima, posla me da propovijedam zarobljenima 
otkup i siljepima vid, da oslobodim potlačene« (Lk 4, 18). 


ISUS KRIST JE SIN BOŽJI 

Isus Krist je Sin Božji. Tako Ga zove Sveto pismo i sva 
Usmena predaja jednodušno. A zovemo Ga Sinom Božjim, jer se 

je kao druga osoba presv. Trojstva nedokučivim načinom rodio 
od Boga Oca odvijeka. Bog Otac odvijeka spoznaje božansku na- 
rav. Time što spoznaje božansku narav, rađa Bog Otac božansku 
misao, a to je druga božanska osoba koja se zove Logos, Verbum, 
Riječ, Sin Božji. 

Sveto pismo zove Isusa »jedinorođeni Sin«. »Jer Bog tako 
ljubi svijet da je predao jedinorođenoga Sina svoga, da nijedan 
koji vjeruje u Njega, ne pogine, nego da ima život vječni« (Iv 3, 
16). Otac Ga nebeski zove Sin moj. »I gle, glas s neba koji je go- 
vorio: Ovo je Sin moj ljubezni koji je po mojoj volji« (Mt 3, 17). 
Zove ga Sin vlastiti. »Kad nije vlastitoga Sina poštedio, nego Ga 
je predao za sve nas, kako dakle neće nama s Njime sve daro- 
vati* (Rim 8, 32). Zove ga i Sin pravi. »A znamo, da je Sin Božji 
došao, i dao nam je pamet da spoznamo Boga istinitoga; i mi 
smo u istinitome, u Sinu Njegovu Isusu Kristu. Ovaj je pravi 
Bog i život vječni« (1 Iv 5, 20). 

Usmena predaja je onaj objavljeni nauk što su ga Krist i 
apostoli naučavali, ali nije nigdje zabilježen u knjigama Svetoga 
pisma ,nego je usmeno predan apostolskim učenicima, a ovi su 
ga predali mlađim naraštajima. Jedan od najznatnijih izvora u 
kome je sačuvana Usmena predaja jesu spisi općih crkvenih sa- 
bora. Tako već prvi opći sabor u Niceji uči da je Isus Krist Sin 
Božji. Na tom je saboru Crkva osudila krivovjerje Arijevo, koji 
je učio da je Isus Krist samo posinak Božji. Crkva je, da jasnije 
izrazi nauku Apostolskoga vjerovanja, da je Isus uistinu Sin 
Božji, dodala Vjerovanju riječi: »Vjerujem ... I u jednoga Gos- 
podina Isusa Krista, Sina Božjega jedinorođenoga. I od Oca rođe- 
noga prije sviju vjekova. Boga od Boga, svjetlost od svjetlosti, 
pravoga Boga od pravoga Boga. Rođena, a ne stvorena, s Ocem 
jednobitna, po kojem je sve stvoreno . . .« Isus Krist se zove jedini 
Sin Božji, jer Bog-Otac nema drugoga Sina koji bi bio s Njim 
iste naravi. 

Sveto pismo zove i nas ljude djecom Božjom. Ali velika je 
razlika između nas i Gospodina Isusa Krista. On je naravni Sin 
Božji i odvijeka, a mi smo samo posinjeni po milosti koju nam 
J e stekao Spasitelj Isus Krist. Sveto pismo veli: »A koji ga pri- 
miše, dade im vlast da budu sinovi Božji« (Iv 1, 12). Svi mi, dakle, 
koji u Krista vjerujemo i po Njegovoj nauci živimo, posinjena smo 
djeca Božja. 

Isus Krist se zove i naš Gospodin. Gospodin je naš, jer je 
Bog. On sam veli za sebe: »Ja i Otac jedno smo« (Iv 10, 30). Gos- 
podin je naš, jer je naš Spasitelj koji nas je svojom krvlju otku- 
pio, pa će jednoć biti naš sudac, poglavar i uvijek naš kralj. »On 
je od Boga određeni sudac nad živima i mrtvima« (Dap 10, 42). 

U katakombama se često nalazi naslikana riba kao slika 
Spasitelja. Slova grčke riječi ihthys, što znači riba, kratice su 

koje znače: Isus Krist, Božji Sin, Spasitelj. Pobožni su kršćani 
od iskona s velikim poštovanjem izgovarali ime Isus. Tako je 
nastao pobožni i hvalevrijedni kršćanski pozdrav Hvaljen Isus! 

. § odgovorom: — Uvijeke. Rado se i pobožno pozdravljamo s 

ovim svetim pozdravom. Sv. Toma Kempenac mudro savjetuje: 
»Isusa se drži za života i na samrti; Njegovoj se vjernosti izruči, 
jer ti On sam može pomoći kad svi drugi iznemognu«. 


ISUS KRIST JE ZAČET PO DUHU SVETOM 

U Adamu je ljudska narav sagriješila pa je trebalo da ljud- 
ska narav dade i zadovoljštinu Bogu. Sin je Božji postao čovje- 
kom da može u ljudskoj naravi zadovoljiti Bogu za prestupke 
ljudske naravi. To nas uči vjera kad ispovijeda: »Koji je začet po 
Duhu Svetom, rođen od Marije Djevice«. 

Sin Božji je postao čovjekom tako da je uzeo dušu i tijelo 
kako to i mi ljudi imamo. Začet je ne po čovjeku nego po^ Duhu 
Svetom. Prema tome je Isus Krist pravi Bog, ali i pravi čovjek. 
Bog je odvijeka zajedno s Ocem i Duhom Svetim, a čovjekom je 
postao u vremenu kad Ga je Majka Božja začela po Duhu Sve- 
tom. »A kad se navršilo vrijeme, posla Bog Sina svoga, rođena 
od žene, pokorna zakonu, da iskupi one koji bijahu pod zakonom 
da primimo posinštvo« (Gal 4, 4 — 5). 

Začeće Sina Božjega opisuje Sveto pismo ovako: »A u šesti 
mjesec posla Bog anđela Gabrijela u grad galilejski po imenu 
Nazaret, k djevici zaručenoj za muža po imenu Josipa iz kuće 
Davidove, i djevici je bilo ime Marija. I reče joj anđeo: Ne boj 
se, Marijo! jer si našla milost u Boga. Evo začet ćeš i rodit ćeš 
sina i, nadjeni mu ime Isus« (Lk 1, 26 — 27 i 30). Marija je, po tu- 
mačenju Svetih otaca, zavjetovala Bogu doživotno djevičanstvo. 
Zato ne shvaća poruku anđelovu, kako bi Ona, zavjetovana dje- 
vica, mogla postati majkom, pa pita anđela: »Kako će to biti 
kad ja ne znam muža? I odgovori joj anđeo: Duh Sveti će doći 
na tebe, i sila će te Svevišnjega osjeniti, zato će se i ono sveto, 
što će se roditi kod tebe, zvati Sin Božji« (Lk 1, 34 — 35). Kad je 
Marija shvatila, da će, po nedokučivoj odluci Božjoj, postati 
Majkom Sina Božjega i ujedno ostati djevicom, reče ponizno 
anđelu: »Evo službenice Gospodnje, neka mi bude po riječi tvo- 
joj« (Lk 1, 38). Taj je čas Marija djelovanjem Duha Svetoga po- 
stala Majkom Sina Božjega. 

U čitavoj živoj prirodi, bila ona biljna, životinjska ili ljud- 
ska, podmlađak dolazi na svijet sudjelovanjem dvaju čimbenika: 
muškoga i ženskoga. Kod začeća Sina Božjega nema sudjelo- 

vanja čovjeka — muža, nego je On začet od djevice sudjelova- 
njem nadnaravnog duhovnoga bića, treće božanske osobe — Du- 
ha Svetoga. Ovo je nadnaravni izuzetak u prirodi, jedinstven 
slučaj u čitavom svemiru. 

Začeće Sina Božjega po Duhu Svetomu je misterij ili tajna 
vjere. Mi znamo iz Objave da je tako, objavljena nam je sama 
činjenica, ali umom svojim nikad nećemo moći sasvim dokučiti 
ovu vjersku istinu. Vjerska istina, što je Sin Božji postao čov- 
jekom, zovemo utjelovljenje Sina Božjega. 

Uspomenu na ovaj prevažni događaj slavimo 25. III na 
Blagovijest, i dnevno, kad ujutro, o podne i navečer molimo Po- 
zdrav anđeoski. Umjetnici osjetnim načinom izražavaju navješ- 
tenje utjelovljenja Sina Božjega tako da prikazuju anđela s lji- 
ljanom u ruci, a Mariju kako kleči sva zanesena u molitvi. Ljiljan 
je slika djevičanstva. On znači: Bit ćeš majka i ostati djevica. 
Ponizna pak molitva, u kojoj se nalazi Marija, označuje pleme- 
nitu Marijinu dušu koja je po molitvi i po potpunom predanju 
u svetu Božju volju postala vrijednom da bude Majkom Božjom. 

Sve Crkva hoće da se mi i dnevno sjećamo utjelovljenja 
Sina Božjega, pa nam stavlja na srce da svaki dan tri puta i to 
ujutro, o podne i navečer kad zvoni, izmolimo Pozdrav anđeos- 
ki. Ta se molitva sastoji od riječi anđelovih Mariji i Marijina 
odgovora anđelu. Kad molimo: »I riječ je tijelom postala i pre- 
bivala među nama« — tada hoćemo naglasiti: Riječ, jedinoro- 
đeni Sin Božji, je čovjekom postao, i u ljudskoj naravi boravi 
među nama, da u našoj ljudskoj naravi izvede vrhunaravno djelo 
našega spasitelja. 

Tajne svete vjere su naša nedokučiva dobra. Radi toga im 
dugujemo svaku čast i poštovanje. Kad govorimo o tajnama 
vjere, tada treba birati izraze i govoriti s osjećajem ljubavi i 
strahopočitanje. Što razum kod vjerskih tajna ne može doku- 
čiti, to treba tvrdom i nepokolebivom vjerom kao od Boga danu 
istinu vjerovati. 


ISUSOVO ROĐENJE 

Car August izdade zapovijed da se u rimskom carstvu po- 
piše sav svijet. Zapovijedi su se pokorili i Blažena Djevica Mari- 
ja i sv. Josip. U svrhu popisa pošli su oboje u grad Betlehem, jer 
je sv. Josip potjecao iz kuće i plemena Davidova, a David se rodio 
u Betlehemu. Iz Nazareta u Betlehem trebali su za put 4 dana. 
Došavši u Betlehem nigdje nisu mogli dobiti stana, jer su sve 
stanove već zaposjeli putnici koji su došli prije njih. Nije im pre- 

'■»stalo drugo nego da se sklonu u jednu špilju koja je služila 
za štalu. 

Oko pol noći dođe Mariji vrijeme da rodi. Još nikada u 
povijesti nije nijedan znameniti svjetski događaj opisan tako je- 
dnostavno kao što Sveto pismo opisuje rođenje Isusovo: »I rodi 
Sina svoga prvenca, i povi ga u pelenice, i metnu u jasle, jer 
nisu imali mjesta u gostionici« (Lk 1, 7). Ovo je drugo rođenje 
Isusovo. Prvi put je Isus rođen na nebu od Oca kao Riječ Božja, 
Logos, Verbum. To je misaono rođenje. Otac odvijeka spoznaje 
Božju narav i spoznavajući Božju narav On rađa Misao ili Riječ 
Božju, a to je druga božanska osoba. Druga božanska osoba u 
vremenu uzima od Blažene Djevice Marije ljudsku narav i rađa 
se kao dijete Isus, u kome su božanska i ljudska narav neraz- 
druživo spojene u jednoj osobi i to u božanskoj osobi. Jer je 
Majka Božja rodila dijete, koje uz ljudsku narav ima i božansku 
a osoba je sam obožanska, to je rodila Boga pa joj s pravom 
pripada naslov Majka Božja ili Bogorodica. Kod prvoga rađanja 
ima Isus samo Oca bez majke, a kod drugog samo Majku bez 
zemaljskog oca. 

Rođenje je Isusovo bilo čudnovato kao i Njegovo začeće. 
Marija nije izgubila svoga djevičanstva ni kad je Isusa začela, ni 
kad Ga je rodila Kao Djevica Ga je začela, kao djevica Ga je 
rodila. Kako sunčane zrake prođu kroz staklo, a da ga ne oštete, 
tako je i Isus došao na svijet, a da nije povrijedio djevičanstvo 
svoje majke. Kako zvijezde šalju svoje zrake na zemlju, a da 
pritom ne gube od svoje svjetlosti, tako ni Marija nije ništa iz- 
gubila od svoga djevičanstva kad je rodila Sina Božjega. Djevi- 
čanstvo Majke Božje prije poroda, u porodu i poslije poroda 
jedan je od temeljnih članaka naše vjere. Zato mi katolici, kad 
god spominjemo ime Marijino, uvijek mu pridajemo časni naziv: 
Blažena Djevica. Rodila je Isusa bez ikakve boli. Isus se je odi- 
jelio od Majke bez majčinih boli, kao što se zrelo voće lako i bez 
poteškoće otkida od grane koja ga je hranila. Porođajne boli su 
posljedica istočnog grijeha. Jer Majka Božja nije imala istočnoga 
grijeha, to nije poznavala ni porođajnih boli. Po štali je nakupila 
slame i stavila u jasle, a Isusa ppvila u pelenice i položila ga 
na slamu. 

U blizini su se nalazili pastiri koji su bdjeli i čuvali noćnu 
stražu kod svoga stada. Najednom kao da se nebo otvorilo pas- 
tire obasja velika svjetlost. U svjetlosti siđe anđeo k pastirima, a 
oni se vrlo prepadoše. »I reče ima anđeo: Ne bojte se, jer gle, 
javljam vam veliku radost koja će biti svemu narodu, jer vam 
se danas rodi Spasitelj koji je Krist Gospodin, u gradu Davido- 
vu. E eto vam znaka: Naći ćete djetešce povito gdje leži u jas- 
lama« (Lk 2, 10—12). Kad je anđeo svršio svoj govor, pastiri 
opaziše kako se k ovom anđelu pridružilo veliko mnoštvo drugih 


anđela i svi su zajedno zanosno pjevali: »Slava Bogu na visini, 
i na zemlji mir ljudima dobre volje«. Ovo je najljepša pjesma 
što ju je ikada čulo ljudsko uho. Od toga vremena milijuni krš- 
ćana s posebnim veseljem ponavljaju anđeosku pjesmu, a sv. 
Crkva je spominje i u sv. Misi gotovo svaki dan. 

Kad je nestalo svjetlosti, sokolili su pastiri jedan drugoga: 
»Hajdemo do Betlehema da vidimo to što se dogodilo, što nam 
je objavio Gospodin. I dođoše žurno, i nađoše Mariju i Josipa i 
djetešce gdje leži u jaslama« (Lk 2, 15 — 16). Pastiri se puni vjere 
poklone Isusu kao Bogu, a Majci Mariji ispripovjedc sve kako 
im se javio anđeo, što im je rekao i što su anđeli pjevali. Sutra- 
dan su pastiri pripovijedali po svoj okolici radosni doživljaj što 
su ga doživjeli veličanstvene Badnje noći. Tako su, eto, pastiri 
postali prvi širitelji svetoga evanđelja. 

Obnavljanje uspomene na rođenje Isusovo je uvijek nov i 
uvijek radostan doživljaj. Nema povijesnoga događaja a ni vjer- 
skoga blagdana koji bi u tolikoj mjeri smirio i razveselio ljudske 
duhove kao rođendan Isusov. I danas, u ovo poratno vrijeme, 
kad u mnogim zemljama vlada nezapamćena bijeda, kad mili- 
juni ljudi bez hrane, bez odijela, bez krova nad glavom, pomisao 
na siromašnoga Isusa u hladnoj štali na tvrdoj slami dolazi kao 
melem na ojađene duše. Mali Isus, patnik već u kolijevci, budi 
vjeru i jača nadu u dobrotu i milosrđe Božje, koje će nam na- 
kon ovih strašnih kušnja dati konačno pravi i potpuni mir, a s 
mirom i blagostanje. 


NEŽIVA PRIRODA OTKRIVA BOŽANSTVO KRISTOVO 

S istoka dolaze na poklon Isusu Mudraci koje pobožna 
predaja zove Sveta Tri Kralja. Da se Isus rodio doznali su po 
zvijezdi neobičnoga sjaja i ljepote. Došavši u Jeruzalem, pitaju 
Mudraci: »Gdje je kralj židovski što se rodio, jer vidjesmo nje- 
govu zvijezdu na istoku i dođosmo da mu se poklonimo« (Mt 2, 2). 

Mudraci su bili učeni ljudi. Bavili su se prirodnim nauka- 
ma, napose zvjezdoznanstvom. Bili su čestiti i pobožni ljudi. 
Iskreno su tražili Spasitelja. Bog ih je nagradio te su Ga i našli. 
Bog im je objavio Spasitelja i to po zvijezdi, dakle preko nauke 
kojom su se bavili. 

Zanimljiva je pojava kako neživa priroda otkriva božanstvo 
Kristovo. Kad se Isus rodio, nebo šalje čudnovatu zvijezdu po 
kojoj Isusa spoznaju Mudraci, predstavnici poganskoga svijeta. 
More upoznaje božansku moć Isusovu kad je Isus po njemu 
hodao, a da nije u nj propao. Utišao je vjetar i valove na moru 

i time pokazao da je potpuni gospodar prirode, prema tome pra- 
vi Bog. Zemlja je upoznala Spasitelja kad se je prigodom smrti 
Njegove potresla. Sunce upoznaje Spasitelja, jer je kod smrti 
Njegove pomrčalo. Sveto pismo izrijekom spominje da je na 
Veliki petak po svoj zemlji bila tama od podne do tri sata poslije 
podne. Tako je sunce izrazilo svoju bol i tugu nad mrtvim Stvo- 
riteljem i Gospodarom. Kod smrti su se Isusove »i stijene ras- 
pukle, i grobovi se otvoriše, i uskrsnuše mnoga tjelesa svetih koji 
su usnuli« (Mt 27, 51—52). Kako su po zvijezdi Mudraci doznali 
za rođenje i božanstvo Kristovo, tako su i po pomrčini sunca i 
po potresu zemlje kod smrti Isusove mnogi spoznali božanstvo 
Kristovo. Sv pismo veli: »A satnik i koji su s njim čuvali Isusa, 
vidjevši da se zemlja trese i šta se dogodilo, prepadoše se vrlo 
govoreći: Zaista ovaj bijaše Sin Božji« (Mt 27, 54). I na svršetku 
svijeta, kad će Isus drugi put doći na svijet, očitovat će neživa 
priroda moć Njegovu. »Sunce će pomračiti, i mjesec neće dati 
svjetlosti svoje, i zvijezde će s neba pasti, i sile će se nebeske po- 
krenuti« (Mt 24, 29). 

Kad su Mudraci došli u Betlehem, »nađoše Dijete s Mari- 
jom, materom njegovom, padoše ničice i pokloniše mu se, pa otvo- 
riše blago svoje i izniješe mu darove: zlato i tamjan i smirnu« (Mt 
2, 11). Ove je darove sv. Obitelj dijelom podijelila kao milostinju, 
a dijelom pridržala za sebe i od toga živjela u Egiptu u progonstvu. 
S ovim se darovima gospodarsko stanje sv. Obitelji nije promijeni- 
lo, jer je sveta Obitelj i dalje bila siromašna. Isus veli za sebe: »Si- 
romašak sam i u poslu od mladosti svoje« (Ps 87, 16). 

Sveti oci nalaze u darovima Mudraca i tajanstveno znače- 
nje, pa kažu da su Mudraci sa zlatom ispovijedili da je Isus 
kralj; sa tamjanom da je Isus pravi Bog, a sa miomirisnom 
masti da je Isus pravi čovjek. Zlato je slika kraljevske moći i 
dostojanstva. Tamjan se pali Bogu na čast, radi toga je dar tam- 
jana — dar i vjera u božanstvo Kristovo. Miomirisnim su mas- 
tima nekada, a i danas, mazali mrtva tjelesa da se što dulje sa- 
čuvaju. Miomirisna mast darivana Isusu znači da je Isus pravi 
čovjek, da nosi smrtno tijelo koje će kod ukopa trebati miomi- 
risa ili balzama. 

Što ćemo mi darovati Isusu? Mjesto zlata darovat ćemo 
Mu živu vjeru proniknutu žarkom ljubavlju. To je vjera kojom 
ćemo tvrdo i nepokolebivo ispovijedati sve što je Bog objavio 
i što nas po Crkvi katoličkoj uči vjerovati. To je vjera po kojoj 
treba da na svakom koraku živimo i radimo. Mjesto tamjana da- 


110 


rovat ćemo Isusu naše tople i srdačne molitve koje ćemo revno 
obavljati svakoga dana. Pobožne se molitve dižu ravno prema 
nebu i dopiru do prijestolja Božjega baš kao što su se i dim 
tamjana vine prema nebu. A mjesto miomirisne masti prikazat 
ćemo Isusu žrtve naše, u prvom redu strpljivost našu u svakoj 
težoj prilici, naročito u teškim iskušenjima. 


SJEDINJENJE DVIJU NARAVI U JEDNOJ OSOBI 

Sin Božji je i nakon utjelovljenja ostao Bog. Zato je ostao 
i svudašnji. Utjelovljenjem je počeo samo na novi način — kao 
čovjek — biti i djelovati na zemlji. Kad nam se pokaže nova zvi- 
jezda, počinje ona biti za nas, ali ostaje i dalje na svodu nebes- 
kom. Tako i Krist ostaje u slavi Oca, makar je sišao na zemlju. 

Druga božanska osoba, koju zovemo Riječ i Sin Božji, uzela 
je utjelovljenjem k svojoj božanskoj naravi još i ljudsku. Bo- 
žanska je osoba ljudsku narav tako nerazdruživo ujedinila sa so- 
bom da je ista osoba, Sin Božji, po svojoj ljudskoj naravi postao 
baš tako pravi čovjek kao što je po svojoj božanskoj naravi ođ- 
vijeka pravi Bog. Naravi se ipak nisu pomiješale, niti pretvorile 
jedna u drugu, ni obje u treću. To se sjedinjenje dviju naravi u 
jednoj osobi ili hipostazi zove osobno ili hipostatsko sjedinjenje. 
Poradi hipostatskog sjedinjenja zovu Sveti oci i sva kršćanska 
nauka Gospodina Isusa Krista Bog-Covjek. 

Utjelovljenje Sina Božjega je tajna vjere. Mi ne shvaćamo 
način kako se Bog sjedinio s čovjekom, i kako su se dvije naravi 
ujedinile u jednoj osobi. Ta Bogom objavljena istina nadmašuje 
naše shvaćanje. No iako nadmašuje razum, nije protiv razuma. 
Zašto ne? 

Bog je mogao postati čovjekom, jer je beskrajno savršen 
u svemu, pa i u načinu bivstvovanja. Bog je mogao pored svoje 
božanske naravi pridružiti sebi još i ljudsku narav, da postane 
Njegovom baš tako kako je odvijeka Njegovom vlastita božan- 
ska narav. Bog se time nije promijenio. Utjelovljenjem se nisu 
naravi pomiješale, niti pretvorile, niti je u božanskoj naravi što 
nastalo ili prestalo. Samo je druga božanska osoba zapodjela 
novi odnos, stupila je u usku vezu s ljudskom naravi. Slava se 
Božja tim činom još jasnije očitovala, kao što se i sunce čini 
još jasnije kad sine iza oblaka. Ljudska narav Kristova nije po- 
nižena time što nije imala svoje vlastite ljudske osobe. Naprotiv, 
ona je uzvišena tim što je postala svojinom druge božanske oso- 
be. Kao što je ljudsko tijelo časnije od životinjskog poradi toga 
što ga oživljuje razumna duša, tako je i ljudska narav u Kristu sa- 

vršenija od svake druge čovječje naravi, jer je sjedinjena s dru- 
gom božanskom osobom. Ovim sjedinjenjem ljudske naravi s 
drugom božanskom osobom podigla se ljudska narav Kristova u 
časti toliko da s pravom velimo: Čovjek Isus Krist je Bog. Može- 
mo i smijemo tako reći, jer istoj drugoj božanskoj osobi pripada 
i čovječja i božanska narav. 

Misterij se utjelovljenja Sina Božjega dade bar donekle 
osvijetliti i slikama uzetim iz prirode i našega života. Ali, dakako, 
nema slike koja bi mogla savršeno ili potpuno predočiti i istu- 
mačiti božansku tajnu utjelovljenja tako da prestane biti tajnom. 
Jedna je slika i u nama samima. Sjedinjenje duše i tijela u čo- 
vjeku je približno prikladna slika utjelovljenja Sina Božjega. 
Već se sv. Atanazije u svom vjerovanju služi tom slikom. »Kao što 
je umna duša i tijelo jedan čovjek, tako je Bog i čovjek jedan 
Krist«. Dvije su naravi sjedinjene u Kristu otprilike onako kako 
je u usijanom željezu sjedinjeno željezo i vatra, ili kako je danju 
sjedinjen zrak i svjetlost. 

Kad Isus sebe naziva Sinom Božjim, ili kad kaže: »Ja i Otac 
jedno smo« (Iv 10, 20); »Sve što Otac čini, to čini na jednaki način 
i Sin« (Iv 5, 10), tada govori o svojoj božanskoj naravi. Kad se 
naziva Sinom čovječjim, ili kad kaže: »Otac je veći od mene« (Iv 
14, 28), »Oče u ruke Tvoje predajem duh svoj« (Lk 23, 46), tada On 
govori o svojoj ljudskoj naravi. Kad je čudesa činio, buduće do- 
gađaje proricao, od mrtvih uskrsnuo i u nebo uzašao, to su bila 
djela koja je kao Bog vršio. A kad se molio Ocu nebeskomu, hra- 
nu uzimao, spavao, žalostio se i plakao, trpio i umro, to su bila 
djela koja je kao čovjek po svojoj čovječjoj naravi vršio. Vjera je 
dakle naša: Isus Krist je pravi Bog i pravi čovjek, jer imade bo- 
žansku i čovječju narav. 


ISUS KRIST JE PRAVI BOG 

Svi se ljudi koji iole poznaju osobu Isusa Krista, dive Kri- 
stu. Svi ljudi, bez obzira kojemu narodu, vjeri ili životnom na- 
zoru pripadali, priznaju javno i otvoreno da je Isus Krist velik 
čovjek, uzor čovjeka, mudrac prvoga reda, svijetli značaj kojemu 
nema jednaka, i slično. Sva su ova priznanja hvalevrijedna i kazu- 
ju mnogo, ali ne kazuju dosta, jer ne kažu o Kristu sve, jer ne kažu 
glavno i bitno: da je Isus Krist pravi Bog. 

Da je Isus Krist pravi Bog, svjedoče nam starozavjetni pro- 
roci. Oni Ga nazivaju: Bog, Bog s nama, Presvetli, Čudotvorac i 
drugim sličnim imenima. Prorok Izaija veli: »Eto, djevica će začeti 
i roditi sina i nadjenuti mu ime Emanuel — Bog s nama« (7, 14). 
»Jer nam se rodi dijete, sin nam se dade. Vlast počiva na ple- 

ćima njegovim. ’Cudo do savjetnika’ glasi ime njegovo, 'Jaki 
Bog’, 'Otac vječni’, 'Knez mira’« (9, 5). »Recite onima, koji su du- 
hom klonuli: Budite jaki! Ne bojte se! Evo, Bog vaš! Osveta do- 
lazi, plaća Božja. On će sam doći, da vas otkupi. Tada će se otvo- 
riti oči slijepima, i uši gluhima otvorit će se« (35, 4 — 5). Prorok 
Jeremija ga zove: »Gospod je pravednost naša (32, 6), a Daniel: 
»Sveti nad svetima« (9, 24). 

Za božanstvo Kristovo svjedoči Bog Otac. Kada je Isus Krist 
bio kršten na rijeci Jordanu i kad se preobrazio na gori, čuo se 
glas s neba: »Ovo je Sin moj ljubezni koji je po mojoj volji« (Mt 
3, 17 i 17, 5). Ne sin po milosti ili posinak nego Sin po naravi, jer 
ima božansku narav, pa je s Ocem i Duhom Svetim pravi Bog. 

Isus Krist i sam svjedoči da je pravi Bog, pravi Sin Božji, 
iste biti s Ocem. »Ja i Otac jedno smo« (Iv 10, 30) Isus hoće reći: 
Imam istu narav kao i Otac, te sam jednako Bog kao i Otac. U 
tom su Ga smislu razumjeli i Židovi, pa su ga htjeli kao bogo- 
hulnika kamenovati. »Mi te kamenjujemo radi huljenja Boga, re- 
koše mu Židovi, jer sam sebe činiš Bogom, premda si čovjek« (Iv 
10, 33). Isus ne pobija židovsko shvaćanje kao krivo, nego ga još 
nanovo utvrđuje kad kaže da je Otac u Njemu i On u Ocu. Kad 
Ga je u visokom vijeću uoči smrti pitao veliki svećenik pod zak- 
letvom: »Zaklinjem te živim Bogom da nam kažeš jesi li ti Krist, 
Sin Božji«, reče mu Isus: »Ta kaza — ja jesam«. Ne pita Ga veli- 
ki svećenik: Jesi li posinak Božji, jer je to bio svaki Izraelac, nego: 
Jesi li naravni Sin Božji. Isus odgovara jasno i pojačava izjavu: 
»Odsad ćete vidjeti Sina čovječjega, gdje sjedi s desne strane sile 
Božje i dolazi u oblacima nebeskim« (Mt 26, 63 — 64). Sad me pro- 
gonite i na smrt ćete me osuditi — upozoruje ih Spasitelj — a na 
svršetku svijeta ću vam doći kao sudac, da sudim svima živima i 
mrtvima zajedno. 

Židovi su znali da Isus drži sebe naravnim Sinom Božjim. 
Radi toga je i rekao veliki svećenik pred vijećem: »Huli na Boga! 
šta nad trebaju više svjedoci? Evo, sad ste čuli hulu. Šta mislite? 
A oni (Židovi) odgovoriše: Zaslužio je smrt« (Mt 26, 65). Radi iz- 
jave da je Sin Božji osudiše Židovi Isusa na smrt i razapeše na 
križ. A kad je Pilat krzmao da Isusa razapne na križ, jer ne nalazi 
na Njemu nikakve krivice, odgovoriše Židovi: »Mi imamo zakon 
i po zakonu treba da umre, jer se pravi Sinom Božjim« (Iv 19, 7). 

Imajući pred očima izjave, život i smirenu smrt Gospodino- 
vu, zaključio je Rousseau: »Da, ako je život i smrt Sokratova do- 
stojna mudraca, onda upoznajemo u Kristu život i smrt Boga«. A 
poganski časnik, zapovjednik straže, gledajući veličanstvenu smrt 
Isusovu, zavapi sav potresen: »Uistinu ovaj čovjek bijaše Sin Bož- 
ji« (Mk 15, 39). I naša vjera u Isusa Krista treba da glasi: Vjeru- 
jem i javno, svečano ispovijedam da je Isus Krist, osnivač kršćan- 
stva, pravi Bog. 

8 Razum i objava o Bogu 

KRIST JE OŽIVIO TROJICU MRTVIH 


Kristovo božanstvo divno osvjetljuje Njegova čudesa. Ču- 
desa su Kristova zajamčene povijesne činjenice, a ne možda pri- 
če ili miti koje bi stvorila ljudska mašta. O čudesima govore sveta 
evanđelja kojih je vjerodostojnost obrazložena i dokazana bolje i 
sigurnije nego ikoje druge knjige na svijetu. 

Čudesa su osjetni učinci koje Bog izvodi mimo zakona 
čitave stvorene prirode da njima potvrdi koju istinu. Isus Krist 
je činio čudesa da njima dokaže, da je on uistinu Bog i da je nau- 
ka Njegova istinita i od Boga. 

Krist je oživio trojicu mrtvaca: kćer predstojnika zbornič- 
koga Jaira, sina udovice iz Naima i Lazara, koji je već 4 dana bio 
u grobu. Kad je oživio kćer Jairovu, nazočna su bila trojica apo- 
stola: Petar, Jakob i Ivan, otac i majka djevojke i silan drugi svi- 
jet koji je došao da mrtvu djevojku sprovode na groblje. Isus uze 
mrtvu djevojku za ruku i reče: »Djevojko, tebi govorim, ustani! I 
odmah je ustala djevojka i hodala, a bilo joj dvanaest godina, i 
prepali su se od straha velikoga« (Mk 5, 41 — 42). Jedinca su udo- 
vice iz Naima već nosili na groblje. Sina je pratila na groblje udo- 
vica majka, a Sveto pismo veli: »I mnogo naroda iz grada išlo 
je s njom«. Isusu se sažali tužna udovica pa joj reče: »Ne plači. 
I dotaknu se mrtvačkoga lijesa i reče: »Mladiću, tebi govorim: 
Ustani. I sjede onaj koji je bio mrtav, i stade govoriti i dade ga 
materi njegovoj. A strah obuze sve i slavili su Boga govoreći: Ve- 
lik prorok ustade među nama i Bog pohodi narod svoj« (Lk 7, 
13 — 16). Kad je Isus došao na Lazarov grob i rekao da odvale ka- 
men s groba, odgovori mu Marta, sestra Lazarova: »Gospodine, 
već zaudara, jer su četiri dana kako je umro. Kaže joj Isus: Ni- 
sam li ti rekao: ako vjeruješ, vidjet ćeš slavu Božju. Kad odva- 
liše kamen . . . Isus povika iza glasa: Lazare, iziđi napolje! I odmah 
iziđe pokojnik obavit platnom po rukama i nogama, i lice je nje- 
govo bilo ručnikom povezano. Reče im Isus: Razvežite ga i pusti- 
te da ide« (Iv 11, 39 — 44). I ovdje su nazočne sestre Lazarove Mar- 
ta i Marija, i velik broj naroda koji je došao tješiti pokojnikove 
sestre. 

Za svu je trojicu mrtvaca bilo posve sigurno da su bili mrt- 
vi. Kad je Isus kod kćeri Jairove postavio sumnju: »Djevojka ni- 
je umrla nego spava, nazočni su Mu se smijali, jer su znali da je 
mrtva. Smrt je jedinca udovice iz Naima zajamčena time što ga 
nose na groblje. Da se je i malo sumnjalo o smrti, sigurno ga 
majka ne bi dala nositi na groblje. A da je aLzar uistinu bio mr- 
tav, svjedoči najbolje sestra Marta koja kaže da već i zaudara, jer 
je već 4 dana u grobu. Smrt i uskrsnuće Lazarovo potvrđuju gla- 
vari svećenički i farizejski koji su sabrali skupštinu te govorili: 
»Što da činimo? Ovaj čovjek čini mnoga čudesa« (Iv 11, 47). 

Uskrsnuće se zbilo ne po noći nego po danu. Ne u kakvu 
zatvorenu prostoru nego na otvorenom i javnom mjestu. Ne na 
samu nego u nazočnosti brojnih i ozbiljnih sjedoka. Prema tome 
događajima pripada istinitost i sigurnost najveća što uopće može 
postojati u Ijudskod društvu. 

Preostaju nam samo dvije mogućnosti: Ili priznati čudesa 
Kristova kako ih prikazuje Sv. pismo i reći o Isusu: »Velik pro- 
rok ustade među nama i Bog pohodi narod svoj«, ili pak biti skep- 
tici, očajnici, duševni bolesnici koji ne priznaju nijednu istinu, 
pa ni tu da sami postoje, te dosljedno tome nemaju ni vjere ni 
nade ni u što, bilo na zemlji bilo na nebu. 


KRISTOVA ČUDESA 

Krist je činio čudesa na mrtvoj prirodi. Čudesnim je na- 
činom liječio raznovrsne bolesnike i izgonio iz ljudi nečiste du- 
hove. 

Na svadbi je u Kani Galilejskoj pretvovio vodu u vino u ko- 
ličini od 5 — 6 hl. Čudo se dogodilo u nazočnosti svih gostiju. Sve- 
to pismo dodaje: »Ovo učini Isus početak čudesima u Kani Galilej- 
skoj i objavi slavu svoju, i vjerovaše u Njega učenici« (Iv 2, 11). 

Dvaput je čudom umnožio kruh. Prvi put je imao pri ru- 
ci samo pet hlebova i dvije ribe, a nahranio je do sita »oko pet 
tisuća muževa, osim žena i djece« i »nakupiše komada, što pre- 
teče, dvanaest punih košara« (Mt 14, 20 — 21). Drugi put je um- 
nožio sedam hljebova i malo ribica tako da se nasitilo četiri hi- 
ljade ljudi, osim žena i djece. »I svi jedoše i nasitiše se, i nakupiše 
komada sedam punih košara što preteče« (Mt 15, 37 — 38). 

Isus je, protiv prirodnih zakona, hodao po moru. »1 vidjev- 
ši ga učenici gdje hoda po moru, uplašiše se govoreći: To je 
sablast, i od straha povikaše. Ali Isus im reče: Uzdajte se, ja sam, 
ne bojte se« (Mt 14, 26 — 27). Jednom je riječju utišao vjetar i valo- 
ve na moru. Sveto pismo opisuje prizor ovako: »Tada uđe u lađicu 
i pođoše za njima njegovi učenici. I gle, velika se oluja podiže na 
moru tako da se lađica pokri valovima, a on je spavao. I pristu- 
pivši k Njemu učenici njegovi, probudiše ga govoreći: Gospodine, 
izbavi nas, propadosmo! A Isus im reče: što ste bojažljivi, malo- 
vjerni? Tada usta i zapovijedi vjetrovima i moru, i postade ve- 
lika tišina«. A ljudi se začudiše govoreći: Tko je ovaj da ga slu- 
šaju vjetrovi i more?« (Mt 8, 23 — 27). 

Bezbrojni su bolesnici koje je izliječio. Satnikova uzetoga 
slugu, izliječio je Isus, a da uopće nije bio nazočan kod sluge. 
Kad je naime Isus htio poći u kuću satnikovu da tamo izliječi 

slugu, reče mu satnik: »Gospodine, nisam vrijedan da uđeš pod 
krov moj, nego samo reci riječ i ozdravit će sluga moj. I reče 
Isus satniku: Pođi, i kako si vjerovao neka ti bude! I ozdravi slu- 
ga u taj čas« (Mt 8, 8 i 13). Drugoga su uzetoga bolesnika doni- 
jeli pred Isusa na krevetu. Isus mu najprije oprosti grijehe ri- 
ječima: »Uzdaj se, sinko, oprošteni su ti grijesi tvoji«. Iza toga 
mu reče: »Ustani, uzmi svoju postelju i pođi kući svojoj. I usta- 
de i otiđe kući svojoj. A silan svijet vidjevši poboja se i proslavi 
Boga, koji je takvu vlast dao ljudima« (Mt 9, 2 i 6 — 8). 

Slijepca je od rođenja izliječio tako da mu je kalom na- 
ffiazao oči i rekao: »Idi, operi se u ribnjaku Siloam. Otiđe dakle 
i opere se i dođe gledajući« (Iv 9, 7). četvorici je slijepih vratio 
vid tako da im se dotakao očiju. Gluhonijemom je stavio prste u 
uši i dotakao se jezika njegova te rekao: »Efeta, to znači: otvori 
se. I odmah mu se otvoriše uši i razriješi se sveza jezika njego- 
va i govoraše pravilno« (Mk 7, 33 — 34). Gubavca je očistio od 
gube riječima: »Hoću: Očisti se! I odmah se očisti od svoje gube« 
(Mt 8, 3). 

Bilo je ljudi nekada, a ima ih i danas koji hoće Kristova 
čudesa protumačiti prirodnim putem, da ne moraju vjerovati u 
Njegovo božanstvo. Nisu uspjeli. Međutim se tiješe: Kad se 
medicinska nauka jače razvije, nači će novih sredstava pa će 
moći liječiti bolesti lakše i uspješnije nego do sada. Tada će se 
i Kristovo liječenje pokazati kao naravna stvar. Hoće li uspje- 
ti? Neće. Zašto ne? Mi doduše ne znamo dokle će još doći me- 
dicinska nauka, ali znamo što neće moći. Krist nije upotreblja- 
vao nikakvih ni tajnih ni javnih lijekova, nego samo riječ i do- 
dir, a ta sredstva nisu u razmjeru sa ozdravljenjima što ih je 
polučio. Prema tome, koliko god se medicina mučila, s Kristovim 
sredstvima neće nikada polučiti Kristova čudesna ozdravljenja, 
jer tu ne postoji veza. A da je Krist bez ikakvih sredstava ili s 
nerazmjernim sredstvima postizavao čudesne, nadnaravne učin- 
ke, uzrok je jedino u Njegovoj božanskoj moći. 


ISUS ČUDESNO LIJEČI LJUDE 

Četiri su evanđelista opisali život i rad Isusov. Među dje- 
lima su zapisali i Isusova čudesa, ali ne sva. Veli naime sv. Ivan: 
»A i mnoga druga čudesa učini Isus pred svojim učenicima koja 
nisu napisana u ovoj knjizi«. Čudesa je pak Isus činio da do- 
kaže da je nauka Njegova istinita i od Boga, i da je On pravi 
Bog.« »A ova su (čudesa) zabilježena da vjerujete da Isus jest 
Krist Sin Božji, i da vjerujući imate život u ime Njegovo« (Iv 
20, 30—31). 

Među čudesima se Kristovim spominje kako je Isus, ula- 
zeći u neko selo, izliječio deset gubavaca. Gubavci su ga molili: 
»Isuse učitelju, smiluj nam se!« A Isus, vidjevši ih reče im: 
»Idite, pokažite se svećenicima! I kad su pošli, očistiše se (Lk 17, 
13 — 14). Svećenici su bili službene osobe koji su kao službena 
vlast proglašavali tko je zdrav i smije biti u društvu, a tko je gu- 
bav pa se mora ukloniti iz društva. Isus šalje izliječene gubav- 
ce k svećenicima da ih pregledaju i proglase zdravima, da smi- 
ju natrag u ljudsko društvo. 

»Žena, koja je dvanaest godina bolovala od tečenja krvi, 
pristupi otraga i dotače se skuta haljina Isusova, jer je pomisli- 
la u sebi: Ako se samo dotaknem haljine njegove, ozdravit ću. 
A Isus okrenuvši se i vidjevši je reče: Uzdaj se, kćeri, vjera te 
tvoja izliječila. I ozdravi žena od toga časa« (Mt 9, 20 — 22). 

Bio je čovjek s osušenom rukom. Isus reče čovjeku: »Pru- 
ži ruku svoju! I pruži i postade opet zdrava kao i druga«. A fa- 
rizeji, vidjevši čudo, iz zavisti »iziđoše i stvoriše odluku protiv 
njega da ga pogube« (Mt 9, 13 — 14). 

Kad je u subotu Isus bio u kući nekoga poglavice farizej- 
skoga pred Isusom se nađe čovjek koji je imao vodenu bolest. 
»A Isus ga se dohvati, izliječi ga i otpusti« (Lk 14, 2 i 4). Dru- 
gom se zgodom nalazio Isus kod ribnjaka u Jerusalemu i vidje 
tamo čovjeka koji bio bolestan trideset i osam godina. Isus 
ga upita: »Hoćeš li da ozdraviš? Odgovori mu bolesni: Gospodi- 
ne, nemam čovjeka da me spusti u ribnjak. Kažu mu Isus: Usta- 
ni, uzmi svoju postelju i hodi. I odmah ozdravi taj čovjek, uzme 
svoju postelju, i hodao je naokolo« (Iv 5, 6 — 9). Tako se nepre- 
stano nižu u svetim evanđeljima ganutljivi prizori dobrote i mi- 
losrđa Isusova! 

Ali ima ljudi, pogotovo danas, koji prigovaraju ovako: U 
Kristovo su doba ljudi bili priprosti, naivni; nisu poznavali kriti- 
čkoga ispitivanja, pak su mnogu pojavu smatrali neobičnom, a 
u stvari je bila sasvim naravna. Tako su u naivnosti svojoj i 
mnoga Kristova djela smatrali nadnaravnima ili čudesima! 

Da je i u Kristovo vrijeme bilo opreznih i kritičkih ljudi, 
baš kao i danas; da su ti ljudi išli do u dno samoga događaja 
prije nego su ga priznali čudom, prekrasno nam svjedoči služ- 
beno povjerenstvo koje je ispitivalo ozdravljenje slijepca od po- 
roda. Kad je Isus izliječio slijepca od poroda: »Susjedi su i 

koji su ga prije vidjeli da je prosjačio, govorili: Nije li ovo onaj 
što je sjedio i prosjačio? Jedni su govorili: On je. A drugi su 
govorili: Nije nego mu je sličan. A on je govorio: Ja sam. Tada 
mu rekoše: Kako ti se otvoriše oči? On odgovori: Čovjek koji se 
zove Isus, načini kal i pomaza moje oči i reče mi: Idi u ribnjak 
Siloam i operi se. Otišao sam dakle i oprao se i progledao«. Iz- 
liječena slijepca dovedu k židovskom velikom vijeću koje ga je 

istraživalo. »I ne vjerovaše Židovi za njega da je progledao. I za- 
pitaše ih: Je li ovo vaš sin za koga vi kažete da se rodio slijep? 
Kako dakle sada vidi? Odgovoriše njegovi roditelji: Znademo 
da je ovo sin naš i da se rodio slijep; a kako sada vidi ne zna- 
mo; i tko mu je otvorio oči ne znamo; njega pitajte, odrastao 
je, neka sam govori za sebe«. Tada dozvaše opet čovjeka koji je 
bio slijep i rekoše mu: Podaj Bogu slavu (zakuni se da ćeš 
istinu govoriti). Što ti je učinio? Kako ti je otvorio oči«? A čo- 
vjek odgovori: Već sam vam rekao i niste vjerovali, što hoćete 
opet da čujete?« (Iv 9). Je li moguće i zamisliti veći oprez i pom- 
niju kritiku od ove? 

Slično se događalo i kod drugih čudesa. Preostaje, dakle, 
jedan jedini ispravni zaključak: Vjerujem o Kristu i Njegovim 
čudesima kako vjeruje i vjerovati uči sveta majka Crkva katoli- 
čka. 


ISUS IZGONI NEČISTE DUHOVE 

Sveto pismo svjedoči na više mjesta da je Isus izgonio 
nečiste duhove iz opsjednutih ljudi. 

Kad nečisti duh opsjedne čovjeka, tada se služi čovječjim 
osjetilima kao svojima. Kao što je đavlovo djelovanje svuda opa- 
ko i za čovjeka samo štetno, tako je napose štetno za čovjeka ko- 
ga opsjedne. Na zemlji se ne može zamisliti veće zlo nego kao čo- 
vjeka posjedne nečisti duh. Sveto pismo navodi upravo potresan 
primjer. Sam je otac, koji je imao opsjednuta sina, pripovije- 
dao Isusu: »Gdje god ga uhvati, baca ga, a on se pjeni i škrguće zu- 
bima ... I često ga baca u vodu i vatru da ga pogubi«. Drugi je bio 
uslijed đavlova djelovanja tako bijesan, da su ga stavljali u klade 
i verige i sve je izlomio. 

Da su evanđelisti dobro poznavali narav opsjednuća, slije- 
di očito iz toga što jasno i točno luče opsjednuće od drugih bolesti. 
Kad je Isus slao apostole u svijet, rekao im je: »Bolesne liječite, 
mrtve dižite, gubave čistite, đavle izgonite« (Mt 10, 8). K Isusu su 
privodili »sve bolesne koji su trpjeli od različitih bolesti i muka, 
i opsjednute i mjesečnjake i uzete, i izliječi ih« (Mt 4, 24). Drugom 
zgodom dovedu k Isusu »opsjednuta, slijepa i nijema, i izliječi ga, 
te je nijemi govorio i gledao« (Mt 12, 22). Sveto pismo pozna »dva 
opsjednuta (čovjeka) koji su dolazili od grobova bijesni te nitko 
nije mogao proći onim putem«. (Mt 8, 28). 

Da je Isus izliječio baš opsjednute, a ne kakve druge bolesni- 
ke, vidi se to najbolje iz povika opsjednutih ljudi. Sadržaj naime 
onih riječi što su ih vikali opsjednuti, nadilazi shvaćanje obič- 

noga tadašnjega čovjeka. U Kafarnaumu u zbornici bijaše čov- 
jek s nečistim duhom i povika: Što imam ja s tobom, Isuse Na- 
zarećanine? Došao si da nas pogubiš? Znam, tko si, svetac Božji! 
I zaprijeti mu Isus govoreći: Umukni i iziđi iz njega!« (Mk 1, 

24 — 25). »I nečisti duhovi kad su ga (Isusa) vidjeli, padali su pred 
njim na koljena i vikali: Ti si Sin Božji« (Mk 3, 1 ! 1). Kad je 
Isus došao u Garazensku okolicu, odmah mu iz grobova iziđe u 
susret čovjek s nečistim duhom koji je živio u grobovima, i nitko 
ga nije više mogao svezati ni verigama, jer je često bio metnut u 
klade i u verige, pa je iskidao verige i izlomio klade, i nitko ga ni- 
je mogao ukrotiti. I neprestano je bio dan i noć u grobovima i go- 
rama vičući i bijući se kamenjem. A vidjevši Isusa izdaleka, po- 
trči i padne pred njim ničice. I povikavši iza glasa reče: Što imam 
ja s tobom, Isuse, Sine Boga Svevišnjega? Zaklinjem te Bogom, ne 
muči me!« (Mk 5, 1 — 7). 

Opsjednuti imaju poseban strah pred Isusom što ga drugi 
ljudi nemaju. Dok drugi bijednici s velikim pouzdanjem dolaze k 
Isusu, opsjednuti bježe od Isusa. Liječenje se opsjednutoga zbivalo 
redovito tako da je nečisti duh prije nego je izašao strašno izmu- 
čio čovjeka. Neki je otac imao opsjednuta sina. Isus reče nečisto- 
mu duhu: »Nijemi i gluhi duše, ja ti zapovijedam, iziđi iz nje- 
ga i više u njega ne ulazi. I povikavši i izlomivši ga vrlo, iziđe, i 
učini se kao mrtav tako te su mnogi govorili: Umro je!« (Mk 9, 

25— 26). 

Da se radilo o opsjednutima, a ne o kakvim drugim bolesni- 
cima, vidi se i po tome što nečisti duh, kad ga je Isus istjerao, 
traži da radi drugdje. Kad je Isus izagnao nečiste duhove iz čo- 
vjeka, molili su ga oni: »Pošalji nas u svinje da u njih uđemo. I 
dopusti im. I izišavši nečisti duhovi, uđoše u svinje. I s velikom se 
navalom strmoglavi čopor u more ... i potopiše se u moru« (Mk 
5, 12—13). 

Da je Isus izgonio nečiste duhove — to je činjenica. A iz- 
gonio ih je ne ljudskom nego božanskom snagom. Da ima i danas 
opsjednutih ljudi, najbolje svjedoče naši misionari koji kod pro- 
povijedanja svetoga Evanđelja u misijama često nailaze na opsjed- 
nute i na pojave opsjednuća upravo onakve kakve opisuje sveto 
pismo. Tako ljudski život nakon 2.000 godina točno potvrđuje evan- 
đeosku povijest. 


KRISTOVA SU ČUDESA NADNARAVNI UCINCI 

Da su Kristova čudesa uistinu nadnaravni učinci, a ne kak- 
ve ljudske sljeparije, vidi se to vrlo lijepo i iz okolnosti u kojima 

119 


je Isus činio čudesa. Kod Kristova čudesa nema ni traga kakvoj 
sebičnosti. 

Ni od koga nije za učinjena čudesa ništa primio, makar je 
bio siromah i dobro bi mu došli darovi. Sveto pismo, kad kaže: 
»Siromah sam, i u naporima od mladosti svoje« (Ps 87, 16,), primje- 
njuju Sveti oci na Isusa, i vele za Nj da je ubogo živio čitav svoj 
život. Sam pak za sebe reče Isus: »Lisice imaju jame i ptice ne- 
beske gnijezda, a sin čovječji nema gdje da zakloni glavu« (Mt 8, 
20). I On i učenici bili su jednom zgodom tako gladni da su »tr- 
gali klasje, trli ga rukama i jeli« (Lk 6, 1). A ipak nije ni od koga 
ništa uzeo da ukloni svaku sjenu sebičnosti od sebe. 

Kada je u pustinji čudesnim načinom nahranio ljude, spre- 
mala se svjetinja da Ga iz zahvalnosti izabere kraljem. A Isus, 
mjesto da iskoristi priliku i dade se proglasiti kraljem, pobjegne 
između svjetine u goru sam. »A kad Isus dozna da će doći, da 
ga uhvate i učine kraljem, otiđe opet sam u goru« (Iv 6, 15). Kad 
je kralj Herod vidio Isusa, silno se razveselio misleći da će Isus 
pred njim i njemu za volju načiniti koje čudo. Da je to Isus uči- 
nio, nema sumnje da bi stekao prijateljstvo Herodovo. Međutim, 
Isus pred Herodom ne čini čudesa i tako odbija naklonost He- 
rodovu, jer Herod nije tražio čudo za časnu svrhu, da se time pro- 
slavi Bog, nego za zabavu. 

Isus ne čini čudesa da zlorabi svoju moć. Mogao se osve- 
titi ljudima, ali to nije činio. Kad Samaritanci nisu htjeli primiti 
Isusa, rekoše ogorčeni učenici Jakob i Ivan: »Gospodine, hoćeš li 
da kažemo da oganj siđe s neba i da ih uništi? A on okrenuv- 
ši se zaprijeti im govoreći: Ne znate čijega ste duha. Sin čovječji 
nije došao da pogubi duše nego da ih spasi« (Lk 9, 54 — 56). 

Svrha radi koje Isus čini čudesa uvijek je samo najčistija 
i najplemenitija. Pred očima ima samo slavu Božju, obraćenje 
ljudi i oproštenje grijeha. Iz Marije Magdalene, koja je bila poz- 
nata kao javna grešnica, istjerao je Isus 7 đavola. Nakon toga se 
obratila i postala velika ugodnica Božja tako da su njoj Isus na- 
kon uskrsnuća među prvima javio. Kada se Isus svratio u kuću 
Zakejevu, mrmljali su Židovi govoreći: »Svratio se kod grešnog 
čovjeka« A Isus će na to: »Danas dođe spasenje ovoj kući, jer je i 
on (Zakej) sin Abrahamov; jer je Sin čovječji došao da potraži i 
spase što je izgubljeno« (Lk 19, 6 — 10). Nakon ozdravljenja nađe 
Isus tridesetosamgodišnjega bolesnika u hramu i reče mu: »Eto 
si ozdravio, ne griješi više, da ti se što gore ne dogodi« (Iv 5, 14). 
Kad je prigodom Levijeva poziva za apostola Isus u njegovoj 
kući jeo i pio s grešnicima, prigovorali su književnici i farizeji 
govoreći: »Zašto jede i pije s carinicima i grešnicima? A Isus čuvši 
to reče im: Ne trebaju zdravi liječnika nego bolesni; nisam došao 
da zovem pravednike nego grešnike« (Mk 2, 16 — 17). 

Način na koji je Isus činio čudesa uvijek je najčasniji. Čude- 
sa čini na javnim mjestima: u sinagogama, u hramu, na ulicama. 

po gradovima. Riječi što prate čudesa vazda su ozbiljne i svete. 
Plod je čudesa oplemenjivanje ljudskoga duha po krepostima na- 
ravnima i nadnaravnima, neprestano dizanje ljudskih duša k Bogu. 
Sve je, dakle, kod čudesa Kristovih uzvišeno i plemenito, dostojno 
veličine i plemenitosti Sina Božjega. 


ISUS KRIST JE PROROK 

Proroštvo je sigurni navještaj budućega događaja koji se iz 
naravnih uzroka ne može predvidjeti. Prorok točno i sigurno ot- 
kriva buduće događaje. Jasnim riječima opisuje ono što će se do- 
goditi pa i u najdaljoj budućnosti. To znanje budućih događaja 
nije naravno ili obično ljudsko znanje, nego znanje od Boga dano. 

Isus Krist je najveći prorok svih vremena. Proricao je mno- 
go, a proroštva su se u tančine ispunila. Proricao je ne ljudskim, 
nego božanskim znanjem. Isus je posjedovao trostruko znanje. 
Znanje stečeno do kojega je došao putem osjetila. To je znanje 
jednako našemu, a zove se prirodno ili iskustveno znanje. Povrh 
prirodnoga znanja imao je i uliveno znanje. To su gotove spoznaje 
koje Bog običaje davati i svetima. Treće je znanje Njegovo bla- 
ženo gledanje kojim, gledajući Božju narav, u Bogu spoznaje 
sve događaje svih vremena. Kod proricanja je dolazilo do izražaja 
samo nadnaravno znanje: uliveno i blaženo gledanje. Radi toga su 
proroštva Kristova sigurni znak da je Isus poslanik Božji, a nauka 
Njegova istinita i od Boga. 

Isus je prorekao da će Ga Juda izdati. Na Zadnjoj večeri 
reče Isus učenicima: »Zaista vam kažem jedan će me između vas 
izdati«. A učenici su žalosni svaki za sebe pitali Isusa: »Da nisam 
ja, Gospodine?« Konačno ga upita i Juda: »Da nisam ja, rabi?« 
Isus mu odgovori: »Ti kaza« — ti si taj. Kad je Isus bio s učeni- 
cima u Getsemanskom vrtu, dođe Juda i s njime četa velika s ma- 
čevima i toljagama. A Juda im dade znak govoreći: »Koga ja 
poljubim, onaj je, držite ga. I odmah pristupivši k Isusu reče: 
»Zdravo, rabi! I poljubi ga. Tada pristupiše i digoše ruke na Isusa 
i uhvatiše ga« (Mt 26). 

Petru je prorekao da će ga triput zatajiti. Petar se junačio da 
će biti vjeran Isusu i uz cijenu života. »Ako bi mi trebalo i um- 
rijeti s tobom, neću te zatajiti«. A Isus će mu na to: »Zaista ti 
kažem: noćas prije negoli pijetao zapjeva, tri puta ćeš me zata- 
jiti« I doista. Dok se Petar nalazio u dvorištu velikoga svećenika 
da vidi svršetak Isusov, pristupi k njemu jedna sluškinja govo- 
reći: »I ti si bio s Isusom Galilejcem.« A on zataji pred svima go- 
voreći: Ne znam što govoriš. Malo kasnije ugleda ga druga sluški- 
nja i reče: »I ovaj bijaše s Isusom Nazarećaninom. I opet zataji 

(Petar - ) zakletvom: »Ne znam toga čovjeka«. Nedugo iza toga re- 
koše sluge svećeničke Petru: »Doista i ti si od njih, jer te i go- 
vor tvoj 8 izdaje. Tada se (Petar) stade proklinjati i zaklinjati: 
Ne znam toga čovjeka« (Mt 26). 

Isus je u više mahova otvoreno i jasno prorekao svoju smrt 
i uskrsnuće: »Evo, ulazimo u Jerusalem, i Sin će čovječji biti pre- 
dan glavarima svećeničkim i književnicima, i osudit će ga na 
smrtni predat će ga neznabošcima da mu sc narugaju i da ga biču- 
ju i razapnu, i treći će dan uskrsnuti« (Mt 20, 17 — 20). Prepast Je- 
rusalema proriče Isus riječima: »Zaista vam kažem: Neće ostati 
ovdje kamen na kamenu koji se neće razvaliti« (Mt 24, 2). Da se 
je proročanstvo o propasti Jerusalema doslovno ispunilo, to opisu- 
ju: svjetovni povjesničar Josip Flavije i crkveni povjesničar Eu- 
zebije. 

Sveznanje Isusovo, koje je očitovao u proroštvima, dokazuje 
božansko poslanje Isusovo. Ali ono dokazuje i to da Isus prati 
život i djela naša. Kako je njegovo znanje svestrano i nepogrešivo, 
neće nam nikada dobro djelo upisati u zlo, a ni zlo u dobro, nego 
će svako djelo zabilježiti točno po njegovoj vrijednosti. Trsimo 
se da čitav naš život bude ispunjen časnim i poštenim djelima, 
djelima iz ljubavi k Bogu učinjenima, da nam budu na vječnu 
utjehu i radost. 


ISUS POZNAJE TAJNE LJUDSKIH SRDACA 

Mi ljudi imamo svaki u svom srcu tajna za koje drugi lju- 
^ I j znaju i ne mogu znati, ako im mi naše tajne ne otkrijemo, 

štoviše, ni anđeli, ni nečisti duhovi ili đavli ne znaju naših tajna, 
makar su po umnim sposobnostima daleko nad čovjekom. Tajne 
ljudskih srdaca pozna samo Bog koji »ispituje sva srca i zna sva- 
ku pomisao i želju« (1 Dnev 28, 9). »Ja, Gospod, istražujem srce, 
isnif-.iiem bubrege, da naplatim svakome prema putovima nje- 
govfm, kako zaslužuju djela njegova« (Je,- 17, 10). 

Kad čitamo sveta evanđelja, na mnogim mjestima nalazimo 
da je Isus otkrivao tajne ljudskih srdaca. Kad su Natanaela doveli 
k Isusu da postane Isusovim učenikom, reče mu Isus: »Evo, zaista 
je Izraelac u kom nema lukavštine. Reče mu Natanael: Odakle me 
poznaješ? Odgovori mu Isus: Prije negoli te pozna Filip, vidjeh te 
kad si bio pod smokvom«. Tu podsjeća Gospodin Natanaela na 
na neki prošli događaj koji je poznat jedinomu Natanaelu. Ovo je 
znanje Isusovo tajne Natanaelove tako potreslo Natanaela da je 
od silno«' iznenađenja uskliknuo: »Učitelju, ti si Sin Božji, ti si 
kralj Izraelski« (Iv 1, 47 — 49). 


Na drugom mjestu čitamo u Svetom pismu kako je Isus 
razgovarao sa ženom Samaritankom na zdencu Jakobovu. Među 
ostalima reče joj Isus: »Idi, dozovi svoga muža i dođi ovamo. Nato 
ce mu žena: Nemam ja muža. Reče joj Isus: Pravo si kazala: Ne- 
mam ja muža; jer si imala pet muževa; i koga sad imaš, nije ti 
muž, to si kazala po istini. Reče mu žena: Gospodine! vidim da si 
prorok« (Iv 4, 16 — 19). Kad je žena vidjela da Isus zna sve nje- 
zine tajne, to je na nju tako djelovalo da je na bunaru ostavila 
pehar svoj, otišla u grad i rekla ljudima: »Dođite da vidite čov- 
jeka koji mi kaza sve što sam učinila; da nije to Krist?« (Iv 4, 29). 

Neki od književnika, čuvši da je Isus uzetomu oprostio gri- 
grijehe, rekoše u sebi: Ovaj pogrđuje Boga«. A Isus, vidjevši po- 
misli njihove, reče:: »Zašto zlo mislite u srcima svojim?« 

Farizej, po imenu Šimun, pozove Isusa u goste. I dok je Isu- 
sus boravio kod stola- dođe u kuću Marija Magdalena, koja je bi 
la poznata u gradu kao javna grešnica, »I stavši straga kod nogu 
njegovih, plačući stade suzama prati noge njegove i kosom s gla- 
ve svoje otare ih te je cjelivala noge njegove i s pomašću ma- 
zala. Kad to vidje farizej koji ga je pozvao, pomisli u sebi: Da je 
ovo prorok znao bi, dakako, tko i kakva je žena koja ga se dotiče, 
da je grešnica. Tada prozbori Isus i reče mu: šimune, imam ti ne- 
što kazati. On reče: Učitelju, kaži ! — Dvojica su bila dužna 
jednomu vjerovniku: jedan je bio dužan pet stotina dinara, a dru- 
gi pedeset. A kad oni ne imadoše odakle da vrate, pokloni odboji- 
ci. Koji će ga dakle od njih više ljubiti? Odgovori Šimun: Mislim 
da onaj, komu je više poklonio. Isus mu reče: Pravo si sudio. I 
okrenuvši se k ženi reče Šimunu: Vidiš li ovu ženu? Uđoh u tvoju 
kuću, vode mi za noge nisi dao, a ova suzama obli noge moje i 
svojom kosom otare. Cjelova mi nisi dao; a ova, otkako uđe, ne 
presta cjelivati noge moje. Uljem nisi pomazao glave moje, a ona 
pomašću pomaza noge moje. Zato ti kažem: Oprošteni su joj gri- 
jesi, jer je mnogo ljubila« (Lk 7, 38 — 47). 

Isus je poznavao tajne svojih suvremenika. Isto tako je po- 
znavao tajne svih ljudi prije svoga dolaska na zemlju, kao što 
poznaje i tajne svih nas koji živimo nakon Njegova uzašašća na 
nebo. Poznaje tajne jer je Bog. Otkrivao ih je i otkrivat će ih jer 
je Bog. Jedne tajne otkriva još za života ljudi, a sve će otkriti na 
sudnjem danu kad će suditi svima ljudima svega svijeta zajed- 
no. Kakve su naše tajne? Da li je naša savjest zadovoljna s njima? 
Ako ih savjest hvali, tada će ih Bog nagraditi. 

KRISTOVA SVETOST I MUDROST 

Da je Isus Krist obećani Spasitelj svijeta dokazuje svetost i 
mudrost Njegova. Svetost je Njegova života i mudrost Njegove 
nauke tolika da nadvisuje sve uzore i genije svega svijeta kroz 
čitavu povijest toliko, koliko sjajem i toplinom sunce nadvisuje 
sva druga nebeska tjelesa. 

Svetim zovemo čovjeka koji čini kreposna djela i u teškim 
okolnostima. Samo onaj je svet koji neprestano, spremno, lako i 
veselo čini kreposna djela ne samo kad je to lako nego i onda kad 
dođu velike napasti i poteškoće. Nije svetost u tome da netko sa- 
mo koji put svlada napast na grijeh, čuva se grijeha i učini koje 
plemenito djelo kršćanskog milosrđa. Trajno i na svakom kra- 
ju treba izbjegavati zlo i činiti dobro tako da to uđe u krv, pa čo- 
vjek Bogu za ljubav čini plemenita djela lako i veselo i onda 
kad to traži najveće žrtve. 

Za svoju svetost svjedoči sam Isus ovako: »I onaj koji me 
je poslao, sa mnom je i nije me ostavio sama, jer ja svagda činim 
što je njemu drago« (Iv 8, 29). 

Krist je Gospodin neprestano sjedinjen s nebeskim Ocem. Či- 
tav život Njegov nije drugo nego savršeno ispunjavanje Očeve vo- 
lje. On otvoreno pita svoje protivnike: »Tko će mi od vas doka- 
zati kakav grijeh?« (Iv 8, 46). i nitko se od protivnika nije usudio 
ni riječi reći protiv. Kad su htjeli Isusa osuditi na smrt: »Glavari 
svećenički i sva skupština tražahu lažno svjedočanstvo na Isusa da 
bi ga na smrt osudili, i ne nađoše, premda pristupiše mnogi laž- 
ni svjedoci« (Mt 26, 59 — 60). Tako i samo veliko vijeće mora priz- 
mati Isusovu svetost kad se mora utjecati lažnim svjedocima. Sv. 
Petar veli za Isusa »koji grijeha ne učini, niti se nađe lukavština u 
ustima njegovim« (1 Petar 2, 22). Sv. Pavao kaže za Isusa da je 
On veliki svećenik koji je »svet, nevin, neokaljan, odvojen od gre 
šnika, i uzvišeniji od nebesa« (Hebr 7, 26). 

I sam Pilat koji je imao na smrt osuditi Isusa, a konačno 
Ga pod pritiskom sile i straha i osudio, svjedoči za Isusa: »Nikak- 
ve krivice ne nalazim na ovom čovjeku«. »Sazvavši glavare sve- 
ćeničke, i svećenike i narod, reče im: Dovedoste mi ovoga čovjeka 
kao da buni narod, i ja sam ga eto pred vama ispitao i nisam na- 
šao u ovom čovjeku ni jedne krivice zbog koje Ga vi tužite« (Lk 
23, 4 i 14) Juda izdajnik, vidjevši svoj zločin, ispovijeda otvoreno: 
»Sagriješio sam izdavši krv nedužnu« (Mt 27, 4). 

Čitav je život Isusov postojana i neprestana borba protiv 
zla. Grešnicima oprašta grijehe i sokoli ih da ne griješe više. Iz 
opsjednutih izgoni đavle, uzročnike grijeha i svakoga zla. Druži se 
s grešnicima da ih pouči i podigne na čestit život. Dragovoljno pri- 
ma uvrede i poniženja, pa i samu smrt, samo da pokaže ljudima 
koliko mu je na srcu dobro ljudi. Sveto pismo označuje sav rad 

Isusov ukratko riječima: »Prošao je (svijetom) čineći dobro« (Dap 
10, 38). Krist je uzor u svim krepostima u najvišem stupnju. U lju- 
bavi je prema Bogu i bližnjemu nedokučiv, u milosrđu prema tje- 
lesnim i duševnim bolesnicima nepogrešiv. Zato s pravom svi sve- 
ci gledaju u Isusu najviši uzor svetosti kojega svi nasljeduju i bez 
kojega još nitko nije svetim postao. 

Krist je posjedovao divno umno ravnovjesje. Kod Njega je 
bila tolika oštrina shvaćanja i mir u suđenju, da Ga ni najopreč- 
niji životni događaji nisu mogli pokrenuti da skrene bilo lijevo bi- 
lo desno. Krist je jedini značaj u kome vlada savršeni sklad iz- 
među oprečnih kreposti: pravde i milosrđa, jednostavnosti i du- 
bine, poniznosti i velikodušnosti, praktičnoga rada u svakidašnjem 
životu i visoke kontemplacije, koja traži najveći mir i tišinu: iz- 
među muževne odvažnosti i srdačnosti, između ljubavi prema ži- 
votu i mržnje na život, između veselja koje kliče i duboke žalosti 
koja potresa čitavim bićem. 

Krist nije bio ni prevaren ni varalica. Ni duševni bolesnik ni 
umišljeni zanesenjak. On je genij nad svim genijima i Svetac nad 
svim Svecima. Iz savršenog sklada, koji je vladao u Kristovoj oso- 
bi između uma i srca, duše i tijela, božanske i ljudske naravi po- 
tekla je kršćanska nauka, Crkva svetih i sva kršćanska kultura. 


ISUS TRPI KROZ CIJELI ŽIVOT 

O Isusu ispovijedamo u Apostolskom vjerovanju: »Mučen 
pod Poncijem Pilatom, raspet, umro i pokopan«. 

Čitav Isusov život je neprestano trpljenje. Njegove muke po- 
činju onim časom kad se pojavio na zemlji. A zašto? Rodio se kao 
siromašno, ubogo dijete u štali. Ni ta štala nije bila vlasništvo 
Njegove Majke i hranitelja nego je bila tuđa. Ljudska djeca se ro- 
de u kućici kakvoj-takvoj, a samo u izvanrednim se prilikama do- 
gađa da se rode u štali. Takve su izvanredne prilike kad uslijed 
strahovitog ratnog razaranja najednom tisuće ljudi ostanu bez 
krova nad glavom, pa moraju makar i u štalu na stan samo da 
spase goli život. Sin Božji trpi već kod samoga rođenja najveću bi- 
jedu i siromaštvo, što trpe ljudska djeca rijetko kada u životu, i to 
samo u najtežim povijesnim odlomcima, kad nastupe ratovi, pop- 
lave i slične priodne nepogode. 

Prvi mu je ležaj na slami u jaslama. On je kao druga bo- 
žanska osoba s Ocem i Duhom Svetim stvorio čitav svemir, s 
neiskazanim blagom i bogatstvom, a sam leži kao nejako dijete 
među životinjama u hladnoj štali, na oštroj slami i u tvrdim jas- 
lama! 

Jedva je došao na svijet, već Ga ljudi progone. Krvoločni 
kralj Herod hoće Ga pogubiti. Herod je čuo o malom Isusu da je 
Isus kralj židovski, pa se pobojao ne bi li mu bio suparnik. Od 
straha da ne izgubi prijestol, htjede Herod ubiti Isusa. A da bu- 
de siguran da je uistinu pogubio Isusa, dade pogubiti svu mušku 
djecu do 2 godine u Betlehemu i okolici. Međutim su po Božjoj 
uputi Blažena Djevica Marija i sv. Josip, još prije nego su došli 
Herodovi vojnici, pobjegli s Isusom u tuđu zemlju — Egipat. U 
Egiptu boravi sveta Obitelj tako dugo dok nije Herod umro. Na- 
kon smrti Herodove vraća se sveta Obitelj u Nazaret gdje Isus 
sprovodi svoj skroviti život do 30. godine. U kući radi sve poslove 
kao i sva seljačka i radnička djeca. Majci pomaže oko kućanstva, 
a hranitelju u tesarskom obrtu koji je sigurno jedan od najtežih 
obrta. Tesarske su ruke krvave od žuljeva, a zarada slaba. Posla 
preko glave, a dohoci tek toliki da se preživi. U vrijeme rata 
ljudi se tuže na ratnu bijedu. I s pravom se tuže, jer je bijeda 
uistinu velika, a trpi je sav svijet i svi staleži bez razlike. Ali svaki 
rat ima svoj svršetak i ratna bijeda svoj konac. Nakon rata nastu- 
pa opet redoviti život pa ljudi brzo zaboravljaju rat i njegovu bi- 
jedu. Kod Isusa nije bilo tako. Njega prati bijeda čitav život, a 
podnosi je dragovoljno s najuzvišenijom nakanom: da proslavi 
Boga i otkupi ljude. Divan nam je primjer dao i ganutljivu utje- 
hu ostavio. Kad se sjetimo, da je On, nevini Bog, toliko trpio za 
druge, tada je i nama lakše trpjeti, jer trpimo radi svojih grijeha 
i slabosti, a trpljenje naše ima svrhu izbrisati uvrede što smo 
ih Bogu nanijeli. 

U Isusovu životu nije bilo dana bez udarca, ni veselja bez 
boli. Kad mi gledamo sliku trpećega Isusa, tada obavljamo u pa- 
meti svu težinu Isusovih boli. Upravo je tako i Isus, jer je svez- 
najući Bog, unaprijed znao i vidio, kao u slici, sve muke što će ih 
trpjeti, i boli što će ih pretrpjeti. Sav je život Isusov Njemu bio 
neprestano tako jasno pred očima kao da se već sav život pred 
Njim razvio i svršio. Radi toga se On nalazio u trajnoj smrtnoj 
muci. Smrtna je tjeskoba svakim danom sve više rasla i posto- 
jala je to većom što se više približavao Veliki tjedan, kad su naj- 
veće muke i patnje stvarno nastupile. 

Još veće su bile Isusove patnje u javnom životu. Nakon 30. 
godine je nastupio kao javni učitelj propovijedajući Božju nauku. 
Jedna je od najtežih služba u ljudskom društvu učiteljska služ- 
ba. A Isus je kao učitelj propovijedao mnogo i naporno, a živio 
vrlo oskudno. Živio je od darova dobrih ljudi, a tko živi od darova, 
ni ne jede koliko bi htio, a još manje što bi htio. Tako je i s odije- 
lom, a još gore sa stanom. Za svoj je plemeniti rad doživljavao 
strahovite uvrede i nezahvalnosti. U podvalama su neprijatelji išli 
tako daleko da su mu predbacivali, da ima đavla u sebi, i da s po- 
moću đavla čini čudesa. Takvi i slični doživljaji bili su Isusov svag- 
dašnji kruh. 

Sveto pismo veli za Isusa da je trebalo da Krist trpi i tako 
uđe u slavu svoju (Lk 24, 26). To isto vrijedi i za svakoga čovje- 
ka. Život se ne da zamisliti bez patnja. Patnje treba snositi iz lju- 
bavi prema Bogu. U patnjama se duša kuša kao zlato u vatri. U 
patnjama se duša čisti. Iz patnja treba da duša izađe čista i ne- 
vina, pa da se onda, nakon ovoga života, sveta vrati k Bogu. 


ISUS U GETSEMANSKOM VRTU 

Na Veliki četvrtak počinje strašna Isusova muka koja će 
se svršiti na Veliki petak smrću Isusovom na križu. 

Isus je na Veliki četvrtak posljednji put sabrao apostole oko 
sebe da s njima zajedno večera Zadnju večeru. Htio im je dati us- 
pomenu prije nego umre. Zlata i srebra nije imao. Ali im je dao 
mnogo vredniju uspomenu. Uzeo je kruh, blagoslovio ga, prelo- 
mio i dao učenicima govoreći: »Uzmite i jedite, ovo je tijelo mo- 
je«. Zatim uzme kalež s vinom, blagoslovi ga i dade učenicima 
svojim govoreći: Pijte iz njega svi, jer je ovo krv moja. To činite 
na moj spomen«. Dao im je samo sebe pod prilikama kruha i vi- 
na za duhovnu hranu i duhovno piće i ovlastio ih da i oni mogu 
pretvarati kruh i vino u sveto Tijelo i svetu Krv Njegovu. Na Zad- 
njoj je večeri čitana prva sv. Misa, ustanovljen je prvi put presv. 
Oltarski Sakramenat, podijeljena prva sveta Pričest i obavljeno pr- 
vo sveto ređenje. Apostoli su zaređeni za svećenike. 

Nakon Večere pođe Isus s učenicima na Maslinsku goru 
u Getsemanski vrt. Na ulazu u vrt ostavi Isus osmoricu apostola 
i reče im: »Sjedite tu dok ja ne odem tamo i pomolim se«, Sa 
sobom uze trojicu najmilijih učenika: Petra, Jakova i Ivana, i 
udalji se s njima između drveća od ostale osmorice. Ova su tro- 
jica apostola bila nazočna kad je Isus uskrisio Jairovu kćer i kad 
se Isus preobrazio na gori Taboru. Kako su nekoć bili svjedoci 
Njegove božanske slave, tako će sada vidjeti Njegovu čovječju sla- 
bost i poniženje. Pred njima je dao oduška svojoj boli riječima: 
»Žalosna je duša moja do smrti, ostanite ovdje i bdijte sa mnom« 
(Mt 26, 28). Nato se Isus odijeli i od ove trojice i pođe dalje u 
vrt kojih pedeset koraka ,tj. koliko se može kamenom dobaciti. 
Ovdje je najprije kleknuo na zemlju, zatim pao na lice u znak du- 
bokoga poniženja te se dugo i pobožno Bogu Ocu molio. U toj je 
tjeskobi vapio Isus iz dna srca: »Oče moj, ako je moguće, neka me 
mimoiđe kalež ovaj, ali ne kako ja hoću nego kako ti« (39). Ovu je 
istu molitvu triput molio. Za molitve »javio mu se anđeo s neba 
i hrabrio Ga. I jer je bio u smrtnoj stisci molio se usrdnije. I 
njegov je znoj bio kao kaplje krvi što su tekle na zemlju« (Lk 


22, 43 — 44). Ovu okolnost da se je Isus krvlju znojio, zabilježio je 
jedini evanđelista sv. Luka koji je po zanimanju bio liječnik. Isus 
ustade od molitve, dođe k učenicima i reče: »Evo se približi čas 
i Sin čovječji predat će se u ruke grešnicima. Ustanite, hajdemo! 
Evo se približi moj izdajica« (Mt 26, 45 — 46). 

Radi čega je Isus u Getsemanskom vrtu proživljavao smrt- 
nu muku? Tri su uzroka: Isus je u duhu slušao i gledao sve grije- 
he svih ljudi i svih vremena. Slušao je bogumrske kletve kojima 
se razbacuju jezici bezbrojnih ljudi. Jezik koji je dan čovjeku da 
njime hvali i slavi Boga, da jedan drugoga tješimo, da jedan dru- 
gomu iznosimo svoje misli i osjećaje, prema tome da nam služi 
kao najplemenitije sredstvo za sporazumijevanje; taj isti jezik 
postaje otrovna srelica kojom se izbacuju bezbrojne strijele i pro- 
tiv samoga Boga. Gledao je bezbrojne ogovarače i klevetnike kojih 
je vazda bilo na svijetu, a osobito ih mnogo ima danas, Oni odu- 
zimaju drugome poštenje koje je u naravnom redu najveća drago- 
cjenost na zemlji. Gledao je tolike tatove, otimače i ubojice koji, 
mjesto da marljivo rade i pošteno žive, uživaju u tome da uništa- 
vaju živote, da otimaju i plačkaju tuđu imovinu, da zločinački 
pale i pustoše. Sebi nisu ništa pomogli, jer ono što je oteto, to je 
uvijek bilo i ostaje prokleto, a bezbrojne su obitelji preko noći 
stavili na prosjački štap. 

Isus je već imao pred očima bičeve kojim će ga bičevati, 
trnovu krunu kojom će ga kruniti, i križ na kojem će umrijeti. 
Već samoga sebe gleda kako u groznim mukama umire na križu. 

Na najviše Ga je boljela pomisao na zauvijek propale duše. 
Trpio je širokogrudno i velikodušno za sve ljude svih vremena. 
Trpio je s najčistijom nakanom da sve ljude otkupi i spasi, da 
svi ljudi budu dionici nebeske slave. A ipak će se naći mnogo 
ljudi koji će prezreti Njegovu muku; za te će Njegova predra- 
gocjena Krv biti uzalud prolivena. To Ga neizrecivo boli. 

Pođimo u duhu na Maslinsku goru i gledajmo Isusa kako 
se znoji krvavim znojem. Krvlju se znoji radi nas i naših grijeha. 
Radi mene i mojih grijeha. Kajem se za grijehe. Popravit ću svoj 
život. Isuse, pomozi mi da spasim svoju dušu. 


JUDA IZDAJNIK 

Nesretni je apostol Juda izdao Isusa, svoga Učitelja, Žido- 
vima za 30 srebrnika. Judina je izdaja najodvratniji događaj u ci- 
jeloj povijesti. Zato nema većega prezira za čovjeka nego kad ga se 
poredi s Judom pa mu se kaže: Ti si Juda, izdajnik. 

Kao izdajnički znak ugovoren je poljubac. Juda je rekao voj- 
nicima i slugama: »Koga je poljubim, onaj je, držite ga«. I došav- 

ši s ruljom u Getsemanski vrt, pristupi k Isusu i reče: »Zdravo 
učitelju' I poljubi ga«. A Isus mu reče: »Prijatelju, pošto si do- 
šao? Juda, zar poljupcem izdaješ Sina čovječjega?« Isus istupi 
pred četu,’ koja je došla da Ga uhvati, i upita ih: »Koga tražite? 
Od°ovoriše mu: Isusa Nazarećanina. Isus im kaže: Ja sam. Čim im 
reče: Ja sam, uzmalcoše i popadoše na zemlju. Onda ih opet upita: 
Koga tražite? Oni rekoše Isusa Nezarećanina. Isus im odgovori: 
Kazao sam vam da sam ja. Ako dakle mene tražite, pustite ove nek 
j c l u<( j pokaže na apostole — da im se ništa zla ne dogodi. »Ta- 

da pristupiše i digoše ruke na Isusa i uhvatiše ga«. 

Petar se htio oprijeti pa izvadi mač i udari slugu velikoga 
svećenika i odsiječe mu desno uho. Isus reče Petru ozbiljno: »Vra- 
ti svoj mač u korice njegove; jer svi koji se hvataju mača, od 
mača će i poginuti«. Ili misliš da ja ne bih mogao umoliti Oca 
svoga i on bi mi poslao odmah više od dvanaest legija anđela? 
Kako bi se ispunila Pisma da tako treba da bude?« Sv. Luka upo- 
zoruje da se Isus dotakao slugina uha i izliječio ga. Tada se 
Isus dragovoljno predao da Ga svežu i povedoše Ga u Jeruzalem 
na sud k velikom svećeniku Kajfi gdje su se već sabrali književ- 
nici i starješine. 

Što je Judu ponukalo da izvede odvratni čin izdaje? Kad je 
Isus birao članove za najuži zbor svojih povjerenika za apostol- 
ski zbor, uzeo je za apostola i Judu. štoviše, odlikovao je Judu i 
u samom apostolskom zboru, jer mu je povjerio naročitu službu. 
Isus i apostoli su živjeli od milodara, a nadzor i upravu na miloda- 
rima povjerio je Isus Judi. Od milodara imao je Juda nabavljati 
sve što je trebalo Isusu i apostolima, a kad bi podmirio najnužni- 
je potrebe, drugo je trebao razdijeliti među siromahe. Isusov je 
dakle postupak mogao u Judi roditi samo ljubav i vjernost pre- 
ma Isusu. Uzrok je pada Judina drugdje — u samom Judi. 

Sveto evanđelje zove Judu tatom, jer je potajno za sebe uzi- 
mao od novaca što su ih ljudi poklanjali Isusu i opastolima. Tako 
je Juda postao prije tat nego izdajica. Strast ga je za zemaljskim 
blagom toliko zaslijepila da je za novac konačno prodao i samoga 
Učitelja, te postao sramotni preteča svima koji će za novac poga- 
ziti prijateljstvo, poštenje, savjest, domovinu, štoviše i svoju 
vjeru. U početku mala mana, sitne krađe — dovele su Judu do 
strahovitog zločina da je za novac izdao i samoga Boga! 

Novac, taj nesretni novac! Što su sve ljudi kadri radi nje- 
ga učiniti? Jedni radi novca pogaze zadanu riječ i poštenje pa će 
zbog novca slagati, krivo svjedočiti, pa i krivo priseći. Drugi će 
radi novca ubiti čovjeka. Koliki su životi već pali, a jednako pa- 
daju i danas samo radi novca! Radi novca se drugomu oduzima 
poštenje. To je ćudoredna smrt, mnogo put jednako teška, ako ne 
i teža od tjelesne smrti. Radi novca se raskinulo dugogodišnje pri- 
jateljstvo. Izdao je muž ženu, a žena ostavila muža. Dijete je 
izdalo vlastitoga oca, a otac prodao dijete. Koliki su zaslijep- 

9 Razum i objava o Bogu 

ISUS PRED ANOM I KAJFOM 

Iz Getsemanskoga vrta poveli su vojnici i sluge Isusa u Je- 
rusalem na sud. Istraga će se voditi cijelu noć na Veliki četvrtak i 
na Veliki petak ujutro dok Isus ne bude osuđen na smrt. 

Najprije dovedu Isusa k velikom svećeniku Ani. On je pitao 
Isusa za učenike i nauku. A Isus mu odgovori: »Ja sam govorio 
javno svijetu, ja sam svagda učio u zbornici i hramu gdje se svi 
Židovi skupljaju, i ništa nisam govorio tajno. Što pitaš mene? 
Pitaj one koji su slušali što sam ja govorio!« Dok je Isus ovo govo- 
rio, jedan od slugu, da se dodvori svome gospodaru, udari Isusa 
po licu govoreći: »Tako li odgovaraš velikomu svećeniku? Isus 
mu odgovori: Ako sam rekao zlo, dokaži da je zlo, ako li pravo, 
zašto me biješ?« (Iv 18, 20—29). 

Ana je poslao svezanoga Isusa velikom svećeniku Kajfi gdje 
se sakupilo veliko vijeće. Nastupali su mnogi lažni svjedoci, sili 
nijesu mogli naći ni dva svjedoka koji bi se slagali u svojim od- 
govorima. Tada ustade Kajfa i reče: »Zar ništa ne odgovaraš 

što ovi na tebe svjedoče? Sveto pismo veli: A Isus je šutio«. Šu- 
tio je, jer bi bilo uzalud da se branio kad je sud već unaprijed 
zaključio da mora umrijeti. Šutnjom je Isus osudio njihovo neoz- 
biljno igranje suda. Najzad Ga upita Kajfa: »Zaklinjem te živim 
Bogom da nam kažeš jesi li ti Krist, Sin Božji. Reče mu Isus: 
»Ti kaza« — to znači: jesam. Isus je naravni Sin Božji, s Ocem 
i Duhom Svetim ima jednu te istu narav. Rekao je, dakle, čistu 


istinu. Na Isusov odgovor razdere kao od žalosti Kajfa svoje ha- 
ljine govoreći: »Pogrdio je Boga; što nam trebaju više svjedoci. 
Evo sad ste čuli kako grdi (Boga). Šta mislite?« A veliko vijeće 
odgovori: »Zaslužio je smrt«. 

Sada povedu sluge Isusa u predvorje. Tu su Mu se rugali, 
pljuvali Mu u lice, udarali Ga šakama, šibali Ga i svakojakim 
drugim uvredama ponizivali. Zastrli su Mu lice, pa Ga udarali i pi- 
tali: »Proreci nam, Kriste, tko je koji te je udario.« (Mt 26, 62 — 67). 

Udarac, kojim je drzoviti sluga udario Isusa po licu, nas 
boli toliko kao da smo ga mi sami doživjeli. I pravo je tako da 
sučustvujemo s Isusom u bolima i poniženjima Njegovim. Sve 
što vrijeđa i ponizuje oca, treba da vrijeđa i ponizuje i dobro di- 
jete. Što sramoti učitelja, to osjeća kao sramotu i čestit učenik. 
Što zadaje tugu majci, to žalosti i plemenitu kćer. No nisu suvre- 
menici Isusovi jedini ljudi koji su se ružno ponijeli prema Njemu. 
I kasnije se u povijesti nalazi sličnih ljudi. Pa i među samim 
kršćanima. Gledajte ljude našega vremena! Koliki ostavljaju Isu- 
sa i pristaju uz ideje koje su suprotne kršćanskom naziranju na 
svijet, a napose u pitanjima vjere i ćudoređa. Zar prosti izrazi, 
bogumrske kletve, nećudoređan život i svako drugo kršenje Bo- 
žjega zakona, nisu jednako za Isusa i njegov ugled kao i ćuške i 
šake koje su padale po Isusovu tijelu? 

Gdje je ikada na svijetu bilo jedno društvo koje je toliko 
dobra učinilo ljudima, koliko to neprestano čini Kristova Crkva? 
Da je Evropa u kulturnom pogledu nad drugim kontitentima 
ima u prvom redu zahvaliti Kristovoj Crkvi. Dok se je vjerno 
držala naputka svete Crkve, išla je Evropa naprijed. A u suvre- 
meno doba, kad je počela napuštati Crkvu, Evropi prijeti opas- 
nost — kako svi znaci pokazuju — da padne u potpuno bar- 
barstvo. 

Kako su suvremenici ponizivali i zlostavljali Krista, tako 
i mnogi suvremenici ponizuju i zlostavljaju Njegove zamjenike 
— katoličke svećenike. Nijedan od obrazovanih staleža ne potječe 
u tolikom postotku izravno od naroda koliko svećenički. Nijedan 
nije po shvaćanju i osjećanju tako bliz narodu kao svećenici. 
Nijedan ne radi za narodno dobro toliko koliko svećenici. Ali je 
istina i to da nijedan stalež u današnjem idejnom i oružanom su- 
kobu ne trpi i ne strada toliko koliko svećenički. Krist je pobi- 
jedio svoje suvremenike. Crkva je Kristova kroz čitavu svoju 
povijest pobjeđivala i pokopala sve svoje neprijatelje, makar su 
bili silni po broju i moći. Crkva će pobijediti i današnje neprija- 
telje, makar koliko bili jaki, jer je rečeno: »I vrata paklena neće 
je nadvladati«. 


PETROVA ZATAJA 


Kad je Isus nakon Zadnje večere išao s apostolima na Ma- 
slinsku goru, upozorio je učenike: »Svi ćete se vi sablazniti no- 
ćas nada mnom jer je pisano: Udarit ću pastira i ovce će se od 
stada razbjeći«. Tada je Petar uvjeravao Gospodina: »Ako se i 
svi sablazne nad tobom, ja se neću nikada sablazniti«. Na to će 
mu Isus: »Zaista ti kažem: noćas prije nego pijetao dvaput za- 
pjeva, ti ćeš se mene triput odreći«. 

Kad su vojnici uhvatili i vodili Isusa na sud k velikim sve- 
ćenicima Ani i Kajfi, izdaleka su se za povorkom šuljali i apostoli 
Petar i Ivan da vide što će biti s Isusom. Slijedeći Isusa opaziše 
da su Ga uveli u dvorište velike kuće gdje su stanovali Ana i 
Kajfa. Vratarica otvori vrata i odmah ih za povorkom zatvori. 
Petar i Ivan su također htjeli ući u dvorište da čuju i vide pos- 
tupak s Isusom. Ivana je vratarica odmah pustila jer je u kući 
bio poznat. Ivan je kao ribar često tamo donosio ribe pa ga je 
sva kućna družina poznavala. Međutim Ivan zamoli vrataricu 
neka pusti i Petra. Vratarica uvaži Ivanovu preporuku te pusti 
i Petra unutra. 

Kako je bilo rano proljeće, pa zbog toga dosta hladno, na- 
ložiše vojnici i sluge vatru na dvorištu da se ogriju dok je trajalo 
preslušavanje Isusovo gore u sudnici. I apostoli Petar i Ivan ta- 
kođer pristupe k vatri da se ogriju. Ali je Petar odmah postao 
sumnjiv, jer se bojažljivo i nesigurno ogledavao na sve strane. 
Dok se on ovako nemirno držao po dvorištu, »pristupi k njemu 
jedna sluškinja govoreći: I ti si bio s Isusom Galilejcem«. A Pe- 
tar od silnog straha da ne bi uhvatili i njega reče: »Ne znam što 
govoriš«. To je prva zataja. Htio je reći: ne samo da nisam bio 
s Njime, nego sam tako daleko od Njega da i ne razumijem što 
govoriš. Malo zatim ugleda ga druga sluškinja i, pokazujući prs- 
tom na Petra, reče onima koji su bili oko vatre: »I ovaj bijaše s 
Isusom Nazarećaninom«. Sad je čitavo društvo uprlo radoznali 
pogled na Petra, a on da se izbavi iz neprilike odlučno zataji Isu- 
sa pred svima rekavši: »Ne znam toga čovjeka«. Taj čas zapjeva 
pijetao prvi put. Međutim je Petar od velikog straha i uzbuđe- 
nja prečuo prvo pjevanje pijetla. Nedugo iza toga pristupiše k 
Petru oni što su se grijali i rekoše mu: »Doista i ti si od njih jer 
te i govor tvoj izdaje«. Sad je već Petar bio izvan sebe od straha pa 
se stao kleti i proklinjati: »Ne znam toga čovjeka« (Mt 26). I 
odmah zapjeva pijetao drugi put. Točno se, dakle, ispunilo pro- 
roštvo Isusovo: Prije negoli pijetao zapijeva dvaput, ti ćeš se 
mene triput odreći. 

Taj čas su stražari vodili Isusa u prizemlje gdje će pod nji- 
hovom paskom dočekati dan. Prolazeći preko dvorišta »obazrev- 
ši se Gospodin pogleda Petra« (Lk 22, 61). Pogled je Isusov bio 

bolan za Petra. Kao da je rekao Petru: Ti dakle mene ne po- 
znaš . . .? Zar i ti, Petre moj? Sad se tek Petar sjetio riječi Gospo- 
dinovih: Prije nego pijetao dvaput zapjeva, ti ćeš se mene triput 
odreći. Petra je spopala tolika bol i kajanje da je odmah izašao 
iz dvorišta napolje i gorko plakao. Kad god bi kasnije čuo pijetla 
pjevati, sjetio bi se svoga grijeha i plakao je toliko da su mu se 
na obrazima poznale brazde od suza. Bile su to vrele suze po- 
kajnice koje su oprale krivicu njegovu. Isus mu je grijeh opros- 
tio i kasnije ga učinio prvakom apostolskim. 

Zašto je Bog dopustio da Petar, budući prvi zamjenik Kri- 
stov na zemlji, dakle prvi Papa, tako nisko padne? Isus je to do- 
pustio da ga upozori: Petre, ne pouzdaj se u sebe, nego u milost 
Božju. Milost Božja drži čovjeka na visini kreposna života, a ne 
vlastita snaga. Isus je nakon pada pokazao Petru milosrđe da ga 
pouči: i ti trebaš biti blag i milosrdan s vjernicima i njihov im 
slabostima pa rado opraštati kako sam i ja tebi oprostio. 

Petar nije zanijekao vjeru u božanstvo Kristovo, nego sa- 
mo to da je on učenik Isusov. I kod nasljednika se Petrovih, 
Svetih Otaca Papa, može dogoditi da koji u svom privanom ži- 
votu pogriješi, ako kao vrhovni učitelj cijele Crkve još nijedan 
nije pogriješio u nauci vjere i ćudoređa, a i ne može pogriješiti, 
jer ih kao učitelje vjere prati nepogrešivi Duh Sveti koji je sama 
istina i mudrost. 


ISUS PRED PILATOM I HERODOM 

Veliko je vijeće židovsko dvaput osudilo Isusa na smrt: 
u noći od Velikoga četvrtka na petak i na Veliki petak ujutro. 
Ali osuda nije bila pravomoćna dok je nije potvrdio rimski upra- 
vitelj. Na njemu je bilo da izreče konačnu smrtnu osudu nad 
Isusom i da je izvrši. 

Radi toga su predstavnici Velikog židovskog vijeća već 
rano ujutro na Veliki petak poveli svezanog Isusa na sud pred 
rimskoga upravitelja Poncija Pilata. Saslušavši optužbu reče Pi- 
lat tužiteljima: »Ja ne nalazim na njemu nikakve krivice«. Među- 
tim je Pilat doznao da je Isus Galilejac, a u Galileji je imao vlast 
ITerod. I da se izbavi iz neugodnog položaja da ne mora osuditi 
Isusa, pošalje Isusa na sud Herodu s kojim je inače bio u za- 
vadi. Mislio je: počastit će Heroda što mu prepušta parnicu, a 
sebe će izvući iz neprilike. 

Herod se silno obradovao kad je vidio Isusa, čuo je za 
Isusa da je veliki čudotvorac, pa se nadao da će Isus i pred nj im 
učiniti koje čudo te će se ugodno pozabaviti sa svojom dvorskom 

svitom. I pitao je Herod Isusa za mnoge stvari. Ali mu Isus ništa 
ne odgovori. Svetinje Božje treba visoko cijeniti i poštivati i nji- 
ma se brižno služiti za spas duše. Jer je Herod htio zbijati ne- 
umjesne šale sa svetinjama Božjim, Isus ne samo da nije pred 
njim htio učiniti niti jedno čudo, nego mu nije uopće ni na pita- 
nja odgovarao. Videći Herod da je osramoćen, htjede se porugati 
Isusu pa Ga obuče u bijelu haljinu kao luđaka i takva Ga pošalje 
natrag na sud Pilatu. 

Pilat »sazvavši glavare svećeničke i vijećnike i narod, reče 
im: Dovedoste mi ovoga čovjeka kao da buni narod, i ja sam ga 
eto pred vama ispitao i nisam našao na ovom čovjeku ni jedne 
krivice zbog koje ga vi tužite. A ni Herod, jer ga je poslao natrag 
k nama. Prema tomu nije ništa učinio što bi zaslužilo smrt. Kaz- 
nit ću ga dakle i pustiti« (Lk 23, 13 — 16). Da oslobodi Isusa, dođe 
Pilat na novu misao. O Vazmu bi im puštao na slobodu jednog 
zločinca koga je puk izabrao. To je bio starodrevni običaj koji je 
sjećao Židove kako su oni na taj dan bili oslobođeni babilonskoga 
sužanjstva i kako će ih opet Mesija osloboditi rimskoga sužanj- 
stva. U tamnici se nalazio zloglasni razbojnik Baraba koji je 
radi svojih zločina bio strah i trepet u cijeloj zemlji. Zato upita 
Pilat narod: »Koga hoćete da vam pustim: Barabu ili Isusa pro- 
zvanoga Krist?« Međutim se prevario. Svjetina nahuškana od 
narodnih vođa vikala je kao mahnita neka pusti Barabu. »Što ću 
učiniti s Isusom koji se zove Krist?« Svjetina odgovori vičući: 
»Raspni ga, raspni ga«. 

»Kad vidje Pilat da ništa ne pomaže, nego da je još veća 
buka, uze vodu te opere ruke pred narodom govoreći: Ja nisam 
kriv u krvi ovoga pravednika; vi ćete odgovarati. I odgovori sav 
narod: Krv njegova na nas i na djecu našu. Tada im pusti Barabu, 
a Isusa dade bičevati i predade da se raspne« (Mt 27, 24 — 26). 

Pilat je osudio Isusa na smrt protiv svoga uvjerenja. Osu- 
dio je Isusa, makar je bio u duši duboko uvjeren da je Isus nevin. 
Osudio Ga je iz straha da se ne zamjeri onim Židovima koji bi ga 
mogli tužiti caru u Rim, pa bi izgubio svoj visoki položaj. Pilat 
je slabić — slab značaj. Pilat je slika svih onih kukavnih kruho- 
boraca koji će iz straha da ne izgube svoj položaj, sagibati glavu 
i lijevo i desno. Služit će u isto vrijeme i Bogu i đavlu. Tražit će 
i naći izlaz makar s kim samo da se ne bi komu zamjerili i radi 
toga stradali. Zlo je to. Tako ne smije biti. Takvim postupkom 
uzvišena krepost pravednosti gubi svoj ugled i pala je već tako 
nisko da je neki pravnik žalosno, ali duhovito, primijetio: Pra- 
vednost je prazno ime i navlači se tamo kamo sudac hoće. 

Naš je hrvatski narod svoje visoko poimanje pravednosti 
divno izrazio kad je rekao: Ni po babu ni po stričevima, već po 
pravdi Boga velikoga. To neka bude naše životno načelo, makar 
morali radi pravednosti i stradati. 


ISUSA BIČUJU 

Poncije Pilat, prije nego je izrekao smrtnu osudu nad Isu- 
som dao je Isusa bičevati. Mislio je: kad Židovi vide Isusa svega 
izranjena i bičevima okrvavljena, imat će smilovanja pa će tražiti 
neka se Isusa pusti na slobodu. 

Tadašnji su zakoni dopuštali bičevati samo robove s koji- 
ma se postupalo kao sa životinjama. Bičevanjem se kažnjavalo i 
velike zločince koje je samo bič mogao podsjetiti na poštenje. 
Bičevali su zato da kazne kakav veliki zločin ili da prinude tvrdo- 
korna zločinca na priznanje, ili, konačno, da pooštre kaznu ono- 
mu koji je bio osuđen na smrt. Tko je jednom bio bičevan, bio je 
sramotno ožigosan za cio život. 

Stari se pisci zgražaju nad tom kaznom. Mjesto bičevati 
kažu oni sjeći, rezati, jer je takav kažnjenik poslije pretrpljene 
kazne bio kao noževima isječen i izrezan. Jedan koji je vidio bi- 
čevanje na svoje oči, opisuje ga ovako: S tijela kažnjenika vise 
komadi mesa što su ih bičevi izrezali. Na mjestima se vide krvave 
žile, gole kosti, iza kojih se može zaviriti u utrobu. Mnogi je pod 
udarcima izdahnuo i srušio se mrtav (Vimer, Isus Krist, III, 135). 
Tu je kaznu imao sada pretrpjeti ni kriv ni dužan jedinorođeni 
Sin Božji Isus Krist. 

Isus se je naprije morao svući do pojasa. Zatim se malo 
prignuo da mu sprijeda svežu ruke za niski stup. To su vojnici 
činili zato da Ga mogu nesmetano tući po leđima. Bičevi su bili 
sastavljeni od remenja na koje su bile privezane olovne kuglice 
da udarci jače bole. Povrh toga bili su na remenje pričvršćeni 
maleni komadići kosti da prodiru u meso kao čavli. Tako se ispu- 
nilo što je David prorekao o Isusu: »Kao po nakovnju udarahu 
po mojim leđima, prebrojiše sve kosti moje«. Nakon bičevanja 
ležao je Isus na zemlji kao zgaženi crv. U tom času nije bilo pri- 
jateljske ruke koja bi Ga podigla ili Mu rane zavila, ni srca koje 
bi se usudilo da Ga javno požali. Podigli su Ga i obukli vojnici 
ne iz milosrđa, već zato da Ga stave na nove muke. 

Iz optužbe su vojnici nešto razabrali da je Isus htio pobu- 
niti narod protiv rimskoga cara i učiniti sebe židovskim kraljem. 
Zato su odlučiti da mu se narugaju kao buntovničkom kralju. 
U dvorištu se oko Isusa okupila čitava pukovnija vojnika. S 
Isusa svuku Njegovu gornju haljinu, pa Mu obuku staru vojničku 
kabanicu crvene boje. Ta je imala značiti plašt koji nose kraljevi 
kod svečanosti. Zatim posade Isusa na komad razbijena stupa 
od kamena. To je imalo biti prijestolje za Isusa. Kod svečanih 
zgoda nose kraljevi krune na glavi. Da lakrdija bude potpuna, 
spletu vojnici vijenac od trnja i metnu ga na glavu Isusa kao 
krunu. U ruku mu, konačno, stave trstiku da mu služi kao žezlo, 
znak kraljevske vlasti. 

Sad započne žalosna igra. Vojnici su dolazili redom i prigi 
bajući koljena pred Njim kao da Mu se klanjaju, pozdravljaju 
Ga porugljivim riječima: »Zdravo, kralju židovski!« Nakon poz- 
drava su Mu pljuvali u lice. Jedni su Ga ćuškali, a drugi Mu istrgli 
trstiku iz ruku te njome udarali po trnovoj kruni na glavi. Riječi 
koje su tom zgodom padale iz ustiju vojnika vrijeđale su Isusa 
još više nego sami udarci. 

Isus je sve muke strpljivo podnosio. Nije se branio, ni jed- 
nom riječi potužio. Bičevanje je trpio — vele Sveti oci — da 
zadovolji Bogu za silne tjelesne grijehe što ih ljudi čine. To su 
nečisti grijesi protiv šeste zapovijedi Božje. Neumjerenost u je- 
lu i pilu. Nečedno odijevanje. Pretjerane zabave. Silnim bolima 
u glavi uslijed trnove krune htio je Isus zadovoljiti Bogu za 
isprazne, tašte, ohole i nečiste misli kojima ljudi često vrijeđaju 
Boga. Trnovom krunom htio je zadovoljiti za one grijehe koji- 
ma ljudi napadaju čast svoga bližnjega. To su rugalice, laži, kle- 
vete i prezir drugoga. Sve je to trnje koje bode čovjeka u srce 
i dušu. 

Nedostatak odijela i hrane i sve što trpimo, neka bude 
Bogu zadovoljština za dosadašnju neumjerenost u hrani, pilu i 
odijevanju, a iskrenim poštivanjem bližnjega popravimo dosadaš- 
nje uvrede bližnjemu nanesene. 


KRIŽNI PUT 

Pilat dovede izbičevana Isusa pred narod i reče glasom 
pmiim sažaljenja i smilovanja: »Evo čovjeka!« Nadao se da će 
narod bar sada imati osjećaja za Isusa i glasovati da Ga se pusti. 
No Pilat se gorko prevario. Narod je, podjaren od starješina, vi- 
kao kao mahnit: »Raspni Ga, raspni Ga!« Videći Pilat da podja- 
reni narod pod svaku cijenu traži smrt Isusovu, konačno predade 
Isusa da Ga razapnu. 

Cio put od tvrđe Antonije gdje je Isus bio osuđen, do Kal- 
varije, na kojoj je bio raspet, broji kojih tisuću koraka. U obič- 
nim bi prilikama čovjek taj put prevalio i za manje od četvrt 
sata. Jer je tijelo Isusovo od bičevanja bio isječeno, a glava gor- 
jela od bola pod trnovom krunom, lice pomodrilo od udaraca, 
snaga oslabila od muka te duša bila potištena od straha pred 
smrću, trebao je Isus za taj put i pola sata. 

Put od tvrđave Antonije do Kalvarije i doživljaje što ih je 
Isus doživio za vrijeme putovanja ovim putem, sveta Crkva zove 
»Križni put« i dijeli ga na 14 postaja. Prva postaja prikazivanje 
Isusa kako Ga Pilat osuđuje na smrt, a razdraženi narod viče: 

»Raspni Ga, raspni!« Isus prima drage volje osudu, samo da nas 
oslobodi od osude vječnoga prokletstva. Na drugoj postaji Isus 
prima na sebe križ. Ne nosi ga On za sebe već za nas i za čitav 
svijet. Grijesi naši i grijesi sviju ljudi tište sveta ramena njego- 
va, a mi još oklijevamo da se popravimo! Na trećoj postaji Isus 
pada prvi put pod križem. Kako su teški naši grijesi! Pod njiho- 
vim teretom pada Onaj koji sve drži svemožnom svojom riječju. 
A pada zato da se mi podignemo iz svojih zloća. Isus strpljivo 
podnosi sve pogrde, a mi se tužimo na svaku malenkost; mi koji 
samo i više toga zaslužili! Na četvrtom stajalištu Isus susreće 
svoju svetu Majku. Kako zaplakana ide Majka Božja sa svojim 
Sinom. Koliko joj bol obuze srce kad Ga je vidjela onako nagr- 
đena i izmučena! A tko joj prouzroči toliku bol? Mi i naši grijesi. 
Zahvalnost od nas traži da više ne griješimo i ne žalostimo Maj- 
ku Božju. Kod pete postaje Šimun Cirenac pomaže Isusu nositi 
križ. Spasitelj je tako iznemogao da već ne može nositi križa. 
Ali tvrdo ljudsko srce nema smilovanja. Neprijatelji Njegovi ne 
popuštaju, već sile Šimuna Cirenca da pomogne Isusu nositi 
križ. Naš križ su jadi i nevolje ovoga života. Kako mi nosimo 
svaki svoj križ? Na šestoj postaji sv. Veronika pruža Isusu rubac 
da otare svoje krvavo lice. Plemenita žena kojoj se ražalilo s 
muke Spasiteljeve! Za nagradu vraća joj Spasitelj sliku 
svoga presvetog obraza, utisnutu u rubac. Kod sedme postaje 
pada Isus drugi put pod križem. Eto, i opet pada Isus da iz 
gliba grijeha podigne nas ljude. Bole Ga rane na tijelu, ali ga još 
više bole grijesi u koje ljudi jednako padaju. Na osmom staja- 
lištu Isus tješi jerusalemske žene. Bogoljubne žene žale Isusa kad 
Ga vide svega krvava i izranjena i plaču nad Njim. A Isus im 
reče: »Kćeri jerusalemske, ne plačite nada mnom, nego plačite 
nad sobom i nad svojom djecom!« To isto veli Isus i nama. Ne- 
moj oplakivati, sinko, mene, nego oplakuj sebe i svoje grijehe! 
Kod devete postaje pada Isus po treći put pod križem, ali ga ne 
prestaje nositi, dok ne dovrši djelo ljudskoga spasenja. Primjer 
nama da strpljivo nosimo svoj križ, jer nas on vodi u nebo. U 
križu je spasenje, u križu je zaštita i obrana, u križu je život. Na 
desetoj postaji Isusa svlače. Gol stoji Bog koji sve odijeva! Nje- 
govo presveto i prečisto tijelo ruglu se izvrgava. Ovu sramotu 
podnosi Isus radi nečistih ljudskih misli, riječi i djela. Na jeda- 
naestoj Ga postaji pribijaju na križ. Oštrim čavlima pribijaju na 
križ svete ruke Isusove koje su toliko dobra činile ljudima, i 
svete noge Njegove koje su koračale jedino za spasenje ljudi. Na 
dvanaestoj postaji Isus umire na križu. Ne proklinje svoje nepri- 
jatelje nego moli za njih: »Oče, oprosti im, jer ne znadu što 
čine!« Uzor i pouka nama da treba rado opraštati neprijateljima. 
Na trinaestoj postaji skidaju Isusa s križa i mrtvoga stavljaju 
u krilo Majci Božjoj, a na četrnaestoj Ga postaji polažu u grob 
gdje će iza tri dana dočekati slavno uskrsnuće. 

I naš je život u ovoj suznoj dolini neprestani križni put. 
Nosimo svoj križ strpljivo Isusu za ljubav da nakon ovoga ži- 
vota i mi s Isusom slavno uskrsnemo. 



ISUSA RAZAPINJU NA KRIŽ 

Smrt je na križu bila najstrašnija i najokrutnija kazna. 
Izmislili su je Asirci. Od njih je primiše Perzijanci, Egipćani i 
drugi narodi. Ovi su svoje zločince samo užetima vezali na križ, 
a tek Rimljani ih počeše pribijati čavlima. Židovi nisu poznavali 
taj način smrtne kazne. Oni bi svoje osuđenike kamenovali ili im 
mačem odrubili glavu. Ali kad su Rimljani osvojili Palestinu, 
imali su Židovi često priliku da vide strahote na križu. Kad su 
se' Židovi poslije smrti Heroda Velikoga pobunili, dao je rimski 
namjesnik Kvintilije Var oko dvije tisuće buntovnika pribiti 
na križ. 

Ova kazna nije išla za tim da čovjeku nasilnim načinom 
prekine život, već da osuđenik što više trpi. Izvržen suncu ili 
studeni, mogao je takav čovjek i po nekoliko dana proživjeti na 
križu. Po danu mu je bilo teško, a po noći još teže. Gdjegod bi 
došle zvijeri i psi te mu glodali meso, jer se nije mogao braniti. 

Jer Isus nije na Veliki petak baš ništa jeo, odredio je go- 
dine 462. Papa Inocent da kršćani u petak ne jedu mesa. Prema 
tome je nemrs u petak određen kao spomen na post, muke i boli 
Isusove. Radi toga mi kršćani katolici u velike cijenimo ovu 
crkvenu zabranu i brižno pazimo da u petak ne jedemo mesa. 

Isus je raspet na križ na Veliki petak. Da ga još jače osra- 
mote, raspeli su zajedno s Njim i dva razbojnika. Isusa su sta- 
vili u sredinu da izgleda kao najveći razbojnik. Jedan se od raz- 
bojnika pokajao i izmiren s Bogom umro, a drugi je ustrajao u 
zlu i zauvijek propao. Dobroga zove pobožna predaja Dismus. 
Kod nas mu je u Zagrebu podignuta u čast kapelica na početku 
Nove Vesi. Kako su Isusa prije zapostavili Barabi, tako Ga sada 
zapostavljaju zločincima. 

U posljednjem času prije razapinjanja imao je Isus pretrp- 
jeti nove bolove i duboko poniženje. Po rimskom je zakonu osu- 
đeni imao biti raspet posve gol. Zato stadoše krvnici svlačiti s 
Isusa komad po komad odijela dok ga nisu posve svukli. Kod 
Židova to nije dopuštala javna pristojnost. Jedna stara predaja 
kaže da je Majka Božja, Blažena Djevica Marija, skinula svoj ru- 
bac s glave i dala njime opasati Isusa. 

Kod Židova je bio običaj da su osuđenima na križ ponudili 
gorko piće. To je bilo jako vino, pomiješano s mirodijama da 

omami nevoljnika, pa mu tako ublaže bol. Ovo su piće redovito 
priredile plemenite jerusalemske gospođe iz milosrđa prema osu- 
đenomu. Neki su osuđeni to piće požudno pili i tako se kao ulju- 
ljali u smrt. Drugi su pak znali taj napitak odbiti da pokažu kako 
preziru i muke i smrt. Kad su Isusa ponudili tim pićem, okusio 
je, ali ne htjede piti. Kušao je da ne povrijedi milosrđe onih žena 
koje su za Njim plakale, jer su Mu ove priugotovile to piće. A 
ne htjede piti, jer je htio da trpi kod potpune svijesti i osjeti svu 
gorčinu svoje muke, pa tako ispije kalež muke do kraja. 

Kod razapinjanja su krvnici najprije pribili na križ jednu 
ruku Isusovu, onda drugu, a nakon toga noge. Kad je Isus bio 
pribit na križ, trebalo je osoviti križ. Dok su jedni krvnici pridr- 
žavali uprvaljeni križ, dotle su drugi zatrpali jamu kamenjem i 
zemljom. Tako se ispunilo proroštvo Daviđovo o Isusu: »Probo- 
doše ruke moje i noge moje«, i Isusovo, koji je rekao za sebe: 
»Treba da sin čovječji bude uzvišen«. 

Svaki je osuđenik imao nad križem ploču na kojoj je bilo 
napisano kako se zove i što je skrivio. Na Isusovu su glavu sta- 
vili natpis: »Isus Nazarećanin, kralj židovski«. Natpis je bio na- 
pisan u 3 jezika: u latinskom, jer su Rimljani vladali zemljom; 
u grčkom, jer su strani Židovi, koji su došli u Jeursalem, govo- 
rili grčki; i u židovskom, kojim su se služili domaći, palestinski 
Zidovi. Tužni posao razapinjanja svršili su krvnici oko podne, a 
za nagradu su dobili Isusovo odijelo. 

Kad nas snađu životni udarci, pogledajmo na križ i bit će 
nam lakše. Križ je knjiga u kojoj nalazimo tumačenje svim bo- 
lima i patnjama svojim i cijeloga čovječanstva. Križ je utjeha 
ojađenom srcu i melem na patničku dušu. 


ISUS UMIRE NA KRIŽU 

Spasitelj je čitav život neumorno propovijedao riječju i do- 
brim primjerom. Propovijedi su mu pune dubokih misli i govor- 
ničkoga zanosa, jer nam otkrivaju nedokučivu tajnu i neiskaza- 
nu ljepotu Božjega života. Među najljepšim propovijedima si- 
gurno je propovijed s križa koju je izrekao u gorkim mukama 
neposredno prije smrti. 

Isus je raspet na križ na Veliki petak oko podne. U straš- 
nim mukama običavali su raspeti proklinjati suce i krvnike, sve 
živo i mrtvo, pa i samo nebo i zemlju. I Isus trpi strašne muke 
na križu. Oko Njega se vrzu Njegovi ubojice i sipaju za Njega 
najveće pogrde. A Isus, mjesto da ih proklinje, moli Oca 
nebeskoga da im oprosti: »Oče, oprosti im, jer ne zna- 

du što čine«. Za života jc Isus učio da treba neprijatelji- 

ma opraštati. Sad tu nauku i činom potvrđuje. Ljepših riječi 
nije svijet nikada čuo. Ovakvu su misao mogla izreći samo usta 
Sina Božjega! 

I lijevi razbojnik na križu psovao je Isusa. Desni razbojnik 
uzme Isusa u obranu i, okrenuvši se glavom koliko je mogao, 
stade koriti svoga druga: »Zar se ni ti Boga ne bojiš kad si i 
sam tako osuđen? Ne bojiš li se ti da će te Bog kazniti što grdiš 
nedužnoga? I mi smo još pravedno osuđeni, jer primamo što smo 
po svojim djelima zaslužili. Ali ovaj nije ništa zla učinio«. Iza 
toga desni razbojnik podigne skrušeno srce i suzne oči k Isusu 
s molbom: »Spomeni me se, Gospodine, kad dođeš u kraljevstvo 
svoje«. Kao ulje na rane djelovale su riječi razboj nikove na boli 
Isusove. Razbojnik je jedina osoba koja tješi Isusa na križu. Za 
nagradu mu Isus oprašta grijehe i obećaje nebo. »Zaista ti kažem, 
još ćeš danas biti sa mnom u raju«. Crkva slavi ovoga razbojnika 
kao uzor savršena pokajnika, a osuđeni ga na smrt štuju kao 
svoga zaštitnika. 

Kad se svjetina razišla ispod križa, mogli su bliže pristu- 
piti Majka Božja i sv. Ivan. Isus pogleda s križa Majku i reče: 
»Ženo, evo ti sina«, i pokaže pogledom na sv. Ivana. Ne zove je 
»majko«, već »ženo«, da je još jače ne rastuži. Ne zove je »maj- 
ko« ni zato, jer je postojala opasnost da ne bi Židovi i Nju zlo- 
stavljali kad bi doznali da je Majka Isusova. Riječi Isusove znače: 
Mila Majko, ovaj će se odsada mjesto mene brinuti za Tebe da 
ne moraš kao sirota obijati tuđe pragove. Isus je često učio da 
treba poštivati roditelje, a sad, eto, i djelom pokazuje kako se 
treba pobrinuti za stare dane svojih roditelja. Ivanu je rekao: 
»Evo ti Majke«. Drugim riječima: Uzmi moju Majku k sebi, i 
brini se za Nju kao za vlastitu majku. Sveto pismo veli: »I od 
toga časa uze Je učenik k sebi«. 

Pod konac muka uzdahnuo je Isus bolno: »Bože moj. Bože 
moj, zašto si me ostavio« da toliko trpim? Nije to tužba na Oca 
nebeskoga kao da bi napustio Isusa. Isus hoće kazati samo to: 
Gledaj, oče nebeski, koliko trpim. Teško mi je, strašne su mo- 
je muke. 

Neposredno iza toga reče Isus: »Žeđam!« Ljudi, koji su 
svojim očima gledali raspete, pišu da ih je od svih muka najviše 
mučila žeđa. To je i razumljivo, jer tijelo traži da nadoknadi krv 
koju je izgubilo. Jedan od vojnika namoči spužvu u ocat, natak- 
ne je na trstiku i pruži Isusu da pije. Tako se ispunilo proročan- 
stvo: »I u žeđi mojoj, napojiše me octom« (Ps 68). Sin Božji, koji 
je ljudima na korist stvorio bezbrojna vrela i rijeke, sam ne do- 
biva na smrtnom času ni čašu hladne vode! 

Životna je snaga Isusova išla kraju. Osjećao je da Mu se 
rastati sa životom. Zato je rekao: »Svršeno je«. Svršio je život 
pun muka, zadovoljio je volju Očevu, iskupio sva proroštva i 

rinesao Bogu dostojnu žrtvu. 33 godine je živio na ovom tuž- 
nom svijetu i nema muke koju nije podnio. Sad je svemu kraj. 
Za čas će svršiti patnje pa će poći u drugi, bolji život. 

Rastajući se sa životom upre pogled prema nebu i pun po- 
uzdanja reče smireno: »Oče, u ruke Tvoje predajem duh svoj«. 
Nakloni glavu na stranu i izdahne. Za života je uvijek imao Oca 
pred očima pa Ga nije zaboravio ni na smrtnom času. Od Oca 
je dušu primio pa je i vraća zahvalno natrag Ocu. 

Sv. Pavao je rekao: »Meni je život Krist, a smrt dobitak« 
(Flp L 21). Ljubimo Isusa i živimo po Njegovoj nauci. Bude li 
život naš ispunjen dobrim djelima, tada se nećemo bojati smrti. 
A kad dođe smrt, recimo i mi s Isusom puni predanja u svetu 
volju Božju: »Oče, u ruke tvoje predajem duh svoj!« To je bla- 
žena smrt kakvu sveta Crkva želi svakomu od svojih vjernika. 


ISUS U GROBU 

Isus je umro dragovoljno da svojom mukom i smrću dade 
Ocu nebeskomu zadovoljštinu za naše grijehe, da nas tako otku- 
pi i spasi. Umro je u vrijeme i na način kako je bilo unaprijed pro- 
rečeno. Prorok Izaija je prorekao o Isusu: »Bio je zlostavljan, a 
on se predao dragovoljno, nije otvorio usta svojih kao janje što 
se vodi na zaklanje« (Iz 53, 7). Sam je Isus za života rekao o sebi: 
»Ja svoj život polažem da ga opet uzmem. Nitko ga ne uzima od 
mene, nego ga ja sam od sebe polažem. Vlast imam položiti ga, i 
vlast imam opet ga uzeti« (Iv 10, 17 — 18). 

Kad je Isus na Veliki petak izdahnuo na križu: »Zemlja se 
potresla, stijene se raspukle, grobovi se otvoriše i uskrsnuše 
mnoga tjelesa Svetih koji su usnuli« (Mt 27, 51—52). »A bilo je 
oko šeste ure i tama je bila po svoj zemlji do devete ure. I po- 
mrča sunce i zastor se hramski razdere na dvoje« (Lk 23, 44 — 45). 
»A satnik i koji su s njim čuvali Isusa, vidjevši da se zemlja trese 
i šta se dogodilo, prepadoše se vrlo, govoreći: Zaista, ovaj bijaše 
Sin Božji«! (Mt 27, 54). Tako je, eto, čitava priroda izrazila svoj 
bol nad Isusovom smrću. Koliko više treba da sučustvujemo s 
bolima i smrću Isusovom mi, jer je radi nas umro, mi, kojima je 
Isus svojom smrću povratio duhovni život i zaslužio nebo! 

Isus je trpio i umro kao čovjek, jer kao Bog ne može ni 
trpjeti ni umrijeti. Ljudska je narav u prvom čovjeku Adamu 
sagriješila, ljudska je narav trebala dati Bogu i zadovoljštinu. 
Radi toga je Sin Božji uzeo ljudsku narav i u njoj mjesto nas 
trpio i umro. Čovjek je sagriješio, a Sin Božji daje zadovoljštinu. 
Ljudska narav je sagriješila, ona daje i zadovoljštinu, ali ne 
preko čovjeka već preko svemogućega Sina Božjega. 

Budući da je drugi dan — na našu Veliku subotu — bio 
veliki židovski blagdan Vazam, trebalo je Isusa i s Njim raspete 
razbojnike još isti dan — na Veliki petak — pokopati. Jer raz- 
bojnici nisu još izdahnuli, to su njima vojnici kolcima isprebi- 
jali noge i tako ih dotukli, a Isusu, koji je već umro, jedan je 
vojnik kopljem probo srce iz koga je potekla krv i voda, znak 
da je mrtav. Po rimskom pravu bacalo se raspete zajedno s kri- 
žem u kakvu jamu da im se zamete svaki trag. Tako se i ovom 
zgodom dogodilo s razbojnicima. Da istu sudbinu ne doživi i 
Isusovo tijelo, spriječila su to dva ugledna učenika Isusova: Josip 
Arimatejac i Nikodem. Obojica su još za života bili Isusovi pri- 
staše, ali se nisu usudili to javno pokazivati od straha jer su 
bili članovi Veliko židovskog vijeća. Nakon smrti Isusove ne 
poznaju više straha ili obzira. Josip Arimatejac pođe muževno k 
Pilatu i zatraži tijelo Isusovo da ga može pokopati. Pilat mu 
preda mrtvo tijelo Isusovo, a on Ga zajedno s Nikodemom, Maj- 
kom Božjom, sv. Ivanom i s još nekoliko pobožnih žena spremi 
za ukop. 

Pobožna predaja kaže: kad su Isusa skinuli s križa Majka 
Božja primila ga je na krilo. Nekada Ga je kao dijete milovala 
na krilu, a sada eto vrelim suzama oplakuje Njegovu smrt. U 
U ovom bolnom času Sveti oci upravljaju na Majku Božju riječi 
Jeremije proroka: »Komu ću Te isporediti i kako ću Te utješiti 
Djevice, kćeri Sionska? Žalost je Tvoja velika kao more« (Tu- 
žalj 22, 13). Presvetu je glavu Isusovu za ukop uredila sama Maj- 
ka Božja, a ostalo tijelo plemeniti učenici Josip Arimatejac i Ni- 
kodem. Oni su kao bogati ljudi donijeli sa sobom obilne mirodije 
i sve drugo što je trebalo za ukop. Tijelo su obasuli mirodijama 
da se što dulje sačuva od raspadljivosti, zamotali ga u fino bijelo 
platno i povezali Ga ovojima. Tako je po istočnom običaju sve 
bilo spremljeno za ukop, nedostojao je još samo grob. I tu je 
priskočio u pomoć Josip Arimatejac. U njemu same Kalvarije 
imao je on vrt zasađen drvećem. U njemu je bila kamenita peći- 
na, u kojoj je nedavno dao isklesati novu grobnicu za sebe. Želeći 
se pokazati zahvalnim svome Učitelju, prepusti svoju grobnicu 
sada Isusu, jer je bila oko pedesetak koraka udaljena od onog 
mjesta na Kalvariji gdje je Isus umro. 

Tužna sprovodna povorka kreće prema grobu. Josip Arima- 
tejac i Nikodem nose Isusa, a iza njih tužno koraca Majka Božja, 
sv. Ivan apostol, nekoliko žena iz Galileje te služinčad Josipova i 
Nikodemova. Ta šačica ljudi sačinjavala je cijelu pratnju koja je 
Isusa ispratila do groba. Došavši do grobnice stave Josip i Ni- 
kodem Isusa u grobnicu, a na vrata grobnice navale veliki ka- 
men. Isus je pokopan, smiren počiva u grobu. Tragedija je svrši- 
la. Židovi veselo trljaju ruke što su se riješili opasnoga protivnika, 
a pristaše se Isusovi potišteni vraćaju sa Kalvarije svojim ku- 
ćama. Umro je jedinstveni genij. Umro je u mukama kao nitko 


ni prije ni poslije Njega. Pao je kao žrtva nepojmljive zlobe. Svla- 
dan je i pokopan, ali samo na čas. Za tri dana će doživjeti tri- 
jumf i neviđene slave. 

Isus je umro i pokopan. Smrt i ukop čeka i sve nas. Sve 
što se živo na zemlji pojavi, sa zemlje putem smrti mora i oti- 
ći. To je prirodni zakon koji vrijedi za sve jednako. Razlika je 
samo u tome što jedni umiru naravnom smrću, a drugi nasil- 
nom. Koji oblik smrti vas čeka? Naravni ili nasilni? Ne znamo. 
Da li ćemo biti pokopani na groblju, u blagoslovljenoj zemlji, ili 
bačeni u kakvu jamu, odakle će nam zvijeri i kosti odnijeti, ni 
to ne znamo. Bitno je kod smrti da bude sretna. A sretna će biti 
ako naš život bude ispunjen dobrim djelima. Budući da ne zna- 
mo dana ni časa kad nas Bog može pozvati lc sebi, treba da bu- 
demo uvijek pripravni. Kakav život, takva smrt. Opak život, ne- 
sretna smrt. A krepostan život po primjeru Isusovu i Svetaca 
Božjih svršava uvijek smirenom i blaženom smrću. 


ISUSOVA DUŠA SAŠLA NAD PAKAO 

Kad je Isus Krist na Veliki petak umro na križu, duša se 
Njegova rastala s tijelom i sašla nad pakao. Što to znači? 

Kad su Adam i Eva sagriješili u zemaljskom raju, Bog je 
zatvorio nebo i ostalo je zatvoreno sve dok ga nije Isus prigo- 
dom svoga uzašašća otvorio. Svi ljudi koji su umrli od Adama i 
Eve do Isusova uzašašća na nebo, išli su ili u pakao, ili u čisti- 
lište ili u mjesto koje se zvalo pretpakao ili natpakao. Duše opa- 
kih ljudi koji su činili velike zločine i bez pokajanja umrli, išli 
su u pakao. Muke su u paklu vječne. Iz pakla nema izlaza. Duše 
onih ljudi koji su umrli u lakim grijesima ili imali trpjeti vre- 
menite kazne za grijehe, išle su u čistilište. Duše onih ljudi koji 
su umrli bez ikakvoga grijeha i nisu trebali trpjeti nikakve ka- 
zne za grijehe, nisu mogle u nebo, jer je bilo zatvoreno, nego su 
išle u posebno mjesto, koje se zove pretpakao ili natpakao. Tu 
su željno čekale dok Isus uskrsne i uzađe na nebo da onda i njih 
povede u nebo. U pretpakao su dolazile i one duše koje su se 
očistile u čistilištu time što su pretrpjele određene kazne za svo- 
je grijehe. 

Duše u pretpaklu kao u zatvoru čekale dok Spasitelj izvrši 
djelo otkupljenja. Nakon svršenog otkupljenja, bile su oslobo- 
đene i spasile se time što ih je Isus sa sobom poveo u nebo. Pret- 
pakao se u Svetom pismu zove i krilo Abrahamovo. Sveto pismo 
Staroga zavjeta opisuje povijesni događaj kako je siromah La- 
zar molio milostinju kod nekog bogataša, a bogataš mu nije dao 

ni mrvica što su padale sa stola. Konačno su obojica umrli. 
Lazarovu dušu odnesoše anđeli u krilo Abrahamovo, tj. u pret- 
pakao, a bogataševa je bačena u pakao (Lk 16, 19 — 31). Pretpa- 
kao se zove krilo Abrahamovo, jer se je Abraham, praotac izra- 
elskoga naroda, odlikovao osobito jakom i čvrstom vjerom u 
Boga, i zato su se svi Izraelci, koji su kreposno po vjeri živjeli, 
posebnim načinom zvali djecom Abrahamovom, pa su nakon 
smrti dolazili u pretpakao k Abrahamu kao u krilo Abrahomavo. 

Isusova je duša sašla u pretpakao da obavijesti pravedni- 
čke duše Staroga zavjeta, da je svršeno djelo otkupljenja ljud- 
skoga roda. Isus Krist je trpio i na križu umro kako su za Nj 
prorekli patrijarhe i proroci. Njegova je smrt zadovoljština Bogu 
Ocu za istočni grijeh i za sve grijehe svih ljudi. Nebo je opet 
otvoreno. Svaki se može spasiti. Uvjet je: treba vjerovati u Isu- 
sa, čuvati se zla i živjeti kreposno. A krepostan se život naročito 
razvija čestim i dostojnim primanjem svetih sakramenata i po- 
božnom molitvom. 

Isusova je duša sašla u pretpakao, da razveseli tamo pra- 
vedničke duše. S dolaskom Isusove duše nastalo je u pretpaklu 
neizmjerno veselje jer će pravedničke duše po otkupljenju Isu- 
sovu iz zatvora na slobodu, iz mjesta težnja i nada u nebo, mje- 
sto potpunoga zadovoljstva i sreće gdje je svaka težnja zadovo- 
ljena i svaka nada ispunjena. Time što je Isusova duša sašla u 
pretpakao, sve su duše pravedničke u pretpaklu uživale blaženo 
gledanje Boga. Isus je doduše mrtav, tijelo je pokopano u ze- 
mlju, a duša se nalazi u pretpaklu. Ali božanska narav ostaje i 
nakon smrti nerazdruživo sjedinjena i s dušom i s tijelom, ma- 
kar su duša i tijelo razdvojeni. Jer je duša Isusova nerazdruživo 
sjedinjena s božanskom naravi, to pravedničke duše u pretpaklu, 
imajući u svojoj sredini dušu Isusovu, imaju i božansku narav, 
koju gledaju i time uživaju blaženo gledanje Bogu. Tako praved- 
ničke duše, kroz tri dana što je Isusova duša boravila u pretpa- 
klu, imaju raj ili nebo. 

Na raj u pretpaklu upozoruje sam Isus Krist na križu. Kad 
je naime desni razbojnik na križu molio Isusa: »Gospodine« sjeti 
se mene kad dođeš u kraljevstvo svoje!« Isus mu odgovori: »Za- 
ista ti kažem: danas ćeš biti sa mnom u raju« (Lk 23, 42 — 43). To 
znači: još danas ćeš umrijeti. Duša će ti odmah poći u pretpakao. 
Tamo će saći i moja duša, a s mojom dušom i božanska narav, 
s mojom dušom nerazdruživo sjedinjena. Tamo ćeš, u pretpa- 
klu, gledati moju božansku narav i time uživati radosti raja. 

Duša Isusova silazi nad pakao da se i tamo očituje Isuso- 
va moć. S Ocem i Duhom Svetim Isus je gospodar neba i zemlje, 
gospodar je i pakla, jer ima moć i nad đavlima u paklu. Nakon 
smrti dolazi duša Njegova u pretpakao, pa će se i tako pokazati 
veličina i slava moći Njegove. Dolaskom duše Isusove u pretpa- 



kao ispunilo se ono što je kasnije zapisao sv. Pavao u Svetom 
nismu: » ... da se u ime Isusovo pokloni svako koljeno onih 
koji su na nebu i na zemlji i pod zemljom« (Filip 2, 10). 

Isus je mrtav samo tri dana. Duša Njegova i tijelo odvo- 
jeni su samo na Veliki petak navečer, cijelu Veliku subotu i u 
nedjelju, na Uskrs, rano ujutro. Kroz to vrijeme tijelo je Njego- 
vo u grobu, a duša u pretpaklu. Radi toga sveta Crkva želi da 
njezini vjernici zadnja tri dana u Velikom tjednu sprovedu u 
posebnoj ozbiljnosti i skrušenosti zaokupljeni u mislima samo 
mukom i smrću Isusovom. Kroz zadnja tri dana Velikoga tjedna 
imamo u našim crkvama upriličen grob Isusov da si tako što 
zornije predočimo veliko otajstvo muke i smrti Isusove kojima 
je izvršeno naše otkupljenje. Neka nas Veliki tjedan s uspome- 
nom veličanstvenih događaja muke i smrti Isusove tako prožme 
da umremo svemu što je grešno, a živimo samo za Boga i za 
spas svoje duše. 


ISUSOVO USKRSNUĆE 

Sv. Pavao je pisao svome učeniku Timoteju: »Sjeti se da 
je Isus Krist uskrsnuo od mrtvih« (2 Tim 2, 8). Sveta Crkva svi- 
ma nama stavlja toplo na srce neka često mislimo na uskrsnuće 
Isusovo, neka pobožno razmišljamo o ovoj svetoj tajni, jer je 
ona jedna od osnovnih dogmi naše svete vjere. 

Isus Krist je umro na križu na Veliki petak oko 3 sata po- 
slije podne. Još isti dan je skinut s križa i pokopan u novi grob, 
isklesan u kamenu, u blizini gdje je bio i raspet. Treći dan, tj. 
u nedjelju, na Uskrs, rano ujutro vratila se duša Isusova iz pret- 
pakla i sjedinila se s tijelom. Tako je Isus treći dan opet oživio 
i slavno uskrsnuo iz groba. 

I prije Isusova uskrsnuća je bilo slučajeva da su mrtvi oživ- 
jeli, da im je vraćen život. U Starom zavjetu je prorok Ilija oži- 
vio mrtvoga dječaka. U Novom zavjetu znamo sigurno za trojicu 
mrtvih koje je Isus oživio. To su Lazar, brat Marijin i Martin, 
jedinica kćerka Jairova i jedinac sin udovice iz Naima. Međutim 
ima ih još i više kojima je Isus vratio život, ali nije sve zabilje- 
ženo u Svetom pismu. Svi su ovi oživljeni po drugom, drugi su 
im vratili život. Jedini je Isus koji je sam sebi povratio život, je- 
dini je On svojom vlastitom moću ustao iz groba na novi život. 
Kako? 

I nakon smrti Isusove bila je božanska Njegova narav ne- 
razdruživo sjedinjena i s dušom u pretpaklu i s tijelom Njego- 
vim u grobu. Božanska je Isusova narav djelovala da su se treći 

dan opet sjedinili duša i tijelo. Tako je Isus svojom božanskom 
naravi sam sebe oživio te tako sam svojom vlastitom moću uskrs- 
nuo. To je prorekao prorok David riječima: »Pjevajte Gospodu 
pjesmu novu, jer učini čudesa, pomože mu desnica Njegova, sve- 
ta mišica Njegova« (Ps 98, 1). To je prorekao i sam Isus: »Ja svoj 
život polažem da ga opet uzmem. Vlast imam položiti ga i vlast 
imam opet ga uzeti« (Iv 10, 17—18). Na svoje je uskrsnuće Isus 
upozorio Židove i onom zgodom kad im je rekao: »Razorite ovaj 
hram i ja ću ga podignuti u tri dana« (Iv 2, 19). Tu je Isus mislio, 
kako veli Sveto pismo, na hram svoga tijela. Drugim riječima 
rekao je Isus Židovima: Kad me ubijete, ja ću vlastitom snagom 
opet oživjeti. Kristovo je, dakle, uskrsnuće jedinstveno u tome 
što je On sam sebi povratio život, dok su svi drugi, koji su us- 
krsnuli prije Isusa, dobili uskrsnuće od drugih. 

Međutim Kristovo je uskrsnuće jedinstveno i u tome što 
se Njegov novi, uskrsnuli život ne prekida više smrću, nego tra- 
je neprekidno, vječno. A svi drugi, koji su uskrsnuli prije Isusa, 
morali su ponovno umrijeti. Oni će konačno uskrsnuti tek na 
sudnji dan i nakon sudnjega dana će trajno živjeti u vječnosti. 
Na tu nas razliku upozoruje sv. Pavao u poslanici Korinćanima 
kad piše: Krist je uskrsnuo od mrtvih, prvenac od onih koji su 
umrli. Jer budući da po čovjeku dođe smrt, i po čovjeku dođe 
uskrsnuće od mrtvih. Jer kako u Adamu svi umiru, tako će i po 
Kristu svi oživjeti. Ali svaki u svom redu. Prvenac Krist, a po 
tom oni koji su Kristovi, na dan Njegova dolaska« (1 Kor 15, 
20 — 23). Adamov grijeh u raju zemaljskom je razlogom da svi 
ljudi umiru. Kristovo uskrsnuće je razlogom i zalogom da će svi 
ljudi uskrsnuti. Krist je prvenac, jer je uskrsnuo tako da više 
ne umire, nego živi neprestano, i živjet će kroz svu vječnost. A 
tek na sudnji dan, na svršetku svijeta, uskrsnut će drugi ljudi 
i više neće umirati, nego će živjeti u vječnost. Dogmu o trajnom 
životu uskrsnuloga Isusa potvrđuje Sveto pismo kad kaže: »Krist 
uskrsnuvši od mrtvih više ne umire, smrt više ne vlada njime« 
(Rimlj 6, 9). 

Zašto nije Isus uskrsnuo odmah čim je umro na križu, 
nego je uskrsnuće odložio na treći dan? Krist nije odložio svoje 
uskrsnuće do svršetka svijeta, kad će svi ljudi uskrsnuti, nego 
je uskrsnuo već treći dan nakon smrti da dokaže svoju božansku 
moć. Uskrsnuće je naime Isusovo jedan od temeljnih dokaza za 
Kristovo božansko poslanje, uskrsnuće je kamen temeljac čitave 
kršćanske zgrade. Krist je uskrsnuo već treći dan, a nije 
čekao sudnji dan da svećenici Njegovi imadu u ruci uskrsnuće 
kao temeljni dokaz za Njegovo božanstvo. Uskrsnuće je Kristo- 
vo tako jak i moćan čimbenik u propovijedanju kršćanstva da s 
njime kršćanstvo stoji i pada. Tu je misao naglasio već sv. Pa- 
vao u prvo kršćansko vrijeme: »Ako Krist nije uskrsnuo, bez te- 
melja je propovijedanje naše, a bez temelja i vjera naša« (1 Kor 

15 14). Krist nije uskrsnuo odmah, nego je uskrsnuće odgodio 
n a' treći dan, da pokaže da je pravi smrtni čovjek. Tri dana je 
mrtav ležao u grobu, da pokaže da je uistinu umro, a ne samo 
zamro, i prema tome da je uskrsnuće sasvim novi život. 

Uskrsnuće Kristovo je tajna svete vjere. Isus i proroci su 
uskrsnuće Isusovo prorekli, a Isus je proročanstva, uskrsnuvši 
od mrtvih, točno ispunio. Kristovo je uskrsnuće povijesni doga- 
đaj, zajamčen i dokazan najjačim dokazima što postoje u ljud- 
skom dokazivanju. Shvatiti uskrsnuće Isusovo ne možemo i ne- 
ćemo moći nikada sasvim, jer je ono tajna koja nadilazi naš um. 


ZAŠTO JE ISUS KRIST USKRSNUO 

Sve Augustin kad je pisao o Isusovu uskrsnuću, naglasio 
i ovu misao: »Nije zaslužno djelo vjerovati da je Krist umro. 
To vjeruju i pogani i Židovi, svi vjeruju da je umro. Kršćanska 
je vjera uskrsnuće Kristovo, u tom je zasluga da vjerujemo da 
je On uskrsnuo. 

Isus je često za života govorio da će uskrsnuti. »Isus poče 
razlagati svojim učenicima da mu valja poći u Jerusalem i mno- 
go trpjeti od starješina i glavara svećeničkih i književnika, i da 
će ga ubiti i da će treći dan uskrsnuti« (Mt 16, 21). Drugom zgo- 
dom reče Isus: »Sin čovječji treba da se preda u ruke ljudske. 
I ubit će Ga, i treći će dan uskrsnuti« (Mt 17, 22 — 23). A gotovo 
nikada nije govorio o mukama a da ne bi odmah nadovezao i 
govor o uskrsnuću. »Sina čovječjega će predati neznabošcima, i 
narugat će mu se i ružit će Ga i pljuvat će Ga, i pošto ga bičuju, 
ubit će ga — i odmah dodaje — i treći će dan uskrsnuti« (Lk 
18, 32 — 33). Kad su Židovi tražili od Isusa čudo kojim neka po- 
tvrdi istinitost svoje nauke, odgovori im Isus da im se neće dati 
drugi znak, nego znak proroka Jone: »Jer kako je Jona bio u 
utrobi morske nemani tri dana i tri noći, tako će biti i Sin čovje- 
čji u srcu zemlje tri dana i tri noći« (Mt 12, 40). 

Zašto je Isus uskrsnuo? Da se očituje Božja pravednost, 
Isus je sebe dragovoljno ponizio time što je trpio i umro. Zato 
je Božja pravednost tražila da uskrsne, pa se tako proslavi i 
uzvisi. »Ponizio je sam sebe postavši poslušan do smrti, do smrti 
na križu. A za to Ga je Bog uzvisio« (Flp 2, 8 — 9) — uskrsnućem. 
Uskrsnućem je Kristovim jača naša vjera jer je upravo time, što 
je Isus Krist vlastitom snagom uskrsnuo iz groba, najjače doka- 
zao da je Sin Božji i prema tome da je nauka Njegova istinita i 
od Boga. Uskrsnuće Kristovo opravdava nadu i ufanje naše. Bu- 
dući da je Krist uskrsnuo, to smo sigurni da ćemo i mi uskrs- 

nuti. Krist je glava mističnoga tijela, a mi smo udovi. Udovi 
slijede životne okolnosti glave. Budući da je glava — Krist uskrs- 
nuo, to će uskrsnuti i udovi. To potvrđuje sv. Petar kad piše: 
»Blagoslovljen Bog i Otac Gospodina našega Isusa Krista koji 
nas po svom velikom milosrđu preporodi za živu nadu uskrsnu- 
ćem Isusa Krista od mrtvih za neraspadljivu baštinu« (1 Petr 1, 
3). Trebalo je da Krist uskrsne i s toga razloga da se Njegovim 
uskrsnućem svrši naše otkupljenje. Smrću nas je oslobodio od 
grijeha, a uskrsnućem nam je vratio dobra koja smo grijehom 
izgubili. Uskrsnuli Spasitelj je ustanovio Sakramenat svete poko- 
re. Uskrsnuli Spasitelj je predao vrhovnu vlast u Crkvi Petru i 
snabdio ga darom nepogrešivosti. Uskrsnuli Spasitelj je poslao 
Duha Svetoga, djelitelja Božjih milosti. Uskrsnuli je Spasitelj 
kroz 40 dana svoga boravka na zemlji izveo konačnu organiza- 
ciju Crkve. »Krist je predan radi grijeha naših, i uskrsnuo je 
radi opravdanja našega« (Rimlj 4, 25). 

Sv. Pavao veli: »Po čovjeku dođe smrt, i po čovjeku dođe 
uskrsnuće od mrtvih« (1 Kor 15, 21). Po Adamu dođe smrt, a po 
Isusu Kristu uskrsnuće od mrtvih. Preko ljudske Kristove na- 
ravi je Bog izveo naše otkupljenje, po istoj ljudskoj Kristovoj 
naravi će izvesti i naše uskrsnuće. A uzor po kom će se zbiti naše 
uskrsnuće jest Kristovo uskrsnuće. Kristovo uskrsnuće je naj- 
savršenije uskrsnuće u redu uskrsnuća, ono je uzor i ogledalo na- 
šega uskrsnuća. Kao što je Krist uskrsnuo u proslavljenu tije- 
lu, koje više ne umire, tako će i naše tijelo na sudnjem danu 
ustati preobraženo i zaodjeti se besmrtnošću. Sveto pismo kaže: 
»Naša je domovina na nebesima otkuda i Spasitelja očekuje- 
mo, Gospodina Isusa Krista, koji će preobraziti naše poniženo 
tijelo da bude jednako slavnom tijelu Njegovu« (Flp 3, 20—21). 

Isus Krist je i na proslavljenom tijelu zadržao brazgotine 
od rana na rukama, nogama i na prsima. A zašto? Sv. Toma 
Akvinac iznosi ove razloge: Brazgotine su na slavu Isusu, jer Ga 
sjećaju muka koje jo podnio iz najplemenitijih nakana da spasi 
ljudski rod. Baš brazgotinama od rana će dokazati učenicima da je 
uistinu uskrsnuo. Brazgotine će pokazati Ocu nebeskomu kad 
bude na nebu posredovao za ljude i Otac će nebeski baš radi 
brazgotina od rana Isusovih biti posebno milosrdan ljudima. 
Blaženima će na sudnjem danu i kasnije u nebu Isus pokazivati 
brazgotine da vide kolikom su cijenom spašeni i prema tome 
kako je bio milosrdan prema njima. Brazgotine će Isus pokazati 
na sudnjem danu i opakima da im pokaže koliko je trpio za njih, 
a oni su ipak prezreli Isusa i zato su pravedno osuđeni. 

Sveta Crkva želi da često mislimo na Isusovo uskrsnuće. 
Plod razmišljanja treba da bude: da umremo grijehu i počnemo 
novi život, život pravednosti i poštenja, život pun ljubavi i do- 
brih djela. Pokopajmo 7 le navike, a napose bližnje grešne prigo- 



de tako da odsada živimo samo za Boga. Sv. Pavao nas upozo- 
ruje: »Ako ste dakle uskrsnuli s Kristom, tražite ono što je gore, 
gdje Krist sjedi s desne strane Božje. Težite za onim što je gore, 
a ne što je na zemlji« (Kol 3, 1 — 2). Nepobitna je činjenica da 
smo svaki dan bliže grobu, ali i bliže uskrsnuću. Što više dobrih 
djela po primjeru Isusovu, to će biti veselije i slavnije naše us- 
krsnuće. 


JE LI ISUS KRIST POVIJESNA OSOBA 

U dvadesetom vijeku, u našim danima i pred našim očima 
ima ljudi koji tvrde živom riječju i u knjigama da Isus Krist 
uopće nije postojao/ da je Isus Krist mit — to znači osoba koju 
je izmislila ljudska mašta. 

Ako je tako, onda pitamo te ljude kako je nastalo kršćan- 
stvo, odakle katolička Crkva? Gdje se je ikada pojavila jedna 
zgrada bez graditelja, jedna nauka bez učitelja, jedan pokret i 
društvo bez osnivača? Ako Krist nije postojao, tko je taj drugi 
koji je na svijet donio kršćanstvo? Tko je taj drugi koji je os- 
novao i ovako veličanstveno uredio katoličku Crkvu, koja već 
2.000 godina neprestano postoji, radi i duhovno preporađa mili- 
june ljudi? Svaki, i najmanji, vjerski pokret u povijesti ima svo- 
ga osnivača. Zar je, dakle, kršaćnstvo nastalo bez osnivača? To 
bi bilo još neviđeno i nečuveno čudo koje je moglo nastati samo 
u dvadesetom vijeku. 

Ni o jednoj se osobi na svijetu nije toliko pisalo koliko 
se pisalo i još se neprestano piše o Bogu — Čovjeku, Isusu Kri- 
stu. O Njemu pišu sveti pisci Svetoga pisma. O Njemu pišu svje- 
tovni pisci svih vjekova. O Njemu pišu najveći umovi svih vre- 
mena. Svi znadu samo za Isusa Krista koji je stvarno postojao, a 
nikomu do naših dana nije palo na um da Ga proglasi mitom, 
štoviše, o Isusu Kristu piše židovski povjesničar Josip Flavije 
i opisuje Ga kao mudra čovjeka i čudotvorca koga je Pilat na križ 
osudio, a On se treći dan javio opet živ. O Isusu piše rimski pov- 
jesničar poganin Tacit. U svojim ljetopisima izvješćuje da je 
Krist živio za cara Tiberija, da Ga je Poncije Pilat osudio na 
smrt, a pristaše Njegovi da se zovu kršćani. Poganski pisac Sve- 
tonije spominje da su zbog Krista nastali među Židovima nemi- 
ri i da ih je radi toga car Klaudije prognao iz Rima. Pitamo sve 
ljude zdravoga razuma i poštenoga srca, kakvog su razloga ovi 
pisci imali da o Kristu stvaraju mit, ako Krist nije postojao? 

Bilo je ljudi u povijesti koji su nijekali smrt i uskrsnuće 
Isusovo. Manje ih je bilo koji su nijekali smrt, a više koji su ni- 
jekali uskrsnuće. 

Da je Isus uistinu umro, svjedokom je vojnik koji Mu je 
mrtvom kopljem probo Srce, a iz Srca je potekla krv i voda, 
sigurni znak smrti. O smrti Isusovoj postoji službena potvrda 
rimske vlasti. Kad je naime Josip Arimatejac molio Pilata da 
smije pokopati mrtvo tijelo Isusovo, Pilat pozove satnika koji je 
zapovijedao stražom, i upita ga da li je Isus već umro. I kad 
dozna od satnika da je Isus već umro, darova mrtvo tijelo Isu- 
sovo Josipu da Ga pokopa (Mk 15, 43 — 45). Svjedoci su smrti Isu- 
sove Josip Arimatejac i Nikodem koji su Isusa pokopali, Majka 
Božja, sv. Ivan apostol, družina Josipova i Nikodemova i sve 
one osobe koje su prisustvovale ukopu Isusovu. Svjedoci su i 
rimski vojnici koji su stražu čuvali nad mrtvim Isusom. Sad 
pitamo sve ljude dobre volje: Ima li igdje na svijetu sudsko po- 
vjerenstvo koje je nečiju smrt dokazalo jačim i očitijim doka- 
zima od ovih za smrt Isusovu. E. Renan, žestoki protivnik kato- 
ličke Crkve, kaže: »Mržnja Židova najčvršći je dokaz za smrt 
Kristovu. Budući naime da su tako strastveno željeli Njegovu 
smrt, nisu ništa propustili da se potpuno uvjere o Njegovoj 
smrti«. 

Da je Isus uskrsnuo, prvi su svjedoci vojnici koji su držali 
stražu na grobu. Oni su odmah nakon uskrsnuća pošli u grad i 
javili glavarima svećeničkim sve što se dogodilo. Svjedoci su us- 
krsnuća Isusova sve one osobe kojima se uskrsnuli Isus javio. 
To su: Marija Magdalena, kojoj se prvoj javio (Mk 16, 9), Marija 
Kleofa (Mt 28, 9 — 10), Petar (Llc 24, 34). Dvojica učenika koji su 
išli u Emaus i prepoznali uskrsnuloga Isusa tek kod lomljenja 
kruha (Lk 24, 31). Desetorica apostola bez sv. Tome kojima se 
Isus javio na sam Uskrs navečer, kad su bili zaključani od straha 
pred Židovima. Apostoli su u početku mislili da vide duha. A 
Isus im reče: »Pogledajte ruke moje i noge! Ja sam, ja glavom. 
Opipajte me i uvjerite se, jer duh nema mesa ni kosti«. A kad 
još nisu htjeli vjerovati, reče im: »Imate li ovdje što za jelo? A 
oni Mu dadu komad pečene ribe i meda u saću« (Lk 24, 39, 41, 42). 
Sad su tek vjerovali. Jedanaestorica apostola sa sv. Tomom, ko- 
jima se Isus ukazao osmi dan iza Uskrsa. Kad su desetorica apo- 
stola pripovijedala Tomi da im se Isus ukazao, Toma nije htio 
vjerovati nego je rekao: »Dok ne vidim na rukama Njegovim 
znaka od čavala, i ne metnem prsta svoga u mjesto od čavala 
i ne metnem ruke u rebro Njegovo, neću vjerovati«. Sad zove 
Isus Tomu k sebi reče mu: »Metni prst svoj ovamo, i vidi ruke 
moje, i pruži ruku svoju i metni u rebro moje, i ne budi nevje- 
ran nego vjeran. Toma odgovori i reče Mu: »Gospodin moj i Bog 
moj« (Iv 20, 24 — 29). Svjedoci su sedmorica učenika na Tiberi- 
jadskom jezeru s kojima je Isus zajedno jeo ribu i kruh (Iv 21, 
13). Jedanaestorica učenika kojima se javio u Galileji (Mt 28, 
16 — 20). Pet stotina ljudi koji su Ga svi zajedno vidjeli u Gali- 
leji (1 Kor 15, 6). Jakob apostol komu se samomu javio Isus (1 

Kor 15, 7)- Jedanaest apostola i drugi učenici koji su Isusa vidjeli 
na dan uzašašća na nebo (Mk 16, 9). I opet pitamo: Da li je koje 
sudbeno povjerenstvo ikada kod istrage imalo više boljih i 
vjerodostojnijih svjedoka od ovih kod uskrsnuća Isusova. 

Jednom je zgodom rekao Isus: »Jao svijetu od sablazni!« 
A napose zao onima koji sablažnjuju djecu. »Tko sablazni jedno- 
ga od ovih malenih koji vjeruju u mene, bolje bi mu bilo da mu 
se objesi mlinski kamen o vratu njegovu, i da potone u dubini 
morskoj« (Mt 18, 6 — 7). 


ISUS KRIST JE VLASTITOM MOĆU UZAŠAO NA NEBO 

Starozavjetni pravednik, kralj David, po nadahnuću Bož- 
jem promatrao je u duhu uzašašće Isusovo na nebo, pa je pun 
svetoga oduševljenja zvao sve narode: »Svi narodi zaplješćite ru- 
kama, poklonite Bogu glasom radosnim! Uzlazi Bog uz klica- 
nje« (Ps 46, 2, 6). 

Isus Krist je kao Bog uvijek na nebu, nikada nije bilo ni 
jednoga časa kad bi prestao biti na nebu. Kao Bog je svudašnji, 
svagdje se nalazi: na nebu, na zemlji i na svakom mjestu. Na 
Spasovo, 40. dan nakon uskrsnuća, uzašao je na nebo, kao čovjek, 
dušom i tijelom. Na nebo je uzašao svojom vlastitom moću. 

Sveto pismo spominje da je svemoć Božja uzela Iliju pro- 
roka s ovoga svijeta u jednom sjajnom oblaku. Taj se oblak u 
Svetom pismu slikovito označuje kao kola s konjima. Ilija je 
uzet sa zemlje, a da nije kušao ni smrt ni trulost. Tako je bilo i 
s Henohom. Ta će dvojica, kako misli većina svetih otaca, doći 
na koncu svijeta da propovijedaju pokoru i bore se s Antikristom 
(4 Kralj 2, 11 — 12). Proroka Habakuka je anđeo prenio u Babilon 
nad lavovsku jamu zajedno s ručkom što ga je nosio Danielu 
koji se nalazio među lavovima (Dan 14, 35). Filipa đakona kad 
je u vodi pokrstio Etiopljanina, dvoranina Kandake, kraljice 
Etiopije, uzeo je Duh Gospodnji i odnio tako da ga dvoranin 
više nije vidio (Dap 8, 39). Svi su ovi prevalili silne prostore, ali 
ne svojom nego tuđom pomoću. 

Isus pak ne samo kao Bog nego i kao čovjek uzlazi na nebo 
svojom vlastitom moću. Nije to bilo naravno, čovječjom sna- 
gom, nego nadnaravnom, tajanstvenom snagom. U Isusu Kristu 
su dvije naravi: božanska i čovječja. One su nerazdjeljivo sjedi- 
njene, a tijelo je Njegovo nakon uskrsnuća preobraženo i slavno. 
Zato je presveta duša Isusova mogla zapovijedati tijelu i preno- 
siti ga brzo kao što se prenose misli naše, a tijelo se, lišeno vlas- 
titosti smrtnoga tijela, lako pokoravalo duši i slijedilo dušu kako 

slijede naše misli našu dušu. Božanska je narav Njegova upravo 
tako kao i čovječja, i kad je uzašao na nebo snagom božanske 
naravi, uzašao je svojom vlastitom snagom. To je tajna ili mis- 
terij uzašašća Isusova na nebo. 

Isus je sa sobom poveo u nebo sve duše starozavjetnih 
pravednika iz pretpakla. Kad su prvi ljudi sagriješili u raju, Bog 
je zatvorio nebo i ono je ostalo zatvoreno sve do uzašašća Gos- 
podinova na nebo. A svi pravednici, koji su umrli od prvih ljudi, 
Adama i Eve, pa do Isusa, boravili su u posebnom mjestu koje 
se zove pretpakao, i tu čekali Isusa da ih prigodom svoga uza- 
šašća sa sobom povede u nebo. Tako, eto, Isus ne uzlazi na nebo 
sam nego u pratnji bezbrojnih duša preminulih pravednika Sta- 
roga zavjeta. 

Nebo je mjesto gdje pravednici uživaju vječno blaženstvo. 
U čemu se sastoji blaženi život na nebu, to opisuje već Izaija 
prorok (Iz 64, 3), a za njim sv. Pavao ovako: »Što oko nije vidje- 
lo, ni uho čulo, ni u srce čovječje nije unišlo, to je Bog pripravio 
onima koji ga ljube« (1 Kor 2, 9). 

U nebo dolazi svaki čovjek koji je pošao s ovoga svijeta 
pomiren s Bogom. Jedni idu u nebo odmah iza smrti, a drugi 
nakon toga što su u čistilištu pretrpjeli kaznu za svoje grijehe. 

Nebo je stvarnost. Nebo je činjenica sigurnije dokazana 
nego ijedna pojava u našem ljudskom životu. Sve što mi u 
ljudskom životu dokazujemo, dokazujemo ljudskim razumom 
koji je slab, pa može i pogriješiti, i pasti u zabludu. Da postoji 
nebo, to dokazuje naš razum dokazima koji spadaju među naj- 
jače dokaze što ih može razum pružiti. No još više opstojanost 
neba dokazuje sam Bog koji je neizmjerna mudrost i vjekovita 
istina te ne može prevariti ni sebe ni nas. 


SJEDI O DESNU OCA BOGA SVEMOGUĆEGA 

Na temelju Svetoga pisma i Usmene predaje mi ispovi- 
jedamo o našem Spasitelju Isusu Kristu da On na nebu »sjedi 

0 desnu Boga svemogućega«. 

Cesti je običaj u Svetom pismu da se sveti pisci radi lak- 
šega shvaćanja svetih vjerskih tajna o Bogu i svetinjama Bož- 
jim izražavaju na ljudski način. Tako biva i ovaj put. Jer je 
desna strana časnija od lijeve, pridajemo Isusu desnu stranu 
kraj Oca. No »sjediti o desnu« ne znači ovdje položaj tijela na 
prijestolju, na desnoj strani Očevoj, nego znači najvišu i kra- 
ljevsku moć i slavu koju je Isus od Oca primio i koju stalno 

1 trajno posjeduje na nebu. Kao druga Božanska osoba, kao 

Sin Božji, Isus je ođvijeka zajedno s Ocem i Duhom Svetim 
kralj svega svemira i slave Božje. Božju kraljevsku vlast, koju 
kao Sin Božji posjeduje ođvijeka, kao čovjek postizava i pri- 
ma onim časom kad je slavno uzašao na nebo. 

Sv. Pavao opisuje slavu Isusovu na nebu ovako: »Otac 
uskrsti (Krista) od mrtvih i posadi sebi s desne na nebesima, 
nad svako poglavarstvo i vlast, i silu, i gospodstvo, i nad svako 
ime što se naziva ne samo na ovome svijetu, nego i u budućem. 
I sve podloži pod noge njegove« (Ef 1, 20 — 22). Isus Krist je, 
dakle, nakon svršenoga djela otkupljenja na zemlji slavno uza- 
šao na nebo. Na nebu je u neviđenoj slavi kao Bog jednak Ocu, 
a kao čovjek je u posjedovanju božanskih dobara iznad svih 
blaženika na nebu, pa i ,nad samim anđelima nebeskim. Na tu 
činjenicu posebno upozoruju sv. Pavao i psalmista kad pita- 
ju: »Kome od anđela reče kad (Otac): Sjedi meni s desne strane, 
dok položim neprijatelje tvoje na podnožje nogama tvojim?« 
(Hebr 1, 13; Ps 110, 1). To je rekao samo Sinu, i nikomu drugomu. 

Sve se tajne zemaljskoga Isusova života odnose prema 
uzašašću kao prema svojoj svrsi. U uzašašću je sadržano savr- 
šenstvo i svršetak svih drugih tajna. S utjelovljenjem počinje 
tajanstveni otkupiteljski život i rad Isusov na zemlji, a s uza- 
šašćem svršava. Druge tajne prikazuju Isusa kao nejako dijete, 
kao poniznoga siromaha koji nema krova gdje bi sklonio glavu. 
»Lisice imaju svoje jame, ptice nebeske svoja gnijezda, a Sin 
čovječji nema gdje da nasloni glavu svoju« (Mt 8, 20). Prikazuju 
Ga kao patnika i mučenika kojemu je sav zemaljski život ispu- 
njen čemernim bolima, komu su sve staze zakrčene trnjem i 
korovom, dok se najzad na križu nije od boli i muke zgrčio i 
umro poput zgaženoga crva. Uskrsnuće i uzašašće potvrđuju 
Krista pobjednika nad grijehom i smrću. Uskrsnuli Spasitelj 
ima pobjedničku palmu u ruci, časno je svršio borbu ljudskoga 
života. Na nebo uzlazi u slavi. Tamo živi preobražen, slavan° i 
besmrtan. 

Nikada u povijesti čovječanstva nije čovječanstvo toliko 
trpjelo kao u prošlom ratu (1939— 1945). Nikada s bolima i pat- 
njama nije bilo sličnije Kristovim bolima i patnjama nego je 
danas. Ali boli će naše i patnje uistinu samo onda biti pred Bo- 
gom zaslužene, ako ih budemo podnosili strpljivo i Bogu za 
ljubav kako ih je podnosio Isus Krist. Tješimo se: iza noći 
dolazi dan, iza oluje lijepo i blago vrijeme. Krist patnik i mu- 
čenik svršava doduše tužno, umire i u grob silazi, ali sve to 
traje krako vrijeme. Treći dan je uskrsnuo, a četrdeseti dan na- 
kon uskrsnuća slavno uzlazi na nebo. Tako i nama nakon naših 
boli, ako su one Kristove boli, a Kristove će biti ako ih Kristu 
za ljubav podnos.' dolazi uskrsnuće, uzašašće na nebo i slava. 

KRISTOVO KRALJEVSTVO 

Izraelci su, suvremenici Isusovi, bili tvrdog uvjerenja da 
će Mesija, kad dođe na zemlju, obnoviti izraelsko kraljevstvo. 
Ono će biti veliko i moćno. Mesija će biti silan zemaljski kralj, 
a izraelski narod će imati poseban položaj među drugim narodi- 
ma. Toga su mišljenja bili i apostoli, pa još i nakon uskrsnuća 
pitaju Isusa: »Gospodine, hoćeš li u ovo vrijeme podignuti kra- 
ljevstvo Izraelovo?« (Dap 1, 6). 

A Spasitelj, mjesto da osniva zemaljsko kraljevstvo, uzlazi 
na nebo. Zašto? Kod uskrsnuća je Njegovo tijelo postalo sjajno, 
duhovno, lagano i besmrtno. Riješilo se zemaljskih spona, a do- 
bilo nebeske vlastitosti, pa je dosljedno tome ostavilo zemlju, 
vrijeme i sve nepogode zemaljskoga vremenitoga života, a nasta- 
nilo se u visinama u nebu, u sjaju i slavi koja odgovara ljepoti 
i sjaju Njegova preobraženoga tijela i ne pozna više promjena. 
Gore je tijelo postiglo vrhunac slave, krunu slave, koju je zaslu- 
žilo prolivenom krvlju na zemlji. 

Isus je osnovao kraljevstvo svoje. Crkvu svoju na zemlji. 
Ali to kraljevstvo ne svršava na zemlji, jer vjernici Crkve ne osta- 
ju na zemlji nego imadu nakon smrti prijeći u nebo. Na zemlji 
je Crkva, tj. njezini vjernici, u neprestanoj borbi. Zato se zove- 
mo Vojujuća Crkva. U čistilištu se trpe kazne za grijehe, pa se 
tamošnji vjernici zovu Trpeća Crkva. Nakon prolaznoga boravka 
r.a zemlji i u čistilištu dolazi stalni, trajni i vječni boravak na 
nebu. Zato se stanovnici neba zovu slavna ili Pobjednička Crkva. 
Iako, dakle, Kristovo kraljevstvo počinje ovdje na zemlji, a sači- 
njavaju ga smrtni ljudi kao i druga kraljevstva na zemlji, ono ne 
svršava na zemlji, nego se nastavlja i svršava na nebu gdje su 
stanovnici preobraženi, duhovni i besmrtni. Dok se zemaljska 
kraljevstva oslanjaju na silu, a veličinu gledaju u množini blaga i 
bogatstva ovoga svijeta, Kristovo konačno kraljevstvo na nebu 
ne pozna sile nego samo ljubav, a imovine zemaljske, blaga ovo- 
ga svijeta, nema, niti ga treba, jer su mu svi stanovnici od reda 
duhovni, pa tvranih dobara uopće ne trebaju. U Kristovu kraljev- 
stvu na nebu bit će veći onaj koji je ovdje na zemlji više težio za 
duhovnim dobrima, tj. za krepostima i dosljednije živio u duhu 
vjere po primjeru Isusa Krista. Zato je s pravom Isus rekao: 
»Kraljevstvo moje nije od ovoga svijeta« (Iv 18, 36). Kraljevstvo, 
dakle, Kristovo nije zemaljsko nego nebesko. Ne osniva se na 
sili nego na ljubavi. Ne teži za vrednotama tijela nego duha. Nije 
prolazno nego vječno. 

Uzašašćem na nebo upozorio nas je Spasitelj neka Ga mi- 
slima i željama slijedimo u nebo. Kao što nam je mukotrpnim 
životom i mučeničkom smrću dao divan primjer kako treba sve 
tegobe života iz ljubavi prema Bogu strpljivo snositi i smireno 

te predano u volju Božju umirati, tako nas uzašašćem na nebo 
bodri neka se neprestano mislima u nebo dižemo i željama u 
nebu boravimo. Nije naš trajni boravak na zemlji nego na nebu. 
Ovdje smo samo putnici patnici, prolaznici, a trajna i stalna nam 
je domovina nebo. Sv. Pavao veli da smo ovdje na zemlji »tuđin- 
c i i putnici« (Hebr 11, 13) koji traže domovinu. A za nebo kaže: 
»Dakle više niste tuđinci i došljaci nego ste sugrađani Svetih i 
ukućani Božji« (Ef 2, 19). 

Kad vam bude teško, dignite pogled prema nebu; tamo je 
naša konačna i vječna domovina. Kad vam bude duša ojađena, 
bolna i čemerna, sjetite se i tješite »da trpljenja sadašnjega vre- 
mena nisu ništa prema slavi koja će se objaviti na nama« (Rimlj 
8, 18) u nebu. 






ZAŠTO JE ISUS UZAŠAO NA NEBO 

Sv. Pavao, opisujući učinke Isusova uzašašća na nebo, kaže 
ovako: »Uzađe na visinu, odvede zarobljene i porazdijeli darove 
ljudima« (Ef 4, 8). 

Zarobljenici su duše iz pretpakla koje je Isus sa sobom 
poveo u nebo, a do Isusova uzašašća čamile su kao zarobljene u 
pretpaklu. Prvi dar koji je Isus, uzašavši na nebo, dao ljudima na 
zemlji, jest treća božanska osoba, Duh Sveti. Duha Svetoga je 
poslao apostolima 10. dana nakon uzašašća. Posljedice dolaska 
Duha Svetoga bile su divne. »I napuniše se svi Duha Svetoga i 
stadoše govoriti raznim jezicima, kao što im je Duh Sveti davao 
da govore« (Dap 2, 4). Odmah na prve Duhove, uslijed djelovanja 
milosti Duha Svetoga, obratilo se po apostolskom propovijeda- 
nju oko 3.000 duša. Prije uzašašća rekao je Isus apostolima: »Bo- 
lje je za vas da ja idem; jer ako ne otidem, Tješitelj neće doći k 
vama; ako li otidem, poslat ću ga k vama« (Iv 16, 7). Poslavši 
Duha Svetoga Isus je svečano ispunio svoje obećanje. 

Isus vrši u nebu ulogu našega zagovornika. Tu misao na- 
glašuje sv. Pavao u poslanici Hebrejima: Krist uđe »u samo 
nebo da se pokaže sad pred licem Božjim za nas« (9, 20). Još je 
ljepše ističe sv. Ivan apostol: »Dječice moja, ovo vam pišem da 
ne griješite. I ako tko sagriješi, imamo zagovornika kod Oca, 
Isusa Krista, pravednika« (1 Iv 2, 1). Nema veće utjehe nego je 
pomisao da je sam Otkupitelj naš zagovornik kod Oca, a zagovor 
je Njegov svemoćan! 

Isus je uzašao na nebo da i nama tamo pripravi mjesto. 
»U kući Oca mojega mnogi su stanovali. Idem da vam pripravim 
mjesto. I kad otidem i pripravim mjesto, opet ću doći i uzet ću 

vas k sebi da i vi budete gdje sam ja« (Iv 14, 2—3). Isus je naša 
duhovna glava, a mi smo Njegovi udovi. Gdje je glava, tu je 
pripravljeno mjesto i za udove. Isus je uzašao prvi i pokazao put 
nama. Kako je poveo u nebo duše pravedničke iz pretpakla, tako 
će povesti i nas uz uvjet da pokažemo dobru volju u suradnji s 
milošću Božjom. 

Time što je Isus uzašao na nebo i nestao ispred očiju ljudi, 
prestaje o Isusu iskustveno znanje, a zamjenjuje ga vjera^ Ono 
što se vidi i rukama pipa, to je znanje, a vjeruje se u ono što je 
sakriveno našim očima. Uzašašćem je, dakle, Isus ojačao našu 
vjeru koja je veća i jača nakon uzašašća nego bi bila da svojim 
vlastitim očima gledamo Isusa na zemlji. A Bog više nagrađuje 
vjeru nego znanje. To vidimo iz riječi Isusovih apostolu Tomi: 
»Jer si me vidio (Toma) vjerovao si. Blaženi koji ne vidješe i 
vjerovaše!« (Iv 20, 29). S uzašašćem Isusovim raste i naša nada 
da ćemo i mi u nebo doći. Dok je Isus boravio na zemlji, molio 
je Oca nebeskoga: »Oče, hoću da oni koje si mi dao, budu sa 
mnom gdje sam ja, da vide slavu moju« (Iv 17, 24). U uzašašćem 
se Isusovim na nebo naročito razvija u nama ljubav prema nebu. 
Sv. Luka veli: »Jer gdje je vaše blago, ondje je i srce vaše« (12, 
34). Što je blago veće, to je i ljubav prema njemu veća. A za sva- 
koga razumnoga čovjeka, koji je iole sposoban prosuđivati vred- 
note ovoga i prekogrobnoga života, sigurno je najveća i jedina 
vrijednost Bog i nebo. Prema tome je i najveća i najplemenitija 
ona ljubav koja se odnosi na Boga i nebo. 

Mladost prolazi. Bogatstvo nestaje. Sve patnje i boli ima- 
du svoj svršetak. Smrću sve na zemlji svršava, svemu je kraj. 
štaviše, i čistilište ima svoj kraj. Ali Bog i nebo ostaju, ne mije- 
njaju se. Vječan je Bog. Vječna je Božja dobrota. Vječno je nebo. 
A vječni će biti i svi oni koji dođu u nebo. 


USKRSNULI ISUS I CRKVA 

Već su Sveti oci tražili razloge zašto nije uskrsnuli Isus 
ostao na zemlji nego je radije uzašao na nebo? Rješavali su to 
važno pitanje i umno ga riješili. 

Da je Isus ostao među nama na zemlji, svi bismo mi krš- 
ćani, jednako kao i nekada apostoli, gledali u Isusa samo čovje- 
ka. Divili bi se Njemu kao Učitelju, jer je učio tako uzvišenu 
nauku kao nitko ni prije ni poslije Njega. »Nikad nije čovjek 
tako govorio kao što ovaj čovjek« (Iv 7, 46); priznali su i sami 
Njegovi neprijatelji. Veličali bi Ga kao dobrotvora nepojmljive 
širokogrudnosti, jer kud je hodao samo je dobro činio (DAp 10, 

Slavili bismo Ga kao čudotvorca koji je suvereno nastu- 
mimo prirodnih zakona, nad prirodnim zakonima i protiv 
nrirodnih zakona. Ponosili bi se Njime kao genijem koji je je- 
dinstven u cijeloj povijesti. Međutim, uza svu svoju nadčovječnu 
mudrost i djelatnost. On bi u našim očima bio samo čovjek. A 
ovako kad je na nebo uzašao, on kida i zadnje veze sa zemljom, 
sa svim ovim što je prolazno i ljudsko, što je samo naravno i gre- 
šno Uzlazeći na nebo, On diže misli i osjećaje naše u nebo, pro- 
duh'ovljuje našu ljubav i postizava to da u Njemu gledamo naj- 
prije Boga. a onda tek čovjeka, i da Ga kao Boga častimo i ljubi- 
mo. Stoga opravdano pjeva liturgija na Spasovo o Isusu: »Uzđig- 
nuo se na nebo da tako, po Njegovu daru, budemo zajedničari 
Njegova Božanstva«. 

Probici su svete Crkve tražili da Isus uzađe na nebo. Za 
svoga boravka na zemlji osnovao je Isus Krist na zemlji duhovno 
društvo — svoju Crkvu. U Kristovu Crkvu spadaju svi oni kršća- 
ni na zemlji koji su pod jednom vrhovnom glavom. Svetim 
Ocem Papom. Dok je boravio na zemlji, Isus je sam bio vrhovna 
vidljiva glava svoje Crkve. Nakon uzašašća na nebo On je i dalje 
vrhovna glava svoje Crkve, ali nevidljiva. Vrhovnom vidljivom 
glavom postavio je sv. Petra. Petar s ostalim apostolima, a kasni- 
je Sveti Otac Papa i biskupi u ime Isusovo upravljaju Crkvom 
Isusovom. A da ne zađu s pravoga puta nego da uvijek nepogre- 
šivo tumače nauk Božji, to izvodi tajanstvena, nebeska sila, Duh 
Sveti koga je Isus poslao svojoj Crkvi. Djelovanje je Duha Sve- 
toga nedokučivo, a darovi bezbrojni. Darove Duha Svetoga opi- 
suje sv. Pavao ovako: »I jedne postavi Bog u Crkvi, prve kao 
apostole, a druge kao proroke, treće kao učitelje, onda sile ču- 
desne, zatim darove liječenja, pomaganja, upravljanja, različite 
jezike« (1 Kor 12, 28). Tko da izbroji sve načine djelovanja Duha 
Svetoga u Crkvi, ili pak sve darove kojima Duh Sveti obogaćuje 
Kristovu Crkvu? 

Promatrajte opstanak i djelovanje katoličke Crkve i su- 
dite sami. Kroz 2000 godina, otkako postoji katolička Crkva, je- 
dina prava Kristova Crkva, kolike je već nasrtaje i borbe morala 
izdržati! A kako se ona brani, kako djeluje? Mirno i dostojanstve- 
no, s istinom u nauci i dobrim djelima u ruci. Nikoga ne mrzi, 
nikomu se ne osvećuje. Svima širokogrudno prašta, svuda samo 
dobro čini. Samo tim oružjem pobjeđuje, samo tako svladava ne- 
prijatelje i stišava oluje. A sve to izvodi samo pomoću Duha Sve- 
toga koga joj je Isus poslao. 

Kad su neprijatelji kršćanstva u pro kršćansko vrijeme 
progonili apostole, savjetovao je farizej Gamaliel, glasoviti uči- 
telj zakona, poštovan od svega naroda u visokom vijeću ovim 
riječima: »Prođite se ovih ljudi i pustite ih! Jer ako je od ljudi 
ovaj naum ili pothvat, propast će. Ako li je od Boga, nećete ga 


157 


moći uništiti, dapače mogli biste se naći kao protivnici Božji« 
(DAp 5, 38—39). Kad bi katolička Crkva bila ljudsko djelo, već bi 
davno propala kao što propada i nestaje sve što je ljudsko. A 
jer je Božje djelo, djelo Duha Svetoga, koga je Crkvi poslao sam 
Spasitelj, ona je trajna i nepobjediva. »Ni vrata je paklena neće 
nadvladati« (Mt 16, 18). 


SUDNJI DAN 

Spasitelj je odlikovao svoju Crkvu s tri osobita dara: 
otkupljenjem koje je izvršio ovdje na zemlji, zagovorničkom 
službom koju za nas vrsi kod Oca na nebu, i općenitim sudom 
koji će održati opet na zemlji kada drugi put dođe na svijet te 
će suditi svim živima i mrtvima zajedno. 

Svakom je čovjeku određeno da jednom umre. Sveti oci 
drže da će i Elija i Henoh prije svršetka svijeta opet doći na 
svijet i umrijeti. Kad čovjek umre, duša njegova ide odmah na 
sud. Tu će se suditi o svakoj misli, riječi i činu. Iza suda ide duša 
ili u nebo, ili u čistilište, ili u pakao. Ako je bez ikakva grijeha i 
kazne, ide u nebo. Ako je čovjek umro u lakom grijehu te treba 
trpjeti samo neko vrijeme, onda duša ide u čistilište, a ako je 
čovjek umro u teškom grijehu te treba trpjeti vječne muke, onda 
duša iza smrti ide u pakao. Ovaj sud nakon smrti, zove se posebni 
sud, jer se na njemu sudi svakom čovjeku posebno čim umre. 

Povrh ovog suda odmah iza smrti, ima još jedan sud, a to 
je općeniti sud na svršetku svijeta kad će doći Isus Krist u 
sjajnoj pratnji anđela nebeskih i suditi svim ljudima svega 
svijeta zajedno. Prvi put je Isus došao na zemlju kad se kao 
dijete rodio u Betlehemskoj štali. Drugi put će doći na svršetku 
svijeta svečano kao kralj s najvišom sudačkom vlašću. Kada 
bude svršetak svijeta i prema tome kada Isus drugi put dođe na 
zemlju, o tome se ne zna ništa stalno. Kad su apostoli pitali Isusa 
za svršetak svijeta, Isus im odgovorio: »A onoga dana i onoga 
časa ne zna nitko, ni anđeli na nebu, nego samo Otac« Mt 24, 
36). Nitko, dakle, od stvorova ne zna kad će biti sudnji dan pa 
ni anđeli nebeski. To je pridržalo presv. Trojstvo samo za 
sebe. Isus kao Božji Sin je to znao, ali radi našega dobra nije 
nam to htio saopćiti da se ne podamo lijenosti nego da budemo 
uvijek pripravni. 

Sv. Petar zove drugi dolazak Isusa na zemlju »dan Gospod- 
nji« i veli da će doći iznenada kao tat (2 Petr 3, 10). Tako i sv. 
Pavao kaže da će »dan Gospodnji doći kao tat u noći« (1 Sol 5, 2). 
Na sudnji dan svi ćemo se naći pred Isusom u isti dan i na istom 
mjestu da nam sudi. Svi će mrtvi uskrsnuli. Pravednici u sjaju 

i slavi, a grešnici na ruglo i sramotu. Sudit će se tako da će svi 
gledati i slušati za svakoga što je mislio, govorio i činio u svom 
životu, dosljedno kako je osuđen na usta sv. Pavla: »Jer nam se 
svima valja javiti na sudu Kristovu da primi svaki prema tome 
kako je činio u tijelu svoje dobro ili zlo« (2 Kor 5, 10). 

Presuda će općenitoga suda biti za opake strašno poniže- 
nje i kazna, jer će svi ljudi svih vjekova kao na dlanu gledati 
njihova zla djela i opaki život. Ništa se neće moći sakriti, ništa 
ispričati. Sve će biti golo i otkriveno. Pravednicima će presuda 
biti na čast i ponos, jer će pred lice čitavog svijeta iznijeti njiho- 
va divna djela čovječnosti i kršćanske ljubavi, kojima su pat- 
ničke suze otirali, bijedu ublaživali, zalutale na pravi put obra- 
ćali, a klonule opet k Bogu pridizali. 

Od postanka svijeta svi su se ljudi veselili prvom dolasku 
Isusovu na zemlju, jer je iza rođenja Isusova nastupilo otkuplje- 
nje i oslobođenje od grijeha. Nakon rođenja Isusa svi se veseli- 
mo drugom dolasku Isusovu na svršetku svijeta, jer je s drugim 
dolaskom skopčana slava i nebo. Svako suđenje uključuje u sebi 
strah i radost. Strah za krivca, jer se boji kazne, a radost za pra- 
vednika, jer će potvrditi njegovu nevinost. Još imamo obilje vre- 
mena činiti dobro i živjeti kreposno pa se ne trebamo bojati ni 
posebnoga ni općenitoga suda. »Tako živ bio ja, veli svemogući 
Gospod, nije mi milo da umre bezbožnik nego da se vrati bez- 
božnik sa svoga puta i da živi« (Ezek. 33, 11). 


ČISTILIŠTE 

Svi narodi i kroz sva vremena znadu da čovjek ima razum- 
nu i slobodnu dušu po kojoj je slika i prilika Božja. Svi su na 
čistu s tim da čovječja duša živi i nakon smrti, da je besmrtna 
ili neumrla. Kad životinja pogine, bace je kamo god, jer je s 
gubitkom života na zemlji za nju sve svršeno. A kaci čovjek 
umre, tijelo mu se časno sahrani na posebno mjesto koje svi 
narodi poštuju kao sveto. Brižno mu se uređuje grob. Na grobu 
se sadi cvijeće. Dižu se i spomenici da trajnom uzdrže pokoj- 
niku uspomenu među živim. Iznose se zasluge i vrline da budu 
živima za velika i kreposna djela. 

Dok se ovako posebno poštovanje iskazuje mrtvu tijelu, 
još većom se brigom ispituje kamo je pošla duša čovječja nakon 
rastanka s tijelom. Sam razum, a još više razum prosvijetljen 
Objavom, jasno i nepogrešivo spoznaje da duše onih ljudi koji 
su umrli čisti, bez ikakvoga grijeha, polaze ravno u nebo, sveto 
i blaženo mjesto gdje boravi Bog s anđelima i svetim ljudskim 

dušama. Duše onih pokojnika koji su preminuli u teškom gri- 
jehu i neraskajani, polaze nakon smrti u strašno mjesto muka i 
kazne, u pakao iz koga nema izlaza. Ali postoji i treće mjesto na 
drugome svijetu, kamo polaze duše onih koji su umrli bez teš- 
koga grijeha, pa ne dolaze u pakao. Ali nisu umrli ni sasvim 
čisti da bi njihove duše mogle u nebo. To se mjesto zove čisti- 
lište. Tamo polaze duše onih pokojnika koji su umrli u lakim 
grijesima pa se moraju vremenitim kaznama čistiti prije nego 
pođu u nebo. U čistilištu trpe jedne duše više i dulje vremena, a 
druge manje i kraće vrijeme već prema tom koliko je koji čov- 
jek sagriješio dok je boravio na zemlji. Najdulje će kazne u 
čistilištu trajati do sudnjega dana na svršetku svijeta. Tada će 
svi mrtvi uskrsnuti, nakon općega suda će jedni i s tijelom poći 
u nebo, a drugi će i s tijelom poći u pakao. Nakon sudnjega dana 
nema više čistilišta. 

Da postoji čistilište očito nam dokazuje Sveto pismo koje 
opisuje kako je Juda Makabejac nakon bitke »sabrao dvije tisuće 
srebrnih drahma. Ove posla u Jerusalem da bi se prinijela žrt- 
va za grijeh. To je bilo veoma lijepo i plemenito djelo jer je on 
mislio na uskrsnuće. Jer kad ne bi vjerovao u uskrsnuće palih, 
bilo bi suvišno i ludo moliti se za umrle. Također on ističe da 
pobožno usnule čeka veoma sjajna nagrada. Sveta i pobožna 
misao! Zato priredi za umrle žrtvu pomirnu da bi se izbavili od 
svojih grijeha« (2 Mkb 12, 43—46). Oni koji su u nebu ne trebaju 
pomoći, jer su blaženi. Onima koji su u paklu nema pomoći, jer 
su zauvijek osuđeni. Kad, dakle, Izraelci mole i prinose žrtve za 
»pobožno usnule« vojnike, to je znak da vjeruju da na drugom 
svijetu postoji mjesto gdje »pobožno usnuli« trebaju pomoći, 
gdje im se može pomoći i odakle ih se može izbaviti, a to je 
čistilište. 

Nauku o postojanju čistilišta i o mukama u čistilištu izlažu 
opći crkveni sabori: Lionski II. 1274., Florentinski 1439. i Triden- 
tinski 1545 — 1563., Sveti Oci Pape, Sveti oci — crkveni učitelji i 
učeni bogoslovi kroz svu povijest Crkve. 

Muka je dušama u čistilištu što su odvojene od Boga. 
Povrh/ toga trpe i osjetnu kaznu, a to je tvarna vatra koja ih 
muči. Koliko vremena ostaje koja duša u čistilištu, to nitko od 
nas živih ne može znati bez posebne Božje Objave. Međutim sve 
su duše u čistilištu sigurne da će njihove muke s vremenom 
svršiti i da će jednom doći k Bogu u nebo. Nauka je svete Crkve 
da mi živi možemo pomoći dušama u čistilištu sv. Misama, mo- 
litvama, milostinjom i drugim pobožnim djelima, a naročito op- 
rostima koje je Crkva odredila za duše u čistilištu. Međutim se 
i duše u čistilištu mole za nas, a pogotovo će nam se odužiti svo- 
jim zagovorom kod Boga kad dođu u nebo. Što, dakle, činimo 
za duše u čistilištu, činimo konačno i za spas svoje duše. 

Sjetite se koliki su milijuni ljudi pali u prošlome ratu 


(1939 — 1945). Padali su ne samo vojnici nego i civilno pučanstvo. 
Jedni su umrli brzo i naglo, a drugi u groznim mukama po zatvo- 
rima i logorima. Jedne je neprijatelj strašnom mržnjom mučio 
slađu, druge je strijeljao, treće vješao, a mnoge je klao na naj- 
odvratniji način. Duše njihove iz čistilišta vape za pomoć k vama. 
rođacima, znancima i prijateljima riječima Svetoga pisma »Smi- 


lujte se meni, smilujte se meni barem vi, prijatelji moji« (Jb 19, 
21). Imajte srca i osjećaja za njih. Molite se za njih i žrtvujte 
dobra djela za njihovo izbavljenje. Imajte na umu: Kako se mi 
danas brinemo za naše pokojnike, tako će se naši nasljednici bri- 
nuti za nas kad budemo mi mrtvi. 


NAGRADA PRAVEDNICIMA — KAZNA ZLIMA 

Kad je već na posebnom sudu odmah iza smrti odlučeno 
kakva će biti vječnost svakog pojedinoga čovjeka, zašto je po- 
treban još i općeniti sud na sudnji dan na svršetku svijeta? 

I tu imade Božja providnost duboke i spasonosne razloge. 
Svaki čovjek, bio on pravednik ili grešnik, ima na zemlji poto- 
maka, ili znanaca i prijatelja. Ili učenika, gojenaca, pristaša i 
sljedbenika. Nitko ne živi sam za sebe, osamljen i napušten, 
nego u društvu ili zajednici. Od plemenita čovjeka prima okolica 
zdrave misli i dobre primjere, povodi se za njim, dobro čini i 
kreposno živi. Ni sam plemeniti čovjek nije svjestan kroz koliko 
će pokoljenja njegova dobra nauka i lijepi primjer djelovati i 
koliko će ploda donijeti, a pogotovo toga nije svjesna okolina. 
Jednako je, ali u obratnom smjeru, kod opakoga čovjeka. I on 
živi u društvu, ali sije zlo, kvari okolinu, djeluje poput zarazne 
gube. Zle nauke i opaki primjeri loših roditelja, nastavnika i od- 
gojitelja, prijatelja i znanaca također djeluju kroz pokoljenja i 
uzrokuju u društvu strašnu pustoš. Sve će to izaći na svjetlo na 
sudnjem danu. Na općenitom sudu će se jasno svemu svijetu po- 
kazati ne samo ono dobro što je pravednik sam učinio, nego i 
ono dobro što je preko drugih učinio, i bit će mu na čast i slavu. 
Jednako će svi ljudi na općenitom sudu spoznati kako zla djela 
što ih je opak čovjek sam učinio, tako i zla koja je svojom opa- 
kom naukom i zlim primjerom preko drugih učinio, i bit će mu 
to na užasnu sramotu. Prvi je, dakle, razlog općenitom sudu da 
se o pravedniku iznese javno sve dobro što je ikada učinio sam 
ili po drugima, i da mu se dade javno priznanje. Jednako će se 
o opakomu iznijeti sve zlo što je učinio sam ili preko drugih, 
koje je na krivi put zaveo, i zato će biti javno pred svima osra- 
moćen. 

11 Razum t objava o Bogu ui 



Kako vidite pravednicima se uzima u zaslugu ne samo do- 
bro što ga je svaki za sebe činio, nego i sve ono što su drugi pod 
njihovim uplivom učinili. Zamislite bogobojazne roditelje, učite- 
lje i odgojitelje, znance i prijatelje, koji su sijali sjeme zdrave 
nauke i dobroga primjera, kako će biti bogate i obilne njihove 
zasluge pred Bogom i pred ljudima, kako će biti divno uzvišeni 
i odlikovani pred cijelim svijetom na sudnji dan! Ali jao opaki- 
ma na sudnjem danu, jer će drhtati od straha, užasa i sramote 
kad će se pred cijelim svijetom izbrajati sablazni što su ih uzro- 
kovali. Pomislite kako će izgledati optuženici kad će se protiv 
njih dizati vlastita djeca, učenici i gojenci, rođaci, i prijatelji 
i svi drugi sablažnjeni! Kolika će ih grižnja savjesti i zdvojenost 
progoniti kad vide svoju propast i propast bezbrojnih drugih 
duša koje su upropastili svojim sablaznima! 

Kako smo na jednoj strani dužni svakoga pravo poučiti 
i dobar mu primjer dati, tako smo na drugoj strani još više ob- 
vezni da ni pod koju cijenu drugoga na zlo ne putimo ili zao 
primjer pružimo. Sveto pismo se grozi teškim kaznama onima 
koji druge sablažnjuju, a napose onima koji djecu sablažnjuju. 
»Tko sablazni jednoga od ovih malenih koji vjeruju u mene, veli 
Spasitelj, bolje bi mu bilo da mu se o vrat objesi mlinski kamen 
i da potone u dubinu morsku« (Mt 18, 6). »Teško svijetu od sa- 
blazni! Teško onomu čovjeku po kojemu dolazi sablazan! Ako te 
ruka tvoja ili noga tvoja sablažnjava, odsijeci je i baci je od 
sebe! Bolje ti je ući u život vječni hromu ili kljastu, negoli s 
dvije ruke i dvije noge da budeš bačen u oganj vječni. I ako te 
oko tvoje sablažnjava, izvadi ga i baci ga od sebe! Bolje ti je s 
jednim okom ući u život, negoli s dva oka da budeš bačen u 
oganj pakleni (Mt 18, 7 — 9). To znači: ako nam je nešto tako dra- 
go kao ruka, noga ili oko, a moglo bi na grijeh navesti nas ili 
drugoga, treba se svega radije odreći nego sagriješiti sam i na 
grijeh zavesti drugoga. 

Čuvajmo se sablazni! Čuvajmo se tuđih grijeha! Teško 
ćemo odgovoriti i za ove grijehe koje smo sami u tajnosti činili; 
čemu onda opterećivati savjest još i tuđim grijesima? 


SUDNJI DAN — POTPUNA PRAVDA 

Cesto se u ljudskom životu događa da pobožni i plemeniti 
ljudi stradaju. Ismjehava se njihova pobožnost. Ruglu se izvr- 
gava njihovo poštenje. Po jezicima ih se raznosi kao naivne i 
neznalice. Opaki svijet u svojoj zlobi nalazi na stotine uzroka i 
načina kako će im oduzeti ugled i dobar glas. Badava se brane, 

ne koristi ništa. I umiru ozloglašeni. Boli to pravednike, ali na 
zemlji nema potpune zadovoljštine. Opaki, naprotiv, u svojoj lu- 
ka)' 05 . 1 '* prijevarama, spletkama i nasiljem dolaze na dobar glas, 
uživaju ugled. Svijet im se divi, slavi ih i veliča, pa i za uzor dru- 
gima stavlja. 

Na sudnjem će danu pravednost Božja pred svim svijetom 
otkriti svu plemenitost i dobrotu pobožnih i bogobojaznih, a 
bijedu i lukavost opakih. Tako će dobri dobiti obilnu zadovolj- 
štinu, jer će steći izgubljeni dobar glas, a opakima će oduzeti 
krivo stečeni ugled i slavu. Na sudnjem će danu Bog »dati sva- 
kome po djelima njegovim: vječni život onima koji ustraju u 
dobrim djelima . . ., a gnjev i nemilost onima koji prkose i pro- 
tive se istini i pokoravaju se nepravdi« (Rim 2, 6—7). 

Što god čovjek na zemlji radi, to rade duša i tijelo zajed- 
no. Tijelo je oruđe s kojim duša radi. Stoga je potrebno da tje- 
lesa uskrsnu, da se na sudnjem danu svako sjedini sa svojom 
dušom, pa da svako dobije vječnu nagradu odnosno vječnu kaz- 
nu već prema tomu da li je u dobru ili pak u zlu pomagalo dušu. 
Tijelo koje je vjerno pomagalo dušu u dobru, dobit će vječnu 
slavu u nebu, a koje je služilo duši u zlu trpjet će vječnu kaznu u 
paklu. Treba dakle da dođe svršetak svijeta, da nastupi sudnji 
dan i uskrsnuće, da i tijelo uzmogne primiti svoju plaću — na- 
gradu ili kaznu. 

Život je svjedokom da se kod dobrih i opakih ljudi nepre- 
stano izmjenjuju sreća s nesrećom, nevolje s radostima. Događa 
se nerijetko da su baš dobri nesretni, a opaki i te kako sretni pa 
upravo obiluju dobrima ovoga svijeta. Izgleda mnogo puta da 
Božja dobrota više naginje na stranu opakih nego na stranu do- 
brih. Radi toga se i prorok tuži u Svetom pismu: »Uzbunih se 
i adi bezbožnika videći kako bezbožnici dobro žive, nesmetano 
jednako umnožavaju bogatstvo. I tako sam uzalud držao čisto 
srce svoje i badava prao u nevinosti ruke svoje. Zato me vazdan 
pogađalo zlo, svako se jutro iznova pridizala bol moja« (Ps 72). 
čovjeku se čini na mahove kao da se Bog uopće ne brine za ljude 
Tako se običavaju tužiti i kreposni ljudi. Međutim na općenitom 
ce sudu Bog prema svima ljudima javno otkriti svoje planove, 
rada će se vidjeti kako je Bog mudro radio što je dobre kušao s 
nesrećama. S pomoću su Božjom strpljivo podnosili bolesti ne- 
volje, bijedu i žalosti pa će ih Bog obilno nagraditi u vječnosti 
Da ih je mazio bogatstvom i radostima, uzoholili bi se i od Boga 
odvratili te zauvijek propali. Kako je, dakle, Bog mudro radio 
sto im je slao raznovrsne kušnje. Mudrost će se Božja na sud- 
njem danu očitovati i na opakim. Bog ih u ovom životu darivao 
krepkim zdravljem, obiljem bogatstva, srećom i radostima samo 
da ih odvrati od zla i privuče k sebi na krepostan život. Oni uza 
sve to ne haju za Boga, preziru sve što je Božje i ustraju do kon- 


163 


ca u zlu. Radi toga će ih Bog javno osramotiti pred svim ljudima 
i zauvijek kazniti. 

Bog je ustanovio sudnji dan i to svijetu objavio da dobri ne 
klonu duhom u napastima, nego da ustraju do konca imajući u 
vidu vječnu nagradu, a zli opet da se klonu zla i obrate kad zna- 
du da ih, ako ustraju u zlu, čekaju vječne muke. 

Da će Isus opet doći ovamo na zemlju i da će biti sudnji 
dan, to je tako sigurno kako je sigurno da je sunce na nebu. Prije 
dolaska Isusova pojavit će se posebni znakovi na nebu koje je 
Isus unaprijed prorekao. A kao najsigurniji dokaz je to što je 
Isus, odmah čim je uzašao na nebo, poslao dva anđela k aposto- 
lima s porukom: »Što stojite i gledate u nebo? Ovaj Isus, koji je 
od vas uzet na nebo, tako će doći kao što vidjeste da ide u nebo«. 


ISUS KRIST SUDAC 

Suđenje na sudnjem danu vršit će sve tri osobe presv. Troj- 
stva: Otac, Sin i Duh Sveti. No suđenje se na svršetku svijeta 
posebnim načinom pripisuje drugoj Božanskoj osobi, Bogu Sinu, 
i to kao čovjeku. Isus Krist veli: »Jer kao što Otac ima život u 
sebi, tako dade i Sinu da ima život u sebi, i dade mu vlast da 
čini sud, jer je Sin čovječji« (Iv 5, 26 — 27). A zašto se posebnim 
načinom pripisuje baš Sinu kao čovjeku? 

Na sudnjem će danu biti suđeni ljudi. A ljudi se sastoje od 
tijela i osjetila. Zato će se i sudovanje vršiti tako da ga ljudi 
mogu pratiti osjetilima: očima gledati i ušima slušati. Zato je 
i mudrost Božja odredila da sudovanje vodi i presudu izreče kao 
sudac baš Sin Božji, koji je i sam čovjek, te ima tijelo koje se 
dade očima vidjeti i ušima čuti. Tako će na sudnjem danu svi 
ljudi Krista suca i vidjeti i čuti. Pravednici će gledati milo lice 
i čuti blagi glas Isusov, a grešnici oštri pogled i strogu osudu. 

Dok je Isus boravio na zemlji, doživio je nepravdu kao ni- 
jedan čovjek ni prije ni poslije Njega. Vrhovni sudac Poncije 
Pilat svečano izjavljuje: »Nikakve krivice ne nalazim na ovom čov- 
jeku«. »Dovedoste mi ovoga čovjeka kao da buni narod, i ja sam ga 
eto pred vama ispitao i nisam našao u ovom čovjeku ni jedne krivi- 
ce zbog koje ga vi tužite. A ni Herod, jer ga je natrag poslao k na- 
ma, prema tomu nije ništa učinio što bi zaslužilo smrt« (Lk 23, 
4, 14—15). A uza sve to Isus je osuđen najgore što je mogao biti 
osuđen — na smrt na križu. Na sudnjem će se danu isti Isus po- 
javiti kao sudac i sudit će ne samo onima koji su Njega sudili, 
nego i svima drugima. Tako će opet osvanuti veličina Božje prav- 
de koja podiže nepravedno ponižene i postavlja svakoga na nje- 



govo mjesto. Ovu istu misao lijepo iznosi sv. Petar u Djelima 
apostolskim. Jednom je zgodom propovijedao u kući satnika 
Kornelija i spomenuo kako su Židovi raspeli Isusa i ubili, a On 
je treći dan uskrsnuo. Tada nastavlja sv. Petar: »I zapovijedi nam 
da propovijedamo narodu i svjedočimo, da je On koji je određen 
od Boga za suca živima i mrtvima« (10, 42). 

Što kaže naš vlastiti razum o sudnjem danu? Svi narodi i 
svaki pojedini čovjek ima pojam o dobru i zlu, o pravdi i ne- 
pravdi. Svaki čovjek sudi da dobro i pravedno treba nagraditi, 
a z *° J ne P r avdu kazniti. Međutim, što doživljavamo? Povijest, a 
još više svagdanji život, svjedokom je, da nigdje na svijetu dobro 
i pravda ne dobivaju potpuno priznanje, kao ni zlo i nepravda 
potpunu kaznu. Naš razum to boli i on ne miruje nego kaže: 
Mora biti negdje sudac i sudište gdje će sva djela, pa makar kako 
skrovita bila, izaći na vidjelo i suđena biti onako kako zaslužuju, 
a ne kako ih sude ljudi ovdje na zemlji. Koliko puta se ovdje na 
zemlji dogodi da netko učini i najgori zločin, ali — jer ima obil- 
no novčanih sredstava i vješte branitelje — na sudu je progla- 
šen nevinim. Drugi put je na sudu posve nevin čovjek, ali jer se 
ne zna braniti, ili se nema čime braniti, pa bude proglašen kri- 
vim. Okolina se zgraža, ali pomoći nema. Tada se naše oči po- 
dižu k nebu, a razum sudi: Mora tamo biti dobri i pravedni Bog 
pred kojim je sve golo i otkriveno, koji ne treba ni svjedoka ni 
branitelja, koji vidi i srca i bubrege te zapaža i najtajnije misli 
i osjećaje. On će nas suditi sve zajedno, pred svima će otkriti 
naša i dobra i naša zla djela. On će pravedno i potpuno nagra- 
diti svako dobro, a kazniti svako zlo kako je tko zaslužio. 
v , Ta J će se, dakle, savršeno nepristrani i pravedni sud obđr- 
zavati na svršetku svijeta, a sudac će biti Bog-Čovjek, Isus Krist. 
Prema tome Objava o sudnjem danu nije protiv naše naravi, nego 
je u prilog ljudskoj naravi te savršeno odgovara zahtjevima uma 
i srca ljudskoga. Kako u drugim pitanjima tako i ovdje odsijeva 
divna mudrost Božja koja će do u tančine ispuniti težnju našu 
za potpunom pravednošću. 

Spremajmo se vec sada za taj sud. Imajmo pred očima 
da će se tamo suditi ne samo o onom što je učinjeno nego i o 
tome jesmo li zanemarili što dobra učiniti. Sudit će se, dakle, i o 
propustima. »A ja vam kažem da će se za svaku praznu riječ koju 
reknu ljudi, dati odgovor na dan sudnji« (Mt 12, 36). 


ZNAKOVI PRIJE SUDNJEGA DANA 

Prije sudnjega dana, na svršetku svijeta, pojavit će se na 
zemji tri osobita znaka: Evanđelje će se propovijedati po svemu 

svijetu, nastat će veliki otpadi od kršćanstva i doći će na zemlju 
antikrist. 

O propovijedanju evanđelja govori sv. Matej evanđelist 
ovako: »Ovo evanđelje o kraljevstvu navješćivat će se po svemu 
svijetu za svjedočanstvo svima narodima. Tada istom dolazi svr- 
šetak« (Mk 24, 14). Na otpad i na antikrista nas upozoruje sv. 
Pavao apostol: »Da vas nitko ne prevari ni na koji način, jer 
treba da najprije dođe otpad, i objavi se čovjek grijeha, sin pro- 
pasti, koji se protivi i podiže više svega što se zove Bog, ili što 
se štuje- tako da će on sjesti u hramu Božjem pokazujući sebe 
kao da je Bog« (2 Sol 2, 3 — 4). Uoči sudnjega dana će se i Židovi 
obratiti. »I tako će se spasiti sav Izrael kao što je pisano: »Doći 
će od Siona Spasitelj i odvratit će bezbožnost od Jakova« (Rim 
11, 25). Za obraćenje Židova imat će puno zasluga Ilija prorok 
koji će opet doći na svijet prije sudnjega dana. Pod otpadom od 
vjere misli se otpad od Boga i Krista ne samo pojedinih ljudi 
nego čitavih krajeva i naroda, kojih će uprave uz pristanak većeg 
dijela naroda ne samo slatki jaram Kristov odbaciti, nego će i 
samu Crkvu nastojati uništiti. Antikrist je posebni neprijatelj 
Kristov, kojega duh već radi na svijetu. Oni, naime, koji rade u 
duhu antikristovu zovu se i sami antikristi. Za antikrista veli sv. 
Ivan apostol evanđelist: »Dječice, posljednja je ura, i kao što 
čuste da će doći antikrist, već sad mnogi antikristi ustadoše« (1 
Iv 2, 18). »Taj je antikrist koji niječe Oca i Sina«. 

Neposredno pak znakove koje će se pokazati na nebu prije 
dolaska Isusova, opisuje Sveto pismo ovim riječima: »Odmah će 
po nevolji onih dana sunce pomračiti i mjesec će izgubiti svoju 
svjetlost, zvijezde će s neba pasti, i sile će se nebeske uzdrmati. 
Tada će se pokazati znak Sina čovječjega na nebu, i svi će na- 
rodi na zemlji proplakati. Ugledat će Sina čovječjega gdje 
dolazi na oblacima nebeskim s velikom moći i slavom. On će 
poslati anđele svoje s velikim glasom trublje, i oni će sabrati 
izabranike njegove od četiri vjetra, od jednoga kraja neba do 
drugoga« (Mt 23, 29 — 31). Znak Sina čovječjega bit će sjajni 
križ Kristov koji će se pokazati na nebu. Po križu nas je Isus 
otkupio, s križem će doći i na sudnji dan. Anđeli će sve ljude 
skupiti pred Isusa. Dobre će postaviti Isusu na desnu, a zle 
Isusu s lijeve strane. 

Tada će Isus blago pogledati dobre i milo ih pozvati: 
»Dođite, blagosloveni Oca mojega! Primite u posjed kraljevstvo 
koje vam je pripravljeno od stvorenja svijeta!« Te će riječi 
uzrokovati u srcima dobrih nepojmljivu sreću i nedokučivu ra- 
dost. Tim će ih riječima Isus pozvati od rada u trajni mir, iz 
suzne doline u radosne nebeske visine, iz zemaljske bijede u vje- 
čno obilje i zadovoljstvo, iz prolazne i promjenljive zemlje u 
vječno i nepromjenljivo nebo. Isus navodi i razloge zbog kojih 

vodi dobre u nebo: »Jer sam bio gladan, i dali ste mi jesti, 
žedan i dali ste mi piti. Bio sam stranac i primili ste me na 
konak, gol i zaodjeli ste me. Bio sam bolestan, i pohodili ste 
me u tamnici, i došli ste k meni«. Pravednici će biti vrlo ugodno 
iznenađeni ovim opravdanjem pa će u čudu pitati Isusa: »Gos- 
podine, kad smo te vidjeli gladna, i dali ti jesti, ili žedna, i dali 
ti piti? Kad smo te vidjeli stranca i primili te na konak? Ili gola, 
i zaodjei te? Kad smo te vidjeli bolesna ili u tamnici, i došli k 
tebi?« A Isus će im odgovoriti: »Zaista, kažem vam: Što ste uči- 
nili jednom od ove najmanje moje braće, to ste učinili meni« 
(Mt 25, 34 — 40). Eto djela kršćanskoga milosrđa; ona nas spa- 
šavaju, ona nas čine svetima! 

Isus je rekao jednom zgodom apostolima: »Siromaha ima- 
te vazda među sobom« (Mt 26, 11). Siromaha je bilo na zemlji 
od postanka svijeta i bit će ih do svršetka. Prema tome uvijek 
imamo prilike vršiti djela kršćanskoga milosrđa. Što je bijeda 
veća, i milosrđe naše treba da je veće, dosljedno tome i naše 
će zasluge pred Bogom biti veće. Nisu siromasi samo oni koji 
se kao siromasi pokazuju na ulici. Ima siromaha vrlo mnogo 
koji ne mogu na ulicu, a u bijedi su da se gora ne može zami- 
sliti. Sjetimo se: Što god dobra učinimo bilo kome u bijedi iz 
ljubavi prema Bogu, to Bog prima i nagrađuje kao da je njemu 
samomu učinjeno. 


OPAKI NA SUDNJEM DANU 

Za opake će sudnji dan biti porazan. Morat će gledati 
strogo sudačko lice Spasiteljevo i čuti strašne riječi: »Idite 
od mene, prokleti, u oganj vječni, što je pripravljen đavlu i an- 
đelima njegovim« (Mt 25, 41). 

Ovim će riječima Isus osuditi opake na dvostruku kaznu. 
Jedna se zove kožna osude, a sastoji se u tome da osuđeni neće 
nikada vidjeti Boga; čitavu će vječnost biti odijeljeni od Boga. 
Osuda je nepromjenljiva i traje kroz svu vječnost. Osuđeni će 
zdvojno plakati. Mučit će ih grižnja savjesti do ludila. Pređba- 
civat će sami sebi kako su se lako mogli spasiti, a sami su ni za 
što proigrali svoju sreću. Pomoći ni od kud, utjehe ni od koga. 
Dolazit će im na pamet prosti izrazi i bogumrske kletve koje 
su poput otrovnih strijela sipali na Božje veličanstvo. Sjećat će 
se nečistih grijeha, svih griješnih prigoda: osoba, mjesta i stva- 
ri koje su ih na grijeh navodile. Mučit će ih imovina koju su ne- 
pravedno stekli. Pred oči će im dolaziti slike osoba kojima su 
poganim jezicima poštenje oduzeli. Nemilosrdno će ih progoniti 

poklani i poubijani, kojih krv viče k nebu za osvetom kao što 
je nekada vapila krv nedužnoga Abela. Nizat će im se pred oči- 
ma svi grijesi cijeloga života kao u ogledalu. Jedan teži od dru- 
goga. Da su se barem u zadnji čas pokajali kao raskajani raz- 
bojnik na križu i bilo bi sve oprošteno. A ovako? Ni sjene ni- 
kakve nade. Sveto pismo pita: »Ili ne znate da nepravedni neće 
baštiniti kraljevstva Božjega? — pa odmah nadodaje grožnju: 
»Nc varajte se: ni bludnici, ni idolopoklonici, ni preljubnici, ni 
mekoputni, ni oni koji spavaju s muškarcima, ni kradljivci, ni 
lakomci, ni pijanice, ni psovači, ni razbojnici neće baštiniti kra- 
ljevstva Božjega« (1 Kor 6, 9 — 10). 

Osuđeni gube nebesku domovinu. Isključeni su iz zajed- 
nice anđela i blaženih ljudi. Bit će lišeni dražesnoga pogleda 
kojim se naslađuju blaženi kad gledaju ljepotu naravnih stva- 
ri. Bit će lišeni svjetla slave. Neće gledati Boga. Neće uživati 
blažene ljubavi i veselja. Neće imati proslavljeno tijelo. Izgubit 
će sve nadnaravne darove, a zadržat će samo neizbrisive biljege 
Sakramenta svetoga Krsta i Ređenja koje će im u paklu biti 
kazna i sramota. 

Povrh kazne osude trpjet će osuđenici i osjetne kazne. 
Među osjetnim kaznama dolazi na prvo mjesto pakleni oganj, 
paklena vatra. Vatra je u paklu realna i tvarna kao i naša na 
zemlji, ali se razlikuje od zemaljske time što nikada ne izgara i 
ima posebnu moć da muči duše, makar su duhovna bića. Do 
sudnjega će dana mučiti otpale anđele i osuđene ljudske duše, a 
nakon sudnjega dana i tjelesa osuđenika. »Sin čovječji izaslat će 
anđele svoje, i oni će sabrati sve zavoditelje i zlotvore iz kra- 
ljevstva njegova i bacit ih u peć ognjenu. Ondje će biti jauk i 
škrgut zuba« (Mt 13, 41 — 42). Ako te ruka tvoja sablažnjava, odsi- 
jeci je! Bolje je za tebe da uđeš sakat u život, negoli da s dvije 
ruke ideš u pakao, u oganj neugasivi, gdje crv njihov ne umire, 
i oganj se ne gasi« (Mk 9, 43). »I gradove Sodumu i Gomoru osu- 
dio je (Bog) na propast i spalio, i tako je postavio primjer budu- 
ćim bezbožnicima« (2 Petr 2, 6). 

Kad Spasitelj na sudnjem danu izrekne osudu nad osuđe- 
nicima, navest će i razloge zašto ih osuđuje: »Bio sam gladan, 
i niste mi dali jesti, žedan, i niste mi dali piti. Bio sam stranac, 
i niste me primili na konak, go i niste me zaodjeli. Bio sam bo- 
lestan i u tamnici, i niste me pohodili«. Osuđenici će ga pitati: 
»Gospodine, kada smo te vidjeli gladna ili žedna ili stranca ili 
gola ili bolesna ili u tamnici, i nismo te poslužili?« Isus će im 
odgovoriti: »Zaista, kažem vam: što niste učinili jednomu od 
ovih najmanjih, to niste učinili ni meni« (Mat 25, 42—45). 

Među nedostacima koji strovaljuju ljude u pakao bit će 
jedan od najvećih: manjak ljubavi prema bližnjemu, nedostatak 
djela kršćanske ljubavi. 

Sveto pismo govori o paklu jasno i otvoreno na mnogo 
mjesta. Nauku o paklu ispovijeda sva kršćanska predaja već od 
apostolskih vremena pa kroz svu crkvenu povijest. Tu ne poma- 
že ništa ljudsko mudrovanje koje bi htjelo da pakla nema. Pakao 
je činjenica, doduše gorka činjenica, i s njom se mora računati. 
Ne koristi pred njom zatvarati oči ni glavu turati u pijesak. Njoj 
se mora muževno pogledati u oči, s njom se mora računati, če- 
tiri su posljednje stvari čovječje na zemlji: smrt, sud, pakao i 
nebesko kraljevstvo. Sveto pismo nas upozoruje: Sjeti se, čovječe, 
često svojih posljednjih stvari pa nećeš nikada sagriješiti. Često 
razmatranje o posljednjim stvarima, pomno izbjegavanje grijeha 
i brižno vježbanje u krepostima — to su sigurna sredstva koja 
će nas očuvati od gorke istine — vječnoga pakla. Dao dobri i 
milosrdni Bog da ga nitko od nas ne okusi! 


DUH SVETI 

Moderni se svijet podijelio u dva tabora. Jedan ispovijeda 
tvarni nazor na život, a drugi duhovni. Prvi priznaju samo tvar, a 
drugi povrh tvari i duh. 

Svi kršćani, a napose mi kršćani katolici, ispovijedamo 
vjeru u duhovni svijet. Najbliži duh koga prvoga upoznajemo 
jest naša vlastita duša. Ona je besmrtni duh, stvoren na sliku i 
priliku Božju, bez kojega ne bismo mogli ni živjeti, a kamoli 
misliti, govoriti ili raditi. Kad se ljudske duše prigodom smrti 
odijele od tjelesa, one na drugom svijetu žive zasebno i neovisno 
od tijela. Boravak je njihov ili u nebu, ili u čistilištu, ili u paklu. 
Na sudnjem danu se opet sjedinjuju s uskrslim tjelesima i žive 
dalje svaki u svom tijelu vječno u nebu ili u paklu, jer nakon 
sudnjega dana više nema čistilišta. 

Povrh ljudskih duša postoje viši duhovi a to su anđeli. 
Oni su čisti duhovi, žive bez tijela, a ne u tijelu kao ljudske du- 
še. Anđeli su dakako savršeniji od ljudskih duša i žive kod Boga 
u nebu, a služba im je da ljudima saopćuju volju Božju. Oni an- 
đeli koji su se u početku svijeta odmetnuli od Boga, bačeni su u 
pakao i zovu se đavoli ili zli dusi. I oni su duhovi takve naravi da 
ne žive u tijelu nego zasebno i samostalno, ali su opaki i bave 
se strašnim poslom da zavode ljude na grijeh. 

Najljepši, najsavršeniji i najplemenitiji duh je Božja na- 
rav koja se ista i nerazdijeljena nalazi u svim trim božanskim 
osobama: u Ocu, Sinu i Duhu Svetomu. Kad je u Svetom pismu 
ili u Usmenoj predaji govor o Duhu svetom, onda se uvijek mi- 
sli samo na jednu osobu, a to je treća osoba u presv. Trojstvu. 

Za Duha Svetoga kao treću osobu u Bogu znali su vec i u 
Starom zavjetu. Prorok David moli se Ocu nebeskom: »I Duha 
Svetoga svojega ne uzimaj od mene« (Ps 50, 13). Mudri Salomon 
priznaje u knjizi Mudrosti Bogu: »Tko je ikada spoznao odluku 
Tvoju, ako mu nisi udijelio mudrost, ako mu nisi poslao s visi- 
na Svetoga Duha svojega« (Mudr 9, 17). U Novom za yJ etu y e ,. 
Isus apostolima: «Idite, dakle, i naučavajte sve narode krsteći 
ih u ime Oca i Sina i Duha Svetoga« (Mt 28, 19). Majka Božja 
začinje Isusa po Duhu Svetom. Anđeo reče Mariji: »Duh Sveti ce 
doći na tebe, i sila će te Svevišnjega osjemti« (Lk 1, 35). Ivan 
šalje svoje učenike k Isusu, jer Isus krsti u Duhu Svetom. 

Na temelju Objave ispovijeda Vjerovanje apostolsko: »Vje- 
rujem u Duha Svetoga«. Ovo je vjerovanje prošireno i upotpu- 
njeno na općim crkvenim saborima u Niceji (32 d) i Carigradu 
(381) i glasi: »I vjerujem u Duha Svetoga, Gospodina i davaoca 
Života koji izlazi od Oca i Sina. Koji se s Ocem i Sinom skupa 
časti i slavi, koji je govorio po prorocima«. Atanasijeva vjerois- 
povijest iz 5. vijeka tumači odnošaj Duha Svetoga prema Ocu 
i Sinu ovako: Otac nije ni od koga učinjen, ni stvoren ni rođen. 
Duh Sveti od Oca i Sina, nije učinjen, niti stvoren niti rođen, nego 
izlazi Druga je osoba Očeva, druga Sinova, druga Duha Svetoga. 
Ali u Oca i Sina i Duha Svetoga jedno je božanstvo, Jednaka sla- 
va, vječno veličanstvo. Kakav je Otac, takav Sin, takav Duh Sveti. 
Nestvoren Otac, nestvoren Sin, nestvoren Duh Sveti. Neizmjeran 
Otac, neizmjeran Sin, neizmjeran Duh Sveti. Vječan Otac, vje- 
čan Sin, vječan Duh Sveti. Svemogući Otac, Svemogući Sin, sve- 
mogući Duh Sveti. Bog je Otac, Bog Sin, Bog Duh Sveti. Ali ipak 
nisu tri Boga, nego je samo jedan Bog. »Trojica su koja svjedoče 
na nebu: Otac, Riječ i Duh Sveti, i ova su trojica jedno« (1 Iv 
5,7). 

Duh Sveti kao Bog boravi svuda pa zato opravdano pita 
krali David: »Kako ću otići ispred Duha tvojega o Boze« (Ps 
138 7) Ali napose boravi u katoličkoj Crkvi i u ljudskoj dusi. 
U katoličku je Crkvu došao kad je na prve Duhove u prilici goru- 
ćih jezika sišao nad apostole i dao im dar da su mogli govoriti 
raznim jezicima i s neobičnim uspjehom obraćati ljude na krš- 
ćansku vjeru. U našu dušu silazi Duh Sveti na svetom krštenju i 
ostaje tako dugo u duši dok čovjek ne sagriješi smrtnim grije- 
hom. Sa smrtnim grijehom gubi duša Duha Svetoga, ah se On 
opet vraća u dušu nakon skrušene ispovijedi. 

O Duhu Svetomu uči Sveto pismo da stanuje u nama kao 
u hramu. »Ili ne znate da je tijelo vaše hram Duha Svetoga, koji 
je u vama i niste svoji« (1 Kor 6, 19). ^ 

Plodovi su djeloavnja Duha Svetoga u našoj duši mnogo- 
struki Sv. Pavao ih navodi u poslanici Galaćanima (5, 22—23): 
»A plod je Duha: ljubav, radost, mir, strpljivost, blagost, dobro- 

ta, vjera, krotkost, uzdržljivost«. Čovjek u kom stanuje Duh 
Sveti ljubi Boga i sve ljude bez razlike radi Boga kao djecu Bo- 
žju a svoju braću. Svemu se raduje jer sve u životu, bilo ugodno 
ili neugodno, dolazi iz ruke Božje i konačno dobro svršava. Ta- 
kav čovjek ima čistu savjest, a gdje je čista savjest, tu je mir 
u duši, mir s Bogom i s ljudima. Kao što je rat jedno od najve- 
ćih zala u nizu životnih zala i pripisuje se kao začetniku đavlu, 
tako je mir od zemaljskih dobara najveće dobro, a dolazi od 
Duha Svetoga. Čovjek Duha Božjega strpljivo snosi svoje jade 
poput patnika Krista, jer znade da nakon patnje ovoga života 
dolazi slava budućega. Blago sudi bližnjega, jer ima na pameti: 
kakvom mjerom mjeri, takvom će mu se i vraćati. Dobar je sva- 
kom jer se nada da će i Bog biti dobar njemu. Radije podnosi 
nepravdu nego da se osvećuje, makar bi se mogao osvetiti. »Bla- 
ženi krotki jer će oni baštiniti zemlju«. Pazi na tijelo i kroti ga 
vjerno služi duši, a duša Bogu. Ustrajan je u vjeri jer »bez vjere 
nije moći ugoditi Bogu«, a jaka vjera ima moć da i bregove pre- 
nosi. 


DJELOVANJE DUHA SVETOGA 

Duh Sveti se objavio svijetu u osjetnom obliku u dva ma- 
ha. U obliku goluba nad glavom Isusovom, kad se Isus krstio na 
rijeci Jordanu, i u obliku gorućih jezika, kad je pedeseti dan na- 
kon uskrsnuća sišao nad apostole, a po apostolima na cijelu 
Kristovu Crkvu. 

Isus je prorekao o Duhu Svetom: »A tješitelj Duh Sveti 
koga će Otac poslati u ime moje, On će vas naučiti svemu, i na- 
pomenut će vam sve što god sam vam rekao« (Iv 14, 26). Duh 
Sveti je učitelj u Crkvi. Prvi je put nastupio učiteljsku službu 
kad je na prve Duhove rasvijetlio apostole pa su s tolikim uspje- 
hom propovijedali da se najedanput obratilo oko 300 ljudi. Apo- 
stoli-ljudi neuki, bez škole, jednostavni i priprosti, po nadahnu- 
ću i rasvjetljenju Duha Svetoga govorili su raznim jezicima tako 
da su ih slušatelji svaki u svom jeziku čuli. Slušateljstvo se divilo 
i čudilo govoreći: »Nisu li ovi svi što govore Galiiejci, pa kako 
mi čujemo svaki svoj jezik, u kom smo se rodili; čujemo ih gdje 
naviještaju našim jezicima veličanstvena djela Božja«. A kad su 
se neki od slušača stali podrugivati apostolima da su se napili 
slatkog mošta, ustade na obranu sv. Petar i reče: »Nisu ovi pijani 
kako vi mislite«, nego je ovo djelovanje Duha Svetoga (DAp 2, 
7, 11, 15). 

Kako je nekada Duh Sveti poučavao Petra i ostale apos- 
tole, tako danas uči Svetoga Oca Papu i biskupe. Kako su neka- 

da nepogriješivo naučavali Isusovu nauku apostoli, vođeni Du- 
hom Svetim, tako je kasnije nepogriješivo tumače Sveti Otac 
Papa i biskupi, i opet vođeni Duhom Svetim. Na prvom crkve- 
nom saboru u Jerusalemu 50. god. apostoli zaključuju nakon vi- 
jećanja: »Svidjelo se Duhu Svetomu i nama«. Dakle pod vod- 
stvom Duha Svetoga održano je već 21 općih crkvenih sabora u 
Katoličkoj Crkvi, na kojima su Sveti Otac Papa i biskupi doni- 
jeli obilje spasonosnih odredaba za vejrsko-ćudo redni preporod 
čovječanstva. Crkveno učitelj stvo ne govori samo od sebe, ne 
iznosi svoju muku, nego uči kako je nadahnuto, kako mu je 
određeno. Na to je upozorio Isus apostole kad je rekao: »Niste 
vi koji govorite, nego Duh Sveti vašega koji govori u vama« (Mt 
10 , 20 ). 

Duh Sveti je za Crkvu ono što je sunce za prirodu. Sunce 
daje prirodi toplinu i život, a život donosi bogate plodove. Plo- 
dovi su toliki da im ne znamo ni broja ni mjere. Divimo se i ve- 
ličamo Božju svemogućnost i ne možemo shvatiti Božju dobrotu. 
Takvo je, i još uzvišenije, djelovanje Duha Svetoga u životu 
Crkve. Isus nas je otkupio, a Duh Sveti dijeli plodove otkupljenja. 
Isus je stekao milosti, a Duh Sveti djeluje da se njima korisno 
služimo. Druga božanska osoba — Isus Krist je ustanovio sedam 
svetih Sakramenta, sedam rijeka, po kojima nebo razlijeva na 
zemlju darove Božje, a treća božanska osoba — Duh Sveti pri- 
pravlja tlo — ljudske duše da se što više natope rosom milosti 
i po milosti postanu što sličnije Bogu. »Vjetar puše gdje hoće, i 
glas njegov čuješ, ali ne znaš otkuda dolazi i kuda ide; tako je 
svaki koji je rođen od Duha« (Iv 3, 8). Kako vjetar puše nezavi- 
sno od ljudske volje, tako se i duhovni preporod u nama zbiva 
djelovanjem nezaslužene milosti Duha Svetoga. 

Prije dolaska Duha Svetoga na apostolima se opažaju ljud- 
ske slabosti. Petar je zatajio Isusa. Toma ne vjeruje, Ivan i Ja- 
kob šalju majku k Isusu neka im pribavi prva mjesta u Isusovu 
kraljevstvu. Kad je Isus uhvaćen, oni ostavljaju Isusa i bježe. Na- 
kod dolaska Duha Svetoga apostoli propovijedaju neustrašivo, 
podnose i najteže muke, konačno i samu smrt. Svi su redom svr- 
šili mučeničkom smrću osim sv. Ivana. I on je trebao mučenički 
svršiti, ali je čudom ostao živ i neozlijeđen u kotlu vrela ulja. 

Katolička Crkva broji danas preko 500 milijuna vjernika 
koji su rasijani po čitavoj zemaljskoj kugli. Crkva je danas prva 
duhovna velevlast na svijetu. Dive joj se ne samo vjernici nego 
i protivnici. Osnovana je s neba i vodi je nebo. Utemeljitelj joj 
Sin Božji, a vodi je i upravlja njom Duh Sveti postavlja bisku- 
pe, pa ih zato i upozoruje Sveto pismo: »Pazite na sebe i na sve 
stado nad kojim vas Duh Sveti postavi biskupima« (DAp 20, 28). 
Duh Sveti zove i osposobljuje svećenike. Duh Sveti preko misio- 
nara obraća nevjernike i posvećuje vjernike. Duh Sveti je duša i 

srce katoličke Crkve, jer u Njemu i po Njemu živi i djeluje sve 
što je Božje. 

Isus zadaću koju Duh Sveti vrši u cijeloj Crkvi vrši i u 
duši svakoga pojedinoga od nas. Koliko puta nam je u životu 
sinula lijepa misao do koje sami ne bismo nikada došli. Djelo 
je to Duha Svetoga. Osjetili smo sveto ganuće za Bogom i krepos- 
nim životom, potaknuo nas je Duh Sveti. Od Savla postao je 
Pavao — od grešnika pravednik, obratio ga Duh Sveti. Trebalo je 
snage da se odrvamo napasti; pomogao je Duh Sveti. Treba iz- 
držati borbu u obrani vjere i svetinja Božjih; ojačao nas Duh 
Sveti. Snašla nas žalost i tuga; utješio nas Duh Sveti. Radi uz- 
višene zadaće koju Duh Sveti vrši u našim dušama Crkva ga zo- 
ve Prosvjetitelj i Utješitelj. 


KRISTOVA CRKVA 

Mi smo katolici od svih vjerskih zajednica na svijetu da- 
nas brojčano najjači. Tko imalo pozna povijest, taj je na čistu 
sa činjenicama: da je katolička vjera kao naučni sustav na naj- 
većoj visini, da u ćudorednom pogledu u životu najsnažnije dje- 
luje, da u društvenom pogledu razvija najveću djelatnost. Pro- 
učavajte sami sve vjere prije i poslije Isusa, uspoređujte ih me- 
đu sobom, pa ćete vidjeti da je katolička vjera jedinstvena poja- 
va na svijetu. 

Kršćanstvo je objavljena vjera. Došlo je na svijet s neba 
od Boga, Bog mu je začetnik. Jer potječe od Boga, a ne od ljudi 
ne mogu ga ljudi mijenjati, a još manje dokidati. Isus Krist, 
Bog-Čovjek, je na svijet donio kršćanstvo. On ga je propovije- 
dao, On se je pobrinuo da čisto i nepokvareno ostane na svijetu. 
Isus Krist je predao svoju nauku na čuvanje i vjerno tumače- 
nje katoličkoj Crkvi. Ona je čuva i nepogrješivo tumači već 2.000 
godina. 

Katolička Crkva je društvo koje ispovijeda vjeru od Kris- 
ta objavljenu. Ona je društvo od Krista utemeljeno, a sastoji se 
od smrtnih ljudi koji su među sobom povezani istom vjerom i 
istim Sakramentima pod vlašću Svetoga Oca Pape a sa svrhom 
da po milosti Božjoj postignu spasenje. Sveto pismo naziva Crk- 
vu divnim imenom: Božja država (Ps 47), Božja kuća (1 Tim 3, 
5), Kraljevstvo Božje, nebesko, Kristovo (Lk 13, Mt 13, Iv 18). Ovči- 
njak Kristov (Iv 10, 16). Tijelo Kristovo (Kol 1, 24, Ef 1, 22) i zaruč- 
nica Kristova. Prije Moj šija upotrebljava Sveto pismo za buduću 
Crkvu sliku: raj zemaljski, u kom se jedinom nalazi sreća. Prva že- 
na Eva, sagrađena iz rebra Adamova, slika je Crkve koja se rađa 

iz Boka umirućega Krista. Za vrijeme Mojsijeva zakona zovu 
Crkvu kamenom koji se otkinuo od pećine i ispunio cijeli svijet. 
Crkvu nazivaju hramom jerusalemskim. Kao što je hram jerusa- 
lemski bio središte židovskog naroda, tako je Kristova 
Crkva središte svih naroda svega svijeta. I židovski je narod 
slika Crkve. Židovski je narod nekada bio odabrani Božji narod, 
jer je iz njega potekao Spasitelj Isus Krist. Tako su u Novom 
zavjetu kršćani odabrani Božji narod, jer se među kršćanima 
čuva Isusova vjera po kojoj se ljudi spašavaju. 

U Novom se zavjetu ispoređuje Crkva s mrežom kojom 
su apostoli lovili ribu. Kako se mrežom u moru love ribe, tako 
se propovijedanjem kršćanstva osvajaju ljudi za Krista. Uspore- 
đuje se Crkva i s nešivenom Kristovom haljinom i s posudom ko- 
ja je pala s neba, a koju je u viđenju gledao sv. apostol Petar. 
Noina lađica je posebno lijepa slika za Crkvu. Kao što su se spa- 
sili od općega potopa samo oni ljudi koji su se nalazili u Noinoj 
lađi, tako će se spasiti od pakla i doći u nebo samo oni koji će 
bar na neki način biti članovi Kristove Crkve. 

Katolička Crkva je povijesno djelo. Nastala je u vremenu 
kad je Krist javno propovijedao. Radi i djeluje u vremenu. U vre- 
menu i plodove donosi. Kao povijesno djelo ima i povijesne izvo- 
re iz kojih se vidi ustrojstvo, svrha i način njezina rada. Za 
poznavanje crkve su važne u prvom redu svete knjige No- 
voga zavjeta, koje opisuju život i rad Isusov i svetih apostola pr- 
vih suradnika Isusovih.Važna je i sva kršćanska predaja, a napo- 
se apostolska predaja. Prvi su kršćani, koji su živjeli u 
apostolsko doba, mnogo toga sami vidjeli i čuli od apostola te 
predali kasnijim pokoljenima što je predragocijena građa za po- 
znavanje Crkve i kršćanstva. 

Lijepo je kad se ljudi dive nauci katoličke Crkve. Crkva 
uvijek vodi u nauci. Nepogriješivim mjerilom luči istinu od ne- 
istine. Istinu izdiže i visoko cijeni, a laž neustrašivo osuđuje. Po- 
hvalu zaslužuje kad ljudi iskreno priznaju da je katolička Crkva 
najsavršenija organizacija na zemlji. Ali to još nije dosta. Crkva 
nije samo organizacija ili društvo, ona je organizam, tijelo, i to 
živo tijelo, komu je Krist Gospodin glava, a mi smo udovi. Crkva 
je tajanstveno ili mistično Kristovo tijelo. Kao što u svakom ži- 
vom tijelu postoji neprestana i nedjeljiva veza između glave i ti- 
jela, tako je to i u Crkvi. Kristove misli, Kristovi osjećaji i Kristo- 
va milost neprestano prelaze iz Krista-glave u nas udove s tom 
svrhom da nas dignu od naravnoga u nadnaravni život, da ne ži- 
vimo više ljudskim životom nego Kristovim, Božjim životom. Kao 
što u Kristu gledamo najprije Boga, a onda tek čovjeka, tako i u 
Crkvi treba najprije gledati tajanstveno tijelo Kristovo, a onda is- 
tom ljudsku organizaciju. Tako sude i osjećaju, tako i moraju su- 
diti i osjećati svi čestiti kršćani. 


OPĆA CRKVA — BOŽJI NAROD 

Pojam Crkva obuhvata sve ljude koji se po Kristovoj nau- 
ci i Kristovu primjeru sjedinjuju s Bogom. Jedni su članovi Crk- 
ve još živi ovdje na zemlji. Drugi su već umrli i nalaze se na dru- 
gom svijetu u nebu ili čistilištu. Duše prokletih u paklu nisu čla- 
novi Crkve. Možda su prokleti, kojih se duše nalaze u paklu, dok 
su živjeli na zemlji bili članovi Crkve, ali su bili kao suhe grane 
bez života. Time što su umrli nepokajani i duše im prispjele u 
pakao, prekinuli su svaku vezu s Crkvom. 

Oni pokojnici kojih se duše nalaze u nebu zovu se Pobjed- 
nička Crkva. Ti su časno svršili svoj život na zemlji jer su pro- 
slavili Boga i ljudima dobro činili, pa ih je Bog nagradio da za- 
jedno s apostolima vječno borave u društvu trojedinoga Boga Oca, 
Sina i Duha Svetoga. Oni su se smirili u Bogu, jer su im sve tež- 
nje i osjećaji ispunjeni; oni su sretni i blaženi. Oni pokojnici kojih 
se duše nalaze u čistilištu zovu se Trpeća Crkva. Njihove se duše 
čiste u čistilištu na taj način što trpe neko vrijeme kazne za svo- 
je grijehe. Kad se očiste poći će u nebo, prijeći će iz Trpeće u Slav- 
nu ili Pobjedničku Crkvu. Mi, živi članovi Crkve na zemlji, zove- 
mo se Vojujuća Crkva, jer neprestano vojujemo protiv slabosti 
vlastitoga tijela, protiv opakih ljudi i protiv đavola koji nas, bilo 
sami, bilo pak u ljudima i po ljudima, zavode na zlo. Njihova je 
svrha zauvijek upropastiti i dušu i tijelo naše. 

Ako gledamo Vojujuću Crkvu na zemlji, ona obuhvata sve 
ljude od Adama do konca svijeta koji vjeruju u Krista. Ljudi koji 
su živjeli prije Isusa, ispovijedali su vjeru u Spasitelja i prema 
tome pripadali Crkvi time što su vjerovali i činili sve ono što su 
razumom spoznali kao dobro i što im je Bog objavio da treba 
vjerovati i činiti. Ljudi koji žive nakon Isusa, pripadaju Crkvi, 
ako vjeruju što uči razum, starozavjetna objava i sve ono što je 
Isus s apostolima učio. Dakle, nakon Isusa, povrh razumnih spo- 
znaja treba obdržavati propise Staroga i Novoga zavjeta. Crkva 
prije Isusa bila je samo priprava za Crkvu koju je konačno Isus 
Krist uredio. Zato je bila samo prolazna i bez naročitoga oblika. 
Novozavjetna Crkva, koju je Krist osnovao, savršeno je uređena, 
zato je trajna i određena za sve narode. 

Kad je danas govor o Općoj Kristovoj Crkvi ili Božjem naro- 
du, onda se uvijek misli na cijelo društvo, na sve duhovne pastire 
i na sve vjernike po cijelom svijetu zajedno. U Opću Crkvu, dakle, 
spadaju Sveti Otac Papa, biskupi i svi vjernici svijeta koji su u 
vezi sa Svetim Ocem Papom i biskupima. Što više »svi su ljudi 
pozvani u novi Božji narod. Radi toga ovaj narod, ostajući jedan 
i jedini, mora se protegnuti na cijeli svijet i na sve vjekove da se 
ispuni odluka volje Boga koji je u početku stvorio jednu ljudsku 
narav i odlučio da djecu svoju, koja su bila raspršena, napokon 
skupi u jedno« (»Lumen gentium«, br. 13). 

Učiteljsku službu u Crkvi vrše Sveti Otac Papa i biskupi, 
a svi drugi u Crkvi sačinjavaju slušajuću Crkvu. Sveti Otac Papa 
vrši učiteljsku službu u cijeloj Crkvi. Njega imaju slušati svi bis- 
kupi, svećenici i vjernici. Svaki biskup vrši učiteljsku službu u 
svojoj biskupiji ovisno o Svetom Ocu Papi, a imaju mu se poko- 
ravati i slušati svi svećenici i vjernici na području njegove bisku- 
pije. Svi svećenici, niži od biskupa, samo su pomoćnici biskupovi 
u duhovnoj službi; oni imaju pomagati biskupu u onim službama 
i dužnostima koje im biskup povjeri. Prema tome nijedan sveće- 
nik ne smije ništa poduzimati ili na svoju ruku vršiti u Crkvi bez 
znanja i odobrenja biskupova. Gledajte divan red: Papin je dje- 
lokrug cijela Crkva, biskupov je djelokrug njegova biskupija, a 
župnikov župa koju mu povjeri biskup. Svi drugi svećenici samo 
su pomoćnici Papini i biskupovi bilo u upravi cijele Crkve, ili bis- 
kupije i župe, u onim poslovima koje im Papa ili biskup povjeri. 

Sveti Otac Papa, biskupi i svećenici nose časni naslov: du- 
hovni oci. Taj im je naslov dala sveta Crkva da ih podsjeti, kako 
je njihov odnos prema vjernicima jednak odnosu oca u obitelji 
prema djeci. Kako uz tjelesno tako je i uz duhovno očinstvo veza- 
na velika briga, skrb i odgovornost. Uz duhovno je očinstvo u proš- 
lom ratu bila vezana tolika briga i tako teška odgovornost kao 
malo kada u povijesti. Dok sveta Crkva upozoruje svećenike da 
budu prema vjernicima puni razumijevanja i topline kao očevi u 
obitelji prema svojoj djeci, u isto vrijeme stavlja toplo na srce 
vjernicima da budu prema svećenicama kao najbolja djeca prema 
roditeljima poslušna i privržena. Tijesna povezanost i puno pov- 
jerenje između svećenika i vjernika čini svetu Crktvu tako jakom 
i odgovornom da je ni vrata paklena neće nadvladati. 


OSNIVAČ CRKVE JE SAM ISUS KRIST 

Isus Krist je sam neposredno utemeljio Crkvu na svijetu kao 
društvo da traje do svršetka svijeta. 

»Kad je došao Isus u krajeve Cezareje Filipove, pitao je 
svoje učenike: Za koga drže ljudi Sina čovječjega? Oni odgovoriše: 
Jedni za Ivana Krstitelja, drugi za Iliju, opet drugi za Jeremiju 
ili za kojega od proroka. Reče im Isus: A za koga me vi držite? 
Odgvori Šimun Petar: Ti si Krist, Sin Boga živoga. Odgovori mu 
Isus: Blago tebi Šimune, sine Jonin, jer tijelo i krv nije to tebi 
objavila nego Otac moj koji je na nebesima. I ja tebi kažem: Ti 
si Petar, i na toj stijeni sagradit ću Crkvu svoju i vrata je paklena 
neće nadvladati« (Mt 16, 13 — 14). Drugom zgodom rekao je Isus 
apostolima: »I druge ovce imadem, koje nisu iz ovoga ovčinjaka, 

i one mi valja dovesti, i čut će glas moj; i bit će jedno stado i je- 
dan pastir« (Iv 10, 16). 

U objema ovim zgodama Isus obećaje osnutak Crkve. Crkva 
će biti uređena kao dobro izgrađena kuća koja počiva na jakom 
temelju-kamenu. Ono što je kameniti temelj u kući, to će biti Petar 
u Crkvi. Od kamenitoga temelja dolazi čvrstoća i otpornost kuće. 
Tako će od Petrova ugleda dobivati Crkva svoju povezanost i ja- 
kost. Crkva će biti slična ovčinjaku. Ovčinjak je uređen tako da 
piima samo određene ovce za koje se brine određeni pastir. Tako 
ce i u Crkvu ulaziti vjernici po određenim propisima koje će pro- 
pisivati vrhovni pastir Petar i njegovi nasljednjici — Pape. 

Isus Krist određuje svrhu Crkvi: spasenje ljudi. Crkva će 
se prostirati po cijelom svijetu, a ne samo među židovskim na- 
rodom. Crkva će se boriti s đavlom. Otimat će duše iz đavolske 
vlasti. Crkva će upućivati ljude na prekogrobni, vječni život, ko- 
ji se postizava odricanjem svijeta i grešnih želja, čistim životom, 
vjerom, molitvom i dobrim djelima. Kristovo kraljevstvo, Crk- 
kva počinje na zemlji, a svršit će na nebu. Isus postavlja vlast u 
Crkvi: najprije apostole pod vodstvom Petrovim, a Petar i aposto- 
li odabiru nasljednike. Isus određuje sredstva kojima se postiza- 
va spasenje. Treba vjerovati nauku koju propovijedaju Krist i apo- 
stoli, primati Sakramente, a naročito sveti Krst i svetu Pričest, 
treba se pokoravati vlasti: apostolima i njihovim nasljednicima. 
Iz čitavoga se, dakle, propovijedanja i rada Isusova vidi da je On 
ne samo imao u vidu osnutak Crkve nego ju je stvarno i osnovao. 

Sad je pitanje: kada, u koje vrijeme je Isus osnovao Crkvu? 
Sigurno je to da je sva starozavjetna Objava, da su svi patrijarhe 
i proroci svojim radom i vjerovanjem poslužili kao daljnja pripra- 
va za osnutak Crkve. Isusov život i rad, a napose propovijedanje 
prije smrti, služe kao bliža priprava za osnutak Crkve. Prije smr- 
ti Isus odabire apostole, vrhovne nosioce vlasti u Crkvi. Jednako 
prije smrti ustanovljuje novozavjetno svećeništvo i presveti Ol- 
tarski Sakramenat koji je mozak i srce crkvenoga vjerskoga ži- 
vota. Poslije smrti, a nakon uskrsnuća, popunjuje Isus osnutak 
Crkve time što predaje obećanu vlast Petru i apostolima. Posli- 
je uskrsnuća, a prije uzašašća na nebo, reče Isus apostolima: »Da- 
na mi je sveta vlast na nebu i na zemlji. Idite, dakle, i naučavaj- 
te sve narode krsteći ih u ime Oca i Sina i Duha Svetoga, učeći ih 
da drže sve što sam vam zapovjedio« (Mt 28, 18 — 20). Poslije us- 
krsnuća dahne u apostole i reče im: »Primite Duha Svetoga! Ko- 
jima oprostite grijehe, oprostit će im se, a kojima zadržite, bit 
će im zadržani« (Iv 20, 22—23). Posloje uskrsnuća pita Isus Pet- 
ra: Šimune Ivanov, ljubiš li me veoma nego ovi? Odgovori mu 
Petar: Da, Gospodine, Ti znaš da te ljubim. Kaže mu (Isus): Pasi 
janjce moje. Kaže mu opet drugi put (Isus): Šimune Ivanov, lju- 
biš li me? Uzvrati mu (Petar): Da. Gospodine, Ti znaš da te Iju- 

bim. Kaže mu (Isus): Pasi janjce moje! Kaže mu (Isus) treći put: 
Šimune Ivanov, ljubiš li me? Ožalosti se Petar što mu treći put 
reče: ljubiš li me? i odgovori mu: Gospodine, Ti sve znaš. Ti znaš 
da te ljubim. Kaže mu Isus: Pasi ovce moje: (Iv 21, 15 — 17). Riječi- 
ma: pasi ovce moje, predao je Isus Petru i njegovim nasljedni- 
cima vrhovnu vlast da protiv odredaba Petrovih i Papinih nema 
priziva ni na zemlji ni na nebu. 

Svečano proglašenje Crkve kao obvezatne vjerske ustano- 
ve izvršeno je na prve Duhove, kad je Duh Sveti sišao na aposto- 
le. Taj dan je osnovana prva kršćanska općina u Jeruzalemu i bro- 
ji oko 3.000 ljudi. Od prvih Duhova nastaje obveza za sve koji poz- 
naju kršćanstvo: stupiti u Kristovu Crkvu, jer se samo po Kri- 
tovoj nauci, kako je propovijeda Kristova Crkva, mogu ljudi spa- 
siti. 

Štujmo i ljubimo katoličku Crkvu kao svoju majku i slušaj- 
mo rado i ponizno njezine zapovijedi i naredbe. Sv. Ciprijan je 
rekao divnu misao: »Ne može imati Boga za Oca koji nema Crk- 
vu za majku.« 


SVETA VLAST U CRKVI 

U katoličkoj Crkvi postoji hijerarhija ili sveta vlast. Zove se 
sveta jer ju je ustanovio sveti Bog, a svetu ima i svrhu zbog koje 
je ustanovljena. 

Svetu je vlast u Crkvi predao osnivač Crkve Bog-Covjek Isus 
Krist apostolskom zboru. Apostolima zovemo one suradnike Isu- 
sove koje je Isus posebno obdario i odredio im kao neposrednu 
dužnost da propovijedaju evanđelje o kraljevstvu Božjem. Izbor 
apostola prikazuje Sveto pismo ovako: »Potom uziđe Isus na go- 
ru i dozva koje je htio, i dođoše k njemu. I postavi dvanaestoricu 
da budu s njime i da ih pošalje da propovijedaju. I dade im vlast 
da liječe od bolesti i da izgone đavle. I postavi ih dakle dvanaest- 
oricu: šimuna i nadjene mu ime Petar, i Jakoba Zabedejeva i 
Ivana, brata Jakobova, i nadjene im imena Boanerges, to znači 
sinovi groma; i Andriju i Filipa i Bartolomeja i Mateja i Tomu i 
Jakoba Alfejeva i Tadeja i Šimuna Kananejca i Judu Iškariotskog, 
koji ga izdade« (Mk 3, 13-19). Apostolski zbor broji u početku 12 
muževa. Kasnije, kad je Juda Iškariotski otpao, koji je sramotno 
izdao Isusa, na njegovo su mjesto apostoli nakon uzašašća Isusova 
na nebo izabrali sv. Matiju. Kasnije je probrojen k apostolskom 
izboru još i sv. Pavao, 

Da apostoli uzmognu što uspješnije vršiti svoju službu, 
snabdio ih je Isus osobnim povlasticama i redovitom vlašću. 
Apostoli su kao prvi suradnici kod osnivanja Crkve primili od 

Isusa osobne povlastice koje su dane samo njima, a nisu kasnije 
dane biskupima, nasljednicima. Među osobne povlastice spada 
neposredno poslanje od samog Isusa s obzirom na propovijeda- 
nje evanđelja. Apostolima je rekao Isus izravno: »Idite po svemu 
svijetu i propovijedajte evanđelje svakomu stvorenju!« (Mk 16, 15). 
Svaki je apostol sam, i neovisno od drugih, bio nepogrešiv u tu- 
mačenju evanđelja, dok su nasljednici, biskupi, nepogrešivi samo 
u zajednici s Papom. Svaki je apostol imao vlast u cijeloj Crkvi. 
Mogao je dakle propovijedati, Sakramente dijeliti, svećenike redi- 
ti i biskupe postavljati u cijeloj Crkvi. Biskupi koji ih nasleđuju, 
mogu biskupsku vlast vršiti samo u svojoj biskupiji. Konačno, 
svaki je apostol imao i tu ličnu povlasticu da je mogao čudesa či- 
niti i prorokovati, tj. sa sigurnošću unaprijed naviještavati budu- 
će događaje što pojedinim biskupima kasnije nije dano. 

U redovitu apostolsku službu spada trostruka vlast: učitelj- 
ska, svećenička i pravna ili pastirska. Redovita vlast prelazi u cije- 
losti i na biskupa, tako da je svaki biskup u svojoj biskupiji zako- 
niti učitelj evanđelja, svećenik s puninom svećeničke vlasti i pra- 
vi pastir svojih vjernika. 

Kroz tri godine svoga javnog djelovanja Isus ima nepresta- 
no apostole uza se. On ih sam poučava i odgaja. Apostolima na sa- 
mu mnogo toga tumači što ostalim vjernicima nije rekao. Apo- 
stoli su, dakle, svoju naobrazbu stekli u božanskoj školi kod 
samoga Isusa. A kad ih je Isus izobrazio i odgojio, onda im je 
predao vlast. Bilo je to svečanim načinom prije uzašašća na nebo. 
Tada im je Isus rekao: »Dana mi je sva vlasta na nebu i na zemlji. 
Idite, dakle, i naučavajte sve narode krsteći ih u ime Oca i Sina 
i Duha Svetoga; učeći ih da drže sve što sam vam zapovijeđio« 
(Mt 28, 19 — 20). Riječima »naučavajte« predao im je učiteljsku 
vlast. »Krsteći ih« dao im je svećeničku vlast: obraćene krstiti i 
ujedno dijeliti ostale svete Sakramente. »Učeći ih da drže sve 
što sam vam zapovijeđio«: znači pastirsku ili upravnu vlast, izda- 
vati zakone kojima su se vjernici dužni pokoravati. 

Apostolskomu je zboru Isus predao vlast vezati i razvezivati. 
»Zaista vam kažem: Što god svežete na zemlji, bit će svezano i 
na nebesima, i što god razriješite na zemlji, bit će razriješeno i na 
nebesima« (Mt 18, 18). Apostolskom zboru predade Isus vlast pre- 
tvarati kruh i vino u Tijelo i Krv svoju riječima: »To činite na 
moju uspomenu« (Lk 22, 19). Apostolima dade Isus vlast opraštati 
grijehe. »Primite Duha Svetoga! Kojima oprostite grijehe, bit će 
im oprošteni, a kojima zadržite, bit će im zadržani« (Iv 20, 21). 

Ni u jednom društvu na svijetu nisu svi članovi jednaki. Je- 
dni vode, a ostali slušaju, moraju se pokoravati. Tako jest, i tako 
mora biti, inače društvo ne može opstojati. U svakom dakle dru- 
štvu mora opstojati vlast. Dok u svjetovnim društvima samo dru- 
štvo može birati, postavljati i skidati nosioce vlasti, u Crkvi su 

vlast i nosioci vlasti određeni od Boga. Vlast je od Boga dana apo- 
stolima, a apostoli se brinu za kasnije nosioce vlasti: biskupe i sve- 
ćenike. Prema tome nikakav pojedinac i nikakva ljudska zajedni- 
ca nema prava dirati u crkvenu vlast, pa po svojoj volji skidati ili 
namještati duhovne službenike u Crkvi. 

Kad vam bude teško izvršiti koju duhovnu naredbu, onda 
se sjetitie da je duhovna vlast veliki i teški teret. Lakše je slušati 
nego zapovijedati. Tko sluša, odgovara samo za sebe, a tko zapo- 
vijeda, odgovarat će pred Bogom ne samo za sebe nego i za sve 
one kojima zapovijeda. 


PRVENSTVO SV. PETRA 

Biskupi su po božanskom pravu nasljednici apostola u 
učiteljskoj, svećeničkoj i pastoralnoj službi u Crkvi. 

Kad je Isus slao apostole da propovijedaju Božju nauku 
svima narodima, obećao im je trajnu svoju pomoć. »I evo je sam 
s vama u sve dane da svršetka svijeta« (Mt 28, 20). Crkva ima po 
odredbi samoga osnivača Isusa Krista trajati do svršetka svijeta. 
Učiteljska, svećenička i pastirska služba kao i prisutnost i pomoć 
Isusova u Crkvi jednako tako ima trajati do svršetka svijeta. 
Jer su apostoli smrtni ljudi i s vremenom su pošli s ovoga svijeta 
na drugi, nužno su morali postaviti nasljednike. I nakon smrti 
apostola trebalo je propovijedati kršćanstvo, čuvati jedinstvo u 
Crkvi, bdjeti nad čistoćom nauke, uklanjati zablude, dijeliti sve- 
te Sakramente te izdavati spasonosne odredbe. To čine nasljedni- 
ci apostola, biskupi, uz prisutnost i pomoć Duha Svetoga koga je 
Crkvi poslao Isus Krist. 

Biskupi su crkveni dostojanstvenici koji s puninom sveće- 
ničkog dostojanstva i vlasti stoje na čelu pojedinih biskupija i nji- 
ma upravljaju pod vlašću Svetoga Oca Pape. Prvi je među bisku- 
pima rimski biskup Sveti Otac Papa, kao što je bio prvi među apo- 
stolima sv. Petar I baš radi toga, što je rimski biskup zakoniti na- 
sljednik sv. Petra na rimskoj biskupskoj stolici, pripada mu u 
Crkvi jednako kao i Petru prvenstvo ne samo časti nego i vlasti. 
Kad je Petar svečano pred svima apostolima ispovijedio o Isusu 
da je sin Boga živoga, reče mu Isus: »Blago tebi Šimune, sine 
Jonin! jer tijelo i krv nije to tebi objavila, nego Otac moj koji je 
na nebesima. I ja tebi kažem: Ti si Petar, i na toj stijeni sagradit 
ću Crkvu svoju, i vrata je paklena neće nadvladati. I tebi ću dati 
ključeve kraljevstva nebeskoga. Pa što god svežeš na zemlji, bit će 
svezano i na nebesima, i što god razriješiš na zemlji bit će razrije- 
šeno i na nebesima« (Mt 16, 17 — 20). Petar će biti u Crkvi — du- 


hovnoj zgradi — ono što je pećina kao temelj u tvarnoj zgradi. 
Kao što od kamenitoga temelja ovisi jedinstvo i trajnost zgrade, 
tako će na Petrovoj vlasti počivati jedinstvo i moć cijele Crkve. 
Snaga će Crkve, koju Crkva ima od Petrove vlasti, biti tolika da je 
ni najžešći neprijatelj, vrata paklena — svi đavli iz pakla — neće 
moći oboriti. Petar će imati ključeve u Crkvi. Onaj tko ima klju- 
čeve od kuće, otvara i zatvara vrata, ima punu vlast u kući. Ta- 
ko će Petar imati vlast u Crkvi. Petar će imati u Crkvi vlast veza- 
ti i razrješivati. Moći će donositi zakone kojima će nalagati ob- 
veze vjernicima, ali i zabranjivati takve čine koji se kose s du- 
hovnim dobrom vjernika. Time što je Isus obećao Petru da će Pe- 
tar biti stijena, na kojoj će Isus sagraditi Crkvu, te Petru obećao 
ključeve i vlast vezati razrješivati, obećao je Petru prvenstvenu 
vlast u Crkvi. Petar će biti prvi u Crkvi ne samo po časti nego i 
po vlasti. 

Prvenstvo vlasti predao je Isus Petru kad mu je nakon us- 
krsnuća rekao: »Pasi janjce moje, pasi ovce moje«. Ovce su maj- 
ke janjcima. Vlast nad ovcama i janjcima znači vlast nad cijelim 
stadom. Tako će Petar imati prvenstvo ih vrhovnu vlast ne samo 
nad vjernicima nego i nad svećenicima, pa i nad samim drugovi- 
ma — apostolima. 

Isus i drugim zgodama naglašuje Petrovo prvenstvo. Jedi- 
nomu Petru mijenja ime iz Šimuna u Petra — znak da je Petar nad 
drugim apostolima. Kad je narod nagrnuo k Isusu da Ga čuje, 
Isus uđe u Petrovu lađu i reče mu: »Odmakni na dubinu«. Posli- 
je čudesnog ribolova reče Isus Petru: »Ne boj se, odsada ćeš ljude 
loviti« (Lk 5, 3 — 10). Kad poslije Isusova uskrsnuća anđeo šalje 
žene k apostolima, izrijekom spominje samo Petra »Idite, recite 
učenicima njegovim i Petru« (Mk 16, 7). Apostoli uvijek priznaju 
i daju prvenstvo Petru. Kad god se spominje apostolski zbor, na 
prvom se mjestu ističe Petar. A prvi je bio Petar ne po pozivu, ni- 
ti po dobi, niti po prijateljstvu ili po rodu, nego po dostojanstvu 
i vlasti. Petar je i sam svjestan svoga prvenstva te ga i vrši odmah 
od početka Crkve. On se brine za izbor novoga apostola Matije na 
mjesto Jude izdajnika. On prvi propovijeda evanđelje Židovima. 
Kad narod, odnosno vlast, napada apostole, on ih brani. On sam 
sudi i kažnjava Ananiju i Safiru radi laži. On prvi iznosi svoje 
mišljenje na jerusalemskom saboru. 

Iz svetih se knjiga Novoga zavjeta jasno vidi da je Petar pri- 
mio prvenstvo vlasti neposredno od samoga Isusa Krista, i da 
ga je sam Isus Krist neposredno postavio vrhovnom vidljivom gla- 
vom u svojoj Crkvi. Prvenstvo vlasti u Crkvi treba da traje 
kroz sve vjekove kao i sama Crkva, a vrše prvenstvo u Crkvi na- 
sljednici Petrovi, rimski biskupi — Sveti Oci Pape. Ustanova pr- 
venstva na rimske biskupe — Svete Oce Pape — jest ustanova bo- 
žanskoga prava, ustanova samoga Sina Božjega Isusa Krista. 

KRIST — PETAR 


Iza Imena Isusova i Majke Božje među nama katolicima naj- 
češće se spominje ime sv. Petar. Kad god je govor o Isusu, osniva- 
ču Crkve, tada se redovito spominje i prvi namjesnik Isusov sv. 
Petar. Jednako tako kad je riječ o apostolima, odmah se ističe i 
prvak u apostolskom zboru — sv. Petar. Iz toga slijedi da je pose- 
ban odnos sv. Petra prema Isusu i prema drugim apostolima, a 
među apostolima naročito prema sv. Pavlu. 

Isus Krist je vrhovna glava Crkve i Petar je vrhovna gla- 
va Crkve. Kakva je razlika? Petar je vrhovna vidljiva glava Crk- 
ve, ali samo ovdje na zemlji. To znači vrhovna vidljiva glava sa- 
mo Vojujuće Crkve. Čim netko umre, nad njim prestaje Petrova 
vlast. Isus Krist je vrhovna nevidljiva glava cijele Crkve. Pob- 
jedničke u nebu, Trpeće u čistilištu i Vojujuće ovdje na zemlji. U 
Kristovoj je vlasti dakle cijeli svemir, dok se Petrova vlast ogra- 
ničuje samo na zemlji. Petar je samo vanjski upravitelj Crkve, 
a nutrina, jezgra ili srž Crkve, nauka, milosti, sveti Sakramenti, 
potječu od Krista. Obojica su glava Crkve: no Krist je glava 
vlastitom moću, a Petar je glava po vlasti od Krista dobivenoj. 

Petar je temelj Crkve i Krist je temelj Crkve. Krist je pr- 
votni i nevidljivi temelj, a Petar tek drugotni i vidljivi temelj. 
Sveta Crkva zove Petra ne nasljednikom nego namjesnikom Kris- 
tovim. Nasljednik je onaj koji ima jednaku vlast kao i predšasnik. 
Nasljednik dolazi do vlasti tako da predšasnik prestane vladati i 
svu vlast prenese na nasljednika. Između Krista i Petra nije ta- 
kav odnos. Isus Krist i nakon uzašašća na nebo ima punu vlast 
u Crkvi, ali, jer je nevidljiv, postavio je zamjenikom ili namjesni- 
kom Petra. Petar, dakle, ne vlada samostalno i neovisno kao na- 
sljednik, nego u ime Kristovo, s vlašću, koju mu je Krist dao, dakle 
samo kao zamjenik ili namjesnik. 

Petrova vlast je u mnogom slična vlasti drugih apostola. 
Petrova vlast, kao i vlast drugih apostola, potječe od povijesnoga 
Krista. Svrha joj je da proslavi Boga spašavanjem ljudi. Služi se 
istim sredstvima — Objavom i Sakramentima. Posjeduje izvan- 
redne apostolske povlastice kao i drugi apostoli. Radi toga kažu 
Sveti oci: svi su apostoli među sobom jednaki. 

Međutim se Petar izdiže nad ostale apostole time što ima 
vrhovnu vlast i nad apostolima, što drugi apostoli nemaju. On 
je sam glava i temelj Crkve. On je koji drži ključeve u rukama, 
a ključevi znače vrhovnu vlast. On je pastir cijeloga stada — vjer- 
nika i svećenika, pa i samih apostola, i to na temelju tolikih Kri- 
stovih izjava. Petru je dana vrhovna vlast u cijeloj Crkvi u svrhu 
obavljanja redovite pastirske službe, dok apostoli posjeduju iz- 
vanredne povlastice kao suradnici Kristovi kod osnutka Crkve pod 
vlašću Petrovom. Petar je odlikovan prvenstvom osobno; to znači 

samo on, a ne drugi apostoli. Prvenstvo posjeduje ne kao privat- 
na osoba nego kao javna osoba. Dosljedno, kad je Petar umro, pr- 
venstvo ili primat nije prestao postojati u Crkvi, nego je od Pe- 
tra prešao na nasljednike. 

Sveti Petar i Pavao su nerazdruživi. Kad se spominje je- 
dan, spominje se odmah i drugi, makar nisu postali apostoli u 
isto vrijeme. Sv. Petar je pozvan u apostolsku službu na početku 
javnoga Isusova djelovanja, a sv. Pavao tek nakon Isusova uskr- 
snuća. Sv. Pavao je primio svoj poziv za apostola neposredno od 
samoga Isusa kao i drugi apostoli, ali ne od smrtnoga Isusa, ne- 
go od uskrsnuloga Isusa. Sv. Pavao je više poznat nego drugi apo- 
stoli radi svojih poslanica što ih je pisao kršćanskim općinama. 
U svemu ih je napisao 14, a sadržajem i oblikom jedna je ljepša 
od druge. I na širenju svetoga evanđelja sv. Pavao je radio više 
od drugih apostola, pa mu zato pripada naslov apostola u najuzvi- 
šenijem značenju. Unatoč divnih sposobnosti, rada i zasluga, on 
priznaje nad sobom vlast sv. Petra kako se to jasno vidi iz njego- 
vih poslanica. 

Kad, dakle, Janzenisti, a još više starokatolici, tvrde da su 
sv. Petar i sv. Pavao u svemu jednaki, to je zabluda. Jednaki su 
jer su obojica apostoli. Od Isusa su obojica pozvani na apostolsku 
službu. U službi su obojica vjerni do mučeničke smrti u Rimu, kad 
je sv. Petar raspet na križ ali obratno nego Krist, tj. glavom do- 
lje, a nogama gore, a sv. Pavlu je odsječena glava. Jednaki su jer 
su obojica bili nepogrešivi u tumačenju Kristove nauke. Jednaki 
su jer su se obojica mnogo trudili oko propovijedanja kršćanstva, 
a naročito su mnogo radili na organizaciji kršćanske općine u 
Rimu. Radi važnoga i značajnoga zajedničkoga rada u Rimu do- 
bili su od Crkve častan naslov da su »temelj Crkve«, »knezovi apo- 
stolski«, »knezovi« ili »očevi Rima«. I blagdan im Crkva slavi za- 
jedno, 29. lipnja, jer su istoga dana zajedno mučenički svršili 
život«. 

Unatoč tolike jednakosti postoji i velika nejednakost izme- 
đu sv. Petra i sv. Pavla. Nejednakost je u tome što sv. Petar jedini 
nosi prvenstvo vlasti, koju su priznavali i poštivali ne samo svi 
vjernici nego i svi apostoli zajedno sa sv. Pavlom. 


CRKVA JE NEPOGREŠIVA 

U Kristovoj Crkvi, a to je jedina katolička Crkva, postoji 
živo učiteljstvo, koje je nepogrešivo u pitanjima vjere i ćudore- 
đa. 

Nepogrešivost je posebna povlastica kojom Kristova Crkva 
propovijeda Božju Objavu čistu od svake zablude po cijelom svi- 

ietu Nepogrešivost je dana apostolima i njihovim nasljednicima 
1- vidljivom učiteljstvu Crkve — i ono je posjeduje kad tumači 
istine vjere i ćudoređa. 

Da u Crkvi postoji nepogrešivost vidi se jasno iz Kristovih 
riječi. Nakon Zadnje večere, prigodom svečanoga oprosnog govora, 
rekao je Isus apostolima: »Ja ću moliti Oca, i dat će vam drugo- 
ga tješitelja, da ostane s vama dovijeka, Duha istine ... On će 
vas naučiti svemu, i napomenut će vam sve što sam vam rekao . . . 
A kad on dođe. Duh istine, uputit će vas u svu istinu« (Iv 14, 16, 
17, 26; 16, 13). Nakon uskrsnuća reče opet Isus apostolima: »Pri- 
mit ćete silu, kad dođe na vas Duh Sveti, i bit ćete mi svjedoci u 
Jerusalemu i po svoj Judeji i Samariji i do kraja zemlje« (DAp 
1,8). Ovim je riječima obećao Isus apostolima posebnu prisutnost 
Duha Svetoga. Duh Sveti koji je Duh istine, bit će uvijek uz apo- 
stole. Posebna i neposredna prisutnost Duha Svetoga isključuje 
svaku zabludu, ona donosi sa sobom nepogrešivost. 

Isus je svečanim načinom predao apostolima vlast propo- 
vijedati i ujedno im dao povlasticu nepogrešivosti kad im je rekao: 
»Idite dakle i naučavajte sve narode ... I evo ja sam s vama u sve 
dane do svršetka svijeta« (Mt 28, 19 — 20). Isus hoće da apostoli 
propovijedaju s punim ugledom, da ih svijet prima kao Božje po- 
slanike koji samo istinu uče. A da mogu tako nastupati, Isus im 
daje posebnu pomoć; On će biti neprestano s njima do konca svi- 
jeta. Ova uspješna i trajna pomoć Isusova uključuje u sebi nepo- 
grešivost, tako da apostoli ne mogu pogriješiti kad je u pitanju 
ono što treba vjerovati i činiti za spasenje. Obećanjem i predajom 
nepogrešivosti nije Isus odlikovao samo apostole nego i njihove 
nasljednike. Kako je po odredbi Božje providnosti potrebno da se 
kršćanska nauka propovijeda do konca svijeta, tako je i dar ne- 
pogrešivosti potreban do konca svijeta. A kako iza apostola služ- 
bu propovijedničku vrše nasljednici, tako je s nasljednicima ve- 
zana i nepogrešivost. 

Isus je naložio svim narodima svega svijeta primiti kršćan- 
stvo. Ta je obveza tako teška da se prijeti vječnom propašću sva- 
kome tko bi je odbio. »Koji uzvjeruje i pokrsti se, spasit će se, a 
koji ne uzvjeruje osudit će se« (Mk 16, 16). Ovako tešku obvezu 
vjerovanja može Bog naložiti samo onda ako je nauka čista od sva- 
ke zablude. Protivi se naime istinosti, svetosti i pravednosti Bo- 
žjoj, da bi se Bog prijetio vječnim prokletstvom onomu tko ne- 
će vjerovati, kad bi nauka, koju nalaže vjerovati, mogla bili neisti- 
nita. 

Sv. Pavao piše svomu učeniku Timoteju: »Ovo ti pišem na- 
dajući se da ću brzo doći k tebi. Ako li zakasnim, da znaš kako se 
treba vladati u domu Božjem koji je Crkva Boga živoga, stup i 
tvrđa istine« (1 Tim 3. 14 — 15). Sv. Pavao zove Crkvu stupom i tvr- 
đom istine, jer se u Crkvi propovijeda samo čista istina, nauka bez 

trunka kakve zablude. Kad bi Crkva u pitanjima vjere i ćudoređa 
mogla pogriješiti, tad ne bi bila ni stup ni tvrđa istine; ne bi vi- 
še bila čuvar nego izdajica vjere. Sv. Pavao, dakle, ovdje izrije- 
kom naglašuje nepogrešivost crkvenoga učiteljstva. I kao što je 
bitna zadaća Crkve propovijedanje Objave, tako joj je i bitno svoj- 
stvo nepogrešivost, jer bez nepogrešivosti nema uspješnoga pro- 
povijedanja. 

Apostoli su tako svijesni svoje nepogrešivosti, da kažu: 
Kad bi i anđeo s neba učio drugačije nego oni uče, ne bi mu se 
smjelo vjerovati. »Ali ako i mi, ili anđeli s neba navijesti vam evan- 
đelje protiv onoga što vam navijestimo, proklet da bude. Kao što 
prije rekosmo i sada opet velim: Ako vam tko navijesti evanđe- 
lje protiv onoga što primiste, proklet da bude!« (Gal 1, 8—9). 

Što kaže naš čisti priodni razum o nepogrešivosti u Crkvi? 
Razum traži nepogrešivost, slaže se s njom i odobrava je. Kod sva- 
ke spoznaje razum traži sigurnost da je istinita. Što su koja pita- 
nja za život važnija, to razum traži i veću sigurnost. Kod vjer- 
skih pitanja, a napose kod objavljene vjere, razum traži sigurnost 
da je istinita. Što su koja pitanja za život važnija, to razum traži i 
veću sigurnost. Kod vjerskih pitanja, a napose kod objavljene vje- 
re, razum traži potpunu ili apsolutnu sigurnost, jer o vršenju vjer- 
skih obveza ovisi i ovaj i prokogrobni život, vječna sreća i vječna 
nesreća. Razum umuje ovako: Bog, koji je objavio vjeru i traži vr- 
šenje vjerskih dužnosti pod prijetnjom vječne propasti, morao se 
nužno pobrinuti i za nepogrešivo učiteljstvo. Kad objavljena vje- 
ra ne bi bila čista od zabluda, tada bi na samoga Boga padala kriv- 
nja za zablude. 

Božja nauka, sadržana u svetim knjigama Staroga i Novoga 
zavjeta te Usmenoj predaji, kako je tumači nepogrešivo učitelj- 
stvo Crkve — to je naše katoličko pravilo vjere. Sv. Augustin op- 
ravdano kaže: »Ja ne bih vjerovao evanđenju kad me ne bi na to 
nukao ugled katoličke Crkve«. 


SVETI OTAC PAPA JE NEPOGREŠIV 

Oduvijek postoji u katoličkoj Crkvi uvjerenje da je Sveti 
Otac Papa, nasljednik sv. Petra, nepogrešiv kad uči ono što treba 
vjerovati i činiti za spasenje — tj. kad nastupa u pitanjima vjere 
i ćudoređa. Međutim se na Vatikanskom saboru rodila želja da 
sabor pitanje Papine nepogrešivosti jednom zauvijek i konačno 
svečano riješi... Nakon dugoga i svestranoga raspravljanja do- 
nio je I Vatikanski sabor ovu odluku ili definiciju: Sveti Otac 
Papa je nepogrešiv kad govori sa katedre — to znači kad kao 

Pastir i Učitelj svih kršćana s najvišim apostolskim ugledom uči 
nauku o vjeri i ćudoređu tako da je jasno izlaže te obvezuje cijelu 
Crkvu da je ima vjerovati za spasenje. 

Sveti Otac Papa je, dakle nepogrešiv kad uči svečano ili s 
katedre, a sa katedre uči kad su nazočna ova 4 uvjeta: 

Prvi — nastupa kao Pastir i Učitelj svih kršćana. Prema 
tome nije nepogrešiv kao privatna osoba u obiteljskim razgo- 
vorima, u propovijedima i poukama što ih napiše. Nije nepogre- 
šiv ni kao biskup grada Rima kad propovijeda rimskom puku. 
Nije nepogrešiv ni kao zemaljski vladar kad izdaje zakone ili od- 
luke za zemaljsko dobro Vatikanske države. 

Drugi je uvjet da uči nauku o vjeri i ćudoređu, tj. ono što 
treba vjerovati i činiti za spasenje. To su objavljene istine i one 
istine koje su s objavljenim u najužoj vezi. Objavljene se pak isti- 
ne nalaze u Svetom pismu Staroga i Novoga zavjeta te u Usmenoj 
predaji. 

Treći je uvjet da nauku o vjeri i ćudoređu svojim vrhov- 
nim ugledom jasno izloži i odredi: Ovako se ima vjerovati i ni- 
kako drugčije. Prema tome treba da donese o stvari konačan ili 
definitivan sud koji se više ne mijenja, niti opozivlje. Iz toga sli- 
jedi da može pogriješiti u običnim poukama ili savjetima, ili kad 
piše komu pismo, odnosno izda vjernicima encikliku. 

Četvrti je uvjet da ima nakanu obvezati cijelu Crkvu na vje- 
rovanje i da tu nakanu jasno izrazi. Tko ne bi htio vjerovati, taj 
je heretik ili krivovjerac. 

Da je Papa nepogrešiv, vidi se jasno iz Kristovih riječi sv. 
Petru: »Ti si Petar, i na toj stijeni sagradit ću Crkvu svoju i vrata 
je paklena neće nadvladati« (Mt 16, 18). Kad bi sv. Petar ili nas- 
ljednici njegovi — Pape — mogli pogriješiti i krivu nauku nauča- 
vati u ovako važnim pitanjima kao što su pitanja vjere i ćudore- 
đa, tad ne bi bili čvrsta pećina i jaki temelj, na kom počiva jaka 
i nerazoriva Crkva, nego bi bili labavi temelji, i radi slabosti te- 
melja propala bi s vremenom i cijela Crkva. Isus je rekao sv. 
Petru: Pasi janjce moje, pasi ovce moje« (Iv 21, 15 — 17). Isus je po- 
stavio sv. Petra i njegove nasljednike Pape najvišim pastirima 
cijele Crkve. Sv. Petar i Pape imaju pasti cijelo stado: biskupe, 
svećenike i vjernike zdravom hranom — čistom i istinitom nau- 
kom. To znači da su Petar i Pape nepogrešivi. Kad bi naime vr- 
hovni pastir sv. Petar i nasljednici — Pape mogli pogriješiti u 
nauci, tada ne bi poput dobroga pastira hranili stado zdravom 
hranom, nego bi krivom naukom kao otrovnom pašom stado ubi- 
jali. a to se protivi ljubavi Kristovoj prema Crkvi i svetoj njego- 
voj volji kojom hoće spasiti sve ljude. Moraju, dakle nasljednici 
Petrovi — Pape — biti nepogrešivi u nauci. 

Da je Papa nepogrešiv slijedi to očito iz molitve Isusove za 
vjeru Petrovu. Isus je jednom zgodom rekao sv. Petru: »Ja sam se 


molio za tebe, da vjera tvoja ne oslabi, i ti, obrativši se, utvrdi bra- 
ću svoju« (Lk 22, 32). Isusova je molitva uvijek uspješna kod Oca- 
nebeskoga, jer je Isus Krist Sin Božji. Ovdje se Isus moh da Pe- 
trova vjera bude tako čvrsta da nikada ne klone, nego, štoviše, da 
Petar utvrđuje u vjeri cijelu Crkvu. Petar će dakle u vjeri ili u 
nauci o vjeri biti tako jak da neće nikada zabluditi u nauci, ba- 
rem kad uči svečano ili sa katedre. Kad bi Petar mogao pogriješi- 
ti u nauci, tada bi propala njegova vjera, a ostale vjernike mje- 
sto da utvrđuje u vjeri on bi zavodio u zabludu. A što vrijedi za 
Petra vrijedi i za Papu jer će napasti protiv vjere uvijek biti, pa 
prema tome uvijek treba i nepogrešivog pastira koji će braću uč- 
vršćivati u vjeri. 

O Papinoj nepogrešivosti svedoči sva crkvena predaja, a 
napose opći crkveni sabori. Kad god su se na Papu obraćali u 
pitanjima vjere bilo pojedinci bilo zajednice i Papa stvar riješio, 
o tom se pitanju nije više raspravljalo. Tako je s vremenom nas- 
tao glasoviti aksiom ili neoborivo pravilo: Roma locuta — causa 
finita; kad je Rim progovorio, pitanje je konačno riješeno. 

Naš razum kaže ovako: Vjera treba da je jedna i sigurna 
da ljudi mogu brzo i lako upoznati ono što im je potrebno na spa- 
senje. Jedinstva i sigurnosti nema ako Papa nije nepogrešiv. Tre- 
ba naime krivovjerja pobijati i sporna pitanja sigurno rješavati, 
a to su mogli učiniti konačno samo nepogrešivi Pape. Mi smo po 
naravi takvi da u vjerskim pitanjima hoćemo biti brzo i s lako- 
ćom sigurni. To je pak pitanje samo onda ako u Crkvi postoji 
trajno sudište kojemu se uvijek i bez poteškoća možemo obraćati. 
To trajno sudište u Crkvi je nepogrešivi Papa. 


BISKUPI SU NEPOGREŠIVI 

Zbor je biskupa katoličke Crkve nasljednik apostolskoga 
zbora. U Početku je Crkve Crkvu vodio apostolski zbor na čelu sa 
sv. Petrom, a danas je vodi zbor biskupa na čelu sa Svetim Ocem 
Papom. Nepogrešivost, taj posebni Božji dar, kojim su nekada apo- 
stoli propovijedali svijetu Objavu vjerno bez zabluda, danas se 
nalazi u zboru biskupa, pa su biskupi kao i zbor — kao cjelina ne- 
pogrešivi upravo tako kao i nekada apostoli. 

Sveto pismo veli za Crkvu da je »stup i tvrđa istine« (1 Tim 
3, 15). Taj stup i tvrđa istine je naučavajuća Crkva, a to je zbor 
biskupa pod vodstvom Svetoga Oca Pape. Tako ovo važno mjesto 
shvaća i tumači sva crkvena predaja. Sveti oci ističu da je sigu- 
ran put kako će vjernici upoznati božansku istinu, vjerno pri- 
stajanje uz nauku kako je tumače biskupi. I obratno: znak je 

zablude i krivovjerja kad se netko udalji od nauke koju izlažu 
vrhovni pastiri — biskupi. Sveti su oci uvijek smatrali svečano 
učenje biskupa, koje dolazi do izražaja naročito u odlukama op- 
ćih sabora, nepogrešivim, nepromjenljivim i božanskim, a here- 
ticima ili krivovjercima sve one koji bi se uporno protivili zaključ- 
cima općih sabora. I sami opći sabori naglašuju da je konačni do- 
kaz za istinost vjere ona vjera koju u Crkvi drže i naučavaju 
biskupi. I Vatikanski je sabor izrijekom zaključio ovako: »Božan- 
skom i katoličkom vjerom treba vjerovati sve ono što je sadr- 
žano u riječi Božjoj i što Crkva bilo svečanim sudom, na općim 
saborima, bilo redovitim i općenitim učiteljskim ugledom kao od 
Boga objavljenu nauku predlaže na vjerovanje«. 

Učiteljsku vlast u Crkvi vrše biskupi u zakonitoj vezi s Pa- 
pom. Povlastica nepogrešivosti dana je biskupima kao zboru, jer 
su kao zbor nasljednici zbora apostolskoga. Zbor biskupa može 
biti rasijan po svemu svijetu kao što je redovito kad se nalaze 
svaki u svojoj biskupiji, ali mogu biti i sjedinjeni svi na jednom 
mjestu kako to biva kad se nalaze sakupljeni na općem saboru. 

I rasijani po svijetu su nepogrešivi kad zajedno s Papom uče nau- 
ku o vjeri i ćudoređu jednako kao i kad su sakupljeni s Papom na 
općem saboru. Tumaćenje nauke Božje izvan sabora, tj. kad su 
biskupi rasijani po svijetu, to je redovito učenje, a kad su na sa- 
boru, to je izvanredno ili svečano učenje, a dar nepogrešivosti 
ih prati u jednom i u drugom slučaju. 

Opći sabor je sabor biskupa iz čitavoga katoličkoga svijeta 
pod vlašću Svetoga Oca Pape. Kad bi se biskupi sastali bez odobre- 
nja Papina na sabor, to ne bi bio opći sabor, niti bi zaključci bili 
nepogrešivi. To znači: Papa saziva sabor, Papa sam ili po svojim 
poslanicima predsjeda saboru i određuje o čemu će se rasprav- 
ljati, te konačno potpisuje saborske zaključke. Dok Papa ne pot- 
piše i ne proglasi zaključke saborske, oni nisu obvezni. A kad ih 
jednom potpiše i svijetu svečano proglasi, znak je da su nepogre- 
šivi i treba ih vjerovati. Tko ih ne bi htio prihvatiti i dužnom vje- 
rom vjerovati bio bi heretik ili krivovjerac. Kod glasovanja na op- 
ćem saboru ne moraju se svi biskupi složiti, može na saboru po- 
stojati i oporba kao što je postojala i na Vatikanskom saboru. 
Nepogrešiva je ona strana koja drži s Papom, jer je Papa glava 
Crkve koja ne može pogriješiti, a biskupi su nepogrešivi samo 
onda kad su povezani s glavom, a nipošto sami za sebe, neovisno o 
glavi. 

Opći su sabori Crkvi vrlo korisni. Na njima se mnogo vjer- 
sko pitanje temeljitije prouči, poteškoće se lakše riješe, a dog- 
me jasnije izlože. Jer je na okupu mnogo učenih ljudi, to se pre- 
glednije upozna općenito vjersko stanje čitave Crkve, a napose 
krivovjerstva i zablude, protiv kojih se onda donesu spasonosne 
odluke. Uza sve to opći sabori ipak nisu nužno potrebni. Iz povi- 

jesti se jasno vidi da su opći sabori u Crkvi rijetko sazivani. U 
prva tri vijeka nije bilo nijednoga. Prvi je Nicejski održan tek 325. 
Ostalih je 20 sazvano u velikim vremenskim razmacima. Povrh 
toga niti Sveto pismo, niti Predaja, niti apostoli, a niti sam Isus 
Krist ne zapovijeda držanje općih sabora, jer je sazivanje općih 
sabora skopčano sa silnim izvanjskim i unutrašnjim poteškoća- 
ma, a naročito s velikim troškovima. 

Redoviti put kojim se nauka Božja svijetu nepogrešivo 
tumači jest redovito učitelj stvo Crkve, koje sačinjava Papa s 
biskupima rasijanim po svemu svijetu. Ako se Papa s biskupima 
sastane na općem saboru, to je još bolje. Prema tome uči li nas 
Papa i biskupi na općem saboru ili bez sabora, oni su u pitanjima 
vjere i ćudoređa nepogrešivi. Nepogrešiva je i slušajuća Crkva, a 
to smo svi mi vjernici, dok se vjerno držimo nauke kako nas uče 
Papa i biskupi. Divan je i veličanstven Gospod Bog! Sve nas je 
učinio nepogrešivima, i učitelje i vjernike, dok se vjerno držimo 
nauke Božje i dok se pobožno služimo milošću Božjom. 


TKO JE ČLAN CRKVE 

Mnogi ljudi misle da je čovjek dobar katolik tim samim 
što je kršten i upisan u matice krštenih. Međutim, to je tek poče- 
tak. Povrh svetoga Krsta traži se od katolika ispovijedanje sve- 
te vjere, kako je naučava Katolička Crkva, i trajna veza sa ži- 
votom Crkve. 

Dok čovjek nije kršten, ne može biti član katoličke Crkve. 
U Crkvu se ulazi i članom se Crkve postaje po valjano primljenom 
svetom Krstu. Isus Krist jasno uči: »Ako se tko ne rodi vodom 
i Duhom Svetim, ne može ući u kraljevstvo Božje« (Iv 3, 5). Pri- 
je uzašašća na nebo veli apostolima: »Idite po svemu svijetu i 
propovijedajte evanđelje svakom stvorenju! Koji uzvjeruje i po- 
krsti se, spasit će se, a koji ne uzvjeruje, osudit će se« (Mk 16, 16). 
Papa Eugen IV u odluci za Armence piše ovako: »Prvi je između 
svih Sakramenata sveti Krist koji je otvorio vrata u duhovni život. 
Po njemu postajemo udovi Kristovi i udovi tijela Crkve« (DB 696). 
Crkveni zakonik određuje: »Po Kristu postaje čovjek u Kristovoj 
Crkvi osoba sa svim kršćanskim pravima i dužnostima« (Kan. 
87). Prema tome su pravi članovi Crkve sva djeca koja su valjano 
krštena, makar još nemaju uporabe razuma. Jer djeca još u naj- 
ranijoj dobi mogu valjano primiti sveti Krst, duhovno se prepo- 
roditi i postati članovima Crkve, zato Crkva upozoruje i toplo moli 
roditelje neka dadu djecu što prije krstiti. 

Povrh krštenja traži se od katolika kao člana Crkve vjer- 
no ispovijedanje vjere kako to uči katolička Crkva. Crkva ima 

pravo i dužnost propovijedati objavljene istine, tumačiti svijetu 
svu nauku što su je Isus i apostoli naučavali. Radi toga nitko ne 
može ući u Crkvu i biti članom njezinim, ako ne ispovijeda vjeru 
u crkvenu nauku. Apostolima je naloženo: »Propovijedajte evan- 
đelje svakome stvorenju! Koji uzvjeruje i pokrsti se, spasit će se, 
a koji ne uzvjeruje, osudit će se (Mk 16, 16). Za spasenje nije 
dosta samo srcem vjerovati, nego treba vjeru i izvanjim načinom 
pokazati. Vanjski znakovi vjere jesu: prisustvovanje sv. Misi, bla- 
goslovu, ophodima i drugim vjerskim priredbama, a naročito po- 
božno primanje svetih Sakramenata. Osobiti je znak vjere svetoga 
križa, jer se njime najizrazitije očitujemo da smo kršćani kato- 
lici. »Koji god prizna mene pred ljudima, priznat ću i ja njega 
pred Ocem svojim nebeskim, a tko se odriče mene pred ljudima, 
odreći ću se i ja njega pred Ocem svojim nebeskim« (Mt 10, 32-33). 
Tko bi se javno vjere odrekao, tim samim bi već prestao biti čla- 
nom Crkve. Takvoga Crkva zove apostatom ili odmetnikom. Tko 
pak nakon krštenja tvrdokorno niječe ili sumnja u koju vjersku 
istinu, taj je heretik ili krivovjerac. Ni apostata ni heretik nisu 
članovi Crkve, jer ne ispovijedaju vjeru kako propisuje Crkva. 

Uz Krst i ispovijedanje vjere traži se od vjernika, člana 
Crkve još i pokornost duhovnim pastirima. Vjera je predana na 
čuvanje duhovnim pastirima — Papi i biskupima. Tko javno 
uskrati posluh duhovnim pastirima, prekinuo je vezu s njima, 
sam se iz Crkve isključio. Crkva je sagrađena na Petru i njego- 
vim nasljednicima. Tko se protivi Petru, odijelio se od temelja 
koji je Krist postavio, prekinuo je zajednicu s Crkvom koja po- 
čiva na Petru. Petar, a iza njega Papa, je glava Crkve. Tko ne 
sluša Papu, odrekao se veze s glavom, prema tome ne može biti 
ni član tijela Crkve. 

Ali i sama Crkva može nekoga izbaciti iz svoje sredine pa 
tako prestane biti članom Crkve. To čini Crkva kad se tko teško 
ogriješi o propise Crkve. Tako čitamo u I poslanici Korinćanima 
da je sv. Pavao izopćio iz Crkve jednoga muškarca koji je po- 
činio strašan nečisti grijeh. Takva se crkvena kazna zove eksko- 
munikacija ili izopćenje. Tko je izopćen, prestaje biti članom 
Crkve i dosljedno tome gubi pravo na duhovna dobra koja Crk- 
va daje svojim vjernicima. 

Crkva savjetuje svojim vjernicima neka se ne druže s izop- 
ćenima, a napose neka se ne druže s odmetnicima i krivovjerci- 
ma. Ima izopćenilca tako opakih i opasnih da Crkva izrijekom za- 
povijeda izbjegavanje svake zajednice s njima. A zašto to Crkva 
čini? Da sačuva svoje vjernike od štetnog upliva koji bi ovakvi 
izopćenici mogli imati na vjernike. Takovi su nesretnici kao gnji- 
lež ili guba koja može i zdrave zaraziti. Kao što druženje s do- 
brima čovjeka nužno oplemenjuje, tako društvo opakih i nehoti- 
ce kvari. A Crkva kao dobra majka poduzima sve da svoje 
vjernike sačuva od zla i utvrdi ih u dobru. 

Kad smo kao djeca doneseni na sveti Krst, kumovi su 
naši mjesto nas obećali da ćemo sveti Krst visoko cijeniti, svetu 
vjeru riječima i djelima vjerno ispovijedati, a duhovnim pastiri- 
ma svom dušom odani biti i tako ostati kroz sav svoj život do- 
stojni članovi Crkve. Ponosimo se time što smo članovi Crkve, te 
Božje ustanove ovdje na zemlji. Budimo joj zahvalni za članstvo, 
a zahvalnost ćemo joj najbolje iskazati vjernim vršenjem svojih 
vjerskih dužnosti. 

Međutim i oni »koji još nisu primili evanđelje, na razne 
načine spadaju u Božji narod«. Tu se navode u prvom redu Žido- 
vi, a odmah iza Židova muslimani. Konačno i svi oni »koji bez 
krivnje ne priznaju Kristovo evanđelje i Njegovu Crkvu, a koji 
ipak iskreno traže Boga i pod uplivom milosti nastoje djelom iz- 
vršiti Njegovu volju spoznanu po glasu savjesti, mogu postići 
vječno spasenje«. (»Lumen gentium«, str 14). 


CRKVA TAJANSTVENO KRISTOVO TIJELO — MISTERIJ 

CRKVE 

Već ste mnogo puta čuli ili čitali da je Crkva mistično ili 
tajanstveno tijelo Kristovo. Što to znači? 

Svi mi, koji smo kršćani te ispovijedamo pravu vjeru Isu- 
sovu i priznajemo vrhovnim duhovnim poglavarom Svetoga Oca 
Papu, članovi smo nadzemaljskog društva na zemlji, spadamo u 
Kristovu Crkvu. Svi mi zajedno s Isusom sačinjavamo tajanstve- 
no tijelo Kristovo u kom je Krist Gospodin glava, a mi smo udo- 
vi. O mističnom Kristovu tijelu govori Sveto pismo na mnogo 
mjesta. Sv. Pavao poručuje Efežanima: »Jedno ste tijelo i jedan 
duh kao što ste i pozvani u jednoj nadi prema zvanju svome« 
(4, 4). A u poslanici Rimljanima: »Jer kao što u jednom tijelu 
imamo mnogo udova, a svi udovi nemaju istu službu, tako smo 
mnogi jedno tijelo u Kristu, a svaki je od nas ud jedan drugomu« 
(12, 4). Isus tu nauku tumači poredbom trsa s lozom. »Ja sam trs, 
vi loze« (Iv 15, 5). Kao što trs i loze čine jedno živo biće, tako 
Krist i vjernici čine jedno živo tajanstveno tijelo Kristovo. Kad 
je Savao progonio Crkvu, tj. kršćane vjernike, javio mu se Isus 
Krist i pitao ga: »Savle, Savle, zašto mo progoniš? On reče: Tko 
si ti, Gospodine? A Isus će: Ja sam Isus, koga ti progoniš« (Dap 
9, 4—5). Ovdje se Isus poistovjetuje s vjernicima, s Crkvom koju 
neprijatelji progone. Sv. Pavao piše Korinćanima: »A vi ste tijelo 
Kristovo i udovi jedan drugomu« (1 Kor 12, 27). 

Crkva je živo tijelo Isusovo u kojem razlikujemo tijelo i 
dušu. Tijelo se sastoji od glave i udova. Glava je Krist, a vjernici 

u Crkvi su udovi. Kao što se u ljudskom tijelu izdiže glava nad 
ostalo tijelo, tako je i kod tajanstvenoga Kristova tijela. Isus kao 
glava nadvisuje sve nas, jer posjeduje povrh ljudske i božansku 
narav, pa je u isto vrijeme Bog i čovjek. Po položaju svome je 
daleko nad nama, jer je proslavljen i na nebu sjedi o desnu Oca 
Boga svemogućega. Savršeniji je od nas udova, jer je pun mi- 
losti i istine, i od punine Njegove svi mi pnmismo. Isus 
kao glava vrši na nas udove unutrašnji ili duhovni upliv. On je 
u nama izvor svih milosti i zasluga, s Njegovom pomoću dono- 
simo nadnaravne plodove po kojima vec ovdje na zemlji posta- 
jemo dionici božanskoga života. On vrši na nas izvanjsKi upliv, 
jer se pobrinuo za duhovne pastire koji upravljaju s nama tako 
da čestito živimo, Boga proslavimo i sebe spasimo. Isus je s na- 
ma jedno kao što je i u našem tijelu glava s udovima jedno. Sv. 
Ivan Hrizostom veli: »Kao što su tijelo i glava jedan čovjek, tako 
su Crkva i Krist jedno«, A sv. Augustin: »Čitav Krist glava je i 
tijelo: glava je jedinorođeni Sin Božji, tijelo njegovo je Crkva«. 

U Crkvi, tajanstvenom tijelu Kristovu, postoj'i i duša, a 
to je posvećujuća milost koju Crkvi daje Duh Sveti. Sv .Augusta! 
ima divnu misao: »Što je duša ljudskom tijelu, ovo j 
Kristovu tijelu, koje je Crkva«. A sv. Irenej uci: »Gdje je Cikva 
tamo je i Duh Božji, i gdje je Duh Božji, tamo je Cikva i s\a 
milost«. Upravo onako kako duša naša ozivljujc naše tijelo, tako 
posvetna milost oživljuje sve nas kršćane, udove mističnog Kri- 
stova tijela. Milost posvećujuća jest vrhunaravni nezasluženi cl.. 
Božji koji Duh Sveti ulijeva u našu dušu, po kojem mi od gres- 
nika postajemo pravednici, djeca Božja i baštinim kraljevstva 
nebeskoga. Po milosti se posvećujućoj, koju prvi put primamo 
na svetom Krstu, duhovno preporađamo. Nakon svetoga krštenja 
mi smo novi čovjek, duhovni čovjek, Božji čovjek. Svako dobro 
djelo što ga činimo u milosti posvećujućoj, postaje zaslužno za 
nebo,' a u isto vrijeme njime umnažamo posvećujucu milost. 

Posvećujuća se milost gubi teškim grijehom. Gubitkom pos- 
većujuće milosti mi smo mrtvi udovi tajanstvenog tijela Kristo- 
va prekidamo duhovnu vezu s Kristom glavom, a naša djela su 
mrtva pred Bogom. Duhovno oživljujemo te postanemo opet 
živi udovi mističnoga Kristova tijela kad se skrušeno ispovijedi- 
mo. Tada nam se vraća opet u dušu izgubljena posvećujuća mi- 
lost a s njom oživljuju pred Bogom i bivša zaslužna djela. Zato. 
kao’ što svaki razuman čovjek sve poduzima da ne izgubi dušu, 
ier onim časom kad je izgubio dušu, postaje mrtav i nestaje ga 
iz ljudske zajednice; tako isto budno bdije da ne izgubi iz duše 
nosvećuiuću milost, jer gubitkom posvećujuće milosti postaje 
duhovno mrtav, a ako u takvom stanju umre, zauvijek propada. 

Veliko je naše ljudsko dostojanstvo, neprocjenjiva je vri- 
jednost naše duše. U običnom, naravnom životu diže nas duša 

naša nad svako drugo stvorenje na zemlji. A kad je duša u po- 
svetnoj milosti, učlanjuje nas u tajanstveno Kristovo tijelo, veže 
nas s glavom Kristom od koga primamo božanske sokove nad- 
naravnog, božanskog života. Spasitelj veli: »Ja sam trs, vi loze, 
koji ostaje u meni, i ja u njemu, on rodi mnogi rod, jer bez 
mene ne možete ništa učiniti. Tko u meni ne ostane, izbacit će 
se napolje kao loza, i osušit će se, i skupit će je, i u oganj baciti, 
i gorjet će. Ako ostanete u meni, i moje riječi ostanu u vama, 
što god hoćete, tražite, i bit će vam« (Iv 15, 5 — 7). 


KRISTOVA CRKVA JE JEDNA 

Jedan je Bog, jedan Spasitelj, jedno krštenje, jedna vjera 
— to je nauka Objave i razuma. To je kršćanstvo uvijek nagla- 
šavalo, to je kroz sve vjekove uzor Kristove Crkve. Spasitelj je 
taj uzor naglasio kad je govorio o jednom ovčinjaku i jednom 
pastiru. 

U početku je kršćanstvo uistinu i bilo tako. Postojala je 
samo jedna kršaćnska vjera i samo jedna Kristova Crkva koja 
je čuvala i propovijedala kršćanstvo. 

»Ali, na nesreću, tokom stoljeća zbog ljudske surevnjivosti, 
nacionalizma i raznim nerazumijevanja došlo je u velikoj kršćan- 
skoj obitelji do neslaganja i podijeljenosti. To je bilo odvajanje 
velikih grupa od katoličke zajednice i katoličkog jedinstva. Tako 
je između V i X stoljeća došlo do odvajanja Istočne Crkve i 
Rimske Crkve. 

Na početku novog vijeka na inicijativu Lutera i njemačkih 
knezova došlo je do novog odvajanja Sjeverne Evrope i Kato- 
ličke crkve Rima. 

Drugi vatikanski koncil obraća se cijeloj kršćanskoj braći 
Istoka i Sjevera da se u duhu Kristovih načela i međusobnog 
opraštanja približe jedni drugima i da svi budu okupljeni u uni- 
verzalnoj Crkvi, kako to naviješta Biblija: »I Bog će ostati s 
ljudima i oni će biti njegov narod . . .« S pouzdanjem poziva sve 
još odijeljene kršćane da žele i ostvaruju jedinstvo. 

Drugi vatikanski koncil ističe da Katolička Crkva želi do- 
bre i prijateljske odnose i drugim nekršćanskim crkvama. Ona 
se s naklonošću obraća mnoštvu nekršćana za koje zna da im 
može donijeti snage«. (»Nada koja je u nama«, Dokumenti br. 2, 
str. 15, 16 i 17). 

Kristova Crkva imade posebne biljege po kojima se po- 
znaje da je ona uistinu opća, univerzalna, prava Crkva Kristova. 


13 Razum i objava o Bogu 


193 


Tim značajnim biljezima pravu je Crkvu označio sam Isus, a 
Carigradski sabor 381. ih je izrazio ovako: »Vjerujem u jednu, 
svetu, katoličku i apostolsku Crkvu«. 




Sva su kršćanska vremena stavljala uvijek na prvo mjesto 
biljeg jedinstva. Prava je Kristova Crkva jedinstvena u vjersko- 
ćudorednoj nauci, jedinstvena u bogoštovlju i jedinstvena u upra- 
vi. Svi mi katolici, nalazili se bilo u kom kraju, narodu ili konti- 
netu, ispovijedamo istu vjeru, vjerujemo iste dogme i ravnamo 
se po istim ćudorednim zakonima. Svi mi kažemo: »Vjerujem sve 
što vjeruje i vjerovati uči Crkva katolička«. Niti što više, niti 
manje, a pogotovo ne drugačije. Ako se gdje porodi kakva sum- 
nja ili poteškoća, pitamo biskupa ili Papu. Nakon Papina rješenja 
nema više rasprave, stvar je konačno riješena. Jedinstvo bogo- 
štovlja ili liturgije je upravo divno provedena. Središte je bogo- 
štovnog života sv. Misa u kojoj se Isus Krist pod prilikama kruha 
i vina prikazuje svom nebeskom Ocu. U čitavoj katoličkoj Crkvi 
su isti Sakramenti, njih 7 na broju. Isus Krist ih je ustanovio, 
odredio ono što je bitno kod Sakramenata, a katolička Crkva ih 
budno čuva i vjerno dijeli. Katolička Crkva je s vremenom do- 
dala samo sporedne obrede, a bitno od Krista određeno, ona niti 
dira, niti smije dirati. Što je u katoličkoj Crkvi božansko, to osta- 
je uvjek isto i nepromjenjivo, a što je u Crkvi ljudsko, to se 
mijenja i prilagođuje prilikama; tu katolička Crkva daje slobo- 
du. Uprava je u katoličkoj Crkvi toliko jedinstvena da joj se i 
protivnici dive. Vjernici slušaju svećenike, a svećenici s vjernici- 
ma biskupe, a biskupi, svećenici i vjernici — svi zajedno Sve- 
toga Oca Papu. Papu bira kardinalski zbor. Papa imenuje bisku- 
pe, a biskupi rede i postavljaju u službu svećenike. Svećenici bi- 
raju i postavljaju u razne pomoćne službe, a naročito u katolička 
društva, svjetovnjake muške i ženske, već prema potrebi i pri- 
likama. Sve se u katoličkoj Crkvi zbiva i djeluje tiho i mirno, 
bez buke i sile, slobodnom voljom, a još više dobrotom i ljubav- 
lju, punim međusobnim povjerenjem koje je prvi uvjet za svaki 
uspješan rad i napredak. 

Baš ovo divno jedinstvo, ova savršena harmonija u svemu 
životu katoličke Crkve, upućuje na božansko podrijetlo katolič- 
ke Crkve, na ono jedinstvo koje je Isus toliko naglašavao i za nj 
se posebno molio. Na Zadnjoj večeri, uoči svoje gorke muke, 
molio se Isus Ocu nebeskomu ovako: »Oče sveti! sačuvaj u moje 
ime one koje si mi dao da budu jedno kao i mi . . . Posveti ih u 
istini. Tvoja je riječ istinita ... Ali ne molimo samo za njih, nego 
i za one koji na riječ njihovu vjeruju u mene, da svi budu jedno, 
kao što ti Oče u meni i ja u tebi, da i oni u nama budu jedno, da 
svijet vjeruje da si me ti poslao . . . Ja u njima, i ti u meni, da ih 
veže savršeno jedinstvo« (Iv 17, 11; 20 — 21, 22 23). Isus je najavio 
osnutak jedne Crkve. Rekao je naime Petru: »Ti si Petar, i na 

toj stijeni sagradit ću Crkvu svoju« (Mt 16, 18). Crkvu svoju ispo- 
ređuje Krist s jednim ovčinjakom i jednim pastirom. »I druge 
ovce imam, koje nisu iz ovoga ovčinjaka, i one mi valja dovesti, 
i čut će glas, i bit će jedan ovčinjak i jedan pastir« (Iv 10, 16). 
Konačno nad ovčinjakom postavlja samo jednoga vrhovnoga pa- 
stira u osobi sv. Petra kad mu kaže: »Pasi jaganjce moje . . . pasi 
ovce moje« (Iv 21, 16 — 17). 

»Svi su, dakle, ljudi pozvani na ovo katoličko jedinstvo 
Božjega naroda, koje označuje opći mir, i kojemu na razne na- 
čine pripadaju ili su upućeni bilo vjerni katolici bilo drugi koji 
vjeruju u Krista, bilo napokon uopće svi ljudi milošću Božjom 
pozvani na spasenje«. (Lumen gentium«, br. 13). 


KRISTOVA CRKVA JE SVETA 

Temelj je svetosti posvećujuća milost. Primili smo je na 
svetom Krstu. Tko nakon krštenja nije nikada počinio teški gri- 
jeh, taj se neprekidno nalazi u posvećujućoj milosti. Tko je na- 
kon krštenja pao u teški grijeh, taj je izgubio posvećujuću mi- 
lost, ali ju je natrag dobio kad se skrušeno ispovjedio, što je 
čovjek čistiji od grijeha i u posvećujućoj milosti čini izvanredna 
kreposna djela, onda ga Crkva nakon smrti proglasi svetim te 
postavi uzorom za kreposna djela svima nama živima. 

Jedan od biljega po kojima se raspoznaje prava Kristova 
Crkva jest svetost. Svetost posjeduje katolička Crkva. Prema to- 
me je katolička Crkva prava Kristova Crkva. Utemeljitelj kato- 
ličke Crkve Isus Krist je uzor svetosti za sve ljude i za vremena. 
Nikada nije učinio ni sjene nikakva grijeha, pa je zato s punim 
pravom mogao doviknuti neprijateljima: »Tko će mi od vas do- 
kazati kakav grijeh?« (Iv 8, 46). Krepostan je bio toliko da je 
samo dobro činio. Prolazio je zemljom samo »čineći dobro« (DAp 
10, 38). Njegov se život sastojao u tome da vrši volju Oca nebes- 
koga. »Jer sam sišao s neba ne da činim volju svoju, nego volju 
onoga koji me je poslao« (Iv 6, 38). »Jelo je moje, da činim volju 
onoga, koji me je poslao, i da izvršim djelo njegovo« (Iv 4, 34). 

Vjerska nauka katoličke Crkve je sveta, jer je preuzeta iz- 
ravno od samoga Isusa i apostola. Isusova pak nauka tako je 
uzvišena, da su i sami neprijatelji bili zaneseni i iskreno prizna- 
li: »Nikad čovjek nije tako govorio kao ovaj čovjek* (Iv 5, 46). 
A jedna žena, kad Ga je čula kako izlaže divnu nauku, sva izvan 
sebe od ganuća, uskliknula je: »Blago utrobi koja te je nosila i 
grudima koje si sisao« (Lk 11, 27). Katolička Crkva od Isusa pre- 
uzetu naku vjerno čuva i nepogrešivo tumači tako da se danas 

čitav svijet divi nauci katoličke Crkve kao i nekad ona žena 
Isusu. 

Ćudoredni zakonik katoličke Crkve je svet. On zabranjuje 
i osuđuje svaku opačinu, a naređuje i propisuje samo dobro. Ka- 
tolička Crkva je dokinula ropstvo i time vratila čovjeku ljudsko 
dostojanstvo. Prije Isusa robove uopće nisu smatrali ljudima 
nego stvarima s kojima je gospodar mogao postupati kako je 
htio. Vladalo je načelo: »Gospodaru je prema robu sve dopušte- 
no«. Ili: »Prema robu nema nepravde«. Robovi se nisu smjeli že- 
niti. A kad su iscrpljeni od rada ostarili, onda su ih ubijali. Pro- 
davali su ih na trgu kao životinje. Katolička Crkva odmah od 
početka ublaživala je ropstvo, a kasnije ga je sasvim dokinula. 
Krist je prvi učio da smo mi ljudi djeca istoga Oca nebeskoga 
i prema tome svi jednako baštini Božji. Sv. Pavao je javno učio 
da pred Bogom nema ni roba ni slobodnjaka nego smo svi jedno 
u Kristu Isusu, bili robovi, bili slobodnjaci, a vjernike je poticao 
neka robove, koji su se pokrstili, prime kao najdražu braću. 
»Nema tu ni Židova ni Grka, nema ni roba ni slobodnjaka, nema 
ni muško ni žensko, jer ste vi svi jedno u Kristu Isusu« (Gal 3, 28). 

Kršćanstvo katoličke Crkve obnavlja obitelj. Prije Krista 
muž je imao pravo na život i smrt svoje žene i djece. Muž je 
mogao ženu smrću kazniti bilo s koga razloga. Katolička Crkva 
naučava jedinstvo, nerazrješivost i svetost ženidbe. Muževima 
propovijeda da ljube svoje žene kao što je Krist ljubio Crkvu, a 
ženama da budu podložne muževima kao Gospodinu. Bračna 
veza prestaje tek smrću jednoga od bračnih drugova. Žena je 
družica muževa, jednaka mužu, a ne robinja. Djecu su prije Kri- 
sta smatrali teretom pa su ih roditelji davali na odgoj robovi- 
ma. Nakaznu su djecu roditelji mogli ubiti ili izložiti gdje na 
samotnom mjestu da ih zvjeri pojedu. U kršćanstvu, kako ga 
izlaže katolička Crkva, dijete dobiva posebnu vrijednost, jer Krist 
posvećuje posebnu pažnju baš djeci. »Pustite k meni malene, jer 
je takovih kraljevstvo Božje« (Mk 10, 14). 

Obredi su katoličke Crkve sveti i veličanstveni sadržajem 
i oblikom svojim tako da nužno dižu um i srce ljudsko k Bogu. 
Bezbrojni su inovjerci upravo po obredima katoličke Crkve upo- 
znali Boga i zauvijek posvetili život svoj Bogu. Sakramenti su 
katoličke Crkve sveti, jer posvetnu milost daju ili umnažaju. Sa- 
kramenti su rijeke po kojima se razlijeva milost Božja među 
ljude. Po njima Bog kida ljude od zemlje i diže ih u nadzemalj- 
ske visine. Po njima se čovjek oplemenjuje i sjedinjuje s Bogom 
tako da uzdiže u čovjeku naravni život i čovjek ne živi više sebi 
nego Bogu. Imajući pred očima milost posvećujuću veli sv. Pa- 
vao: »A ja više ne živim nego živi u meni Krist« (Gal 2, 20). 

Konačno, katolička Crkva dala je mnoštvo svetaca. Ona ih 
je postavila za uzor svima živima za sva vremena. Gledajte apo- 

stole, bezbrojne mučenike svake dobi i staleža, ispovjednike i 
djevice! To je pravo biserje, to su dragulji na Kristovoj kruni, 
to su neuvele ruže, vječno raspupane i svježe koje je Bogu i svi- 
jetu dalo kršćanstvo u katoličkoj Crkvi! A da među vjernicima 
ima i nevjernih pojedinaca i tvrdokornih grešnika — i to je Krist 
prorekao kad je govorio o pšenici i kukolju. Nema pšenice bez 
kukolja — tako ni ljudskoga društva bez opakih pojedinaca. 

Katolička Crkva ima neprestano pred očima svetost kao 
jedan od bitnih biljega Kristove Crkve. Zato katolička Crkva ne- 
prestano potiče svoje vjernike: »Budite savršeni kao što je sa- 
vršen Otac vaš na nebesima« (Mt 5, 48). Jednako upozoruje i na 
riječi sv. Pavla: »Ovo je volja Božja: vaše posvećenje« (1 Sol 4, 
3). »U raznim vrstama života i u raznim dužnostima goje jednu 
svetost svi, koje vodi Božji Duh, i koji su poslušni Očevu glasu 
i klanjajući se Bogu Ocu u duhu i istini slijede Krista siromaš- 
na, ponizna i opterećena križem da zasluže biti dionici njegove 
slave. Svaki prema svojim darovima i prema svojim službama 
mora ne oklijevajući ići putem žive vjere koja budi nadu i djelu- 
je po ljubavi« (»Lumen gentium« br. 41). 


KRISTOVA CRKVA JE KATOLIČKA ILI OPĆENITA 

Treći je biljeg po kom se pozna prava Kristova Crkva ka- 
toličanstvo ili općenitost. Općenitost, katoličanstvo ili univerzal 
nost Kristove Crkve naglašuje već Vjerovanje apostolsko: »Vje- 
rujem u svetu Crkvu katoličku«. Epifanijevo vjerovanje ispovije- 
da ovako: »Vjerujem u jednu, katoličku i apostolsku Crkvu«. A 
Nicejsko-carigradsko vjerovanje: »Vjerujemo... u jednu, svetu, 
katoličku i apostolsku Crkvu«. 

Općenitost Kristove Crkve posjeduje još od svoga postan- 
ka Rimska Crkva pa se zato i zove katolička. Katoličkom ili opće- 
nitom zovu je i inovjerci. 

Ustrojstvo je naše Crkve takvo da nije vezano na jedan 
kraj ili narod ili na koju državu. Svetoga Oca Papu ne imenuje 
ni kralj, ni car, ni bilo kakva svjetovna vlast, a biskupi primaju 
vlast jedino od Pape. Tako je crkvena vlast sasvim neovisna od 
državne vlasti, bilo to kraljevina ili republika, samo ako držav- 
na vlast poštuje prava Crkve. Dosljedno tome, ustrojstvo ili or- 
ganizacija katoličke Crkve je takova da može obuhvatiti sve na- 
rode i sve krajeve. 

Vjerska nauka ili dogme ne čine nikakve razlike između 
Zidova i pogana, niti između bogatih i siromašnih. Svima se pro- 
povijeda isto evanđelje, svi ispovijedamo isto vjerovanje, iste 

dogme. Sv. Pavao veli: »Jednim Duhom mi se svi krstimo u je- 
dno tijelo, bili Židovi ili Grci ili robovi ili slobodnki (1 Kor 12, 
13). »Nema tu ni Židova ni Grka, nema ni roba ni slobdnjaka, 
nema ni muško ni žensko, jer ste vi svi jedno u Kristu Isusu« 
(Gal 3, 28). Moralna nauka ili ćudoredni propisi Crkve vrijede za 
sve jednako. Propisi naravnoga prava. Božje zapovijedi, crkvene 
zapovijedi i evanđeoski savjeti za čistoću, siromaštvo i posluš- 
nost vrijede svuda i za sve slojeve katolika, nigdje ne čine izu- 
zetak. Bogoštovlje, koje se sastoji u prisustvovanju sv. Misi i 
primanju svetih Sakramenata, može se vršiti svuda i na svakom 
mjestu. Ni za koji narod ili rasu ne čini poteškoće. 

Ako pogledamo zemljovidnu kartu, katolička Crkva je naj- 
brojnija u Evropi i Južnoj te Srednjoj Americi. Međutim kato- 
lička Crkva je odlično zastupana i u Sjevernoj Americi. U Aziji 
ima katolika i među poganskim narodima: u Indiji, Kini i Japanu. 
Katolička Crkva ima svojih vejmika po čitavoj Africi i Oceaniji. 
Pa i tamo gdje su inače pretežni protestanti: u Engleskoj, Nje- 
mačkoj, Holandiji. Drugim riječima, kud Božje sunce svijetli i 
gdje ljudi mogu živjeti, tu ima i katolička Crkva svojih vjernika. 

I u socijalnom je pogledu naša Crkva općenita, jer obu- 
hvaća sve staleže i ni jednoga jedinoga ne isključuje. Siromašnima, 
i bijednima uopće, posvećuje posebnu pažnju, jer su potrebni po- 
moći više nego drugi. Kad je sv. Ivan Krstitelj poslao dvojicu svojih 
učenika k Isusu neka Ga pitaju: »Jesi li ti onaj koji ima doći ili 
drugoga da čekamo? Isus im odgovori: Idite i javite Ivanu što 
čujete i vidite: Slijepi gledaju, hromi hodaju, gubavi se čiste, 
gluhi čuju, mrtvi ustaju, siromašnima se propovijeda evanđelje« 
(Mt 11, 3 — 5). Crkva oslobađa robove, Crncima šalje misionare, a 
brine se preko misionara i za gubavce. Gdje god nastupaju vjero- 
vjesnici, u isto vrijeme s propovijedanjem svete vjere dižu škole, 
bolnice i raznovrsne dobrotvorne zavode tako da u isto vrijeme 
liječe dušu i tijelo, brinu se za napredak duhovni i stvarni. 

Dok ovako s majčinskim osjećajem Crkva prati siromahe, 
ne pušta s vida ni bogate. Bogate upućuje neka svojom imovi- 
nom podižu crkve, samostane, neka podupiru ustanove koje vrše 
kršćanska djela milosrđa, jer »milostinja izbavlja od grijeha 
svakojakih i od smrti i ne pušta dušu da siđe u tamu« (Tob 4, 
11). Neka podupiru vjerske škole i sirotišta, a napose vjerski ti- 
sak koji u moderno vrijeme čini Crkvi neprocjenjive usluge. Jed- 
nako se Crkva brine i za učenjake u svim granama nauke. Činje- 
nica je da su baš najveći učenjaci ujedno i uzorni vjernici i tako 
životom pokazuju kako istinska nauka nužno vodi k Bogu, kao 
što lažna odvodi od Boga i upropašćuje čovjeka. Ako se pak 
gleda na broj vjernika, onda katolička Crkva broji sama više 
vjernika nego sve druge kršćanske vjeroispovijesti zajedno. Pre- 
ma najnovijoj statistici katolika ima po čitavom svijetu preko 
500 milijuna. 

Katolička Crkva ne pozna ni kontinentalnih, ni rasnih, ni 
narodnih, ni državnih međa. Misao je sv. Ireneja: Kao što je 
sunce na čitavom svijetu jedno i isto, tako je i svjetlo, svuda 
jedno isto i rasvjetljuje sve ljude zdrave pameti i dobre volje. 
Kao što je Bog svima ljudima zajednički i dobri Otac, tako je 
katolička Crkva svima zajednička dobra majka i zato nastoji 
obuhvatii sve ljude po svemu svijetu da svi budu dionici njezine 
vrhovne majčinske dobrote. 

»U svim je narodima zemlje jedan Božji narod, jer on iz 
svih naroda uzimlje građane svoga kraljevstva ne zemaljskoga 
nego nebeskoga. Svi vjernici raspršeni po svijetu opće s drugima 
u Duhu Svetomu. Zato Crkva ili Božji narod, uvodeći ovo kraljev- 
stvo, ne oduzimlje ništa od vremenitoga dobra bilo kojega na- 
roda, nego bogatstvo i obilje i običaje svakoga naroda, ukoliko 
su dobri, podupire i prima i primajući ih čisti ih, jača i podiže. 
Jer se sjeća da mora sakupljati s onim Kraljem kojemu su dani 
narodi za baštinu i u čiji grad donose darove i poklone. Ova oso- 
bina općenitosti, koja resi Božji narod, dar je samoga Gospodi- 
na, po kojemu Katolička crkva s uspjehom i neprestano teži da 
okupi čitavo čovječanstvo sa svim njegovim dobrima pod pogla- 
vara Krista u jedinstvu Njegova Duha, (Lumen gentium« br. 13). 


KRISTOVA CRKVA JE APOSTOLSKA 

Isus Krist je između svih vjernika odabrao dvanaestoricu 
koje je prozvao apostolima. To su prvi i glavni suradnici Isusovi. 
Njima je predao nauku da je vjerno čuvaju i nepogrešivo propo- 
vijedaju. Njima je predao svete Sakramente da ih vjernicima ne- 
umorno dijele. Njima je predao upravo vlast kojom će donositi 
spasonosne zakone i po zakonima suditi. Jer je svu vlast u svo- 
joj Crkvi Isus predao apostolima, zato je apostolstvo također 
jedan od bitnih biljega prave Kristove Crkve. 

Apostolska je od svih kršćanskih Crkvi jedina katolička 
Crkva. Ona jedina čuva i naučava istu nauku koju su nekada na- 
učavah apostoli. Ona jedina posjeduje istu učiteljsku svećeničku 
i pastirsku vlast kako su je u početku posjedovali apo- 
stoli. I, najzad, u Katoličkoj Crkvi jedino postoji apostolska vlast 
u neprekidnom nizu, tako da nikada nije bilo nikakvoga prekida 
u nasljedstvu vlasti od apostolskoga zbora na čelu sa sv. Petrom 
na zbor biskupa na čelu s Papom. 

Vrlo je zanimjlivo kako je već sv. Pavao u prvo kršćan- 
sko vrijeme naglašavao biljeg apostolstva kao jedan od bitnih 
biljega prave Kristove Crkve. »Tako dakle više niste tuđinci i 

pridošlice nego ste sugrađani svetih i ukućani Božji sazidani na 
temelju apostola i proroka, a ugaoni kamen je sam Krist Isus na 
kojem je sva građevina složena i raste za sveti hram u Gospodu« 
(Ef 2, 15—22). 

Isus je rekao apostolima: »Idite i naučavajte sve narode . . . 
učeći ih da drže sve što sam vam zapovijedio« (Mt 28, 19 — 20). A 
za prve kršćane veli Sveto pismo: »Ovi bijahu postojani u nauci 
apostolskoj« (DAp 2, 42). Kako su nekada apostoli sa sv. Pet- 
rom poslušali Isusa i razišli se po svemu svijetu i propovijedali 
svim narodi ma propovijedaju svu objavljenu nauku sadržanu u 
biskupi s Papom. Nema kontinenta, ni kraja, ni naroda, ni drža- 
ve, gdje ne bi bilo vjerovjesnika katoličke Crkve koji svuda i 
svim narodima propovijedaju svu objavljenu nauku sadržanu u 
Svetom pismu i onu koja je sadržana u Usmenoj predaji. Prema 
tome drže se vjerno naputka koji je Isus dao apostolima: »Učeći 
ih da drže sve što sam vam zapovijedio«. A kako su nekada prvi 
kršćani bili postojani u nauci apostolskoj, tako smo i mi kato- 
lici danas. Ne samo da se nekada nismo odrekli apostolske nauke 
nego je uvijek s ponosom naglašujemo. 

Krist je predao apostolima učiteljsku vlast kad im je re- 
kao: »Idite i naučavajte . . .« »Kao što Otac mene šalje i ja šaljem 
vas« (Iv 20, 21). Svećeničku vlast im je predao riječima: »To činite 
na moj spomen (Lk 22, 19). I opet: »Primite Duha Svetoga! Koji- 
ma oprostite grijehe, bit će im oprošteni, a kojima zadržite, bit 
će im zadržani« (Iv 20, 22 — 23). Upravnu ili pastirsku vlast dobili 
su apostoli riječima Kristovim: »Tko vas sluša, mene sluša, i tko 
vas prezire, mene prezire« (Lk 10, 16). »Što god svežete na ze- 
mlji, bit će svezano i na nebesima, i što god razriješite na zemlji, 
bit će razriješeno i na nebesima« (Mt 18, 18). 

Sva se ta vlast nalazi u katoličkoj Crkvi u jednakom opsegu 
i u jednakoj punini. Sveti Otac Papa, biskupi i svećenici propo- 
vijedaju Kristovu nauku neustrašivo, makar su nebrojeni Pape, 
biskupi i svećenici radi toga i glave izgubili. Služe sv. Misu i di- 
jele pobožnim vjernicima svete Sakramente i onda kad se mora 
vlastiti život izložiti smrti. A crkvene zakone donose i po njima 
sude bez obzira tko je tko. Ne pitaju i ne obaziru se da li je onaj 
koga će crkveni zakon ošinuti okrunjena glava ili prosjak, da li 
je nosilac vlasti ili običan čovjek. Kad je nekada židovska vlast 
branila apostolima propovijedati Kristovu nauku, apostoli su 
muževno odgovorili: »Više se treba pokoravati Bogu negoli lju- 
dima« (DAp 5, 29). To znači: Više se treba pokoravati Bogu, koji 
zapovijeda propovijedati Božju nauku, nego ljudima koji zabra- 
njuju propovijedati Božju nauku. Tih se svetih načela drže i da- 
nas Sveti Otac Papa i biskupi. Propovijedaju i ne poznaju straha. 
Nema te sile na svijetu pred kojim bi uzmakli kad je u pitanju 
čast Božja i duhovno dobro vjernika. 


II vatikanski sabor »slijedeći stope I vatikanskog sabora s 
njim uči i izjavljuje da je Isus Krist, vječni Pastir, sagradio svetu 
Crkvu poslavši apostole, kako je on sam bio poslan od Oca, i 
htio je da njihovi nasljednici, to jest biskupi, budu u njegovoj 
Crkvi pastiri do konca vjekova.« (»Lumen gentioum«, br. 18). 

Današnji Sveti Otac Papa i s njim sjedinjeni biskupi pri- 
mili su apostolsku vlast od apostola u neprekinutom nizu. Današ- 
nji Papa je pravi nasljednik sv. Petra. Točno se znade koliko je 
Papa bilo i kad je koji vladao. Svi oni čine od sv. Petra do Pavla 
VI neprekinuti lanac u kojem od Petra prelazi vlast po redu do 
današnjeg Pape Pavla VI. Biskupi nasljeđuju apostole u apostol- 
skim biskupijama, a na njih ih postavlja Papa. Budući da Crkva 
neprestano raste, potrebno je osnivanje novih biskupija. Nove 
biskupije osniva i biskupe imenuje Papa. Prema tome biskupi na- 
sljeđuju apostole samo u vezi s Papom. 

Kad god molimo u vjerovanju: »Vjerujemo u jednu, svetu, 
katoličku i apostolsku Crkvu«, tad se sjetimo da su to bitni bilje 
zi Kristove Crkve, da su to bilježi po kojima smo sigurni da je 
katolička Crkva prava Kristova Crkva. Sv. Jeronim daje lijepu 
opomenu: »U ovoj Crkvi valja ostati koja je od apostola uteme- 
ljena i do danas postoji«. 


IZVAN CRKVE NEMA SPASENJA 

Isus Krist je jedini Spasitelj ljudskoga roda. Drugoga spa- 
sitelja nema i ne može biti. S tim je na čistu sv. Petar kad uči: 
»Nema ni u jednom drugom spasenja, jer nema drugoga imena 
pod nebom danoga ljudima u kojemu bismo se mi mogli spasiti« 
(DAp 4, 12). 

Put k spasenju pokazuje objavljena vjera koju je na svijet 
donio Isus Krist. Vjeru, zajedno sa sredstvima milosti, a to su 
sveti Sakramenti, predao je Isus Krist na čuvanje i nepogreši- 
vo tumačenje svojoj Crkvi. Prava, izvorna, Kristova Crkva, je 
samo jedna, a to je katolička Crkva. Dosljedno tome katolička 
Crkva je jedina spasonosna Crkva. Po Kristovoj odredbi katolič- 
ka Crkva je redoviti put spasenja. To znači tko se hoće spasiti, 
treba da stupi u katoličku Crkvu, treba da bude njezin vjerni 
član, da ispovijeda vjeru i prima svete Sakramente. Drugim ri- 
ječima: tko zna za katoličku Crkvu, pa svojom krivnjom neće u 
nju da stupi, ili iz nje svojom krivnjom istupi, sasvim je sigurno 
da se ne može spasiti. Tu vrijedi nepobitno pravilo koje je posta- 
vio već sv. Augustin: Izvan Crkve nema spasenja. Odakle znamo 
da je tako? 

Isus Krist je rekao apostolima i njihovim nasljednicima, a 
to su Pape i biskupi: »Tko vas sluša, mene sluša, i tko vas prezi- 
re, mene prezire. A tko mene prezire, prezire onoga koji me je 
poslao« (Lk 10, 16). Drugom zgodom: »Ako li tko Crkvu ne po- 
sluša, neka ti bude neznabožac i carinik« (Mt 18, 17). I opet: »Tko 
uzvjeruje i pokrsti se, spasit će se, a tko ne uzvjeruje, osudit će 
se« (Mt 16, 16). Ovdje Isus Krist naglašuje da je za spasenje po- 
trebna vjera i krštenje. Ali vjera i krštenje ne smije biti kako 
bi tko sam želio ili odredio, nego kako vjeru i krštenje Crkva 
propisuje. A tko vjeruje i krsti se prema propisima Crkve, taj 
je član Crkve i spasava se samo zato jer je u Crkvi te živi i radi 
kako Crkva uči. Nije, naime, dosta da čovjek sam stupi u Crkvu; 
u Crkvi treba doživotno ostati i uvijek vjeran biti. Onaj tko je u 
Crkvu stupio, a baš ništa se ne trudi da živi po nauci Crkve, taj 
je suha grana na živom stablu Crkve. Takav je pred Bogom du- 
hovno mrtav, sam je skrivio svoju propast. A još gore je, ako je, 
postavši članom Crkve, s vremenom još postao i krivovjerac. Za 
takvoga kaže sv. Pavao: »Čovjeka se krivovjerca iza prve i druge 
opomene kloni znajući da se takav izopačio i griješi i sam sebe 
osuđuje« (Tit 3, 11). Sv. Petar jednako uči: »Bilo je i lažnih pro- 
roka u narodu kao što će i među vama biti lažnih učitelja koji 
će unijeti pogubna krivovjerja i zatajiti Gosodara kojiih je isku- 
pio, i dovodit će sami sebi brzu propast« (2, Petr 2, 1). 

Da izvan Crkve nema spasenja to svjedoče kršćanski pis- 
ci, a napose Sveti oci već u prvim kršćanskim vremenima. Apo- 
logeta Origen piše: »Neka se nitko ne vara: izvan ove kuće, to 
jest izvan ove Crkve, nitko se ne spašava«. Sv. Ciprijan kaže: 
» . . . niti će doći do Kristove nagrade tko ostavlja Crkvu Kristo- 
vu. Ne može imati Boga za Oca tko nema Crkvu za majku. A sv. 
Augustin izjavljuje kratko i sadržajno: Izvan Crkve nema spase- 
nja. Tko bi, dakle, svi jesno i hotimično zanemario postati čla- 
nom Crkve, sasvim je sigurno da se ne može spasiti. 

Sad bi mogao tko pitati: a što je onda s poganima i ino- 
vjercima koji nisu nikada čuli za katoličku Crkvu? Što je s ras- 
kolnicima i krivovjercima koji znadu doduše za katoličku Crkvu, 
ali drže da je njihova vjera prava pa zato ne stupaju u katoličku 
Crkvu? Oni koji ne znaju za katoličku Crkvu nemaju grijeha što 
nisu u katoličkoj Crkvi i spašavaju se ako rade ono što im savjest 
nalaže kao dobro. Takvi imaju iskrenu volju i vruću želju činiti 
za spasenje sve što Bog od njih traži, pa bi se prema tome krstili 
i u katoličku Crkvu ušli kad bi za krštenje i Crkvu znali. Oni su, 
dakle, kršteni Krstom želje koji im nadomješćuje Krst vode i 
pristup u Crkvu, te se tako po Krstu želje spašavaju. 

U povijesti imamo i ovaj događaj: betlehemska muška dje- 
ca do dvije godine, koju je Herod dao pogubiti radi Isusa, makar 
još ništa nisu znala o Isusu, pogubljena su radi Isusa i zato ih 

Crkva smatra nedužnim mučenicima. Ta su djeca krštena krs- 
tom krvi koji im vrijedi kao da su krštena krstom vode i stvarno 
stupila u Kristovu Crkvu. Ili: odrasli se ljudi pripravljaju za 
sveti Krst, ali prije nego su ih misionari dospjeli pokrstiti dođu 
neprijatelji te ih radi vjere u Isusa pogube. Ti su kršteni krstom 
krvi koji im i te kako zamjenjuje krst vodom pa su se spasili, 
iako nisu kršteni vodom, jer su dali život za Krista. Inovjerci, 
raskolnici i krivovjerci koji znadu za katoličku Crkvu, ali ne idu 
u nju jer po svom odgoju drže da je njihova vjera prava, nisu 
krivi svojoj zabludi. Zato će se spasiti ako čine što im savjest 
nalaze. Spasit će se teže, jer nemaju milosti koju Bog daje čla- 
novima katoličke Crkve, ali će se ipak spasiti ako slušaju glas 
savjesti, čim se kod takvih rodi sumnja u duši da li je njihova 
vjera prava, ^ dužni su poduzeti sve što je u njihovoj moći da 
sumnju riješe i da nađu pravu vjeru. Takvima Bog daje milost 
da sumnju riješe i dođu u katoličku Crkvu, kako to svjedoče bez- 
brojni^ konvertiti ili obraćenici koji su iz drugih vjera došli u 
katoličku Crkvu. 

Da smo se mi rodili i da smo odgojeni u katoličkoj Crkvi, 
!° m J e ° aša zas luga nego je dar Božji koji mi nismo ničim zaslu- 
žili. Kadi toga nemojmo nikada inovjerce prezirati, a pogotovo ne 
mrziti. Naprotiv, susretajmo ih prijateljski i s ljubavlju, rado ih 
poučimo u našoj vjeri, a osobito gledajmo kreposno živjeti jer 
je krepostan život jedan od najjačih dokaza da je katolička Crk- 
va jedina prava Kristova Crkva. 

Drugi Vatikanski sabor uči: »Božanska Providnost ne us- 
kracuje pomoć za spasenje onima koji bez svoje krivnje nisu 
dosh do jasne spoznaje Boga i nastoje, ne bez Božje milosti pos- 
tići pravi život. Sve, što se kod njih nalazi dobra i istinita, Crkva 
smatra pripravnom za primitak Evanđelja i kao dano od Onoga 
koji rasvjetljuje ovakvoga čovjeka da napokon ima život«. (»Lu- 
men gentium« br. 16). 


OPĆINSTVO SVETIH 

Svi mi na zemlji koji smo kršteni, blaženi u nebu i duše 
u cistilistu veliku duhovnu zajednicu, duhovno društvo — oDĆin 
stvo svetih. 1 

Svi mi činimo jedno duhovno tijelo, tajanstveno Kristovo 
tijelo, komu je Krist Gospodin glava, a mi udovi. »Jer kao u jed- 
nom tijelu što imamo mnoge udove . . ., tako smo mnogi jedno 
tijelo u Kristu, a svaki je od nas ud jedan durgomu« (Rim 12 
4—5). Ova se poredba općinstva svetih s ljudskim tijelom u Sve- 
tom pismu često naglašuje. U tijelu se nalaze mnogi udovi Iako 
su mnogobrojni, ipak sačinjavaju samo jedno tijelo. Svaki ud 

ima svoju zadaću, a nipošto da bi svi imali istu zadaću. Niti svi 
imaju jednaku čast, niti vrše jednako korisne i vrijedne službe. 
Nijedan ne radi za svoju korist nego svi unapređuju korist i na- 
predak cijeloga tijela. Svi su udovi među sobom povezani: ako 
se jedan dobro osjeća, u ugodnom su raspoloženju i svi ostali. 
Tako je i u Crkvi, u općinstvu svetih. I u Crkvi se nalaze razli- 
čiti udovi, naime razne narodnosti. Tu su Židovi, ali i narodnosti 
koje su nekada bile poganske. U Crkvi ima slobodnjaka, ali i onih 
koji su nekada bili robovi. Ima siromaha i bogataša, ljudi sa svih 
kontinenata, boja, rasa i jezika. Svi su po svetom krštenju učla- 
njeni u jedno duhovno tijelo Kristovo komu je Krist glava. Svaki 
čovjek u Crkvi ima svoju određenu službu. Isus Krist je posta- 
vio: »jedne za apostole, a jedne za proroke, a jedne za evanđeli- 
ste, a jedne za pastire i učitelje« (Ef 4, 11). Jedni su postavljeni 
da upravljaju i uče, a drugi da se pokoravaju i slušaju, a svi da 
koriste javnom dobru i unapređuju cijelu Crkvu. 

Mi kršteni na zemlji zovemo se Vojujuća Crkva, jer voju- 
jemo za svoje spasenje protiv nečistoga duha koji poput ričućega 
lava obilazi tražeći koga da proždere; vojujemo protiv pokvare- 
noga svijeta koji nas opakom naukom i zlim primjerom navodi 
na grijeh, a vojujemo i protiv vlastitoga tijela koje je izvor mno- 
gih napasti i tako neprijatelj spasenja naše duše. Duše se u čisti- 
lištu zovu Trpeća Crkva, jer same sebi ne mogu ništa pomoći, 
nego moraju trpjeti vremenite kazne za svoje grijehe koje su po- 
činile dok su u tijelu boravile na zemlji. Blaženi u nebu zovu se 
Pobjednička Crkva, jer su sretno svladali sve napasti na zemlji, 
i tako se zauvijek sretno smirili u Bogu na nebu. 

Svi smo mi jedna duhovna zajednica, jer su nam zajedni- 
čka dobra: neizmjerne zasluge Isusa Krista preobilne zasluge 
Blažene Djevice Marije i Svetih kojih su zasluge veće nego su oni 
trebali za svoje spasenje. Oprosti koji se dijele svima članovima 
Crkve kad ispune propisne uvjete. Molitve i dobra djela svakoga 
člana Crkve, jer što su pojedini članovi savršeniji, to je i cijela 
Crkva savršenija i Bogu milija, pa prema tome dobiva od Boga 
i više milosti za svoje članove. Zajedničko dobro su nam sveti 
Sakramenti. Napose su važni Krst i presv. Oltarski Sakramenat. 
Po svetom Krstu ulazimo u Crkvu. On je vrata za ulaz u Crkvu. 
Po njemu se razlikujemo od drugih ljudi, koji u Crkvu ne spa- 
daju. A presv. Ostarski Sakramenat daje život Crkvi, on je hrana 
za duhovni život u Crkvi. Zajedničko nam je dobro sv. Misa ko- 
jom se neprestano obnavlja krvna žrtva Isusova na križu, javne 
molitve i vjerski obredi. Sve su to svete veze koje nas vežu s 
Kristom glavom i međusobno jedne članove s drugima. 

Dionici su ovih zajedničkih dobara samo oni članovi koji u 
ljubavi sprovode kršćanski život, dakle koji su pravedni pred 
Bogom i radi toga dragi Bogu, a to su oni koji su u posvećujućoj 
milosti i prema tome sveti. I baš zato što su samo sveti članovi 

dionici zajedničkih duhovnih dobara, zove se ova zajednica općin- 
stvo svetih. Ovi su svježe, zelene grane koje neprestano primaju 
životne sokove iz korijena Isusa Krista. Oni članovi Crkve koji 
se nalaze u teškom grijehu, to su suhe grane. Takvi, iako su čla- 
novi Crkve, mrtvi su udovi na tijelu. Oni nisu dionici zajedničkih 
duhovnih dobara poput pravednika, jer su u nemilosti Božjoj, 
jer su članovi Crkve i ostali unutar zajednice, pomažu ih molitve 
i djela pravednih članova tako da mogu opet duhovno oživjeti 
i postati živim udovima mističnoga tijela Kristova i prema tome 
biti dionici svih duhovnih dobara općinstva Svetih. Oni koji su 
istupili iz Crkve i prekinuli svaku vezu s Crkvom, nisu ni mrtvi 
udovi Crkve, i zato ni na koji način ne sudjeluju sa životom 
Crkve. 

Nama kršćanima na zemlji koristi što smo zduženi s bla- 
ženima na nebu, jer nas molitve i zasluge blaženih pomažu kod 
Boga. Blaženi u nebu nei trebaju naše pomoći, jer su posve sretni, 
ali im je na slavu kad ih se mi rado sjećamo, pobožno ih časti- 
mo i za zagovor molimo. Duše u čistilištu imadu korist od Svetih 
u nebu, jer ih molitve i zasluge Svetih pomažu kod Boga. Duše 
u čistilištu imadu koristi i od nas na zemlji, jer im naša dobra 
djela kao što su sv. Mise, oprosti, molitve, milostinja i druga po- 
božna i pokornička djela skraćuju muke u čistilištu i tako ih 
oslobađaju čistilišta i pomažu im doći u nebo. Zato i veli Sveto 
pismo: »Sveta je i spasonosna misao moliti za mrtve« (2 Mkb 12, 
46). Sveta je dakle naša dužnost pomagati duše u čistilištu, a 
napose one s kojima smo bili u krvnoj vezi, ili su nas zadužile 
dobročinstvima. Pomažući dušama u čistilištu, radimo ujedno 
i za svoje spasenje, jer će te duše, kad iz čistilišta dođu u nebo, 
biti vjerni naši zagovornici kod Boga. 

Mi živi dobro činimo i molimo se jedan za drugoga, a svi 
živi pomažimo duše u čistilištu i pobožno častimo Svete u nebu 
da tako budemo živi članovi općinstva svetih, u svetoj ljubavi vje- 
čno povezani među sobom i s glavom Kristom. 

»Crkva, u koju smo u Isusu Kristu svi pozvani i u kojoj 
po Božjoj milosti postižemo svetost, bit će dovršena tek u ne- 
beskoj slavi, kada dođe vrijeme obnove sviju, i kada će se s 
ljudskim radom u Kristu savršeno obnoviti i cijeli svijet koji je 
tijesno spojen s čovjekom i po njemu dolazi do svoje svrhe.« 
(»Lumen gentium«). 


OPROŠTENJE GRIJEHA 

U Apostolskom vjerovanju ispovijedamo i ovu važnu isti- 
nu: Vjerujem u . . . oproštenje grijeha. Ova nas istina uči da u ka- 

toličkoj Crkvi po zaslugama Isusa Krista možemo dobiti opro- 
štenje sviju grijeha i zasluženih kazni. 

Nakon istočnoga grijeha što ga je Adam počinio u zemalj- 
skom raju, ljudska je narav oslabila tako da razum teško 
spoznaje istinu, a volja je više sklona na zlo nego na dobro. Radi 
toga se događa da ljudi često griješe. Jedan kune, drugi ukrade, 
treći ubije čovjeka, četvrti okleveće, peti pogazi zadanu riječ, 
načini krivu prisegu. Na dnevnom su redu teški grijesi, a da o 
malima i ne govorimo. Mali su toliki i tako česti da se nitko od 
ljudi bez posebne povlastice Božje ne može kroz cijeli život ču- 
vati i čist biti od svakoga lakoga grijeha. U lake grijehe svi pa- 
damo. Zato i veli sv. Jakob apostol: »U mnogomu griješimo svi« 
(Jak 3, 2). I baš radi toga što su laki grijesi tako česti, opravdano 
u Očenašu svi molimo Boga: »Otpusti nam duge naše«. 

Imajući pred očima slabost ljudske naravi i bezbrojne gri- 
jehe koji iz nje izviru, Isus je za oproštenje grijeha ustanovio 
dva Sakramenta: Krst i Pokoru. Na Krstu se oprašta istočni gri- 
jeh i svi grijesi prije krštenja učinjeni zajedno sa svima kazna- 
ma. To znači: ako se krsti malo dijete, njemu se na svetom Krstu 
oprašta samo istočni grijeh, jer drgoga grijeha nema. Ako se 
krsti odrastao čovjek, koji je povrh istočnog grijeha počinio i 
osobnih grijeha, za koje bi morao trpjeti vječnu kaznu u paklu, 
ili pak vremenite kazne ovdje na svijetu ili u čistilištu, njemu se 
na svetom Krstu opraštaju svi grijesi i sve kazne. Tako je čovjek 
nakon svetoga Krsta posve čist i, ako umre, duša njegova ide 
ravno u nebo. 

Za oproštenje grijeha koji su počinjeni iza krštenja, usta- 
novio je Spasitelj Sakramenat svete Pokore ili kako mi redovito 
kažemo svetu Ispovijed. Vlast opraštati grijehe obećao je Isus 
sv. Petru kad mu je rekao: »Tebi ću dati ključeve kraljevstva 
nebeskoga. Pa što god svežeš na zemlji, bit će svezano i na nebe- 
sima, i što god razriješiš na zemlji, bit će razriješeno i na nebesi- 
ma« (Mt 16, 19). Istu je vlast i istim riječima obećao Isus svim 
apostolima kad im je rekao: »Zaista vam kažem: Što god sveže- 
te na zemlji bit će svezano i na nebesima, i što god razriješite na 
zemlji bit će razriješeno na nebesima« (Mt 18, 18). Obećanu vlast 
opraštati grijehe predao je Isus apostolima nakon uskrsnuća kad 
je dahnuo u apostole i rekao: »Primite Duha Svetoga! Kojima 
oprostite grijehe, bit će im oprošteni, a kojima zadržite, bit će 
zadržani« (Iv 20, 22 — 23), 

Vlast opraštati grijehe nije ničim omeđena. Nije ograni- 
čena na grijehe, ni na grešnike, ni na vrijeme. Nema pod suncem 
grijeha makar kako strašan i ogavan bio, a da ga Crkva ne bi 
mogla oprostiti. Nema grešnika makar kako opak i pokvaren bio, 
makar kakve i makar koliko grijeha imao na duši, ako se iskreno 
za njih kaje, a da ga Crkva ne bi mogla od njih odriješiti. Što se 

vremena tiče, u svako je vrijeme moguće primiti Sakramenat 
svete Pokore i dobiti odrješenje od grijeha. Kad je naime sv. 
Petar pitao Isusa: »Gospodine, koliko puta, ako sagriješi brat 
moj protiv mene, da mu oprostim? Do sedam puta?« Reče mu 
Isus: »Ne velim ti do sedam puta, nego sedamdeset i sedam pu- 
ta« (Mt 18, 21 — 22). To znači: uvijek i svaki put, kad se grešnik 
iskreno kaje za grijehe i moli oproštenje, Crkva ima moć odri- 
ješiti ga od grijeha. 

Vlast opraštati grijehe imadu samo biskupi i svećenici. 
Njima je jedinima rekao Isus: »Primite Duha Svetoga! Kojima 
oprostite grijehe, bit će im oprošteni, a kojima zadržite, bit će 
zadržani«. Biskupi u Crkvi valjano posvećeni, i svećenici valjano 
zaređeni, jedini imadu vlast odrješivati od grijeha i nitko drugi. 
Međutim ni biskupima svećenicima nije pušteno da po volji bi- 
raju način kako će opraštati grijehe. Grijehe mogu opraštati sa- 
mo pomoću Sakramenata, kako ih je Isus Krist ustanovio i kako 
ih za valjanost propisuje Crkva. 

Dogodilo se već, a i danas se događa da neki ljudi zdvajaju 
nad težinom svojih grijeha. Takvi običavaju govoriti: Mojih je 
grijeha tako tolik broj i tako su strašni da mi ih ni sam Bog ne 
može oprostiti. Tako govoriti je novi grijeh i to od svih već po- 
stojećih grijeha najteži grijeh, jer se zdvajanjem gubi vjera u 
Božje milosrđe i poriče Božja svemoć. Kako god su veliki naši 
grijesi, još je veće milosrđe Božje. Svi grijesi svega svijeta, ukoli- 
ko su ljudsko djelo, još su uvijek ograničeno zlo, a milosrđe je 
Božje neograničeno. 

Dva su apostola teško uvrijedila Isusa: Juda Ga je izdao, 
a Petar zatajio. Juda je zdvojio nad svojim grijehom, sam sebi 
oduzeo život kad se je objesio, i radi toga zauvijek propao. Petar 
je svoj grijeh oplakao, okajao i dobio oproštenje, a kasnije postao 
još i prvak apostolski. Tako se i na Petru obistinila riječ Božja: 
»Tako bio ja živ, govori svemogući Gospod, nije mi milo da 
umre bezbožnik nego da se vrati bezbožnik sa svoga puta i da 
živi« (Ezek 33, 11). 


BISKUPI I SVEĆENICI IMAJU VLAST OPRAŠTATI 
GRIJEHE 

Grijehe opraštati svojom vlastitom moću može samo sve- 
mogući Bog. Od čovjeka grešnika načiniti pravednika, duhovnog 
mrtvaca oživjeti tako da opet postane duhovno živ, dijete Božje 
i prijatelj Božji — to može proizvesti samo svemogućnost Božja. 
Velika je misao sv. Augustina: Od bezbožnika učiniti pobožna 

čovjeka veće je djelo nego stvoriti nebo i zemlju iz ništa. Drugim 
riječima: Nebo i zemlju mogao je iz ništa stvoriti samo svemo- 
gući Bog. Jednako tako i bezbožniku grijehe oprostiti i od njega 
načiniti plemenita i kreposna čovjeka može samo svemogući 
Bog. 

Opraštanje grijeha je slično opraštanju dugova u novcu. 
Dug u novcu može oprostiti samo vjerovnik — onaj komu si du- 
žan, od koga si novac posudio. A jer grijeh i nije drugo nego dug 
Bogu, to taj dug može oprostiti svojom vlastitom moću samo 
Bog. Zato i veli Gospod Bog po proroku Izaiji: »Ja sam, ja koji 
uništavam krivnju tvoju radi sebe i tvojih se grijeha više ne 
spominjem« (43, 25). I mi sami u Očenašu ispoređujemo svoje 
grijehe s dugovima Bogu pa ponizno molimo samo Boga: »Opros- 
ti nam duge naše«. 

Prije Isusa nitko na zemlji nije imao vlast opraštati gri- 
jehe. Prvi je s vlašću opraštati grijehe nastupio Isus Krist. Bog- 
-Covjek, a vlast je na zemlju donio od Oca nebeskoga. Jednom je 
zgodom Isus izliječio uzetoga čovjeka tako da mu je najprije 
oprostio grijehe. »Uzdaj se, sinko, oprošteni su ti tvoji grijesi«. 
Kad su književnici prigovarali Isusu da time Bog? pogrđuje, jer 
samo Bog može opraštati grijehe, odgovori im Isus: »Da znate, 
da Sin čovječji ima vlast na zemlji opraštati grijehe, reče uzeto- 
mu: Ustani, uzmi svoju postelju i pođi kući svojoj« (Mt 9, 2 i 6). 
Istom božanskom moću kojom je izliječio uzetomu tijelo, vra- 
tivši mu zdravlje, izliječio je i njegovu dušu, oprostivši mu 
grijehe. 

Isus je vlast opraštati grijehe donio na zemlju radi ljudi, 
za duhovnu korist ljudima. Zato je tu divnu vlast, prije nego je 
uzašao na nebo, predao biskupima i svećenicima riječima: »Pri- 
mite Duha Svetoga! Kojima oprostite grijehe bit će im oprošteni, 
a kojima zadržite, bit će im zadržani«. Vlast, dakle, opraštati 
grijehe jednako je u Crkvi kod biskupa i svećenika kao i kod 
Isusa, a razlika je samo u tom što je Isus opraštao grijehe svo- 
jom vlastitom moću, a biskupi i svećenici to čine vlašću dobive- 
nom od Isusa, dakle opraštaju grijehe u ime Isusovo, u ime Bo- 
žje, u ime presvetoga Trojstva. Kad biskup, odnosno svećenik, 
oprašta grijehe, onda se služi riječima: »Ja te odrješujem od tvo- 
jih grijeha u ime Oca i Sina i Duha Svetoga. Amen«. Isus je svo- 
jom mukom i smrću na križu zaslužio milost oproštenja grijeha. 
On je svojom krvlju dao Bogu Ocu zadovoljštinu za naše grijehe, 
pomirio nas s Bogom, a plodove pomirenja mi primamo po opro- 
štenju grijeha. Zato i veli Sveto pismo: >U Njemu (Isusu) imamo 
otkup krvlju njegovom, oproštenje prestupaka po bogatoj milo- 
sti Njegovoj« (Ef 1, 7). A na drugom mjestu: »Niste otkupljeni 
raspadljivim srebrom ili zlatom, nego skupcjenom krvlju Krista 
kao nedužna i neokaljana janjeta« (1 Petr 1, 18 — 19). 

Veličina se ove božanske vlasti najbolje vidi po njezinim 
učenicima. Kad je čovjek u smrtnom grijehu, sva su njegova do- 
bra djela umrtvljena, a to znači bez vrijednosti pred Bogom. Ako 
u . s v mrtn °m grijehu umre, izgubio je nebo i dolazi u pakao, u 
vječne muke. Nakon svete Ispovijedi, nakon dobivenog odrješe- 
nja od grijeha, čovjek je opet duhovno živ, stekao je opet posve- 
ćujući! milost, postao je dijete Božje i dobio pravo na nebo. Od 
S re ™ika postao je čovjek pravednik, od neprijatelja prijatelj 
Bož Ji- Koliko bi ljudi, opterećeni u savjesti teškim zločinima, 
zdvojili i sami sebi život oduzeli, dakle propali i za ovaj i za preko- 
grobni život, da nema na zemlji nebeske utjehe oproštenja grijeha. 

Ako su nam u teškoj tjelesnoj bolesti dragi lijekovi koji 
naru vraćaju tjelesno zdravlje, i mi iz dna duše zahvaljujemo 
liječniku koji nam je pomogao, još više treba cijeniti vlast opro- 
štenja grijeha, jer se po njoj liječimo od teške duševne bolesti, i 
postajemo opet duševno zdravi. Prema tome nikad ne možemo 
biti dosta zahvalni Bogu na ovom neprocjenjivom daru. Dok u 
tjelesnoj bolesti i lijek najboljeg liječnika može ostati, bez uspje- 
ha, valjano podijeljeno odrješenje od grijeha ima siguran i ne- 
opoziv učinak, kao što je nepogrešiv, siguran i stalan sam Bog 
od koga dolazi vlast opraštati grijehe. 

Želja je svete Crkve da rado pristupamo k sakramentu Po- 
kore, pa pomno iskorišćujemo oproštenje grijeha. Tko je nakon 
svetog krsta nesrećom pao u teži grijeh, nema drugoga izlaza, 
nema oproštenja izvan Sakramenta Pokore, tj. bez ispovijedi. 
Kad nema svećenika. Ispovijed nadomještava savršeno pokaja- 
nje, ali i u njemu mora biti uključena želja ispovjediti se čim 
prije bude moguće. Ali, jer se oproštenje grijeha lako dobije, po- 
stoji mogućnost i zloupotrebe. Mnogi puno griješe i ne poprav- 
ljaju svoj život, jer se tješe lakim postignućem oproštenja gri- 
jeha. Takovi zlorabe milosrđe Božje, pa se može dogoditi da im 
Bog uskrati oproštenje grijeha. Drugi opet neprestano odgađaju 
sv. Ispovijed misleći da ima vremena. Vrijeme prolazi bez Ispo- 
vijedi i nenadano dođe smrt, a oni u vječnost bez oproštenja gri- 
jeha. Propustili su na vrijeme korisnu upotrebu oproštenja gri- 
jeha, ali su zato izgubihi i vječnost. Sv. Jakob nas upozoruje: »Ne 
znate što će biti sutra« (Jak 4, 14). Danas smo živi i zdravi, a su- 
tra već možemo biti mrtvi. Danas jos imamo vremena postići 
oproštenje grijeha, a sutra već može biti kasno. Ako je sutra 
kasno, onda je i za svu vječnost kasno. 


POSTOJI VLAST OPROŠTENJA SVIJU GRIJEHA 

Krivovjernici Novaciani su učili da za grijehe koji su uči- 
njeni nakon krštenja nema oproštenja. Protestanti su pali u dru- 

gu skrajnost, pa uče da je za oproštenje grijeha dosta sama vjera 
bez Sakramenta Pokore. Katolička Crkva uči da se svi grijesi 
učinjeni nakon krštenja mogu oprostiti, ali samo u Sakramentu 
Pokore. Crkva s jedne strane ima vlast oprostiti sve grijehe uči- 
njene nakon krštenja, a grešnici s druge strane, dokle god su 
živi, imaju mogućnost za grijehe se pokajati i dobiti odrješenje. 

Činjenica je da je ljudska narav nakon istočnoga grijeha 
oslabljena i više sklona na zlo nego na dobro. Može se dogoditi 
i to da čovjek nakon krštenja padne u teške grijehe i dugo vre- 
mena živi s teškim grijesima na duši. Prema tome je uz opću 
slabost ljudske naravi pogoršao svoj duševni položaj i vlastitim 
osobnim zločinima. Unatoč toga u čovjeku postoji sposobnost 
spoznati istinu, težiti za dobrim i odbaciti zlo. Prema tome, dokle 
god je čovjek živ, postoji mogućnost okajati zlo i obratiti se k 
Bogu. U tom smislu je govorio već i prorok Isaija: »Iako su gri- 
jesi vaši crveni kao skrlet, postat će bijeli kao vuna!« (1, 18). A 
poslovice Salomonove naglašuju: »Ljubav pokriva sve prestupke« 
(10, 12). Dosljedno tome nikada nije uzalud naša molitva u Oče- 
našu: »Otpusti nam duge naše«. 

Međutim, ima jedno mjesto u svetom evanđelju koje i 
umnim bogoslovima zadaje poteškoću. Ono glasi: »Svaki grijeh 
i psovka oprostit će se ljudima, ali psovka na Duha Svetoga neće 
se oprostiti, I ako tko kaže riječ na Sina čovječjega, oprostit će 
mu se, ali tko reče na Duha Svetoga, neće mu se oprostiti ni na 
ovom svijetu ni na drugom« (Mt 12, 31 — 32). Kakav je to, dakle, 
grijeh protiv Duha Svetoga koji se neće oprostiti ni na ovom ni 
na drugom svijetu? 

Čovjek griješi protiv Duha Svetoga kad je tako opak i tako 
tvrd prema istini da očita vrhunaravna djela, što ih Duh Sveti 
izvodi u potvrdu vjere i za obraćenje grešnika, pripisuje đavlu 
mjesto Bogu. Kad, dakle, čovjek očita i jasna djela Božja svje- 
sno i zlonamjerno pripisuje đavlu samo da ne mora priznati isti- 
nu, tada griješi teškim grijehom koji se zove strašan grijeh pro- 
tiv Duha Svetoga. Takav su grijeh načinili farizeji kad su zlobno 
tvrdili da Isus po Belzebubu, knezu đavolskom, izgoni đavle iz 
ljudi. Svakomu je, tko je kadar zdravo misliti, odmah na prvi 
pogled jasno da đavao neće izgoniti đavle iz ljudi, nego će pomoći 
đavlima da se uvlače u ljude. Prema tome kad je Isus izgonio đa- 
vle iz ljudi, činio je to divnom božanskom moću, a ne pomoću 
Belzebuba, kneza đavolskoga. Izgon, dakle, đavla iz ljudi, što je 
očito neprocjenjivi dar Božje dobrote, pripisivati đavlu, to je taj 
strašni grijeh protiv Duha Svetoga. Kad bi netko držao Isusa sa- 
mo čovjekom zbog toga što ima slabosti ljudskoga tijela, to bi 
dakako bila zabluda i grijeh, ali se taj grijeh ipak oprašta, jer su 
povod tomu grijehu slabosti ljudskoga tijela. Ali kad netko jasno 
vidi nadnaravno Božje djelovanje, pa zatvara oči pred istinom. 


i djela Božja pripisuje đavlu, tad se taj grijeh tako teško oprašta 
kao da se uopće ne oprašta. 

Prema tome grijeh protiv Duha Svetoga je mnogo teži od 
drugih grijeha i radi toga se teže oprašta nego drugi grijesi, ali 
se ipak oprašta. Dok se drugi grijesi razmjerno lako opraštaju, 
ovaj se oprašta teže, pa se čini prema drugim grijesima kao da je 
neoprostiv. Takav je način izražavanja Svetoga pisma i na dru- 
gim mjestima. Gospod Bog veli preko Ozee proroka: »Milosrđe 
hoću a ne žrtvu« (6, 6). To znači: Najprije hoću milosrđe a onda 
žrtvu. Ili: Više volim milosrđe nego žrtvu. Sv. Pavao veli: »Krist 
ne posla mene da krstim nego da propovijedam evanđelje (1 Kor 
1. 17). Najprije mi valja propovijedati evanđelje, a onda tek krsti- 
ti. Ili: Preča mi je dužnost propovijedati evanđelje nego krstiti. 
Tako i ovdje: Svi se grijesi lako opraštaju, ali grijeh protiv Duha 
Svetoga, jer je posebno težak, teže se i oprašta pa se zato čini 
kao da je neoprostiv. 

Sakrament Pokore ili sveta Ispovijed nadomješta savrše- 
no pokajanje. Kad nema svećenika da se čovjek ispovijedi, grijesi 
mu se opraštaju, makar i teški bili, i samim savršenim kajanjem 
u kom je uključena želja ispovijediti se što je prije moguće. Kad ne- 
ma svećenika, a čovjek bi se htio riješiti teškoga grijeha, tada 
pobudi savršeno pokajanje ovako: »Kajem se, dobri Bože, za sve 
grijehe svega svoga života što sam njima uvrijedio Tebe, najveće 
dobro«. Grijesi su mu oprošteni, ali pod uvjetom, da ih ispovijedi 
netom mu se pruži prilika. 

Laki se grijesi lako i na mnogo načina opraštaju. Dok je 
čovjek u milosti, svako kajanje za lake grijehe i svaka molitva, 
u kojoj je izražen poklon Bogu ili štovanje svetim stvarima ili 
molba za opraštanje, oprašta lake grijehe. Prema tome križanje s 
blagoslovljenom vodom, udaranje u prsa, primanje svećeničkog 
blagoslova, molitva Očenaš, Ispovijedam se Bogu svemogućem, 
pogled na raspelo ... sve su to mogućnosti za opraštanje lakih 
grijeha i izvan Sakramenta Pokore. 

Nema grijeha od koga se ne bi moglo dobiti oproštenje, ako 
se čovjek za nj iskreno kaje. Kad se pak ima pred očima lakoća 
s kojom se dobiva oproštenje grijeha, onda je uistinu znak kraj- 
njeg nemara, ako netko umre u teškog grijehu i dušu zauvijek iz- 
gubi. 


USKRSNUĆE TIJELA 

Ni na jednu kršćansku dogmu nisu pogani toliko navaljiva- 
li kao na dogmu o uskrsnuću tijela. Kad je sv. Pavao u Ateni na 


Areopagu govorio o uskrsnuću tijela, grčki mudraci, epikurejci, 
koji su bili materijalisti i živjeli samo za ovaj svijet, javno su mu 
se rugali, a stoici su prezirno govorili: »O tom ćemo te slušati 
drugi put« (DAp 17,32). 

A ipak Sveto pismo ni o jednoj dogmi ne raspravlja tako 
opširno koliko baš o uskrsnuću tijela. I čitavo kršćanstvo, kao na- 
uka, ni s jednom dogmom nije tako tijesno povezano kao s uskrsnu- 
ćem Kristovim, i ni na jednoj drugoj dogmi kao temelju ne počiva 
tako čvrsto kao na uskrsnuću Kristovu. Svjedok je tomu sam sv. 
Pavao koji kaže: »Ako nema uskrsnuća od mrtvih, to nije ni Krist 
uskrsnuo. A ako Krist nije uskrsnuo, bez temelja je dakle propo- 
vijedanje naše, a bez temelja i vjera vaša« (1 Kor 15, 13 — 14). 

Zanimljivo je da sveti apostoli, kad u svom Vjerovanju iz- 
lažu vjeru o uskrsnuću, ne kažu: Vjerujem u uskrsnuće čovjeka, 
nego uskrsnuće tijela. Zašto tako? Čovjek je sastavljeno biće. Sas- 
toji se od duše i tijela. Kad čovjek umre, duša njegova živi i dalje, 
ona nikada ne umire, ona je neumrla i besmrtna. Kod smrti umire 
samo tijelo. Ono se nakon smrti u zemlji rastvara i postaje opet 
zemlja i prah. Tako se nakon smrti svakoga čovjeka, osim kod 
Isusa i Majke Božje, tijelo vraća u zemlju pa se divno obistinjuju 
riječi Svetoga pisma što ih je Bog rekao Adamu: »U znoju ćeš lica 
svoga jesti kruh, dok se ne vratiš u zemlju od koje si uzet. Jer si 
prah i u prah ćeš se vratiti« (1 Mojs 3,19). Uskrsnuti može samo 
ono što je umrlo, što se raspalo. Jer je naša duša neumrla, ne mo- 
že umrijeti, to ne može ni uskrsnuti, za nju nema uskrsnuća. Us- 
krsnuće ili ponovni život postoji samo za naše tijelo. Ono je smrt- 
no i raspadljivo, nakon smrti bez ikakvog života. A na novi će ži- 
vot ustati ili uskrsnuti na svršetku svijeta, na sudnjem danu, kad 
će se opet s dušom sjediniti i zauvijek živjeti. Jer ne umire cijeli 
čovjek, tj. ne umire duša i tijelo, nego samo tijelo, zato i ne kažu 
apostoli: »Vjerujem u uskrsnuće čovjeka«. Nego: jer umire samo 
tijelo, to će samo tijelo i uskrsnuti, pa je sasvim ispravno da sve- 
ti apostoli govore samo o uskrsnuću tijela. 

Kad Sveto pismo govori o uskrsnuću, onda govori o tvarnom 
uskrsnuću, o uskrsnuću tijela, a ne o duhovnom uskrsnuću ili 0 
uskrsnuću u prenesenom značenju. Već su u vrijeme sv. Pavla apo- 
stola živjeli krivovjerci Himenej i Filet koji su učili da postoji 
'samo duhovno uskrsnuće. Kad je naime čovjek teško sagriješio 
pa se za teške grijehe pokaje i ispovijedi ih, tada je duša opet u 
posvećujućoj milosti; ona sada živi novim životom, životom milo- 
sti i ljubavi Božje. Taj novi, milosni život duše, zvali su Himenej 
i Filet duhovno uskrsnuće i tvrdili da postoji samo takovo, du- 
hovno uskrsnuće. Tom su krivom naukom zaveli na nevjeru i ne- 
koje vjernike. Sv. Pavao ustaje odlučno protiv toga krivovjerja i 
uči uskrsnuće tvarno, tjelesno, a tako uči Sveto pismo i sva Us- 
mena predaja kroz sve vjekove otkada postoji kršćanstvo. 


Našu je nauku o uskrsnuću tijela već davno prije kršćan- 
stva ispovijedao starozavjetni pravednik Job kad je rekao: 
»Znam da Otkupitelj moj živi, i u posljednji ću dan sa zemlje 
ustati i opet ću se ogrnuti kožom svojom i u tijelu svojem vidjet 
ću Boga svojega« (Jb 19, 25 — 26). Dakle isto tijelo u kom je po zem- 
lji hodao, u kom je boli trpio, koje je nakon boli i istrošenosti umr- 
lo i u zemlji se raspalo, ustat će na novi život, uskrsnut će, i u 
tom istom tijelu gledat će Boga kroz svu vječnost. Prorok Ezeki- 
jel izvješćuje kako je imao viđenje i u viđenju doveo ga je Bog us- 
red doline što je bila puna mrtvačkih kostiju. »Provede me — 
veli prorok Ezekijel — pokraj njih unaokolo. I gle, bilo ih je vrlo 
mnogo po dolini, bile su sasvim suhe. On me upita: Sine čovječji, 
mogu li opet oživjeti ove mrtvačke kosti? Ja odgovorih: Svemo- 
gući Gospode, ti znaš. Tada mi reče: Prorokuj o tim kostima i 
kaži im: Suhe kosti, čujte riječ Gospodnju! Ja ću metnuti u vas 
duh da oživite. Napravit ću vam žile, i učiniti da vam izraste me- 
so, i navući ću na vas kožu i ulit ću vam duh da oživite. Tada ćete 
upoznati da sam ja Gospod« (Ezek 37, 2-6). 

Svemoć će Božja sve mrtve uskrsnuti. Ne samo one koji su 
umrli prirodnom smrću, nego i one koje je zločinačka ruka nasil- 
nim putem lišila života. I ona tjelesa koja su nakon nasilne smrti 
razbacana po šumama i gudurama, pa su ih možda i zvijeri razvuk- 
le, jednako kao i ona koja su dostojno u grobove sahranjena. I ona 
koja su zvjerski mučena i na komade rastrgana, kao i ona koja su 
časno u grob položena. Svako će tijelo uskrsnuti cijelo i potpuno 
i doći na sud Božji da primi nagradu ili kaznu, već prema tome da 
li je u životu s dušom dobro ili zlo činilo. 


SVI ĆE USKRSNUTI 

Sveto pismo navodi mnogo primjera gdje su mrtvi uskrsnu- 
li. Bilo ih je prije Isusa, u vrijeme Isusovo i poslije Isusa. 

U Starom zavjetu je umro sin udovice iz Sarepte dok je 
još Ilija prorok boravio u njezinoj kući. Ilija se molio Bogu za 
dječaka: »Gospode, Bože moj, daj da se život dječakov opet vrati 
u njega!« I usliši Gospod vapaj Ilijin. Život dječakov vrati se opet 
u njega i posta živ. Ilija uze dječaka i predade ga materi njegovoj 
i reče: »Evo, tvoj sin opet živi« (3 Kralj 17, 21-23). Jednako kao 
Ilija i prorok Elizej je oživio sina žene Sunamke koji je umro od 
sunčanice (4 Kralj 4, 35). Isus je oživio kćer Jairovu koju su već 
spremali za ukop (Mt 9, 25), sina udovice iz Naima kad su ga no- 
sili na groblje (Lk 7, 15) i Lazara koji je već 4 dana bio u grobu 
(Iv 11, 43). Sv. Petar je oživio u Jopi glasovitu kršćansku dobrotvor- 
ku Tabitu (DAp 9, 40). 


Tako će na svršetku svijeta uskrsnu ti svi mrtvi. Potvrdu 
nam daje o tom već prorok Daniel koji kaže: »Mnogi od onih ko- 
ji spavaju u prahu zemaljskom, probudit će se: jedni na život vječ- 
ni, drugi na sramotu i prijekor vječni« (Dan 12, 2). Jednom su 
zgodom u Novom zavjetu došli k Isusu Saduceji koji nisu vje- 
rovali u uskrsnuće i postavljali Isusu poteškoću sa ženom koja je 
bila 7 puta udata. Kad joj je muž umro, udala se za dragoga. Kad 
joj je drugi umro, udala se za trećega. I tako se u životu 7 puta 
udala. Imala je, dakle, 7 zakonitih muževa. Sad pitaju Saduceji 
Isusa: »0 uskrsnuću kojega će od sedmorice biti žena? A Isus im 
odgovori: Varate se, ne znajući Pisma ni sile Božje, jer o us- 
krsnuću niti će se ženiti, niti udavati, nego će biti kao anđeli Bož- 
ji na nebu« (Mt 22, 28-30). Isus upozoruje Saduceje da će blaženi 
provoditi na drugom svijetu anđeoski život. Prekogrobni život ni- 
je vezan na sadašnji oblik i potrebe nego će se tijelo preobraziti, 
postati neraspadljivo i vječno, a tim će prestati brak i rađanje. 
Isus je jasno i odlučno rekao: »Zaista, zaista vam kažem: Ide čas 
i već je nastao kad će mrtvi čuti glas Sina Božjega. Svi oni koji su 
u grobovima čut će glas Sina Božjega. Izići će, koji su činili dobro, 
na uskrsnuće života, a koji su činili zlo, na uskrsnuće suda« (Iv 
5, 25. 29). Sv. Pavao tješi prve kršćane ovako: »A hoću, braćo, da vi 
znate za one koji su usnuli da ne žalite kao ostali koji nemaju na- 
de. Jer ako vjerujemo da Isus umrije i uskrse, tako će Bog i one 
koji su usnuli po Isusu, dovesti s njime. Tako, dakle, tješite jedan 
drugoga ovim riječima« (1 Sol 4, 13 — 14). 

A kad su sv. Pavlu postavili pitanje: »Kako će ustati mrtvi, 
i u kakvom će tijelu doći?« — sv. Pavao odgovori: »Bezumniče! 
Što šiješ, neće oživjeti, ako ne umre. I što šiješ, ne šiješ tijelo koje 
će biti, nego golo zrno, bilo pšenično ili drugo kakvo. A Bog mu 
daje tijelo kakvo hoće, i svakom sjemenu svoje tijelo« (1 Kor 15, 
35-38). Sjeme kad se baci u zemlju mora najprije umrijeti, istrunu- 
ti; onda se javlja novi život — stabljika s klasom. Prema tome smrt 
je uvjet i priprava za novi život, a novi život kod svakoga sjeme- 
na nastaje po divnim zakonima razvoja prema vrsti njegovoj. U 
čitavoj je, dakle, prirodi tako da sve što se sije mora najprije 
umrijeti i rastvoriti se. Iza smrti tek dolazi novi i bujniji život. 
Dok je sjeme kod sjetve bilo samo, iza smrti ono dobiva stabljiku 
i klas s brojnim novim zrnjem. Tako je, eto, i kod čovjeka. Nakon 
smrti tijelo će uskrsnuti i dobiti nova svojstva. Bit će neraspad- 
ljivo, jer mu ne prijeti više smrt i nikakva unutrašnja ni izvana 
patnja. Bit će lijepo i sjajno, jer će nositi na sebi nebesku slavu. 
Bit će lako, bez spona tromosti i težnje, pa će se moći kretati s 
jednoga kraja svijeta' na drugi kao što se brzo kreću naše misli. 
Bit će duhovno i neće trebati ni hrane i pića, pa neće imati ni dru- 
gih potreba koje na zemlji čovjeka ponizuju. Uskrsnuće mrtvih 
sv. Pavao zorno opisuje ovako: »Sije se u raspadljivosti, ustaje u 


neraspadljivosti. Sije se u sramoti, ustaje u slavi. Sije se u slabo- 
sti, ustaje u sili. Sije se tijelo tjelesno, ustaje tijelo duhovno« 
(1 Kor 15, 4244). 

Konačno, Sveti oci uzimaju i cijelu prirodu kao sliku uskrs- 
nuća. U jesen priroda gubi svoj nakit, svoje zelenilo. Nastaje pus- 
toš i mrtvilo, nigdje nikakvoga znaka života. Čitava priroda u 
jesen umire i preko cijele zime ostaje mrtva. Kad se preko zime 
sledeni, pruža tužan prizor, sličan našem mrtvom tijelu. A kad 
se pojavi toplo proljetno sunce, sve se u prirodi budi na novi ži- 
vot. Sve lista i cvate. Množi se i plodove donosi u tolikoj mjeri da 
nadmašuje i samu maštu. 

Kad vam umre koji član obitelji, nemojte se previše žalostiti, 
ne dajte se satrti od žalosti. Uskrsnut će, sastat ćete se s njime, a 
tada više nema bojazni da će doći do rastanka. Bogu za ljubav 
pretrpite i podnosite žalost radi zemaljskog rastanka, a Bog će za 
nagradu dati da što ugodniji bude prekogrobni sastanak. 


SVRHA USKRSNUĆA 

Ljudski um u svakoj pojavi traži razlog. To je u naravi na- 
šega uma. Zato je savim prirodno da su i obični vjernici, a još 
više umni bogoslovi, tražili razloge zašto je Bog odredio da svi 
mrtvi imadu uskrsnuti, da sva mrtva tjelesa ustanu na novi, pre- 
kogrobni život? 

Naša je duša po svojoj naravi neumrla. Ali po naravi traži 
i to da živi i radi zajedno s tijelom. Kad naše tijelo ne bi uskrsnulo 
i prema tome kad bi duša na drugom svijetu morala sama živjeti, 
uvijek bi joj nešto nedostajalo; nedostajala bi joj zajednica s 
tijelom. Ta pojava da neko biće teži za nečim, a težnja da mu se 
nikad ne ostvari, protivila bi se Božjoj mudrosti koja je sve u 
svemiru stvorila i svako biće vodi prema njegovoj naravi. Zato 
se slažu filozofi i bogoslovi da je radi duše potrebno uskrsnuće ti- 
jela, da se zadovolji naravna težnja duše koja traži zajednički ži- 
vot s tijelom. 

Već nas naš prirodni razum uči, a vjera bolje i ljepše razla- 
že da svako dobro djelo treba dobiti nagradu, a zlo kaznu. Među- 
tim što se događa? Koliki su zločinci na ovom svijetu počinili 
najteže zločine: krali, otimali, pljačkali, ubijali i najodurnija raz- 
bojstva činili, varali i tuđe poštenje otimali. Konačno su pošli s 
ovoga svijeta, a da nisu gotovo nikakve kazne pretrpjeli. Na drugoj 
strani, koliko imade plemenitih ljudi koji čitav život kreposno 
žive, žrtvuju se za Boga i bližnjega, daju svega sebe i sve svoje 
za plemenite svrhe, za dobro zajednice i pojedinaca, žrtvuju zdra 
vije i život, muče se do uništenja, a da za sve to na ovome svijetu 

nisu primili baš nikakvog priznanja i nikakve nagrade. Sad kažu 
razum i vjera: Mora postojati prekogrobni život, mora postojati 
uskrsnuće tijela, gdje će svako, i najmanje, dobro djelo biti 
potpuno nagrađeno, a svako zlo djelo pravedno kažnjeno. Inače je 
nemoguće protumačiti Božju pravednost i težnju našega razuma 
za pravdom. 

Kod dobrih je ljudi na ovom svijetu tijelo zajedno s du- 
šom činilo dobro, a kod opakih je tijelo zajedno s dušom činilo 
zlo. Zato treba tijelo uskrsnuti da za svoja dobra djela što ih je 
s dušom učinilo, primi na drugom svijetu pravednu nagradu, a 
ono koje je s dušom činilo zlo, da primi pravednu kaznu. Budući 
da duša nije sama radila ni dobro ni zlo, nego s tijelom zajedno, 
ne bi bilo pravedno da samo ona bude nagrađena za dobro i kaž- 
njena za zlo, nego treba da bude nagrađeno, odnosno kažnjeno, i 
tijelo. Zato je potpuno opravdan zaključak sv. Pavla: »Ako se 
samo u ovom životu uzdamo u Krista, bijedniji smo od svih 
ljudi« (1 Kor 15, 19). Ako nema uskrsnuća tijela i nagrade u preko- 
grobnom životu, onda bismo bili najnesretniji baš mi koji trpimo 
i stradamo za Krista, koji se mučimo i žrtvujemo radi poštenja i 
kreposna života. Čemu onda sav rad, sve muke i patnje naše? 

Potpuna sreća duše traži da uskrsne i tijelo, pa da se s ti- 
jelom združi. Kad bi na drugom svijetu sama duša živjela, ne bi 
bila sasvim sretna u nebu, a niti potpuno kažnjena u paklu. Sa- 
moj bi u nebu uvijek nešto nedostajalo, i ne bi se smirila, jer bi 
joj nedostajao suradnik njezin, tijelo sa svojom srećom. To znači 
da duše blaženih u nebu do sudnjega dana nisu potpuno blažene, 
jer im nedostaje tijelo sa svojim blaženstvom. Tek nakon sudnje- 
ga dana, kad i tijelo uskrsne i sjedini se s dušom i zajedno budu u 
nebu, nastupa za dušu potpuno ili svestrano blaženstvo. Duše u 
paklu ne bi bile potpuno kažnjene kad bi same bile u paklu, jer bi 
im nedostajalo tijelo sa svojim mukama. Prema tome duše u pak- 
lu do sudnjega dana nisu potpuno kažnjene. Njihova potpuna ili 
svestrana kazna nastupa tek nakon sudnjega dana, kad će i tjelesa 
opet oživjeti, s dušama se sjediniti, te zajedno u paklu trpjeti. . 

Varaju se oni koji tvrde da samo kršćanstvo ili objavljena 
vjera uči uskrsnuće tijela. To je krivo. Uskrsnuće tijela uči i filo- 
zofija, tj. nauka čistoga prirodnoga razuma. Filozofija uči uskrs- 
nuće tijela kao zahtjev duše koja po svojoj naravi teži za zajedni- 
com s tijelom i ne može biti potpuno smirena bez sjedinjenja s 
tijelom. Prvo je čovječje tijelo načinjeno od zemlje. Svako se ljud- 
sko tijelo, osim tijela Isusova i Majke Božje, nakon smrti vraća 
u zemlju i postaje zemlja. A na svršetku će svijeta sva tjelesa ljud- 
ska opet oživjeti i s dušama se sjediniti da prime nagradu, od- 
nosno kaznu, već prema tome da li su duše pomagala u dobru, 
odnosno u zlu. 

SVAKI ĆE ČOVJEK USKRSNUTI U SVOM VLASTITOM 

TIJELU 


»Ljudima je određeno jedanput umrijeti, a po tom je sud« 
(Hebr 9, 27). Smrt je općeniti zakon, vrijedi za sve. Umiru boga- 
ti kao i siromašni, učeni kao i neuki, vladari kao i pastiri, mo- 
gućnici jednako kao i prosjaci. Nitko ne može smrti umaći, smrt 
sve hvata, sve obara i sa zemljom sravnava. 

Smrt je kazna za istočni grijeh. Istočni grijeh prelazi na sve 
naravne Adamove potomke. Tko god potječe od Adama naravnim 
rađanjem, dolazi na svijet opterećen istočnim grijehom i prema 
tome je podvrgnut zakonu smrti. Isus Krist je začet po Duhu Sve- 
tomu, a ne po čovjeku; zato nije naravni potomak Adamov nego je 
Sin Božji, Dosljedno tome na Nj nije prešao istočni grijeh, pa 
zato nije bio podvrgnut niti općemu zakonu smrti kao kazni za 
istočni grijeh. A ipak je umro, jer je sam htio umrijeti da nas 
svojom mukom i smrću otkupi i spasi. Majka Božja je naravni 
potomak Adamov. I na Nju je trebao prijeći istočni grijeh, ali ju 
je Bog već u prvom času začeća sačuvao čistu od svake ljage istoč- 
noga grijeha. Jer je već u samom začeću bila čista od istočnoga 
grijeha, to ni Nju nije vezao zakon smrti kao posljedica istočnog 
grijeha. A ipak se sama dragovoljno podvrgla zakonu smrti da 
bude slična svomu božanskomu Sinu. Trpjela je i umrla iz ljubavi 
prema nama, za naše grijehe, i zato je sveta Crkva zove Suotkupi- 
teljicom i Suspasiteljicom našom. Proroke Iliju i Henoha je Bog 
uzeo sa svijeta bez smrti i odveo ih u nepoznate krajeve. Među- 
tim i oni će prije sudnjega dana opet doći na svijet i umrijeti 
(Otkr 11. 2 — 8); Sve, dakle, što god se naravnim putem na svijet 
rodi, putem smrti sa svijeta mora otići. 

Kao što svi naravni Adamovi potomci umiru, tako će na 
svršetku svijeta svi i uskrsnuti. Kao što opći zakon smrti ne obu- 
hvaća Isusa i Majku Božju, tako ih ne obuhvaća ni opći zakon us- 
krsnuća na svršetku svijeta. Isus je uskrsnuo već treći dan nakon 
smrti, a na nebo je uzašao četrdeseti dan nakon uskrsnuća. A 
Majka Božja je kratko vrijeme nakon smrti s dušom i tijelom 
iznesena na nebo, dakle slavno uskrsnula i uzašla na nebo. Svi 
drugi ljudi, počevši od praoca Adama pa do zadnjega čovjeka, koji 
će živjeti neposredno prije sudnjega dana, vele Sveti oci Jeronim, 
Augustin i Ambrozije da će u zadnji čas umrijeti i odmah uskrs- 
ti, da se tako ispuni opći zakon o smrti i uskrsnuću. »Kako u Ada- 
mu svi umiru, tako će i u Kristu svi oživjeti« (1 Kor 15, 22). 

Svaki će čovjek uskrsnuti u svom vlastitom tijelu, a ne u 
drugom. Dokaz je tome Sveto pismo koje kaže: »Ovo raspadljivo 
treba da se obuće u neraspadljivo, i ovo smrtno treba da se obuće 
u besmrtnost« (1 Kor 15, 53). Ovo dakle isto naše raspadljivo tijelo 
će uskrsnuti i s dušom se zauvijek sjediniti. Tu istu misao divno 

izražava pobožni Job ovako: »Tada će ova moja koža biti oko 
mene, iz svojega vlastitog mesa gledat ću Boga. Jest, ja isti, ja 
ću Ga gledati, a ne kakav stranac« (Jb 19,26 — 27). 

Kad su Sveti oci isticali i naglašavali istovjetnost uskrsnu- 
loga tijela s ovim raspadljivim zemaljskim, nagrnuli su pogani i 
porugljivo pitali kako će uskrsnuti oni koje su ribe u moru po- 
jele, ili su ih pojeli ljudožderi, ili zvijeri rastrgale i pojele, ili su u 
vatri izgorjeli? U kakvom će tijelu uskrsnuti? Slično pitaju i mno- 
gi naši suvremenici. 

Gledajte i promatrajte čovjeka od začeća, pa — recimo — 
do njegove osamdesete godine. Koliko se puta kroz to vrijeme 
njegovo tijelo sasvim izmijenilo, a on je ipak ostao isti. Jedne su 
čestice tijela u svemiru nestajale, a druge su se izgrađivale, a čo- 
vjek je ostao kroz sve to vrijeme isti. Kod uskrsnuća će svemoć 
Božja pokupiti i sjediniti u tijelo čestice koje su makar kada pri- 
padale tijelu i s dušom ih sjediniti. To znači da uskrsnuće nije 
vezano baš na ove čestice koje su tijelu pripadale u času smrti. 
Kad bi uskrsnuće bilo vezano na čestice koje su tijelu pripadale 
u času smrti, onda bi najviše uskrsnulih izgledalo kao djeca i 
starci, jer u tim godinama najviše ljudi umire. Naprotiv, svi će us- 
krsnuti u tijelu kad je ono bilo u najljepšem razvitku da je doživ- 
jelo svoj puni ljudski vijek. Drugim riječima: Bog će od čestica, 
koje su makar kada pripadale tijelu, odabrati, one i onoliko da se 
izgradi uskrsnulo tijelo u savršenom obliku. Kako je Bog prve 
ljude Adama i Evu stvorio u raju u muževnoj dobi, u punom raz- 
voju i savršenom obliku ljudskoga tijela, tako će i kod uskrs- 
nuća tijela ljudska tjelesa osvanuti u muževnoj dobi i u savr- 
šenom obliku. 


KAKO ĆE IZGLEDATI USKRSNULO TIJELO 

Sv. Augustin u svom djelu »D e c i v i t a t e D e i« raspra- 
vlja među drugim prevažnim pitanjima i o potpunosti i ljepoti 
uskrsnuloga tijela . 

Ne samo da će uskrsnuti tijelo nego će mu se kod uskrsnu- 
ća dati sve ono što spada na narav tijela; štoviše dat će mu se i 
ono što spada na ures i nakit tijela. Na uskrsnulim tjelesima ne- 
će ništa nedostajati. Ako je koje tijelo za zemaljskoga života bilo 
odveč ugojeno i debelo, kod uskrsnuća neće uzeti sav teret, nego 
će suvišnu debljinu kao nakazu odbaciti. Naprotiv, koje je tijelo 
bolest ili starost oslabila i istrošila, božanska će moć Kristova is- 
puniti i osvježiti. Isus Krist će nam kod uskrsnuća ne samo vra- 
titi tijelo kakvo je bilo nego će nam i na samom tijelu vratiti sve 
ono što je životna bijeda uništila. Božja providnost vodi brigu i o 
našoj kosi na glavi. Savezno s time veli Sveto pismo: »Vama je i 

sva kosa na glavi izbrojena« (Mt 10, 30). A sv. Augustin dodaje da 
je izbrojena ona kosa koja će se kod uskrsnuća čovjeka vratiti. 
Neće, naime, uskrsnulo tijelo uzeti svu kosu, koju je za zemalj- 
skoga života imalo, nego samo onu koja će mu služiti kao ukras. 

Prema tome svi će se udovi kod uskrsnuća obnoviti, jer spa- 
daju na istovjetnost ljudske naravi. Tko se rodi slijep, ili je tije- 
kom života uslijed bolesti ili nesreće izgubio vid, vratit će mu se 
oči sasvim zdrave. Tko je bio gluh ili hrom, uskrsnut će sa zdra- 
vim udovima tako da nigdje neće biti ni traga nedostatku ili bo- 
lesti. Tko je bolovao bilo od kakve bolesti ili je stradao od bilo 
kakve nezgode, uskrsnut će u potpunom i savršenom tijelu. Duša 
naime ljudska teži po svojoj naravi za zajedničkim životom s ti- 
jelom i to ne s kakvim god tijelom nego sa savršenim tijelom. Du- 
ša teži da živi s tijelom koje posjeduje sve vlastitosti tijela, koje 
je cijelo, potpuno i savršeno, a ne nepotpuno i nakazno. 

Gledajte i promatrajte koliko trpi naša duša ako je za ze- 
maljskoga života tijelo, s kojim živi, slijepo, hromo, bez 
ruke ili noge, ako je sušičavo ili padavičavo, ako je 
nerazmjerno razvijeno, odveć mršavo ili debelo i slično. U preko- 
grobnom životu će se sve težnje naše duše zadovoljiti, prema to- 
me i težnje duše za potpunim i savršenim tijelom. Inače duša ne 
bi bila sretna. Tako sudi o potpunoj sreći ili blaženstvu čisti pri- 
rodni razum. A Sveti oci navode i ovaj razlog: Uskrsnuće jednako 
kao i stvaranje ubrajamo među osobita Božja djela. Kao što je na 
početku kod stvaranja sve bilo savršeno što god je Bog stvorio, 
tako će savršeno biti sve i na svršetku svijeta kod uskrsnuća. Za 
sve što god je Bog stvorio veli Sveto pismo: »I vidje Bog da je 
bilo dobro«. 

Za svete mučenike sv. Augustin izrijekom naglašuje da će 
uskrsnuti sa svim i potpunim udovima. Jednomu su odsječene 
ruke, drugomu noge, ili su mu iskopane oči, ili odsiječena glava. 
Gdje je na svijetu jedna ljudska pamet koja bi bila sposobna iz- 
brojiti sve muke i sva mučila kojima su nastrani zločinci mučili 
čestite i plemenite ljude? Kod uskrsnuća neće biti sveti mučeni- 
ci bez tih udova, jer bi to bila nakaza za tijelo. Kad bi uskrsnuli 
bez izgubljenih udova, to bi značilo da bi oni kojima je glava od- 
sječena, uskrsnuli bez glave, što je odvratno i pomisliti. Ali će i na 
uskrsnulim tjelesima kod svih mučenika ostati brazgotine od 
mačeva i noževa, kao i kod uskrsnuloga Krista, i bit će sjajnije od 
zlata i dragog kamenja. Brazgodite će im biti na čast i ponos i 
vječnim svjedokom boli i muka što su ih podnijeli za Boga i krš- 
ćanstvo. 

I kod prokletih će tjelesa uskrsnuti sa svim udovima, ma- 
kar su ih za života svojom krivnjom izgubili. Svemoć će im Božja 
vratiti sve udove ne za nagradu nego za kaznu. Vratit će im sve 
udove da svi udovi trpe u paklu, kako su za života oni dušu po- 
magali u zlu. Kad kod uskrsnuća osuđenih ne bi uskrsnuli svi uđo- 

vi, tada njihova kazna u paklu ne bi bila potpuna. Izostala bi im 
kazna onih udova koji ne bi uskrsnuli. Kao što je kod blaženih 
potrebno da uskrsne tijelo sa svim udovima, da tako budu duša i 
tijelo sa svim udovima sretni i blaženi, tako treba da i tijelo osu- 
đenih uskrsne sa svim udovima, da tako trpe duša i tijelo sa svim 
udovima i, prema tome, da kazna bude potpuna. 

Nauka o uskrsnuću tijela je nauka čistoga razuma i Objave, 
nauka filozofije i teologije. Bdijmo nad svojim tijelom da samo u 
dobru pomaže dušu. 0 množini dobra što ga tijelo učini na zemlji 
ovisi slava tijela kod uskrsnuća. 


SVOJSTVA USKRSNULOGA TIJELA 

Uskrsnut će isto tijelo koje je bilo na zemlji, ali će imati 
druga stvojstva. Među novim vlastitostima, kojima će se odliko- 
vati uskrsnulo tijelo, na prvom mjestu spominju Sveti oci bes- 
mrtnost ili neumrlost. 

Besmrtna će biti tjelesa blaženih u nebu i prokletih u pak- 
iu. Nijedno tijelo nakon uskrsnuća neće više znati za smrt. Sv. 
Ivan apostol lijepo kaže: »Smrt više neće biti« (Otkr. 21, 4). Isus 
Krist je svojom mukom i smrću dao Bogu preobilnu zadovoljšti- 
nu za naše grijehe. Svladao je đavla. Razorio je njegovo kraljevst 
vo na zemlji. Oslobodio nas je od grijeha i njegovih posljedica. 
Među posljedicama istočnoga grijeha kao kazna se nalazi i smrt. 
Uništio je, dakle, i smrt time što je dao uskrsnulom tijelu život bez 
kraja. Zato i veli sv. Pavao: »Kao posljednji će se neprijatelj uni- 
štiti smrt« (1 Kor 15, 26). Adam nas je po istočnom grijehu upro- 
pastio i konačno uzrokovao smrt, a drugi Adam — Krist — nas je 
spasio i konačno uništio i zadnju posljedicu grijeha — smrt, ta- 
ko da nam je darovao besmrtnost tijela. 

Prokleti u paklu bi rado umrli da se riješe muka. Za njih 
bi bila bolja smrt nego beskonačni nesretni život. Bolje bi im bilo 
da im tijelo nikada ne uskrsne, a dušu da im Bog kod smrti uni- 
šti nego što će kroz cijelu vječnost morati trpjeti grozne muke. 
Njihova je sudbina jednaka Judinoj za koga je sam Spasitelj re- 
kao: »Bolje bi mu bilo da se nije ni rodio« (Mt 26, 24). Da se Juda 
nije rodio, ne bi bio ni sagriješio ni u pakao došao. A ovako, ro- 
divši se, zlorabio je Božju dobrotu, izdao je Isusa Krista, teško je 
sagriješio, neraskajan umro i zato trpi u paklu iz koga nema nika- 
da izlaza. Tako bi i za sve proklete bolje bilo da se nisu rodili. 
Tada ne bi sagriješili ni u pakao došli. I u paklu žele smrt i pot- 
puno uništenje duše i tijela, da si tako skrate muke, ali im se 
želja neće ostvariti. Pravda Božja traži besmrtnost za njih kao i 
za pravednike u nebu. Za pravednike da budu vječno nagrađeni, a 


za osuđene da vječno trpe. U tom se i satoji bit ili narav pravde 
da svako dobro potpuno nagradi, a svako zlo potpuno kazni. 

Tijelo će blaženih u nebu biti netrpno. Neće trpjeti ni zime 
ni vrućine. Neće trpjeti ni vlage ni suše. Neće osjećati boli ni tje- 
lesnih ni duševnih. Što se klime tiče živjet će vječno kao u pro- 
ljeću, a što se bolesti tiče izgledat će kao zdrava mladež koja 
uopće ne zna za bolest. Na ovo je svojstvo aludirao sv. Pavao kad 
je za naše zemaljsko tijelo rekao: »Sije se u raspadljivosti, a us- 
taje u neraspadljivosti«. Tijelo će blaženih sjati kao sunce. Sv. 
Matej apostol veli: »Tada se (nakon uskrsnuća) pravednici sjati 
kao sunce u kraljevstvu Oca svoga« (Mt 13, 43). A da nitko ne po- 
sumnja u to pružio je Isus dokaz već za svoga zemaljskog života 
kad se preobrazio na gori Taboru pred svjedocima Petrom, Iva- 
nom i Jakobom. »I preobrazi se pred njima i zasja se lice njegovo 
kao sunce, a haljine njegove postadoše bijele kao snijeg« (Mt 17, 
2). Sv. Pavao veli: »Naša je domovina na nebesima, otkuda i Spasi- 
telja očekujemo, Gospodina Isusa Krista, koji će preobraziti naše 
poniženo tijelo da bude jednako slavnom tijelu njegovu« (Flp 3, 
20 — 21). A na drugom mjestu: »Sije se (tijelo) u sramoti, a us- 
taje u slavi« (1 Kor 15, 43). Tako se nekada sjalo Mojsijevo lice 
kad je izlazio s gore Sinaja; bilo je tako sjajno da ga Izraelci nisu 
mogli gledati. Sjajnost će tijela nastati uslijed blaženstva duše. 
Duša će biti sva blažena, lijepa i sjajna, jer će biti dionik božan- 
ske naravi i božanske sreće, pa će onda sjaj duše imati svoj od- 
raz i na tijelu. 

Sva tjelesa neće biti jednako sjajna. Bit će razlika u sjaju. 
Jedno će biti sjajnije od drugoga, već prema tome koliko je čo- 
vjek za života dobra učinio i dosljedno tome koliko ima zasluga 
pred Bogom. Tu je razliku lijepo naglasio sv. Pavao poredbom s 
nebeskim tjelesima: »Druga je sjajnost suncu, druga je sjajnost 
mjesecu, a druga je sjajnost zvijezdama, jer se zvijezda od zvi- 
jezde razlikuje u sjajnosti. Tako je i uskrsnuće mrtvih« (1 Kor 15, 
41 — 42). Dok je, eto, netrpnost kod svih jednaka, u sjaju se razli- 
kuju blaženi jedan od drugoga kao zvijezde. 

Treće je svojstvo uskrsnuloga tijela da će biti lako i kretat 
će se iz jednoga mjesta u drugo brzo i lako kako se kreću naše 
misli. Kako smo sada svojim mislima u svom domu, a u tren oka 
možemo biti u Americi ili na kojem drugom kontinentu, ili iza 
zvijezda u nebu; tako će se lako kretati i prenositi i naše tijelo. 
Kao što anđeo za tren oka s neba silazi na zemlju i opet se jedna- 
kom brzinom vraća u nebo, tako će biti i s uskrsnulim tijelom. Za- 
to i kaže sv. Pavao: »Sije se u slabosti, ustaje u sili« (1 Kor 15, 43). 

Četvrto je svojstvo uskrsnuloga tijela duhovnost. »Sije se 
tijelo tjelesno, ustaje tijelo duhovno« (ibid.). Bit ćemo kao anđeli, 
bez tereta i potreba tijela, sjedinjeni s Bogom u ljubavi. 

UTJEHA USKRSNUĆA 

Jednom se zgodom Isus zahvaljivao Ocu nebeskom ovako: 
»Slavim te, Oče, Gospodine neba i zemlje, što se ovo sakrio od 
mudrih i razumnih, a objavio malenima« (Mt 11, 25). 

Nema sumnje da i mi kršćani katolici dugujemo Bogu neiz- 
recivu zahvalu za objavu o uskrsnuću tijela. Kako smo sretni da 
kod nas već i malena djeca, čim dođu k razumu, imadu jasno i 
sigurno znanje o najvećim i najtežim pitanjima, kao što su opstoj- 
nost Božja, neumrlost duše, prekogrobni život, uskrsnuće tijela 
i toliko drugih istina. Zar nije posjedovanje ovih vječnih istina bo- 
gatstvo nad svim bogatstvima koje nas čini sretnima i ovdje i u 
drugom životu? »Što koristi čovjeku ako cijeli svijet dobije, a 
duši svojoj naudi? Ili kakvu će zamjenu dati čovjek za dušu svo- 
ju?« (Mt 16, 26). Što koristi čovjeku sve znanje i sva mudrost ovo- 
ga svijeta sa svim blagom što ga zemlja može dati, ako ne vjeru- 
je u Boga, ako nije na čistu s prekogrobnim životom? Dušu će up- 
ropastiti, a s propašću duše propada i sve drugo što je privrijedio 
i cijenio na zemlji? 

Mi se snebivamo nad neznanjem starih poganskih naroda 
koji su obožavali stvorove mjesto Stvoritelja. A zar su bolji su- 
vremeni nevjernici koji ispovijedaju nihilizam i klanjaju materi- 
ji kao bogu? Što koristi čovjeku sva ta moderna civilizacija, ako 
ćemo uskrsnuti i opet se sastati. To nas jača, to nam daje snagu 
gu dosta zahvaliti na veličanstvenom daru Objave koja svima na- 
ma, pa i najmanjima, tako jasno i sigurno pokazuje put k sreći na 
zemlji i na nebu. 

Kad nam umru roditelji koji su nas kroz godine i godine 
grijali toplom roditeljskom ljubavlju. Kad nam umre brat ili 
sestra s kojima smo zajedno rasli i proživjeli bezbroj nedužnih 
radosti mladoga života. Kad nam umre tko od znanaca ili dobro- 
činitelja koji su nam u teškim časovima života velikodušno pris- 
kočili u pomoć — sve su to teški udarci da čovjek svisne od boli. 
Unatoč toga mi kršćani katolici, imajući pred očima velebitnu is- 
tinu uskrsnuća, ne zdvajamo, ne gubimo nade. Svjesni smo da 
ćemo uskrsnuti i opet se sastali. To nas jača, to nam daje snagu 
da tješimo sebe i druge. Uskrsnućem je tješio sv. Pavao prve krš- 
ćane ovako: »Ako hoću, braćo, da vi znate za one koji su usnuli, 
da ne žalite kao ostali koji nemaju nade. Jer ako vjerujemo da 
Isus umrije i uskrsne, tako će Bog i one koji su usnuli po Isusu, 
dovesti s njime. Tako, dakle, tješite jedan drugoga ovim riječima« 
(1 Sol 4, 13 — 14 i 18). Pomisao je na uskrsnuće ulijevala prvim krš- 
ćanima toliku utjehu da su se veselili kad je netko umro, jer su 
znali da je ovaj tužni zemaljski život zamijenio s vječnim boljim. 

U Starom je zavjetu Gospodin Bog poslao teške kušnje na 
pravednika Joba. Neprijatelji su mu oteli i uništili svu imovinu. 

Bog je dao da su mu pomrla sva djeca. Iza toga je Bog dopustio, da 
sotona udari Joba gubom tako da se na smetištu crijepom stru- 
gao. Prezrela ga i vlastita žena govoreći: »Držiš li se još uvijek 
tvrdo pobožnosti svoje? Odreci se Boga pa umri« (Jb 2, 9). A 
Job, pun vjere u Boga i nade u uskrsnuće, zavapi: »Znadem da 
Otkupitelj moj živi, i u posljednji ću dan iz zemlje ustati opet ću 
se ogrnuti kožom svojom i u tijelu svojem vidjet ću Boga svojega« 
(Jb 19, 25 — 26). Uskrsnuće ga je držalo, uskrsnuće mu je dalo sna- 
ge da je izdržio tešku kušnju i postao svijetlim uzorom svim nevo- 
ljnicima i patnicima ovoga svijeta. 

Uskrsnuće je tajna sila koja neodoljivom snagom nuka čov- 
jeka da bježi od zla i čini samo dobro. Kad čovjek pomisli da je 
naša narav više sklona na zlo nego na dobro, »i makar je mišlje- 
nje srca čovječjega zlo od njegove mladosti« (1 Mojs 8, 21), a ipak 
se unatoč toga bori protiv zla i diže u kreposti visoko i više nego 
dopuštaju ljudske sile, tad je uz ostala pomagala sigurno među 
prvima pomogla i misao na uskrsnuće. Uskrsnut ću, plodove ću ze- 
maljske muke uživati kroz vječnost — tko da se ne bori, tko da 
ne ustraje u dobru? 

A, konačno, kad je životni teret čovjeku tako težak da je po- 
čeo posrtati pod njime, kad je čovjek već toliko zaglibio u zlu 
da ga ni slavno uskrsnuće ni nebo više ne veseli, uzdrmat će ga 
strah pred konačnim sudom i kaznom. Pomislit će na Sveto pis- 
mo: »I izići će... koji su činili zlo, na uskrsnuće suda« (Iv 5, 29). 
1 opaki će uskrsnuti, i njih čeka vječnost, ali nesretna vječnost. 
Uskrsnuće nas svakako čeka. Dao Bog da bude slavno i blagoslov- 
ljeno. 


VJEČNI ŽIVOT 

Među svetim istinama naše kršćanske vjere, o kojima se 
često govori i rado sluša, nalazi se i istina o vječnom životu. 

Vječni život ne znači samo život bez kraja, bez svršetka. I 
nečisti duhovi ili đavli, i ljudi osuđeni u pakao, živjet će vječno 
ili bez kraja. Vječni život znači sretni život u nebu koji je ujedno 
i život bez kraja. To je život blaženih u nebu gdje će im biti ispu- 
njene sve težnje i svi osjećaji, gdje će im se smiriti svi zahtjevi 
duše i tijela, uma i srca kroz svu vječnost, tako da neće više biti 
straha da bi se sreća i zadovoljstvo moglo smanjiti ili kada presta- 
ti. Sreća kod koje postoji bojazan da bi se mogla bilo u čemu 
smanjiti, već nije prava i potpuna sreća. Tako ni blaženstvo koje 
bi moglo makar kada prestati nije savršeno blaženstvo. Vječni ži- 
vot, dakle, uključuje u sebi sva dobra koja si može čovjek uop- 
će zaželjeti, i trajno posjedovanje njihovo bez svršetka, tj. kroz 
svu vječnost. 0 takvom vječnom životu govori onaj zakonoznanac 

koji u svetom evanđelju pita Isusa: »Učitelju, što ću činiti da do- 
bijem život vječni?« (Lk 10, 25). Tako shvaća vječni život i bogati 
mladić koji pristupa k Isusu i pita: »Dobri učitelju, kakvo dobro 
da učinim da imam život vječni?« (Mt 19, 16). Tako je tumačio ži- 
vot vječni sam Spasitelj kad je rekao da će nakon sudnjega dana 
opaki »otiči u muku vječnu, a pravednici u život vječni« (Mt 25, 
46). 

Vječni se život sastoji u duhovnim dobrima koja su jedina 
vječna. Sve što je tvarno i zemaljsko s vremenom propada i ne- 
staje, pa je isključeno iz vječnosti. Radi toga nas i opominje Sveto 
pismo: »Ne ljubite svijeta, ni što je na svijetu. Ako tko ljubi svijet, 
nema ljubavi Očeve u njemu. I svijet prolazi i požuda njegova« 
(1 Iv 2, 15 i 17). Treba, dakle, odbaciti i prezreti sve tvarno, zemalj- 
sko i vremenito, jer konačno i savršeno blaženstvo nije u ovim 
dobrima i na ovom svijetu gdje nismo građani nego samo »stran- 
ci i putnici« (1 Petar 2, 11). Mi nakon smrti putujemo na drugi svi- 
jet gdje ćemo provoditi uzvišeni duhovni život, sličan Božjemu 
životu. Ovdje na zemlji postoji samo težnja i nada za blaženim ži- 
votom koji ćemo postići pod uvjetom, »da odrekavši se bezbož- 
nosti i svjetskih želja, trijezno i pravedno i pobožno živimo na 
ovomu svijetu (Tit 2, 12). 

Sreća ili blaženstvo uopće — prema sv. Augustinu — sasto- 
ji se u posjedovanju svih dobara bez ikakve primjese zla. Kad bi 
nešto od željnih dobara nedostajalo, ili kad posjedovanje svih do- 
bara ne bi bilo vječno, ili kad bi dobru bilo primiješano i zlo, 
već je sreća nepotpuna, pa prema tome i nije sreća. Mora, dakle, 
da su nazočna sva dobra koja može čovjek poželjeti, da u njima 
nema ništa zla i da uvijek traju. Takva je sreća ili blaženstvo vječ- 
ni život blaženih u nebu. Jednu i drugu značajku vječnoga života 
jasno uči Sveto pismo: »Pravednici žive uvijeke. Plaća je njihova u 
Gospoda, i briga je za njih u Najvišega (Mudr 5, 15) »Ja ću stvoriti 
novo nebo i novu zemlju. Ne spominju se više stvari prijaš- 
nje. Nikomu više ne dolaze na um. Nego radujte se, veselite se 
uvijek radi onoga što stvaram« (Iz 65, 17 — 18). »Tko pobijedi, uči- 
nit ću da on bude stup u hramu mojemu i više neće izići napolje« 
(Otkr. 3, 12). »Vaše radosti nitko neće od vas uzeti« (Iv 16, 22). 

Što kaže naš prirodni razum o vječnom životu? U našoj na- 
ravi postoji neodoljiva težnja za blaženstvom. Ta se težnja mora 
jednom ostvariti. Bog koji je u svojoj mudrosti težnju za blažen- 
stvom stavio u našu narav, odredio je i njezino ostvarenje. Proti- 
vilo bi se istinitosti, svetosti i dobroti Božjoj postaviti neku tež- 
nju i pustiti je da se nikada ne ostvari. Ova naša prirodna težnja 
za blaženstvom ne može se zadovoljiti nikakvim stvorenim dobrom 
Što god je stvoreno, a pogotovo što je tvarno na zemlji, raspadljivo 
je i prolazno, s vremenom nestaje. A duša naša je neumrla te pre- 
ma tome traži dobro koje vječno traje. Povrh toga su težnje duše 
naše za srećom neograničene, a sva su stvorena dobra ograniče- 

na. Ne mogu, dakle, ograničena dobra zadovoljiti neograničene 
težnje naše duše. 

Konačno, iskustvo dokazuje da se ni jedan jedini čovjek na 
zemlji nije smatrao potpuno sretnim, makar živio kako dugo i ma- 
kar posjedovao ne znam koliko blago ovoga svijeta. Uvijek mu još 
nešto nedostaje za čim dalje teži. Mora, dakle, postojati vječni 
život, neograničeno i trajno dobro koje sasvim smiruje čovjeka. 


GLEDANJE BOGA 

Ljepotu blaženoga života u nebo shvaćaju potpuno samo 
Blaženici koji su u nebu. Mi drugi na zemlji tek malo i izdaleka. 
Sv. Pavao, koga je Gospod odlikovao izvanrednim znanjem, kaže 
za vječni život: »Što oko ne vidje, i uho ne ču, i u srce čovječje ne 
uđe, ono pripravi Bog onima koji Ga ljube« (1 Kor 2, 9). 

Sveto pismo zove vječni život kraljevstvom Božjim. »Tra- 
žite najprije kraljevstvo Božje i pravednost njegovu, i sve će vam 
se ovo dodati« (Mt 6, 33). Zove se i kraljevstvom Kristovim za 
koje veli Isus: »Kraljevstvo moje nije od ovoga svijeta« (Iv 18, 36). 
Kraljevstvo nebesko. »Blaženi siromašni duhom, jer je njihovo 
kraljevstvo nebesko« (Mt 5, 3). Zove se raj. Isus veli raskajanom 
razbojniku na križu: »Zaista ti kažem: danas ćeš biti sa mnom u 
raju« (Lk 23, 43). Zove se sveti grad, novi Jerusalem, i kuća Očeva. 
»U kući Oca moga mnogi su stanovi« (Iv 14, 2). 

Vječni život ne pozna nikakva zla: ni glada ni žeđe, ni tuge 
ni žalosti, ni bolesti ni smrti. Blaženi u vječnom životu »više neće 
ogladnjeti ni ožednjeti, i neće na njih pasti sunce, niti ikakva vru- 
ćina« (Otkr. 7, 16). »I otrt će (Bog) svaku suzu s očiju njihovih, i 
smrti više neće biti , ni tuge, ni vike, ni boli neće više biti, jer prvo 
prođe« (Otkr 21, 4). 

Prvo i najveće dobro, bitno dobro, što će ga Blaženi uživati 
u nebu, jest sam Bog. »Ovo je život vječni — veli Isus Krist — da 
upoznadu tebe, jedinoga Boga istinitoga i kojega si poslao Isusa 
Krista« (Iv 17, 3). Blaženi u nebu gledaju Boga izravno licem u lice i 
postaju dionici Božje naravi. To je nauka sv. Ivana apostola koji 
uči »Ljebezni! sad smo djeca Božja, i još se ne pokaza što ćemo 
biti. Znamo da kad se pokaže, biti ćemo Mu slični, jer ćemo Ga 
vidjeti kao što jest« (1 Iv 3, 2). Sv. Pavao čini razliku između zna- 
nja o Bogu što ga imamo ovdje na zemlji, i znanja o Bogu što ga 
imaju Blaženi u nebu. »Sad gledamo kroz ogledalo u zagonetki, a 
tada ćemo licem u lice. Sad poznajem dijelom, a tada ću poznati 
kao što sam i poznat« (1 Kor 13, 12). Ovdje spoznajemo Boga kao 
u ogledalu, jer ga spoznajemo po stvorovima koji nam pružaju 

samo blijedu sliku Božjega života. Ovdje spoznajemo Boga kao 
u zagonetki, jer nam mnoge istine o Bogu ostaju tajnama koje ne 
možemo dokučiti, nego ih treba tvrdom vjerom vjerovati. U bla- 
ženom ćemo životu Boga licem u lice gledati, jasno spoznavati, 
pa više neće trebati vjerovati i znanje sticati preko stvorova kao 
preko ogledala i zagonetke. U tu svrhu će Bog dati našoj duši u 
prekogrobnom životu posebni dar — svjetlo slave, po kom će 
naša duša biti osposobljena da može izravno licem u lice gledati 
Boga. 

Najplemenitije su moći naše duše razum i slobodna volja. 
Razum će biti blažen u nebu time što će Boga, najveće dobro, 
izravno spoznavati i tako sticati veličanstvene spoznaje o Bogu 
i o svemu svemiru koje će zadovoljiti i ispuniti sve težnje razu- 
ma. Volja će naša biti blažena, jer će Boga ljubiti i u Bogu se 
smiriti, tako da više neće imati druge težnje ili osjećaja kojim bi 
mogla težiti za nečim durgim izvan Boga. Naša će duša kroz 
vječnost biti sjedinjena s Bogom, pa će tako Boga, svoj ljubljeni 
predmet, imati neprestano uza se. Boga će ljubiti naša duša radi 
Njega samoga, jer je On neizmjerno dobro, a sve drugo će lju- 
biti u Bogu i radi Boga, jer svako drugo dobro od Boga potječe i 
toliko je dobro koliko je odraz Božje dobrote. »Ljubav nikad ne- 
prestaje, ako i proroštva prestaju, ako i jezici umuknu, ako i 
znanje nestane. A sad ostaje vjera, ufanje i ljubav, ovo troje, ali 
je najveće među njima ljubav« (1 Kor 8 i 13). Vjera će u preko- 
grobnom životu prestati, jer će je zamijeniti blaženo gledanje 
Boga. A ljubav ne samo da neće prestati nego će se pojačati i usa- 
vršavati, jer će s Bogom, za kojim se na zemlji mogla tek težiti, 
biti vječno sjedinjena. 

Iz blaženoga gledanja i nerazdruživoga sjedinjenja s Bo- 
gom nastaje u duši Blaženih neopisivo veselje. Svijest: Bog je 
moj sa mnom, u Njemu posjedujem sve dobro što uopće mogu 
zamisliti. Boga više ne mogu izgubiti, to će činiti dušu vječno sve- 
tom, ta svijest čini nebo nebom. To je ono veselje, onaj blaženi 
život u koji zove Isus pravedničku dušu preko Svetoga pisma 
kad joj veli: »Dobro, slugo dobri i vjerni! Uđi u veselje gospodara 
svojega« (Mt 25, 21). Vječni život je kuća Božja za koju veli psal- 
mista: »Hrane se na izobilju kuće Tvoje; napajaš ih na rijeci sla- 
dosti svojih. Jer u Tebe je izvor života; u svjetlu Tvojemu gleda- 
mo svjetlo (Ps 35, 9). 


DRUŠTVO BLAŽENIH U NEBU 

Blaženi će u nebu živjeti u neviđenoj slavi. Svi će znati za 
život i djela svakoga pojedinoga. Gledat će i divit će se radu, na- 


poru i žrtvama što ih svaki pojedinac prinosi u svom životu da 
proslavi Boga i svoju dušu spasi. Nitko nije došao u vječni život 
bez zasluga. Kako su raznovrsne životne okolnosti u kojima su 
Blaženi živjeli na zemlji, tako su raznovrsna i plemenita djela ko- 
jima su zaslužili blaženu vječnost. Sve će se to u vječnosti ispi- 
tivati i promatrati, sve će se to s pohvalom i priznanjem iznijeti 
pred lice cijeloga neba. Zato i veli Sveto pismo: »Slava, čast i 
mir svakomu koji čini dobro« (Rimlj 2, 10). 

Za roditelje će biti posebna radost kad budu vidjeli bla- 
ženu svoju djecu. Blagoslivljat će svaku riječ, svaki korak i sva- 
ku pojedinu žrtvu što su je u životu podnijeli za dobro svoje dje- 
ce. Mučili se i trudili oko uzgoja djece, a plodove će, eto, brati 
cijelu vječnost. Djeca će se radovati i ponositi kad vide blažene 
svoje roditelje. Cijenila su roditelje, s poštovanjem i ljubavlju 
roditelje pratila, za roditelje se Bogu molila, za roditeljsku se 
starost pobrinula, časno ih dohranila i grob cvijećem kitila. Či- 
tav su život vjerno pazila na četvrtu Božju zapovijed. Za nagradu 
su sama dobila nebo, a radost im u nebu, eto, povećava i sreća 
roditeljska. Nastavnicima, odgojiteljima i svim čestitim uprav- 
nicima bit će neopisiva čast i slava kad u nebu opaze čitave čete 
blaženih gojenaca i podložnika koji su po njihovoj nauci i primje- 
ru živjeli i time vječni život postigli. Svi će ih ti gojenci i poda- 
nici častiti i slaviti za ovaj nedokučivi uspjeh, za postignuće vječ- 
noga života. 

Radost će biti Blaženima društvo Sina Božjega u kom će 
živjeti ne više kao sluge nego kao prijatelji i braća. Tada će im 
reći Spasitelj: »Više vas ne zovem slugama nego prijateljima« 
(Iv 15, 15). Spasitelja su slušali, Njegov život vjerno nasljedovali, 
za Njega trpjeli i umirali a za nagradu dobivaju vječno prijatelj- 
sko društvo. Radovat će se društvu presv. Trojstva, jer su kršte- 
ni u Njemu i često ga u životu zazivali. Sada će ga izravno gle- 
dati i u njemu otkrivati ljepotu nedokučivih tajna. Radovat će se 
slavi Majke Božje. Ona je najljepši dragulj na Božjoj kruni an- 
đela i svetaca u nebu. Vjerno je posredovala za spasenje ljudi, 
neumorno je dijelila zasluge Svoga Sina ljudima na zemlji. Svi 
će joj Blaženi biti zahvalni i sretni, da su je vjerno slijedili i da- 
rovanim se milostima korisno služili. Blaženi će se u nebu zdru- 
žiti s anđelima čuvarima i zajedno pjevati Bogu kroz sve vijeke: 
»Svet, svet, svet, Gospod Bog nad vojskama. Puna su nebesa i 
zemlja slave Tvoje. Hosana na visini!« Blaženi će ushićeni nad 
radostima vječnoga života klicati zanosno: »Kako su mili šatori 
Tvoji, Gospode nad vojskama! Duša je moja čeznula i ginula za 
darovima Gospodnjim; srce moje i tijelo moje klicali su Bogu 
živomu« (Ps 83, 2 — 2). 

Na sudnjem će danu Isus svima dobrima zajedno reći: 
»Hodite blagoslovljeni Oca mojega i naslijedite kraljevstvo koje 

vam je pripravljeno od postanka svijeta« (Mt 25, 34). Svi će poći 
s Isusom u nebo, svi će biti sretni i blaženi. Ali će se ipak među 
sobom razlikovati. Kod jednih će blaženstvo biti veće, a kod dru- 
gih manje, već prema zaslugama što su ih stekli za zemaljskoga 
života. Na tu je razliku upozorio Spasitelj kad je rekao: »U kući 
Oca moga mnogi su stanovi« (Iv 14, 2). Stanovi će se dijeliti pre- 
ma trudu što ga je pojedini Blaženik uložio na zemlji za Božje 
svetinje. Na razliku upozoruje i sv. Pavao kad upozoruje na sjet- 
vu. »Tko oskudno sije, oskudno će i žeti, a tko sije obilato, obi- 
lato će i žeti« (2 Kor 9, 6). Duhovna je naša sjetva na zemlji tvrda 
vjera u sve što je Bog objavio i što nam Crkva u ime Božje pre- 
dlaže na vjerovanje. Sjetva je naša pobožno primanje svetih Sa- 
kramenata, a napose Ispovijedi i Pričesti. Sjetva su naša naše 
žarke i zaufane dnevne molitve. Sjetva su naša dobra djela što 
ih iz ljubavi prema Bogu činimo bližnjima našima. Sjetva je 
naša svaka plemenita misao u vezi s Bogom i svaka lijepa riječ 
kojom dižemo sebe i bližnjega k Bogu. Velikodušno i obilno si- 
jemo, a Gospod Bog, koji ni čašu hladne vode ne pušta bez na- 
grade, dat će u vječnom životu i obilnu žetvu. Stanovat ćemo u 
nebu »na mjestu mira, u prebivalištima sigurnim, u počivališti- 
ma bezbrižnim« (Iv 32, 18). 


POGOVOR 

Ovaj i slijedeći svesci plod su moje propovjedničke 
službe koju sam vršio u zagrebačkoj prvostolnoj crkvi 
od 1. rujna 1940. — 30. lipnja 1960. 

Prvu sam godinu (1941. — 1942.) propovijedao ne- 
djeljna evanđelja. Te sam propovijedi objelodanio 1942. 
pod naslovom »Propovijedajte Evanđelje.« 

Iza toga sam u propovijedima obradio sustavno 
svu bogoslovnu nauku u 4 sveska. 

U ovom I. svesku izlažem Obranu vjere i Vjerova- 
nje — kratku Apologetiku i Dogmatiku. 

Kod izlaganja Božje nauke imao sam pred očima 
svećenike i vjernike. Svećenici će naći obilje gradiva za. 
propovijedi, a vjernici temeljitu pouku u kršćanskom 
nauku. Imao sam u vidu i đake od osmoljetke na više. 
Držim da će i oni naći odgovor na mnoga pitanja koja 
baš njih zanimaju. 

